
1. INTRODUCERE 


În mod normal, când vorbim despre sociologia politică, 
încercând s-o definim, ne gândim automat la următorul gen de 
definiţie: „sociologia politică este o ramură a sociologiei care studiază 
un domeniu aparte al vieţii omului, anume domeniul politicului”. Este 
corectă o atare definiţie? Înainte de a răspunde la această întrebare, 
trebuie să remarcăm faptul generalităţii ei. Manualele de sociologie 
politică sunt de acord că cel care studiază realităţile politice ale unei 
societăți este un cercetător de ramură, adică unul specializat într-un 
anumit domeniu al realităţii sociale, că această ramură specializată a 
sociologiei are propriile instrumente de analiză, propriile achiziţii 
teoretice (teorii, legi, legităţi etc.); prin urmare, suntem în pragul unei 
noi ştiinţe despre om, numită sociologie politică.! Când, alături de 
aceste elemente concrete ale domeniului de care vorbim, adăugăm şi 
preceptul aristotelian „omul este un animal politic”, suntem deja 
încredințaţi că avem dreptul să vorbim despre o ştiinţă aparte, care ar 
avea ca domeniu de studiu tocmai acel „animal politic” de care 


! Pentru problema „naşterii” sociologiei politice ca ştiinţă autonomă, 
putem cita referințele unui autor ca Philippe Braud (Sociologie politique, 
Paris, L.G.D.J., 1998, p. 12): „Emblematică din acest punct de vedere este 
polemica din Franţa ce opune, la sfârşitul anilor 1880, pe fondatorul Şcolii 
libere de Ştiinţe Politice, Emile Boutmy, unui jurist influent în instanţele 
învățământului superior, Claude Boufnoir. Primul susţinea total autonomia 
«ştiinţelor politice», care sunt «în majoritate experimentale şi inductive»; al 
doilea punea accentul pe înrudirea apropiată dintre aceste ştiinţe politice şi 
dreptul public.” Această „cherelă instituţională” nu este singura care 
defineşte domeniul de analiză şi destinul unei discipline. Cum ştim, şi istoria 
sociologiei este marcată, prin cazul şi mai celebru al lui Durkheim, de un 
astfel de episod întemeietor. Lucrul acesta vorbeşte cumva de la sine despre 
modalităţile de intrare a ştiinţelor moderne despre om în istorie. Adesea, 
aceste ştiinţe sunt definite (deci apar) ca urmare a unor decizii administrative 
în ramurile învățământului superior. Evident, orice astfel de început se leagă 
şi de personalitatea unui autor fondator. 

vorbeşte filosoful antic. Din punctul nostru de vedere, această viziune 
este perfect eronată. Ea provine din tendinţa actuală a spiritului uman 
de a defini prin excluziune anumite „domenii” ale realităţii şi de a le 
studia ca şi când acestea ar fi separate unele de altele. 
Interdisciplinaritatea devine, din acest punct de vedere, doar o 
tentativă fără sorți de izbândă de a reuni ceea ce inițial a fost definitiv 
separat, cunoaşterea.? Impresia falsă a acestor cercetători este că 
„inventarea” unor domenii noi şi concentrarea exclusivă pe acestea ar 
duce la o sporire a cunoaşterii. Cazul sociologiei politice este relevant, 
alături de disciplinele alăturate, cum ar fi filosofia politică sau 
politologia. Mai nou, „analiza politică” (cu specialiştii ei recunoscuți, 
analiştii politici, întâlniți peste tot) nici nu mai are răgazul de a porni 
de la idei spre realitate sau de la formele istorice spre cele politice, ci 
numai de la evenimentele cotidiene, analizate, interpretate şi 
combinate la nesfârşit într-o ciudată grabă de a „influența” opinia 
publică sau „decizia politică”. Analiza politică devine astfel un soi de 
comandă verbală cu vagi accente ideologice, care se vor pierde şi ele 
curând. Căci e simptomatic faptul că astăzi nimeni, dar absolut nimeni 
nu mai crede în ideologiile politice, nici măcar partidele care se 
declară adeptele lor. Sarcina noastră devine, de aceea, extrem de 
dificilă. În condiţiile în care credinţa în Idee a decăzut într-o manieră 
atât de categorică, trebuie să ne lăsăm conduşi de curentul general din 
jur şi să abandonăm noi înşine gândirea de dragul influenţei de 
moment asupra realităţii sociale, sau trebuie, dimpotrivă, să căutăm 
rădăcinile gândirii despre om ca „animal politic” şi astfel să înţelegem 
mai bine locul pe care ființa umană îl ocupă astăzi în lume? (În 
paranteză fie spus, interpretarea modernă a ideii de „animal politic” — 


? Un autor ca Mattei Dogan vorbeşte despre sciziparitatea ştiinţelor: 
„Divizarea fizicii în fizică şi astronomie, precum şi divizarea chimiei în 
chimie organică şi fizică sunt exemple clasice ale fragmentării ştiinţelor. În 
ştiinţele sociale, ceea ce se afla la originea studiului dreptului este astăzi 
împărțit între drept şi ştiinţa politică; antropologia s-a scindat în antropologie 
fizică şi antropologie culturală; geografia, de asemenea; psihologia s-a 
fracționat în mai multe ramuri; pentru economie, diviziunea este de 
profunzime: între econometricieni şi teoreticieni. Sciziparitatea, această 
proprietate pe care o au disciplinele, după modelul amoebei, de a se diviza în 
două, este un proces curent de fragmentare” (Mattei Dogan, Sociologie 
politică, Editura Alternative, Bucureşti, 1999, p. 401). 

zoon politikon — este ea însăşi eronată, dar sintagma ca atare trebuie 
reținută) 

Trebuie să ştim că cei care transformă un domeniu de 
cunoaştere, indiferent care ar fi el, într-un instrumentum de presiune 
asupra realităţii, pentru a obţine, în manieră fizicalistă, un anumit efect 
concret, obiectiv, nu fac altceva decât să demoleze trecutul de gândire 
al domeniului respectiv şi să anuleze posibilităţile viitoare de 
dezvoltare ale lui. În felul acesta, deşi nu este evident la prima vedere, 
destinul omului este crud cenzurat şi simplificat. Căci obținerea unui 
efect concret devine sursa eliminării tuturor posibilităţilor viitoare de 
dezvoltare, tuturor intuițiilor viitoare, care sunt astfel eliminate încă 
din stadiul de latenţe. A forța un domeniu să dea numai anumite 
rezultate, dinainte stabilite de ecuaţiile de putere ale omului, înseamnă 
a transforma acel domeniu într-un sclav al intereselor limitate, de 
moment, ale acestuia. Perspectiva metafizică asupra acestei operaţiuni 
este dramatică, deşi majoritatea oamenilor preferă să considere 
romantică o asemenea manieră de a gândi. 

Ne vom permite în continuare să considerăm sociologia politică 
dintr-o perspectivă mai puţin obişnuită; această perspectivă are rolul 
de a ne apropia de începuturile gândirii asupra politicului, pe care, în 
cadrul acestui curs, oarecum convenţional, dar nu în afara oricărei 
justificări, le vom plasa în Grecia antică. Perspectiva este aceea a 
ontologiei. Este, într-un fel, o perspectivă obligatorie, având în vedere 
spaţiul în care am fixat rădăcinile gândirii politice. Grecia antică este 
prin excelență teritoriul în care s-a experimentat gândirea asupra 
Fiinţei, de aceea ontologia este calea cea mai sigură care ne va 
conduce la lămurirea modului în care filosofii greci de seamă au privit 
politicul. Având în vedere unghiul de vedere pe care l-am ales, 
întrebarea fundamentală a gândirii politice se referă la statutul utopiei 
în cadrul destinului colectivităţilor umane. Acest lucru nu reiese de la 
sine din studierea bunăoară a dialogurilor „politice” ale lui Platon (de 
reținut sunt Politeia, Omul politic, Sofistul şi Legile) sau a tratatului 
politic al discipolului său, Aristotel. El este însă deductibil ca urmare a 
întregului traseu pe care reflecţia asupra politicului l-a urmat până în 
zilele noastre. În ciuda caracterului pretins „realist” al lumii în care 
trăim, şi astăzi gândirea noastră politică păstrează încă destule 
elemente semnificative ale acestei provocări esenţiale şi originare. 
Raporturile politicului şi gândirii despre politic cu utopia este un 
element dătător de seamă, la rândul lui, cu privire la posibilitatea 

întemeierii ontologice a gândirii politice. Acest raport între utopie, pe 
de o parte, şi dimensiunea ontologică, pe de altă parte, de care dă 
dovadă gândirea politică este atât de strâns, încât nici nu este posibil 
să regăsim un alt temei mai adânc domeniului nostru de studiu decât 
cel al ontologiei. Utopia şi forța cu care ea s-a insinuat în întreaga 
dezvoltare a gândirii politice este, altfel spus, proba peremptorie că 
singurul temei autentic al politicului este cel ontologic. Numai într-o 
asemenea perspectivă putem înţelege câte ceva despre natura adâncă a 
politicului. Utopia este chiar titlul unei cărți cu caracter „utopic”, una 
dintre cele mai celebre utopii politice (apărută în 1516), scrisă de 
Thomas Morus. Ce este o utopie? Enciclopedia Blackwell a Gândirii 
Politice afirmă că, începând cu Morus, „termenul e folosit cu înţelesul 
de societate ideală sau, peiorativ, societate imposibilă — sau şi una, şi 
alta. Utopiile au fost adesea desconsiderate sau disprețuite doar pentru 
faptul că nu erau ancorate în realitatea contemporană. Ele îndeplinesc 
totuşi în gândirea politică două funcţii importante — aceea de a critica 
în mod explicit rânduielile sociale şi politice existente, dintr-o 
perspectivă radicală, şi nu din una reformistă, şi aceea de a oferi noi 
idealuri şi de a ilustra în ce fel ar putea fi acestea realizate în cadrul 
unei societăţi diferite.” 

Aşa cum reiese din pasajul de mai sus, în ciuda etichetărilor 
negative de care a avut parte (în sfera aşa-zisului caracter inoperant al 
său), gândirea utopică este încă o sursă de idealism care nu trebuie 
neglijată. Tocmai această idealitate face adevărata forță a utopiei.* 


2 Enciclopedia Blackwell a Gândirii Politice, coord. David Miller, Editura 
Humanitas, Bucureşti, 2000, p. 768, 769. 

* Pentru o discuție aprofundată asupra utopiei, a tipurilor acesteia şi 
pentru numeroase ilustrări antice sau moderne de utopii, a se vedea Andrei 
Cornea, De la şcoala din Atena la Şcoala de la Păltiniş, Editura Humanitas, 
Bucureşti, 2004. Vom mai reveni la această lucrare mai târziu. Deocamdată, 
vom cita numai câteva rânduri care urmează unei suite de posibile definiții 
ale utopiei. În urma acestei încercări şi căutări de definire a utopiei, autorul 
conclude că „Se poate înţelege de aici nu numai dificultatea unei definiții a 
gândirii utopice sau a genului utopic, dar şi cât de complicat este de distins 
utopismul benefic (eutopic) de cel nociv, distopic, sau, prin contrast, de 
precizat în ce constă realismul unor proiecte socio-politice sau culturale, fie 
ele vechi, fie recente” (p. 18). 

Gândirea politică a fost adesea orientată după determinații 
diferite, aceste determinaţii fiind considerate, rând pe rând, ca fiind 
esenţiale, fie că era vorba despre determinații de natură economică 
(culminând cu marxismul), fie de natură socio-logică (de aici se trag 
toate teoriile ce exagerează rolul instinctului sociabilității în 
construirea societăţii umane), fie de natură culturologică sau etnică 
(societatea ar fi urmarea unui instinct de neam, aparte, diferit de la caz 
la caz, adică de la etnie la etnie), fie de natură religioasă (o întreagă 
tradiţie de gândire medievală, din sfera creştinismului, dar nu numai a 
lui, întemeiază ceea ce s-ar putea numi societăţile politice de tip 
religios), fie de natură politologică (politicul, considerat ca instinct 
aparte al omului, eventual în sfera „voinţei de putere”, de care 
vorbeşte Nietzsche), uneori, criteriile sunt combinate. Astfel, avem în 
prezent o antropologie culturală, o ştiinţă care combină criteriul 
culturologic cu cel etnic pentru a explica societatea umană, inclusiv 
dimensiunea ei politică etc. Fără să negăm aceste contribuţii 
specializate la studiul naturii politicului, credința noastră este că ele 
sunt întemeiate pe criterii de natură secundă, derivate şi, ca atare, 
capacitatea lor de a spune lucrurile esenţiale despre politic este mult 
diminuată. Adevărata natură a politicului nu rezultă decât din 
cercetarea sa în perspectivă ontologică. 

În ce priveşte gândirea politică actuală, o mare autoritate a 
domeniului, ca Leo Strauss, consideră că aceasta nu se mai ridică nici 
pe departe la nivelul gândirii politice antice. Mai mult, transformarea 
acesteia din urmă a ajuns atât de departe, ca degradare, încât singurul 
lucru care a rămas în prezent este ideologia: „În ceea ce priveşte 
filosofia politică modernă, ea a fost înlocuită de ideologie; ceea ce 
odinioară fusese filosofie politică s-a transformat într-o ideologie. Aş 
putea spune că acest fapt constituie esenţa crizei contemporane a 
Occidentului”. 

Este unul dintre motivele care ne îndeamnă să privim gândirea 
politică modernă cu oarecare scepticism şi să încercăm să ne apropiem 
de ea pornind din aria clasică. Astfel, vom putea judeca mai bine harta 
ideilor politice ale vremurilor noastre. 

Cele mai multe istorii ale ideilor politice încep cu prezentarea lui 
Platon. Față de acesta, exegeza adoptă în general două tipuri de 


` Leo Strauss, The City and Man, trad. rom. Cetatea şi omul, Editura 
Polirom, Iaşi, 2000, p. 10. 

atitudini. Fie îi sunt comentate „ideile” mari, fixate într-un soi de 
panoplie veşnică a gândirii politice, „idei” care sunt prezentate mai 
degrabă ca nişte clişee cu aspect arhicunoscut, în primejdie chiar de a 
se banaliza, fie îi sunt negate calităţile de gânditor al domeniului, pe 
motiv că filosofia sa politică ar fi mult prea impregnată de un spirit 
utopic. Ca atare, în această a doua ipostază, Platon e văzut într-un soi 
de lumină condescendentă, ca un filosof rătăcit în lumea reală, despre 
care nu a ştiut prea multe, de vreme ce a emis asupra ei o serie 
întreagă de judecăți „imposibil de aplicat”, sau imposibil de „pus în 
practică”. Ca un fel de albatros al lui Baudelaire, marele gânditor e 
tratat ca sublim, dar...inadecvat lumii reale, despre care n-ar fi în 
drept să vorbească decât oamenii practici, reformatorii, oamenii de 
acțiune. In felul acesta, se uită un adevăr fundamental, anume acela că 
oamenii practici nu vorbesc despre lumea pe care o conduc! Această 
filieră de gândire are un reprezentant de marcă în epoca noastră, Karl 
Popper, care, la rândul lui, a devenit un cap de serie pentru o pleiadă 
întreagă de „gânditori” politici ce-i neagă lui Platon dreptul de a vorbi 
despre politică, pe considerentul că ar fi un simplu creator de utopie. 
Popper a scris o carte care a devenit extrem de celebră, tocmai pentru 
că a avut „curajul” de a ataca o serie de mari gânditori, pe care i-a 
trecut la capitolul „duşmanilor societăţii deschise”.” Iată ce spune 
Popper despre erorile marilor gânditori pe care-i critică: „Dacă am 
rostit în această carte cuvinte aspre despre unii dintre cei mai de seamă 
lideri intelectuali ai omenirii, sper că la aceasta nu m-a împins dorința 
de a-i minimaliza, ci convingerea că, dacă vrem ca civilizația 
noastră să supravieţuiască (subl. ns. — C. P.), trebuie să rupem cu 
obiceiul de a fi deferenți cu marile personalități. Oamenii mari pot să 
facă greşeli mari; şi după cum va încerca să arate cartea mea, unii 
dintre liderii cei mai de seamă din trecut au sprijinit atacul peren 
împotriva libertăţii şi a rațiunii.” Adevărul în acest adevărat proces 
public intentat platonismului este însă cu totul altul, iar cei care, pe 


é Aşa cum vom vedea ceva mai târziu, utopismul lui Platon este relativ. 
Deşi opinia chiar şi a specialiştilor este că Platon a fost mai puţin realist decât 
cel mai mare elev al său, Aristotel, această idee nu se susține decât dintr-o 
logică anume. Din alte puncte de vedere, dimpotrivă, Platon se poate spune 
că a fost mai realist decât Aristotel. 

7 Cartea este intitulată chiar Societatea deschisă şi duşmanii săi (The 
Open Society and Its Enemies), apărută în limba română la Editura 
Humanitas în 1993. 

8 Karl Popper, Societatea deschisă şi dușmanii săi, Editura Humanitas, 
Bucureşti, 1993, p. 7. 

urmele lui Popper, îl acuză pe autorul Politeii de utopism, dau dovadă 
de o gravă ignoranță în materie de filosofie politică. Eroarea lor este 
aceea de a crede că filosoful are datoria să spună despre cetate lucruri 
„reale”, adică lucruri care să se regăsească aici, lângă noi, în viaţa de 
toate zilele, sau să emită legi şi judecăţi care să poată fi aplicate hic er 
nunc, fără a deranja câtuşi de puţin lumea prezentă, lumea în care 
trăim noi înşine, lumea cotidiană. Din acest punct de vedere, într- 
adevăr, Platon este un autor utopic, adică...inaplicabil sau, oricum, 
foarte incomod. Este ca şi cum el nu ar ţine seama de limitele ființei 
umane, aşa cum o cunoaştem noi, atunci când decretează cele 
cunoscute în tratatele sale politice. Dar, fie-ne permis să spunem, 
tocmai această (aparentă) ignorare a naturii „reale? a omului, această 
(aparentă) îndepărtare a gânditorului de limitele biologice sau curent- 
psihologice ale omului reprezintă semnul genialităţii sale. In ciuda 
acestei îndepărtări, Platon vorbeşte tocmai de natura nucleară a 
omului, dacă se poate spune aşa, adică îndrăzneşte să bată cu gândul 
sensurile ultime ale fiinţei umane, sau, aşa cum afirma Andrei Cornea, 
„Se poate (...) afirma că nu simpla fezabilitate a unui proiect este ceea 
ce ar trebui să-l preocupe în primul rând pe «inginerul social» şi să-l 
califice ca «realist» — altminteri şi lagărele de concentrare au fost 
«fezabile» şi ar putea fi considerate «realiste», ba chiar «raționale», 
după sintagma lui Hegel —, ci capacitatea proiectelor de a configura 
omenescului un loc demn (subl. a. — A.C.)”. Prin urmare, nu atât 
fezabilitatea pură şi simplă, adică posibilitatea transformării 
proiectului în realitate concretă ar trebui să intereseze spiritul 
gânditorilor politici, cât probabilitatea ca omul să aibă, în cadrul acelei 
întocmiri politice, un rol cât mai înalt, cât mai demn. Din acest punct 
de vedere, regimurile odioase, totalitare, criminale, sunt foarte uşor de 
pus în practică. Cele mai simple utopii sunt utopiile violenței, sau 
chiar utopiile (cu aspect modern) ale statului liberal pur. Acestea 
proiectează în lume o libertate totală, la care e relativ uşor de ajuns şi 
care se transformă adesea în haos. Dimpotrivă, utopiile „dificile” sunt 
cele care vor să amelioreze umanitatea din om, care vor să educe omul 
într-un spirit ascetic, aristocratic şi cumva întors de la lume. O utopie 
sau un proiect politic ambițios este cu atât mai interesant cu cât 
omului i se refuză cantonarea dogmatică în plăcerile lumeşti şi i se 
trasează un destin superior, de ființă cvasi-divină. Să nu uităm că 
Politeia este, cumva, un mare tratat de „psihologie” politică, în măsura 
în care privirea asupra cetăţii nu este decât o modalitate de a scruta la 
microscop  „măruntaiele” sufletului uman. Dialogul se referă, 


” Andrei Cornea, op. cit., p. 45. 

într-adevăr, la dreptate, iar pentru aceasta este nevoie de o profundă 
analiză a sufletului uman. 

Să ascultăm, pentru a avea şi un argument de autoritate, cele ce 
spune despre natura utopică a Polifeii platonice un mare filosof al 
vremurilor noastre, Martin Heidegger, cel care pare cel mai aproape 
de înţelegerea gândului grecesc dintre filosofii moderni. 

„S-a descoperit că noiueia platonică nu a existat «în realitate» 
nicăieri şi că de aceea ea trebuie numită o «utopie», cu alte cuvinte, 
«ceva care nu are un loc». Această descoperire este «corectă», dar cei 
care au făcut-o nu şi-au dat de fapt seama ce anume au descoperit. 
Este vorba despre faptul că ființa ființării nu poate fi găsită «în 
realitate» nicăieri în sânul ființării, bunăoară ca o parte a acesteia. Prin 
urmare, însăşi ființa ar trebui să fie o «utopie». Dar, de fapt, tocmai 
fiinţa şi doar ea este ronoc-ul oricărei ființări, iar Politeia lui Platon nu 
este o «utopie», ci exact contrariul ei, anume ronoc-ul esenței lui 
Tóc, aşa cum a fost el determinat în chip metafizic. Politeia lui 
Platon este o amintire ce se adânceşte în ceea ce este esenţial şi nu un 
plan ce vizează lumea factuală.” 

Aceste câteva rânduri (neegalate, după părerea noastră, în ceea 
ce priveşte capacitatea de a reedifica şi a reface rangul adecvat al 
gândirii politice platonice şi de a-l feri astfel pe Platon de atacurile 
neînțelegătoare ale spiritelor înguste, ce-l acuză de utopism) sperăm să 
fie edificatoare. Perspectiva este, aşa cum se poate lesne observa, 
răsturnată. Dacă majoritatea comentatorilor grăbiţi sau pur şi simplu 
răuvoitori au văzut Republica (dialogul platonic cel mai important 
pentru tema noastră) o scriere absurdă, de vreme ce este imposibil de 
atins în realitate (deci, o utopie), Heidegger crede că, dimpotrivă, 
lumea concretă este utopică, deoarece nu-şi află nicăieri Fiinţa 
întreagă. Lumea concretă este numai oglindirea acelei Fiinţe, la care 
niciodată nu avem deplin acces. Dacă Fiinţa întemeiază (aşa cum e 
normal)  Fiinţarea, adică lumea concretă, atunci raportul 
utopie-realitate este inversat: abia realitatea este utopică, deci „fără 
loc”, căci locul său nu este în sine, ci în Fiinţă. Fiinţa este fopos-ul 
(locul) Fiinţării şi nu invers. Prin urmare, Fiinţa nu va fi niciodată 
utopică, căci ea nu are nevoie de alt loc pentru a fi. Numai realitatea 
concretă are nevoie de un loc unde să supraviețuiască, iar acest loc 


10 Martin Heidegger, Parmenide, traducere din germană de Bogdan Mincă 
şi Sorin Lavric, Editura Humanitas, Bucureşti, 2001, p. 180-181. 
14 


Universitatea SPIRU HARET 


este „alocat” de Fiinţă. Aşadar, în termeni ontologici, concretul este 
utopic, în timp ce Fiinţa este reală. 

Chiar şi dintr-o perspectivă mai puţin speculativă, vom putea 
afirma, împreună cu Andrei Cornea, că Platon dă dovadă de mai mult 
realism decât Aristotel, în ciuda receptării diferite de care s-au bucurat 
cei doi mari filosofi. Dacă filosofia politică a lui Platon putea să-şi mai 
ia ca reper fundamental polis-ul grec (pentru că Platon scrie Politeia 
cam prin 370 î. Hr.), elogiul pe care Aristotel îl face aceleiaşi structuri 
politice este mai ciudat şi mai lipsit de „realism” (adică, într-un fel, 
mai utopic), de vreme ce Stagiritul scrie Politica (cea mai importantă 
operă „politică” a sa) la vremea când deja elevul său, Alexandru 
Macedon, transforma ideea politică greacă (ideea de polis), negând-o 
practic, într-o idee imperială (ceea ce s-a numit elenism), imensul său 
imperiu fiind semnul crizei profunde în care intrase cetatea de care 
vorbesc cei doi filosofi. „Am putea chiar spune că Aristotel se 
refugiază într-o Utopie paseistă, că îşi pune prestigiul său în joc pentru 
a susţine îndreptăţirea unei formațiuni politice condamnate de istorie, 
cum ar fi zis Hegel sau Marx.” 

Platon însuşi va mărturisi despre ce anume reprezintă 
desăvârşirea unui proiect, sau, în termenii de care discutăm acum, 
despre relaţia dintre planul concret şi cel ideal, speculativ. În finalul 
ultimei cărți (a XII-a) din dialogul Legile (dialog de bătrâneţe, din 
aceeaşi categorie politică), un dialog în care filosoful nu încetase să 
legifereze, de la aspectele cele mai importante ale cetăţii (ce ţin de 
numărul de locuitori sau de modul cum trebuie respectaţi zeii) până la 
cele aparent minore, cum ar fi modul cum trebuie vândută marfa în 
piaţa publică, Platon spune că un proiect nu este împlinit atunci când 
se arată în realitatea concretă, atunci când este înfăptuit efectiv. 
Existenţa concretă nu este suficientă pentru a garanta desăvârşirea 
unui proiect. Mai este nevoie de un alt element: 

„Cu toate acestea, un proiect nu poate fi privit ca împlinit nici 
când s-a făcut, sau câştigat, sau orânduit, obiectul proiectului; ci 
numai după ce s-a găsit mijlocul de a păstra în toată desăvârşirea 
lui pentru totdeauna lucrul terminat (subl. ns. — C. P.); până atunci, 
lucrul trebuie socotit nedesăvârşit.”? 


'! Andrei Cornea, op. cit., p. 44. 
2 Platon, Legile, traducere E. Bezdechi, cu o introducere şi trad. Cărții a 
XIII-a de Şt. Bezdechi, Editura IRI, Bucureşti, 1995, p. 365. 

Traduse mai pe larg cuvintele lui Platon spun aproximativ acest 
lucru: suntem departe de scopul sau desăvârşirea unei acţiuni (telos) 
atunci când doar facem ceva (pacai, de la õpáo, care înseamnă „a 
face”, „a acţiona”), când câştigăm sau obţinem ceva (kr1joao0ou, care 
poate însemna şi a „cumpăra”) sau când fondăm ceva, când construim 
o colonie, când facem ca un loc să fie locuit în permanență 
(karowioou — sensul acestui cuvânt compus este de a rămâne mereu în 
casă, în locuință, între limitele acesteia, adică ale lui oikos). Toate 
aceste acţiuni vorbesc, într-un fel sau altul, despre un anume fel de 
naştere (genesis), de apariție, de întemeiere. Prin urmare, omul are 
foarte multe căi de a aduce ceva pe lume. Dar nimic nu rezistă, în 
sensul de desăvârşire, dacă nu este salvat (soteria), ne spune filosoful. 
Numai atunci când se salvează aceste apariţii se poate considera că 
lucrurile au fost făcute aşa cum trebuiau făcute. Cu alte cuvinte, la 
diversitatea de căi posibile ale acțiunii umane de aducere la prezenţă a 
unor elemente concrete, există o singură cale a desăvârşirii, la capătul 
căreia aceste lucruri concrete pot fi declarate perfecte, desăvârşite: 
aceasta este calea salvării, în sensul grec al termenului soteria (vom 
vedea că acest termen se va traduce la noi şi prin „mântuire”). Această 
tensiune dintre multitudinea de căi ale existenţei concrete a omului şi 
unicitatea căii desăvârşirii lucrurilor umane reprezintă adevărata 
dramă a umanității. În ciuda aparentei libertăţi de care dispune pentru 
a „crea” (în sensul de a face ceva concret), omul nu poate fi desăvârşit 
în creaţiile sale decât aducându-le pe acestea în orizontul soteriologic. 
Ce înseamnă această salvare (soteriologie) din punctul de vedere strict 
„politic” sau, mai precis, din punctul de vedere al cetăţii pe care omul 
o întemeiază? Platon ne spune câteva rânduri mai departe ce înţelege 
el prin această întemeiere politică desăvârşită: este vorba despre faptul 
că trebuie să fim siguri că legile nu vor căpăta niciodată un sens 
contrar celui pe care l-au avut la început. Privită în lumina 
dramatică a acestui context în care vorbeşte despre unicitatea căii 
salvării întemeierilor pe care le aduce omul, am putea spune că şi 
această condiţie îşi dezvăluie caracterul tragic: căci este extrem de 
greu să ne asigurăm, având în vedere labilitatea legilor umane, 
caracterul lor extrem de schimbător, că aceste legi date cetății vor 
rămâne mereu în acelaşi orizont de semnificaţie. Această imuabilitate 
a legilor este cu adevărat o condiţie extrem de puternică şi de grea. 

Putem acum să revenim la cuvintele lui Heidegger şi să 
înțelegem mai bine sensul utopiei. Utopic este ceea ce nu are 

stabilitate, ceea ce nu rămâne egal cu sine, ceea ce este schimbător, 
deci nu se salvează. În sens îngust politic, utopic este acel ceva care nu 
e capabil să menţină legile în orizontul aceluiaşi sens, al temeiului 
originar. Utopice sunt cetățile schimbătoare, adică tocmai cetăţile 
concrete, pe care le cunoaştem în viaţa de zi cu zi, tocmai pentru că 
legile lor înseamnă azi una şi peste o vreme înseamnă tocmai 
contrariul. Aceasta se poate rezuma în felul următor: aceste cetăți au 
legi care niciodată nu pot fi găsite în acelaşi loc (în sensul cel mai 
larg), legi pe care, în vorbirea colocvială, am spune că „nu ştii de unde 
să le iei”, de vreme ce sunt schimbătoare. Neștiind de unde să le iei, 
rezultă că ele nu au un loc (numai) al lor. Tocmai de aceea cetăţile 
construite de oameni sunt utopice, în vreme ce cetatea perfectă, de 
care va vorbi Platon (aceea conformă cu Fiinţa), nu va fi o utopie, ci 
contrariul ei. Condiţia ca legile să nu poată fi „răsturnate” se exprimă, 
într-un mod poetic, prin invocarea Parcelor (Moirele), adică a 
zeităților destinului. Destinul are, desigur, sensul de curgere a 
vremurilor şi a celor care viețuiesc în timp. Prima dintre aceste zeități 
este Lachesis, a doua este Cloto, iar ultima se cheamă Atropos. 
Aceasta din urmă este extrem de importantă, pentru că, aşa cum ne 
spune Platon, „numele acesta din urmă (atropos) este luat de la ideea 
lucrurilor răsucite în foc, şi care nu se mai pot desrăsuci.” Mai mult, 
Platon spune despre aceasta din urmă că este „salvatoarea” destinelor. 
Aici ideea de salvare are o legătură directă cu ideea de ireversibilitate. 
Ceea ce a fost răsucit într-un anume fel şi nu se mai poate desrăsuci 
are sensul ireversibilităţii. Atropos înseamnă ceea ce nu se mai mişcă, 
ceea ce nu se mai schimbă, ceea ce nu se mai converteşte. Legile 
dintr-o cetate trebuie să fie tocmai din această specie a lipsei de 
schimbare: 

„Acelaşi lucru trebuie făcut în orice sat şi oraş, îngrijind nu 
numai de sănătatea şi de conservarea corpurilor, ci a sădi în suflete 
dragostea de legi, sau mai bine a face ca ele să dăinuiască veşnic. Mie 
mi se pare că legilor noastre le lipseşte până acum lucrul acesta: cum 
să le asigurăm o aşa natură, ca să nu poată fi niciodată răsucite în 
sens contrar (subl. ns. — C. P.)”?. Termenul folosit aici pentru ideea 
pe care am subliniat-o este acela de &uerăorpopov, care înseamnă 
invariabil, inflexibil, imuabil, deci fără schimbare, dar şi „fără 
întoarcere”. Legile trebuie să rămână de două ori fixe, dacă se poate 


'5 Platon, Legile, ed. cit., p. 366. 

spune aşa: nu trebuie să se schimbe (în sens primar, ca o schimbare 
obişnuită), dar nici nu trebuie să se întoarcă din sensul lor, adică să 
însemne contrariul. Poate că acest ultim sens este chiar mai important 
decât primul. O schimbare a legii poate fi de două feluri: una 
exterioară, de formă mai degrabă, dar şi una interioară, de fond. 
Schimbările de formă nu sunt nici ele admise, dar cu atât mai mult nu 
sunt admise cele de fond: rămânând pe dinafară la fel, legile să 
însemne cu totul altceva. 

Pentru ca o cetate să nu fie utopică, e nevoie, iată, ca legile ei să 
însemne mereu acelaşi lucru: acesta este sensul salvării unei cetăți la 
Platon, dar şi sensul existenţei ei plenare, adevărate, coerente, egale cu 
sine. Utopic este sinonim, până la un punct, cu „părelnic”, adică 
aparent. Cetățile schimbătoare par egale cu sine, dar nu sunt: pilonii 
stabilităţii lor (legile) se clatină mereu în timp, ajungând, la un 
moment dat, să se răsucească deplin. Este momentul în care cetatea se 
prăbuşeşte. 

Cu această ocazie, am definit şi mai bine metoda noastră, sau 
perspectiva din care vom discuta în continuare diferitele idei politice. 
De vreme ce, din punctul nostru de vedere, aşa cum afirmă şi Martin 
Heidegger, accentul va cădea pe determinarea ontologică a diferitelor 
curente de gândire şi nu pe gradul lor de adecvare la lumea concretă, 
înseamnă că nu ne vom împiedica nicicând în dificultățile „utopice” 
ale teoriilor. Ne-am obişnuit să judecăm aspru utopiile, ca pe nişte 
manuale de „utilizare” a lumii prost întocmite, deci...inutilizabile. 
Nici vorbă de aşa ceva. Utopiile nu sunt decât necesarele evadări ale 
gândului uman liber din sfera contingentului lumii în cea a libertăţii 
totale, a libertăţii Ideii. Ele nu sunt, atunci când au valoare, simple 
rătăciri ale gândului (deşi pot deveni aşa ceva), simple linii deviate de 
la linia normală a lumii. De altfel, utopiile cele mai „cumplite”, din 
punctul de vedere al „realiştilor” care le critică, sunt exact cele care au 
fost experimentate de om, de oamenii politici în mod particular. Am 
putea spune, contrariind o tradiţie comodă de gândire, că o utopie a 
avut cu atât mai multe şanse să fie ademenitoare pentru om cu cât a 
părut mai...utopică. Marxismul este cazul cel mai apropiat de noi şi 
este extrem de edificator. El a fost pus în practică pe aproape jumătate 
din suprafața globului, deşi inadecvarea sa la condiţia concretă a lumii 
era evidentă. Mai mult, după ce a cedat în plan concret, marxismul şi-a 
găsit noi apărători, în sensul în care mulți oameni au spus că eşecul 
său se datorează tocmai rețetei impure în care a fost aplicat şi nu 

constituţiei lui intrinseci. Cu alte cuvinte, în loc să înspăimânte, 
utopismul marxismului continuă să aibă admiratori. Acest lucru nu 
s-ar putea întâmpla (şi nici n-ar putea fi explicat) decât ca urmare a 
unei strânse şi extrem de subtile legături între dimensiunea utopică a 
unei teorii şi sentimentele cele mai adânci ale acelei fiinţe stranii care 
este zoon politikon. 

Pentru a înţelege totuşi spaima omului modern în faţa utopiei, 
trebuie să subliniem un fapt care pare mai puţin luat în seamă: 
caracterul deviat al utopiilor moderne, în sensul unui decalaj între 
scopurile propuse şi mijloacele folosite. Utopiile actuale sunt 
proiectele de guvernare ale lumii moderne care cunosc perfecțiunea la 
nivelul scopului (adică al rezultatului final), dar sunt cele mai sărace 
în ceea ce priveşte mijloacele adecvate atingerii acelui scop. Utopiile 
de azi se grăbesc să construiască o lume ideală, fără a pune bazele 
corecte ale acesteia. Or, pentru ca un proiect ambițios să dureze, el are 
nevoie de o lentă şi stăruitoare construcție (sau educaţie, pentru că 
utopia politică se referă întotdeauna la regimul relațiilor dintre oameni 
— orice utopie este o complexă sociologie), o construcţie care să se 
concentreze pe ameliorarea naturii umane. 


Întrebări recapitulative 

1. Ce este o utopie? 

2. Care este interpretarea curentă dată utopiilor politice? 

3. Cum vede Martin Heidegger relația dintre utopia lui Platon 
(Politeia) şi realitatea concretă? 

4. Care este tendința generală în evoluția ştiinţelor de care 
vorbeşte Mattei Dogan? Comentaţi această tendință din punctul de 
vedere al adecvării cunoaşterii. 

2. POLITEIA PLATONICĂ 


Nu avem aici, fireşte, spaţiul necesar să abordăm toate temele ce 
apar în acest uriaş (nu în sens cantitativ) dialog platonic — dintre care 
unele nici nu mai sunt socotite astăzi ca făcând parte din categoria 
ideilor politice — deşi poate că astfel ar trebui procedat pentru a 
rămâne fideli gândirii marelui filosof. Aceste „reconstituiri” 
monografice ale dialogului conţin însă o mare primejdie, pe care 
majoritatea comentatorilor au ignorat-o, alunecând, pe nesimţite, 
într-o falsă interpretare a scrierii, dintr-o perspectivă strict modernă. 
Aici este cazul să amintim o prejudecată care circulă frecvent în lumea 
academică şi care are chiar aspectul unei învățături extrem de adânci, 
anume aceea că un autor clasic este mare tocmai pentru că poate fi 
readus de fiecare dată în atenţia timpului prezent prin interpretările de 
tip modern asupra ideilor sale. Clasicismul este văzut astfel ca un mod 
proteic de a fi al Ideii, care devine permisivă la noile interpretări, la 
noile viziuni, la noile teorii. De aici şi până la labilizarea gândului 
autorului clasic nu e decât un pas, iar pe acest traseu infinit al 
„aducerilor la zi” sau al „interpretărilor actuale” se produce 
întotdeauna falsificarea gândirii originare de la care se pleacă. 
Interpretarea corectă a unui autor de talia lui Platon trebuie, 
dimpotrivă, să urmeze traseul invers. Anume, comentatorul trebuie 
să-şi refuze deliberat orice contact cu noile teorii şi să caute să se 
acomodeze cât mai bine cu mediul şi numai cu mediul în care a gândit 
cel pe care vrea să-l comenteze, în cazul nostru, Platon. Adâncirea în 
mediul ambiant al acelei gândiri este însă extrem de dificilă şi puţini 
comentatori se abțin de la acele periculoase „aduceri la zi” de care am 
vorbit. A-l scoate pe Platon din contextul în care a creat şi a încerca a-l 
aduce „printre noi” nu înseamnă defel a dovedi forţa filosofiei 
platonice, ci a-l interpreta prost, a-l banaliza, a-l transforma într-un 
autor care a scris pentru un public pe care, la vremea lui, nici măcar nu 
şi-l putea imagina. Unii vor spune că problemele pe care le-a atins 
Platon sunt „general umane” şi că, de aceea, este permisă atragerea lui 
în complicitatea noilor teorii. Nimic mai fals. Soluţiile imaginate de 

Platon pentru criza omului din vremea sa nu pot fi aplicate lumii 
noastre decât respectând întocmai criteriile şi forţele istorice ale acelei 
vremi, nu doar parţial, adică în generalitatea lor umană, cum doresc 
unii. Sunt cazuri în care comentatorii moderni au căutat bunăoară în 
acest dialog dovezi ale „feminismului” lui Platon. Astfel de 
interpretări anacronice nu fac decât să ne îndepărteze de adevăratul 
fond de idei al scrierii.“ 

Aşa cum am mai spus deja, nu vom avea răgazul aici să 
dezbatem întreg conținutul dialogului. Ne vom opri în continuare 
numai asupra câtorva teme fundamentale, sperăm, suficiente pentru un 
început de familiarizare cu marea operă platonică. 

Geneza şi dezvoltarea statului 

Problema genezei cetății ocupă un rol esenţial în cadrul gândirii 
platonice. La fel se va întâmpla şi cu discipolul lui Platon, Aristotel. 
Este firesc să fie aşa. Căci de modul cum înţelegem problema naşterii 
cetăţii, a felului în care apare ea şi a motivelor esenţiale pentru care 
apare, va depinde construcția ei ulterioară şi evoluţia ei în timp. A 
vorbi despre naşterea primei cetăţi înseamnă a vorbi despre sensul 
oricărei cetăţi reale. În acest punct apar şi cele mai mari primejdii 
pentru interpreți sau pentru simplii cititori, ca noi. Dacă naşterea sau 
geneza (pentru a respecta termenul originar grec) cetăţii este 
interpretată greşit, e posibil să ratăm interpretarea întregului dialog. 
Aici trebuie, aşadar, să ne concentrăm extrem de mult atenţia şi, mai 
ales, să renunțăm la orice analogii sau viziuni moderne asupra sensului 
apariției statelor. Pentru a fi cât mai aproape de gândul platonic, vom 
apela chiar la cuvintele filosofului. Traducerea pasajelor esenţiale sună 
în felul următor: 

„O cetate se naşte — am zis eu — după câte cred, deoarece fiecare 
dintre noi nu este autonom, ci duce lipsă de multe. Ori crezi că există 
altă pricină pentru întemeierea unei cetăți? 

Deloc alta — zise el. 

Astfel, fiecare îl acceptă pe un al doilea, avându-l în vedere pe 
un al treilea şi având nevoie de al patrulea, iar strângându-se mulți 
într-un singur loc spre a fi părtaşi şi a se întrajutora, ne fac să dăm 
sălaşului comun numele de cetate, nu? 


14 Vezi Julia Annas, An introduction to Platon, „Republic”, Oxford 
University Press, 1981, trad. fr. Introduction à la ,„République” de Platon, 
PUF, Paris, 1994, p. 232. 

Întocmai. 

Fiecare dă ceva altuia, dacă aşa stau lucrurile, sau ia ceva, 
socotind că este mai bine pentru sine? 

Desigur. 

Haide deci — am spus eu — să întemeiem cu mintea, de la 
început, o cetate. Pe cât se pare, nevoia noastră o va întemeia. 

Cum de nu?” (369 b 6 — 369 c 12) 

Majoritatea comentatorilor se grăbesc să tragă din aceste 
formulări concluzia că cetatea este „o asociaţie de persoane care se 
bazează pe nevoie. Oamenii nu-şi sunt suficienţi lor înşile şi au nevoi 
variate.”!5 

Dacă vom vedea însă textul grec al primului pasaj, vom observa 
anumite nuanțe lingvistice care vor schimba perspectiva interpretativă. 
Căci, trebuie să spunem că, traducând aşa cum am arătat mai sus, 
interpreții moderni sunt la un pas de ideea că cetatea apare din motive 
economice, de acoperire a nevoilor „variate” ale oamenilor. Această 
perspectivă aduce discuţia într-un plan eminamente economic, ba 
chiar individualist, care nu corespunde adevărului. Obişnuit să 
considere economia şi nevoile economice dintr-o perspectivă 
utilitarist-hedonistă, cititorul sau interpretul modern riscă să vadă în 
Platon un soi de Adam Smith avant la lettre. Dacă adăugăm şi 
problema aşa-zisei „diviziuni a muncii”!€ — şi ea înţeleasă în spirit 
modern — vom avea imaginea unei cetăți întemeiate aproape exclusiv 
din rațiuni economice. La capitolul Platon din Enciclopedia Blackwell 
a Gândirii Politice citim: „Statele, spune Platon, se bazează pe lipsa 
de autonomie a indivizilor, pe faptul că un individ nu-şi este suficient. 
Diviziunea muncii este în acord cu distribuţia naturală a talentelor şi 
ea ne ajută să ne ridicăm deasupra condiţiilor primitive şi să 
dezvoltăm o viaţă mai bogată.”!” Aceste formulări sunt foarte clar 
orientate spre interpretarea naşterii cetății în spiritul liberalismului 
economic, dominat de ideea diviziunii muncii sociale. Ele sunt însă, 


'5 Julia Annas, op. cit., p. 95. 

16 Ibid., p. 95. Nu vrem să spunem că autoarea citată face aceste confuzii. 
Trimitem la aceste pasaje doar pentru că în cadrul lor apar destul de clar 
dificultățile de care am vorbit. De cele mai multe ori, interpretarea Juliei 
Annas este foarte meritorie. 

d, Enciclopedia Blackwell a Gândirii Politice, coord. David Miller, 
Editura Humanitas, Bucureşti, 2000, p. 567. 

din punctul nostru de vedere, abuzive şi, lucru poate mai important, 
anacronice. Ce spune, de fapt, Platon? lată cum sună textul grec: 

Tiyverou Toivvv, ńv 5 éyó, nós, OG EyOuai, éneðń tvyyáver 
ÝUÓV EKOTOG OVK OVTĂPKNG, ÁAAÁ moov (©v) Ev5enc: 1 Tiv' oísı 
ápxńv áñànv nóňv oíkíģetv; 

Dacă ținem seama de cuvintele sau sintagmele cheie ale acestui 
pasaj, care sunt aútápKnG şi ápxńv nóńv oikiCew, vom descoperi că 
nu „nevoia” pur şi simplu este baza pe care se construieşte o cetate, ci 
lipsa „autarhiei” indivizilor luați separat. Dar ce înseamnă autarhia? 

Sensul termenului avrăpkeiu nu se reduce în nici un caz la 
elementele de natură economică. Dacă desfacem cuvântul grec în 
părțile sale componente, găsim termenii autos şi arkeo, acesta din 
urmă însemnând „îmi ajung mie însumi”. „Sensul prim al lui arkeo 
este «a rezista, a ține piept». Acelaşi radical se regăseşte, de pildă, în 
cuvântul latin arx, arcis, care denumeşte «fortăreața», «locul din 
interiorul căruia se rezistă la o agresiune». Prin urmare, autarkeia nu 
trebuie în nici un caz confundată cu «autarhia» şi înțeleasă ca 
«autoconducere». Acest sens, complet aberant, pare să se fi încetățenit 
în limbajul nostru de zi cu zi. «Autarcul» se deosebeşte în mod radical 
de «autarh». Ultimul respinge orice imixtiune a altora în viața sa 
personală din egoism şi autosuficiență. Primul nu refuză nimic cu 
obstinație, ci, pus într-o situație-limită, aflat la ananghie, el ştie doar 
cum să reziste până la capăt.”15 

Autarhia este calitatea prin care un om caută să se apropie din 
ce în ce mai mult de condiţia divinității: „Ea nu este simptom de 
rupere, de renunțare, ci, dimpotrivă, de reconciliere şi unificare. 
Autarc este numai înțeleptul, adică cel care l-a găsit în sine însuşi pe 
Dumenzeu.”!” De altfel, Aristotel va arăta undeva că fericirea este 
autarhică (Etica Nicomahică, 1097 b: „La aceeaşi concluzie ajungem 
şi dacă pornim de la caracterul ei (al fericirii, n. n. — C. P.) autarhic; 
pentru că, după cât se pare, binele suprem îşi ajunge sieşi.” Legătura 
atât de strânsă între fericire şi autarhie ne previne că aútápxeta este 
mai degrabă un principiu spiritual decât unul economic. 

O interpretare, de data aceasta mai adecvată, a principiilor de 
constituire a cetăţii platonice găsim la un autor român, Valentin 


15 Cristian Bădiliță, Platonopolis sau împăcarea cu filozofia, Editura 
Polirom, laşi, 1999, p. 84-85. 
0 Ibid., p. 85. 

Mureşan, care pune problema în termeni organicişti. Totuşi, şi la el se 
observă în prima parte accentul ce cade pe ideea că autonomia este 
similară cu capacitatea fiecărui individ de a-şi satisface nevoile: 
„(...) teza explicativă iniţială e că la baza reunirii indivizilor într-o 
societate politică stau nevoile naturale şi lipsa de autonomie a 
oamenilor în ceea ce priveşte satisfacerea nevoilor lor (369 b). De aici 
decurge necesitatea cooperării, a intrării în relaţii sociale, crearea unei 
«comuniuni» (371 b). Această teză platoniciană, opusă individualismului 
sofiştilor (...) ne propune o teorie organicistă a societăţii (i.e. societatea e un 
organism viu, asemenea corpului uman) (464 a-b)”2 

Revenind la Platon, trebuie să subliniem că atunci când vorbește 
despre nevoile fundamentale de hrană ce duc la întemeierea cetăţii, el 
nu se referă (cum ne-am putea imagina) la un soi de diminuare a 
„schimbului generalizat” de produse (paradigma lberalistă) până la un 
nivel minimal, acela al „subzistenţei”, adică al unui soi de sărăcie 
dincolo de care nu ne mai putem imagina sănătatea omului, ci este 
vorba, dimpotrivă, despre „plinătatea” nevoilor vieţii, ale întemeierii 
vieţii. Numai în aceste nevoi fundamentale avem desăvârşirea 
principiului vital, desăvârşire ce apare o dată cu Începutul politeii; 
dimpotrivă, complicarea nevoilor aduce după sine artificializarea 
omului, pierderea sensului plenar şi decăderea forţelor vitale. Prin 
urmare, „cetatea modernă” ar fi, în pofida abundenței, o cetate 
decăzută din calitățile ei vitale, din punctul de vedere al lui Platon. 
Înțelegerea acestor idei fundamentale ne atrage atenţia asupra 
transformărilor ce s-au produs în gândirea omului de azi faţă de cel 
antic. Obişnuinţa noastră, în materie de teorie economică, este să 
considerăm fericirea, plinătatea vieţii şi sănătatea omului şi a societății 
din care face parte direct proporțional cu cantitatea de produse ce se 
schimbă pe piața liberă. Toate teoriile economice încearcă să 
„optimizeze” producţia, iar termenul „a optimiza” este întrebuințat 
abuziv cu sensul de „a spori”. De fapt, optimizarea producţiei nu ar 
trebui confundată cu sporirea ei. De aici rezultă că majoritatea ideilor 
economice ale lumii noastre sunt construite pe o perspectivă eronată 
asupra optimului, în cele din urmă, asupra binelui şi răului. Temeiul 
cetății nu stă, aşadar, pe o nevoie de hrană ce anunţă nevoi şi mai 
mari, din ce în ce mai mari, ce vor duce, în cele din urmă, la societatea 


% Valentin Mureşan, Comentariu la „Republica” lui Platon, Editura 
Metropol, Bucureşti, 2000, p. 168. 

diferențiată pe care o cunoaştem astăzi. Temeiul cetăţii este nevoia ce 
rezultă din natura umană de asigurare a echilibrului vieţii. Or, în 
măsura în care dezechilibrează forțele vii, aceste nevoi trebuie 
eradicate. De aceea, în viziunea lui Platon, orice element ce se 
constituie în surplus față de acel optim este condamnabil şi dăunător. 
Cetatea care depăşeşte limitele nevoilor fundamentale se numeşte 
cetate a luxului (372 e). 

Cetatea luxului este o cetate din ce în ce mai complicată şi mai 
numeroasă, în care oamenii nu se mai mulţumesc cu traiul obişnuit, la 
limita necesarului, ci încep să-şi dorească lucruri artificiale. Leo 
Stauss, comentând dialogul lui Platon, o mai numeşte „cetate 
febrilă”?!. Este cetatea în care dorința de a poseda diferite lucruri 
(inutile) devine imperioasă şi, din această cauză, apar conflictele şi 
războiul. Este cetatea în care apar imitatorii, actorii, meşteşugarii de 
lux etc.: „Unora, pe cât se pare, nu le vor fi de ajuns cele de dinainte 
(cele strict necesare — n.n. — C.P.), nici felul de viaţă însuşi. Va fi 
nevoie în plus de paturi, mese şi alte mobile, de mâncăruri, uleiuri 
aromate, tămâie, curtezane, prăjituri şi fiecare dintre acestea în mare 
varietate (...) Trebuie să durăm o cetate încă şi mai mare. Căci acea 
cetate sănătoasă nu mai este îndestulătoare. Să o umplem cu omenirea 
aceea numeroasă, care nu-şi află locul în cetăţi pentru satisfacerea nece- 
sarului — cum sunt toți cei care vânează şi toţi artiştii imitatori (...)” 
(372 e, 373 a-b). Aceste nevoi din ce în ce mai sofisticate aduc sufletul 
omului în dependenţă față de lucruri, iar urmarea este dorința 
imperioasă de a poseda cât mai multe, aşa cum am afirmat mai sus. 
Aceasta este chiar sursa războiului (373 d-e). Cetatea luxului conţine 
în sine principiul antagonismului, al conflictului, al dizarmoniei, al 
propriei dispariţii. De aceea, Platon spune despre ea că este o cetate 
nesănătoasă şi o preferă pe cealaltă, cetatea nevoilor de bază: „Însă 
cetatea adevărată îmi pare că este cea pe care am examinat-o înainte, 
ca una ce este sănătoasă” (byme mis, spune filosoful, ceea ce s-ar putea 
traduce chiar prin higienică, pentru a respecta termenul grec) (372 e). 

Să ne gândim că lumea modernă tinde mereu şi chiar îşi doreşte 
ca fundament al funcţionării sale apariţia surplusului. Dacă ne vom 
referi la Marx, teoria plusvalorii este o ilustrare clasică a acestei 
dorinţe imperioase şi inconştiente a omului zilelor noastre de a trăi 
dincolo de nevoile vitale, într-o ignorare a lor (aflând în jurul său doar 


?! Leo Strauss, op. cit., p. 106. 

abundența, omul de azi ignoră tocmai necesarul, acel ceva care stă la 
baza ființei sale ca ființă socială, ca temei al fiinţei sale), în lumea 
surplusului. Ce este societatea de consum dacă nu obiectivarea acestui 
principiu al abundenței de dragul abundenței? Vedem cum lumea în 
care trăim vine în contradicţie flagrantă cu ideile fundamentale ale 
cetăţii antice, aşa cum apar ele în marele dialog platonician. 

Guvernarea filosofilor nu este imposibilă 

Una dintre problemele fundamentale care se pune în legătură cu 
Politeia platonică, şi pe care deja am menţionat-o, este aceea a 
regimului condus de filosofii-regi de care vorbeşte Platon. Din acest 
punct de vedere, Enciclopedia Blackwell a Gândirii Politice, pe care 
am citat-o deja, e foarte sceptică. Referindu-se la perioada mai 
„realistă” a creaţiei platoniciene, de după Politeia, autorul articolului 
Platon afirmă: „Teoria politică mai târzie a lui Platon este la fel de 
ideală, de improprie aplicării practice (...)”2. Aici se observă că 
„idealismul” este categoric opus caracterului aplicativ. Sentința 
(reproşul) de mai sus este foarte des atribuită lui Platon. 

Trebuie să spunem câteva cuvinte despre ce anume este acest 
filosof-rege în concepția lui Platon. El nu este pur şi simplu o natură 
contemplativă, ruptă de realitate. E adevărat, astăzi o natură filosofică 
este privită cu scepticism de către aşa-numitele naturi pragmatice, care 
s-ar pricepe la chestiuni practice cotidiene, în timp ce primele nu. 
Definiţia antică a filosofului este infinit mai cuprinzătoare. Astfel, 
filosoful lui Platon este, am putea spune astăzi, mai degrabă un 
înțelept. Trăsăturile de bază ale firilor filosofice sunt: 

1. iubirea statornică a adevărului şi fereala de minciună 
(485 c): „Dar ai putea afla ceva mai înrudit cu înțelepciunea decât 
adevărul?”, se întreabă, retoric, Socrate în dialogul nostru; 

2. cumpătarea. „Un astfel de om este cumpătat şi în nici un 
chip avar” (485 e); 

3. curajul. Filosoful nu se teme de moarte, nu este temător: „O 
natură temătoare şi meschină nu ar putea, pare-se, avea parte de 
adevărata filosofie” (486 b); 

4. sociabilitatea; 

5. memoria bună; 


i Enciclopedia Blackwell a Gândirii Politice, coord. David Miller, 
Editura Humanitas, Bucureşti, 2000, p. 569. 

6. harul muzical. 

Toate aceste trăsături fac din filosof un adevărat conducător. Ca 
urmare, conducerea cetăţii trebuie să-i fie încredinţată lui şi numai lui. 
Firile filosofice sunt înrudite, de aceea, cu cele patru calități 
importante ale sufletului — adevărul, dreptatea, vitejia, cumpătarea. 
Natura filosofului, spune Platon, este „iubitoare de” şi „înrudită cu” 
(de aceeaşi natură cu) cele patru calităţi de mai sus: „piioc te Kai 
ovyyevýs dâneiac, Suaosvvns, av&petoc, ooppovvns” (487 a) Toate 
cele patru calități ar merita un comentariu aparte, pe care nu ni-l 
putem permite în acest moment. Tot ce putem spune este că ele sunt 
concepte esenţiale ale gândirii şi modului de a fi grecesc şi că trecerea 
lor în dreptul firilor filosofice este prin sine un act ce garantează 
importanţa pe care Platon o acordă acestor firi conducătoare şi, în cele 
din urmă, autenticitatea lor. Naturile filosofice sunt naturile esențiale 
ale ființei omeneşti, sunt tot ce poate da mai înalt modul uman de a fi. 
Dacă privim cu atenţie aceste patru calități ale naturii filosofice, 
observăm că ele corespund întocmai virtuţilor fundamentale ale cetăţii 
platonice, de care filosoful vorbeşte în cartea a IV-a a dialogului său. 
Aceste virtuți fundamentale sunt înţelepciunea, vitejia, cumpătarea, 
dreptatea: 

„(...) cred că cetatea noastră, dacă a fost bine durată, este bună 
în chip desăvârşit. 

E necesar. 

E limpede atunci că ea este înțeleaptă (con), vitează (&võpsía), 
cumpătată (oppov) şi dreaptă (Sucaia)” (427 e). 

De ce Platon preferă aceste patru virtuţi cardinale ale cetății, de 
ce sunt patru? Foarte mulți comentatori s-au întrebat acest lucru. Nu 
este în puterea noastră să dăm un răspuns aici, de aceea vom aminti, în 
treacăt, ceea ce spune Andrei Cornea” (traducătorul dialogului de care 
vorbim), anume faptul principal că, pentru Platon, ca şi pentru 
pitagoricieni, patru era un număr perfect, numărul deplinătăţii. Toate 
virtuțile pot fi reduse la acestea patru. Universul el însuşi poate fi 
redus la cele patru elemente fundamentale: focul, aerul, apa, pământul. 
Cetatea, ca şi omul care deţine aceste patru virtuţi, este perfectă, 
respectiv, perfect. 

Concluzia din cele spuse mai sus este că guvernarea cetăţii li se 
cuvine tocmai naturilor filosofice: 

„Dar nu ai încredința cetatea tocmai unor astfel de oameni, după 
ce ei au fost desăvârşiți prin educaţie şi vârstă?” (487 a). 


3 Platon, Republica, ediţie bilingvă, Editura Teora, 1998. 

Aceşti oameni desăvârşiți se lovesc, totuşi, de o mare dificultate, 
când se pune problema de a deveni conducători, iar această dificultate 
nu este ocolită de Platon, dimpotrivă. Este vorba despre faptul că nu 
există nici un regim politic care să fie demn de ei. Socrate, susținătorul 
dialogului, se confruntă cu opinia larg răspândită — pe vremea lui, ca şi 
astăzi — după care filosofii ar fi nefolositori cetății. 

Este momentul să facem o trimitere la un text al lui Martin 
Heidegger pe această temă, text care nouă ni se pare fundamental. 
Vorbindu-le studenților despre acest reproş care i se aduce filosofiei, 
anume acela de a fi nefolositoare, marele gânditor spunea: „In schimb, 
trebuie să deveniți atenți şi prudenți atunci când judecăţile cele mai 
răspândite, ba chiar pretinsele experienţe, vin să vă ia prin surprindere. 
Acest lucru se petrece adesea într-un chip cât se poate de banal şi 
foarte convingător. Poţi crede că tu însuţi ai avut această experiență 
(pe care atât de lesne o auzi confirmată), potrivit căreia filosofia «nu 
duce la nimic» şi «nu e bună de nimic». Aceste două expresii curente, 
care circulă mai cu seamă printre profesorii şi cercetătorii din lumea 
ştiinţelor, reprezintă manifestarea unor constatări care deţin o 
incontestabilă justeţe. Cel care, înfruntând această opinie, încearcă să 
demonstreze că filosofia «duce totuşi la ceva», nu face decât să 
sporească şi să consolideze răstălmăcirea deja înstăpânită, care constă 
în opinia preconcepută că filosofia poate fi evaluată după criteriile 
obişnuite, deci după criteriile pe care le ai în vedere când vrei să 
stabileşti dacă o bicicletă este utilizabilă sau dacă o cură balneară este 
eficace.” De asemenea, vorbind despre capacitatea filosofiei de a 
îmbunătăţi viaţa omului sau a crea anumite facilităţi acestuia: „Insă, 
potrivit esenței sale, filosofia nu face niciodată ca lucrurile să fie mai 
uşoare, ci, dimpotrivă, mai grele. Şi aceasta nu se petrece în mod 
întâmplător, numai pentru că modalitatea ei de comunicare îi apare 
înțelegerii obişnuite stranie, dacă nu de-a dreptul nebunească. 
Dimpotrivă: faptul de a îngreuna Dasein-ul istoric şi, prin aceasta, în 
fond, ființa însăşi, este sensul autentic al acțiunii filosofiei. 
Ingreunarea redă lucrurilor, ființării, greutatea (ființa) care le este 
proprie. De ce acest lucru? Deoarece sporirea greutăţii este una dintre 
condițiile fundamentale care determină naşterea a tot ce este mare, 
deci destinul unui popor istoric şi, în special, al operelor sale.” Care 
este, totuşi, menirea filosofiei, în viziunea marelui gânditor? Pe scurt, 
el explică: „In schimb, ceea ce filosofia poate şi trebuie să fie potrivit 


* Martin Heidegger, Introducere în metafizică, Editura Humanitas, 
Bucureşti, 1999, p. 23. 

% Ibid., p. 22. 

esenței sale s-ar exprima astfel: o deschidere, prin intermediul 
gândirii, a căilor şi perspectivelor cunoaşterii care instituie măsura şi 
rangul, o deschidere a cunoaşterii în care şi de la care pornind un 
popor îşi înțelege şi îşi aduce la împlinire Dasein-ul în lumea 
spirituală a istorie sale (...)7* 

Problema filosofiei nu este, prin urmare, aceea de a fi 
folositoare, utilă cetății. Dimpotrivă, putem spune, inversând 
perspectiva şi ținând cont de textul platonic, că problema principală a 
filosofului nu este adaptarea la cetatea reală, necesarmente coruptă şi 
imperfectă, ci încercarea temerară de instituire a unei alte cetăţi, în 
care rolul său să devină cu adevărat unul de luat în seamă. Ce poate 
face filosoful în cetatea reală? Foarte puţin, aproape nimic: 

„(...) băgând ei de seamă că filosoful e ca un om căzut printre 
fiare, care nu vrea să fie părtaş la rău, dar nici nu este în stare, singur, 
să se împotrivească tuturor sălbăticiunilor şi că, pierind el înainte de a 
putea da sprijin cetăţii sau prietenilor, ar fi nefolositor sieşi, cât şi 
celorlalţi; ei bine, înțelegând ei toate acestea, păstrează tăcerea şi îşi 
văd de ale lor, precum un om care, în timp de furtună, se adăposteşte 
sub un zid micuţ. lar văzându-i pe ceilalți mustind de fărădelegi, 
filosoful se bucură dacă ar putea trăi cumva viaţa de aici în curăţenie, 
fără nedreptate şi fapte nelegiuite şi dacă, blând şi binevoitor, va pleca 
de pe acest meleag însoţit de o preafrumoasă nădejde” (498 d-e). 

Relaţia dintre filosof şi cetate are în antichitate o dimensiune 
tragică pe care şi-a pierdut-o în vremea noastră. Despre ce este vorba? 
Filosoful antic nu era nici pe departe „ideologul” de azi, omul care, cu 
abilitate sofistică, pune ideile sale în slujba conducătorilor politici. 
Dimpotrivă. Filosoful antic era un personaj atipic, un adevărat 
distrugător al comodităţilor de gândire ale cetățenilor. Un veşnic 
cârtitor, un om care vorbeşte pe şleau despre problemele cetăţii (există 
un termen grec pentru această vorbire pe şleau, care este parrhesia), 
un om cu maximă libertate interioară (eleutheria). În aceste condiţii, 
este de presupus că filosoful antic nu se bucură de o soartă foarte 
blândă din partea cetăţii. Se ştie care a fost soarta lui Socrate. lată ce 
spune, într-un fragment cu adevărat memorabil, gânditorul rus 
Vladimir Soloviov despre condamnarea filosofului de către Atena: 
„Cum să trăieşti în această împărăție a răului, cum să trăieşti într-un 
loc unde înțeleptul trebuie să moară? Analizaţi «a fi sau a nu fi-ul» pe 


% Jbid., p. 21-22. 
*7 V, Cristian Bădiliţă, Platonopolis sau împăcarea cu filozofia, Editura 
Polirom, Iaşi, 1999, p. 70. 

care trebuie să-l fi gândit Platon în faţa cadavrului lui Socrate, legal şi 
pe faţă otrăvit, şi veţi vedea cu cât e mai profund şi mai semnificativ 
decât acel «a fi sau a nu fi» rostit de Hamlet după ce tatăl său fusese 
otrăvit în afara legii, în taină şi, de fapt, din întâmplare.”’ Aşadar, mai 
arată filosoful rus, Platon a fost mirat şi îngrozit (o mirare îngrozită!) 
în acelaşi timp de faptul că „cel mai perfecţionat mediu social din 
întreaga lume de atunci n-a putut suporta principiul simplu al 
adevărului; că viața societății de atunci se dovedea incompatibilă cu 
conştiinţa individuală, că se deschidea o prăpastie de rău pur ce-l 
înghiţea pe cel drept, că adevărul nu se putea alege decât cu moartea şi 
că viaţa, împreună cu realitatea, treceau de partea răului şi a 
minciunii.” 

Filosoful şi cetatea, oricât de perfectă ar fi fost aceasta din urmă, 
sunt, prin urmare, fundamental incompatibili. Adevărul şi dreptatea, 
reprezentate de viaţa filosofului, nu se pot salva într-o lume guvernată 
de legile mulţimii, de realitatea profană, de gusturile schimbătoare şi 
stricate ale celor mulţi, ca şi ale conducătorilor vremelnici. Intre 
filosofie (filosof) şi cetatea „sa” se cască astfel o prăpastie a răului pe 
care nu ştim ca lumea s-o fi putut umple până astăzi (în ciuda 
aparenţelor înşelătoare în acest domeniu — cel mai recent caz tragic în 
cultura română se înregistrează după al doilea război mondial, când 
cohorte de intelectuali de dreapta, majoritari în cultura română la acel 
moment, înfundă puşcăriile comuniste. Mulţi dintre ei au murit acolo, 
într-un destin cvasi-socratic de culoare modernă.). 

La rândul său, Hannah Arendt, dintr-o perspectivă uşor diferită, 
afirmă răspicat acelaşi lucru, anume relația încordată dintre filosof şi 
cetate: „Motivul pentru care Platon voia ca filosofii să devină 
conducătorii cetăţii consta în conflictul dintre filosof şi polis, sau în 
ostilitatea polisului față de filosofie, ostilitate care, probabil, rămăsese 
adormită pentru o vreme înainte de a arăta, prin procesul şi moartea lui 
Socrate, că ameninţa direct viaţa filosofului.” 

Este acum evident că Platon nu face eroarea de a crede că 
cetatea reală poate fi guvernată de filosofii regi fără ca nimic să nu se 
schimbe. O atare întreprindere ar fi inutilă, atâta vreme cât răul de care 
suferă lumea este ca o furtună sau ca o haită de fiare sălbatice, cărora 
un om singur nu li se poate pune împotrivă. Problema filosofului este 
numai să nu devină el însuşi părtaş la acest rău şi să aibă puterea de a 


% VI. Soloviov, Drama vieții lui Platon, Editura Amarcord, Timişoara, 
1997, p. 72, apud Bădiliţă, op. cit., p. 196. 

2 VI. Soloviov, op. cit., p. 72. 

* Hannah Arendt, Între trecut şi viitor, Editura Antet, Bucureşti, p. 114. 

pleca din această lume coruptă cu o speranţă, cu o nădejde. Nădejdea 
poate face ca, într-un alt regim, într-o altă lume, cetatea perfectă, 
condusă de oamenii perfecţi numiţi filosofi, să fie posibilă. 
Într-adevăr, cum ar putea să se menţină posibilitatea apariției acelei 
cetăți ideale, dacă şi nădejdea ar pieri în fiinţa singulară care e 
filosoful? Perspectiva aceasta seamănă întrucâtva cu ideea creştină a 
speranţei mântuirii. Cel care e cuprins de deznădejde şi nu mai crede 
în mântuire înseamnă că nu mai crede în Dumnezeu. Adevăraţii 
deznădăjduiţi (disperaţi), cei din inima cărora a fugit orice urmă de 
speranță, sunt capabili de sinucidere, căci nu mai au pentru ce să 
trăiască (La Durkheim, sinuciderea poate însemna o retragere 
cvasitotală a fiinţei colective din om, ceea ce e cam acelaşi lucru, 
ținând cont de interpretarea pe care el o dă divinității, care nu este 
altceva decât hipostazierea societăţii). Dar sinuciderea este oprită în 
creştinism, tocmai pentru că echivalează cu o deznădejde totală, oarbă. 
Prin urmare, salvarea lumii este posibilă prin credinţa filosofului într-o 
cetate perfectă (în variantă platonică) sau în credința mântuirii viitoare 
(în variantă creştină). Ştim, iată, cum este posibilă cetatea perfectă. Ea 
nu este posibilă ca un plan concret, imediat, rapid, aplicabil după 
scheme sigure, ci mai degrabă în sensul în care perfecțiunea nu este 
imposibilă şi nici absurdă. Perfecţiunea este într-un fel imposibilă. 
Dar, în acelaşi timp, omul n-ar mai avea sens dacă ar refuza să-şi 
imagineze că undeva poate să se întâlnească cu aceasta. Ea rămâne, 
deci posibilă într-un cadru de idealitate perfectă, care face ca lumea 
coruptă să aibă sens şi justificare. Justificarea existenţei oamenilor 
perfecţi (filosofii-regi) este tocmai credinţa lor că cetatea perfectă nu 
este exclusă. 

Natura filosofului depăşeşte orice formă politică reală: „De 
aceea mă şi plâng, că nici o formă de stat din cele existente acum nu e 
demnă de natura filosofului. Iată de ce, ea se frânge şi se alterează” 
(497 b). 

Dacă înainte căutam să demonstrăm că filosoful poate face ceva 
pentru cetatea reală (şi am văzut dificultățile unei astfel de 
întreprinderi), de data aceasta, perspectiva se inversează. Avem 
demonstrat adevărul că natura cetăților reale este nedemnă de aceea a 
filosofului. Am putea spune că, dintre cele două, nu filosoful este în 
deficit, ci cetatea coruptă pe care o întâlnim în plan concret. 

Revenind la problema posibilității existenţei orânduirii perfecte, 
Platon afirmă că e greu ca ea să existe, dar nu imposibil: „E, desigur, 
greu să existe, nu totuşi cu neputinţă” (502 c), spune el. Astfel de 
orânduiri ar putea exista prin întâlnirea fericită a unui conducător ideal 
cu o cetate ascultătoare: „Insă — am spus eu — e destul ca unul singur 

să apară, având o cetate ascultătoare şi s-ar realiza toate aceste fapte 
greu acum de crezut” (502 b). Mai departe, filosoful spune: „Insă, pe 
de altă parte, am arătat suficient, cred, că aceste principii, dacă sunt 
posibile, sunt şi cele mai bune” (502 c). 

Pentru a înţelege ce fel de posibilitate este aceea care se acordă 
guvernării filosofilor-regi, trebuie să ascultăm cum anume e posibil 
destinul însuşi al acestora. Am văzut că lumea concretă este plină de 
răutăţi, pe care filosofii nu le pot îndrepta cu nici un chip. Atunci, cum 
se poate ca ei să guverneze? Orizontul de aşteptare al acelui moment 
se plasează într-o perspectivă soteriologică. Acesta este adevăratul 
nevoie mai întâi ca aceşti regi să fie „salvaţi”, ne spune Platon: 

„Dar poate spune cineva că, odată astfel de odrasle născute, e 
neapărat necesar ca ele să fie corupte? Că e greu să fie salvate, cu 
aceasta suntem şi noi de acord. Dar este posibil ca cineva să pretindă 
că nici unul dintre toţi, în toată eternitatea, n-ar putea fi vreodată 
salvat? 

Cum ar putea pretinde aşa ceva?” (502 b) 

Soteriologia este, astfel, posibilitatea nelimitată (infinită) a 
salvării, pornind de la imposibilitatea aparent tot infinită a acesteia. 

Soteriologia este, pentru dogmatica creştină, tocmai doctrina 
despre mântuire sau salvare, dar şi vindecare. Apropierea dintre ideea 
creştină de mântuire şi cea platonică de salvare este dată tocmai de 
termenul care le desemnează pe amândouă (soteria). Acest cuvânt este 
polisemantic: „(...) chiar numele lui Iisus (leşua) înseamnă «Yahwe 
mântuieşte» (cf. Matei 1,21; Fapte 4,12). Verbul ebraic yasha, care 
înseamnă «a salva», are în limba greacă corespondentul owlew, folosit 
frecvent în Noul Testament, care înseamnă nu numai «a elibera» sau 
«a salva dintr-un pericol», ci şi «a vindeca»; tot aşa, cuvântul cœtnpia 
(mântuire) înseamnă nu numai eliberare, scăpare, mântuire, ci şi 
vindecare” 

Ea reprezintă tensiunea maximă între capacitățile concrete, 
evidente ale lumii şi cele potenţiale, latente. In scenariul platonic, 
prăpastia dintre lumea reală, care nu oferă practic nici o şansă 
guvernării ideale a filosofilor-regi, şi lumea cetăţii ideale, care se 
poate construi, totuşi, nu numai mental, ci şi aievea, reprezintă 
adevărata dimensiune soteriologică. Dacă filosoful ne-ar fi spus că 
cetatea ideală nu e decât o închipuire, acoperită în eternitate de răul 


* Jean-Claude Larchet, Terapeutica bolilor spirituale, Editura Sophia, 
Bucureşti, 2001, p. 239. 

lumii istorice, drama omului ar fi fost mai mică, dar în acelaşi timp şi 
posibilitatea salvării lui ar fi fost exclusă. Tocmai în aparența 
imposibilității salvării stă forța dimensiunii soteriologice a acestei idei 
platonice. E nevoie ca cele două principii, cel al cetăţii reale, corupte 
şi cel al cetăţii ideale, să se confrunte aici, pe pământ. O confruntare 
ce nu pare posibilă, dar care, cu atât mai mult, trebuie urmărită, 
crezută, dorită, pentru ca omul să poată fi, finalmente, salvat. Am 
vorbit despre soteriologie, pentru că acesta este cuvântul folosit de 
Platon când se referă la salvarea viitorilor filosofi-regi. Posibilitatea 
salvării (soteria) filosofilor este sinonimă cu aceea a apariției cetății 
ideale. Dacă ne-am permite o speculație, am spune că lumea întreagă 
stă, în ce priveşte capacitatea salvării ei, sub aceeaşi zodie cu filosoful. 
Cu alte cuvinte, de salvarea (soteria înseamnă în limba greacă atât 
salvare, cât şi eliberare, aşa cum am văzut) filosofilor ei depinde 
destinul autentic al lumii noastre. În măsura în care aceştia nu se mai 
pot manifesta, e semn că lumea însăşi a devenit un tărâm al 
constrângerii definitive, din care nu mai există cale de ieşire. Această 
constrângere cu totul specială este denumită în greacă &vâykn (de aici 
va veni, ulterior, cuvântul românesc ananghie). Ea este constrângerea 
totală, dincolo de puterea zeilor, un soi de destin implacabil căruia 
nimic nu-i poate rezista. O lume în care filosoful nu s-ar putea salva ar 
fi, deci, o lume a acestei cumplite constrângeri. Avâykn Supdapnvau 
înseamnă distrugerea care nu poate fi evitată cu nici un chip, 
coruperea de dincolo de puterile omului. Aceasta este alternativa la 
salvarea, oricât de improbabilă, pe care o pot îndeplini filosofii. 


Întrebări recapitulative 

1. Care sunt cele patru virtuţi fundamentale ale naturilor 
filosofice? 

2. Care este părerea lui Platon despre forța reală a filosofului de 
a îmbunătăți viaţa în cetate? 

3. Ce se poate spune, în general, despre utilitatea filosofiei? Care 
este opinia lui Martin Heidegger în această problemă? 

4. Ce este cetatea luxului? 

5. Ce este cetatea sănătoasă, în viziunea lui Platon, şi care este 
motivul apariţiei ei? 

3. FORMELE CORUPTE ALE STATULUI IDEAL: 
TIMOCRAȚIA, OLIGARHIA, DEMOCRAȚIA ŞI TIRANIA 


Există patru forme corupte ale statului ideal: timocrația, 
oligarhia, democraţia şi tirania. Acestea corespund la patru tipuri de 
dispoziţii sufleteşti ale omului. Cu alte cuvinte, există tot atâtea tipuri 
umane câte tipuri de constituţii există, căci, afirmă Platon, acele 
constituţii nu pot să ia naştere decât din oamenii corespunzători. În 
total, vom avea cinci tipuri umane diferite şi cinci constituții diferite, 
incluzând-o pe cea a cetăţii ideale. E cazul să remarcăm deja un lucru 
pe care modul nostru de azi de a gândi teoria politică trebuie să-l 
găsească destul de curios, anume faptul că Platon leagă direct tipul 
sufletesc (sau psihic, cu termenul grec) de tipul politic, de forma de 
organizare politică. Aceasta înseamnă că teoria politică este îmbinată 
cu psihologia într-un mod cu totul particular. Dar nu este vorba despre 
ceea ce se cheamă astăzi psihologie politică, ci este o cu totul altă 
perspectivă, am spune, autentica psihologie politică, aceea care are 
forța de a găsi fiecărui mod major de manifestare a psihismului uman 
un corespondent în cadrul organizării politice. Psihologia politică 
actuală aduce explicaţiile aşa-ziselor decizii politice într-un plan 
eminamente minor, de vulgară psihologizare. Ca un făcut, astăzi, cele 
mai „serioase” şi mai grave explicaţii sunt cele din sfera 
interminabilului freudism, care este aplicat la toate domeniile, inclusiv 
la războiul nuclear. 

Timocraţia sau constituția „amatoare de onoruri” este, în 
viziunea filosofului, caracteristică regimului politic spartan. Evident, 
omul timocratic nu poate fi decât unul dornic de victorii şi onoruri. 
Tu înseamnă „preț”, „valoare”, „stimă”, „consideraţie”, „respect”. 
Timocraţia este constituţia în care principiul fundamental este cel al 
onorurilor, al respectului. Cetăţenii sunt apreciaţi cu atât mai mult cu 
cât se bucură de mai multe onoruri. 

În viziunea lui Platon, fiecare formă coruptă de guvernare se 
naşte din cea perfectă, în anumite condiţii speciale. Întâlnim aici o 
idee extrem de interesantă pentru întreaga gândire politică platonică, 

anume că schimbarea unui regim politic nu se poate face decât dacă în 
interiorul grupului care are puterea se întâmplă la un moment dat o 
dezbinare, un dezechilibru. Altfel, dacă în interiorul a ceea ce astăzi 
am numi elită politică domneşte armonia cea mai profundă, 
schimbarea nu are cum surveni, deci constituţia nu se modifică: 

„Căci e vădit că orice regim politic se modifică pornind de la 
grupul ce are puterea, atunci când în interiorul acestuia apare o 
dezbinare. Dar dacă acolo domneşte înţelegerea, chiar dacă acest grup 
ar fi foarte restrâns, este cu neputinţă să se producă vreo schimbare” 
(545 d). 

Pentru termenul tradus în limba română cu „dezbinare” Platon 
foloseşte cuvântul otáo, iar pentru ideea de „schimbare”, avem 
ueroBoin. In ce priveşte cel de-al doilea termen, sensul lui 
fundamental este cel de „schimbare”, de „transformare”. Interesant 
este să ştim că primul (676616) înseamnă atât „stagnare”, „stare pe 
loc”,  „stabilitate”, „imobilitate”, cât şi contrariul său, adică 
„discordie”, „dispută”, „divizare”. 

Ce ne spune, cu alte cuvinte, Platon? Că cetăţile cunosc două 
tipuri majore de transformări. Unele sunt de tipar „metabolic”, în care 
transformarea are loc ca urmare a unei discordii (074016), iar altele, în 
care aparent nu are loc nici o transformare în sensul lui uetaßoàń, dar 
care cunosc o dispută ce se datorează tocmai absenței unei 
transformări vizibile. Stagnarea este ea însăşi o transformare, o 
divizare, care însă vizează îndepărtarea lui uerafoin. La rândul ei, 
aceasta din urmă nu se poate ivi decât dacă prima joacă rolul 
discordiei. Este aici un extrem de subtil joc al contrariilor, al 
mişcărilor de aparentă stabilitate şi aparentă divizare, pe care gândirea 
modernă nu-l mai poate percepe. Pentru noi, o lume stagnează sau 
evoluează şi atât. lată că pentru Platon orice stagnare este o luptă 
pentru eliminarea unui tip de transformare, deci e tot o schimbare, iar 
orice schimbare poate să-şi aibă punctul de plecare într-o stabilitate 
rigidă. Schimbarea se naşte atât din schimbare, cât şi din stagnare. 
Aceste două concepte, deşi opuse, se sprijină reciproc. 

Este interesant că fiecare nouă formă de guvernare împrumută 
anumite caracteristici de la forma din care se trage, forma precedentă, 
dar are şi unele proprii, care o deosebesc de toate celelalte. In 
timocraţie, clasa războinică se ţine departe de agricultură sau alte 
meserii lucrative şi îi cinsteşte pe conducători, se îndeletniceşte cu 
gimnastica şi luptele războinice — aceste trăsături fac ca ea să semene 
cu cetatea ideală. Pe de altă parte, cetatea timocratică se teme să-i 
aducă la conducere pe oamenii înţelepţi, printre altele şi pentru că 

aceştia sunt mai puţini şi sunt, cum spune Platon, „amestecaţi” 
(alcătuiți din rău şi bine), nu mai sunt statornici. În plus, în timocraţie 
sunt cultivate excesiv firile înflăcărate şi prea simple, potrivite 
războiului, dar mai puţin potrivite în timp de pace. Oamenii sunt 
educați nu de convingere, ci de forță. Omul timocratic sau timarhic, 
printre altele, iubeşte vânătoarea şi gimnastica, nu poate conduce cu 
ajutorul cuvântului, pe care nu-l ține la mare preț, ci cu ajutorul 
războiului etc. 

Oligarhia este cetatea „unde magistraturile țin de venit, în care 
cei bogaţi cârmuiesc, iar săracul nu participă la putere” (550 c). 

Trecerea de la timarhie la oligarhie se face datorită accentuării 
poftei de venituri şi diminuării virtuţii, ca o consecință. 

„Când în cetate sunt prețuite avuţia şi cei avuți, virtutea şi 
oamenii buni sunt mai puţin preţuiți.” (TiuouEvov 60 miovTov év 
TO)ei KAÍ TV NAOVGIOV STINOTEPA ápetń te kai oi áyaðow.) (551 a). 
Traducerea în limba română este prea blândă în ce priveşte 
tratamentul de care se bucură „virtutea” (&pern) şi „cei buni” 
(oi &yaov) în cetatea oligarhică. De fapt, Platon nu spune că aceştia 
sunt mai puțin prețuiți, ci că sunt dispreţuiţi. E cu totul altceva. De 
asemenea, trebuie să amintim importanța excepţională a conceptului 
de peri, care nu este pur şi simplu „virtutea” înţeleasă ca în zilele 
noastre, mai ales în plan moral, ca urmare a influenţei creştinismului. 
De altfel, când vorbeşte despre cele patru virtuți fundamentale ale 
sufletului, Platon le denumeşte cu acest termen. Ele sunt mai degrabă 
posibilităţile latente pe care se poate construi binele istoric, atât în 
sufletul omului, cât şi, plecând de aici, în întreaga cetate. Apern este, 
prin urmare, locul de unde poate începe desăvârşirea sufletului uman. 
Prin urmare, în cetatea oligarhică nu este eliminată o virtute anume, 
evidentă, ci însăşi posibilitatea apariției calităților bune, ca dimensiune 
sufletească. Această afirmaţie este întărită de alăturarea termenului oi 
áyaðor. Astfel, binele este împiedicat să se manifeste într-o astfel de 
cetate. 

Printre defectele acestei cetăţi, putem enumera la început chiar 
principiul ei de existență, căci e clar că nu averea trebuie să decidă 
treburile într-o cetate. 

„Mai întâi, un defect este un atare principiu, căci priveşte: dacă 
cineva ar pune cârmaci peste nave luându-se după avere, iar săracului, 
chiar dacă ar fi bun la arta cârmuirii, nu i-ar încredința cârma... 

Rea navigaţie ar face oamenii aceia” (551 c). 

În al doilea rând, cetatea oligarhică este lipsită de unitate. Platon 
spune că sunt, de fapt, două cetăţi: 

„(...) obligatoriu, cetatea nu este una, ci sunt două: una a 
săracilor, cealaltă a bogaților, deşi şi unii şi alții locuiesc în acelaşi loc. 
Ei uneltesc mereu unii împotriva altora.” (551 d) 

De asemenea, astfel de cetăţi au dificultăţi în a duce războaiele, 
pentru că elita se teme să înarmeze poporul, care s-ar putea ridica 
împotriva sa, iar dacă ies la luptă numai conducătorii, forța lor e 
neînsemnată, deoarece nu sunt mulți. Mai mult, fiind zgârciţi, ei nu 
vor să plătească mercenari, deci nu le este foarte la îndemână să poarte 
un război. Într-o astfel de cetate întâlnim un amestec al claselor 
sociale, căci aceiaşi oameni fac războaie, fac şi afaceri, sunt şi 
agricultori, lucru cu care Platon este în total dezacord. Însă poate cel 
mai mare rău are legătură cu ideea de vânzare universală, care animă 
spiritul acestor cetăţi: aici totul se poate vinde şi cumpăra, motiv 
pentru care 

„(...) este cu putinţă să vinzi tot ceea ce posezi şi ca altul să 
dobândească acestea şi ca cel ce a vândut să locuiască în cetate fără să 
aparțină nici uneia dintre clasele ei, nefiind nici om de afaceri, nici 
artizan, nici cavaler, nici hoplit, ci fiind numai sărac şi nevoiaş.” 
(552 a) 

Această perspectivă este inacceptabilă, căci înseamnă ca unii 
cetățeni să-şi piardă, practic, orice status în interiorul cetăţii. Din 
momentul în care rămân numai cu sărăcia şi nevoile, ei sunt degradați, 
în fapt, de la rangul de ființe politice, continuând, totuşi, să locuiască 
în cetate, dar artificial, nejustificat. Platon afirmă la un moment dat un 
lucru care trebuie să ne pună pe gânduri pe noi, cei care trăim în 
„cetăţile” moderne, iar cuvintele lui sunt perfect justificate: 

„E limpede, dar, că în cetatea în care ai zări cerşetori, se află tot 
acolo, bine ascunși, şi hoţi, şi prădători ai celor sfinte, şi făptuitorii 
tuturor relelor de acest fel.” Or, în cetăţile oligarhice, „Puțin lipseşte 
ca toţi, în afară de cârmuitori, să fie cerşetori”. (552 d) 

Cetatea ideală n-ar trebui, fiind armonioasă, să cunoască 
fenomenul cerşetoriei, căci sărăcia unora nu poate veni decât din 
bogăţia excesivă şi din fărădelegile altora. Acesta este sensul pe care îl 
dă Platon celor de mai sus. Cetatea oligarhică, aşa cum este prezentată 
în Politeia platonică, ne aminteşte, cel puţin la acest capitol economic, 
de ţările Americii latine, unde discrepanţele sociale, diferenţele dintre 
conducători şi conduşi, material vorbind, sunt extrem de mari. În timp 

ce unii (foarte puțini) sunt bogaţi ca cei mai bogați oameni din lume, 
cei mai mulți mor de foame. 

Omul oligarhic este cel care, încă din copilărie, s-a orientat spre 
afaceri cu o mare îndârjire, căci şi-a văzut tatăl sărăcit şi a cunoscut 
înjosirile sărăciei. Prin urmare, partea doritoare de câştig şi apetentă 
din sufletul său va fi cea pe care o va cultiva în mod deosebit. Această 
parte a sufletului va învinge în cele din urmă partea rațională şi 
înflăcărarea. În timp ce primei nu-i va da voie să chibzuiască decât 
cum anume să facă mai mulți bani, celei de-a doua nu-i va permite 
decât să admire şi să se entuziasmeze în fața banului, a averii. 

Democraţia apare din oligarhie, şi anume prin continuarea 
dincolo de limită a principiului de bază al oligarhiei, care este nevoia 
unei cât mai mari bogății. Îmbogăţirea unora este însoțită, aşa cum am 
văzut, de sărăcirea altora. Însă unii dintre cei ce sărăcesc sunt oameni 
de valoare, care încep să-i urască pe cei bogaţi şi sunt dornici de 
schimbări politice, mai precis, de înnoiri politice, căci aceasta este 
expresia lui Platon. Traducătorul textului grec, Andrei Cornea, ne 
avertizează că „Pentru greci, înnoirile politice, veœtepiouóg (lat. res 
novae) aveau, de obicei, o conotaţie negativă pe care termenul 
românesc nu o poate reda”. Termenul grec are, pe lângă sensul de 
„înnoire”, şi pe acela de „revoluţie”, de unde şi conotaţia negativă 
amintită mai sus. Tabloul pe care filosoful îl face democraţiei nu este 
deloc roz. Noi, cei de azi, care ne-am obişnuit să credem orbeşte ceea 
ce ni se spune, anume faptul că democraţia este „cel mai mic rău” 
dintre cele care pot exista din perspectivă politică, vom fi contrariaţi, 
poate, să descoperim că tonul cu care Platon vorbeşte despre 
democraţie este extrem de virulent: 

„Eu cred că democraţia apare atunci când săracii, biruind, îi ucid 
pe unii dintre cei bogaţi, pe alţii îi alungă, restul îi dau parte egală în 
drepturi cetăţeneşti ca şi în demnități, şi atunci când, de obicei, 
demnităţile se atribuie prin tragere la sorți” (557 a). 

În democraţie oamenii sunt foarte deosebiți unii de alţii, căci 
fiecare îşi orânduieşte viața după cum pofteşte. Democraţia este, deci, 
un regim pestrit şi de aceea are toate şansele să fie considerată cea mai 
bună de către femei şi copii, căci acestora le plac lucrurile pestrițe. 
Aparent, libertatea foarte mare de care se bucură oamenii este un mare 
avantaj în cadrul acestui tip de regim politic. Toleranţa față de cei 
judecaţi intră, de asemenea, într-o primă fază, la capitolul elementelor 
pozitive. Din păcate, adevărata educație a omului de stat nu este 

posibilă cu rigoarea pe care o cere o astfel de responsabilitate, căci cei 
mai mulți conducători nu fac decât să se conformeze opiniilor 
mulţimii, or, lucrul acesta nu este normal şi nu poate dura prea mult. 

Pentru a face cunoştinţă cu omul democratic, Platon face apel 
la teoria dorințelor necesare şi a celor nonnecesare. El le deosebeşte 
clar pe unele de celelalte. Primele sunt cele pe care nu putem în nici 
un chip să le curmăm. Celelalte sunt cele de care ne putem lipsi, cu 
ajutorul exerciţiului şi care nu fac nici un bine, ba chiar, dintre ele, 
unele sunt dăunătoare. Dorinţa de mâncare sau altele de acest fel, de 
natură fiziologică, am spune astăzi, sunt necesare până la un punct, dar 
dincolo de el devin dăunătoare şi de aceea trebuie ţinute în frâu. Omul 
democratic se naşte din cel oligarhic, conform schemei cu care ne-am 
obişnuit. 

Un tânăr care a crescut în stil oligarhic (omul oligarhic e cel 
stăpânit de dorințele sau plăcerile necesare, cel democratic este 
stăpânit de cele nonnecesare), adică foarte cumpătat poate, la un 
moment dat, să se lase biruit de atracțiile lumii — femei, mâncăruri 
alese etc. — şi să treacă astfel granița spre constituția democratică a 
sufletului său. Dacă structura sufletească oligarhică a tânărului este 
ajutată din afară cu o bună educație, ea poate învinge constituția 
democratică, dar uneori se întâmplă că dorințele democratice din 
interior au aliaţi în plăcerile exterioare şi astfel capătă preponderență 
în sufletul omului. Dacă educația nu-i vine în ajutor, tânărul este 
pierdut, adică aruncat în haosul „democratic” al variatelor plăceri. 

„Aşadar — am spus eu — el trăieşte zi de zi făcând pe plac celei 
dintâi dorinţi: ba se îmbată în sunetul flautului, ba apoi bea doar apă, 
punându-se la regim, ba face gimnastică, ba trândăveşte şi nu se 
sinchiseşte de nimic, ba uneori se ocupă, chipurile, cu filosofia. 
Adesea însă, el se îndeletniceşte cu politica şi, luându-şi avânt, spune 
şi face ce se nimereşte. lar dacă vreodată e gelos pe militari, o ia pe 
calea lor, iar dacă este gelos pe oameni de afaceri — pe acolo. Viaţa sa 
nu ştie de ordine şi de necesitate, ci, numind un atare trai plăcut, 
slobod şi fericit, aşa vieţuieşte, de la început şi până la capăt.” (561 d) 

Aşadar, aşa cum democraţia este regimul care face pe plac 
dorințelor aleatorii şi pestriţe ale mulțimii, la fel omul democratic este 
sclavul toanelor şi dorințelor variate care îi ies în cale, fără să se poată 
opune definitiv lor, ci doar schimbând o toană pe alta. Varietatea este 
în acest caz doar una din faţetele slăbiciunii, sinonimă în acest caz cu 
absența autocontrolului, cu viaţa neordonată şi nerațională. E adevărat, 


39 


Universitatea SPIRU HARET 


oamenii democratici sunt frumoşi la exterior, sunt extrem de 
interesanți, dar, din nefericire, în această diversitate frumoasă este 
adânc îngropată o imensă slăbiciune. 

Tirania şi tiranul 

Tirania se naşte din democraţie. La fel ca în celelalte cazuri, 
elementul care determina profilul unui regim ducea, în cazul în care 
era urmărit în exces, la forma inferioară de organizare politică. În 
cazul democraţiei, acel bun care îi dă sens, dar care o şi transformă în 
tiranie, este libertatea. Ultimele stadii ale democraţiei debordând de 
libertate sunt acelea în care dascălii se tem de elevi şi îi linguşesc pe 
aceştia, bătrânii sunt îngăduitori cu tinerii şi-i imită pe aceştia, „ca să 
nu pară că sunt neplăcuţi, nici despotici” (563 a b). Excesul de 
libertate duce, aşa cum putem deja intui, la excesul de robie: 

„Or, libertatea excesivă pare că nu se preschimbă în nimic 
altceva decât într-o robie excesivă, atât în cazul individului, cât şi al 
cetății” (564 a). 

Rădăcinile tiranului sunt în preşedinţie, numai că tiranul este cel 
care nu se mai dă înapoi de la nimic pentru a ţine mulțimea sub 
stăpânirea sa, e în stare să ucidă, să facă cele mai cumplite fărădelegi 
pentru a-şi menține puterea. 

Aparent, tiranul este cel mai apropiat de popor. Scuteşte de 
datorii, împarte pământ multora, zâmbeşte şi le face pe plac tuturor, e 
blajin, spune Platon. Totuşi, el are nevoie să stârnească mereu 
războaie, pentru ca mulțimea să resimtă nevoia unui conducător. De 
asemenea, unelteşte ca oamenii să fie mai săraci, pentru ca, fiind 
preocupaţi de traiul zilnic, să nu aibă timp să se gândească la 
detronarea sa. El e nevoit să scape de prieteni, dar şi de duşmani, căci 
primii i-ar periclita poziția pe merit, iar ceilalți ar încerca să-l uzurpe. 
De asemenea, trebuie să fie atent ca nu cumva cei viteji şi curajoşi să 
capete putere mare, încât trebuie să scape şi de aceştia. Am putea 
spune că e obligat să elimine întreaga elită din jurul lui, atât cea ostilă, 
cât şi cea care-l apreciază. Tiranul trebuie să elimine tot ce e mai bun 
în cetate, pentru a domni liniştit. El este pe dos decât medicii, ne 
spune filosoful, căci în timp ce aceştia curăţă trupul de ce e mai rău, 
lăsând numai ce e bun, tiranul trebuie să procedeze invers. El trebuie 
să se înconjoare de gărzi de corp din ce în ce mai numeroase, pe 
măsură ce mulţimea îl urăşte mai abitir. Tiranul are nevoie de acoliţi, 
dar pe aceştia îi va găsi mai degrabă în afara cetăţii sau printre sclavi, 
nu printre concetăţenii săi liberi. Prin urmare, tirania are în sine un 

sâmbure de trădare, tocmai pentru că cetăţenii vor fi nevoiți să 
hrănească aceste cohorte de simbriaşi ai tiranului, sosiți din afara 
cetății. 

Problema comunismului” lui Platon 

Realizarea dreptăţii presupune o educaţie specială a celei mai 
importante clase sociale, clasa paznicilor cetăţii sau a războinicilor. 
Această educaţie specială se bazează pe ideea de virtute civică. 
Apărătorii cetății vor avea, inevitabil, şi puterea politică în cadrul 
cetăţii, de aceea educaţia lor este extrem de importantă. Ca paznici, ei 
vor fi adesea tentaţi să treacă granița spre fărădelege, devenind hoți. 
De altfel, meşteşugul paznicului este apropiat de cel al hoţului, ne 
spune Platon”, de aceea este absolut necesar să se ia măsuri pentru ca 
paznicii să nu ajungă ei înşişi să practice hoţia. Paznicii trebuie să fie 
în acelaşi timp blânzi şi cruzi, adică să fie blânzi cu proprii cetăţeni, 
dar cruzi cu duşmanii, iar o educaţie care să creeze în acelaşi om 
aceste deprinderi contrare nu este uşor de imaginat (375 c). Platon îi 
compară pe paznici cu câinii de rasă, căci aceştia sunt, într-adevăr 
cruzi cu cei pe care nu-i cunosc, dar în acelaşi timp se dovedesc blânzi 
cu cei pe care îi cunosc. Paznicii trebuie să fie iubitori de înțelepciune, 
adică filosofi, iuți, înflăcărați şi puternici prin fire (376 c). E necesar 
ca educaţia paznicilor să fie făcută în spiritul Muzelor, în ce priveşte 
sufletul, iar cât despre trup, el trebuie întărit cu ajutorul gimnasticii. 
Prima formă de educaţie este aceea rezervată sufletului. În acest punct, 
Platon face o distincţie între povestirile adevărate pe care trebuie să le 
asculte copiii, şi cele false, afirmând că educaţia tinerilor trebuie, 
cumva, să fie începută prin intermediul miturilor false. Când vorbim 
despre miturile „false” nu trebuie să înțelegem că Platon este un adept 
al minciunii. Căci miturile false nu sunt pure minciuni. Aceste mituri 
false sunt „pseudo”-mituri, în termenii lui Platon, dar particula 
„pseudo” nu înseamnă minciună ca atare. De altfel, în orice mit, ne 
spune filosoful, există o parte adevărată, dar şi una „falsă” (yev5og — 
pseudos). Pseudos este o categorie care pe jumătate ascunde adevărul, 
dar pe jumătate îl şi revelează. Nu este o simplă ocultare a adevărului, 
ci mai degrabă un văl care face să transpară parţial realitatea. De 


32 Pentru a evita confuziile cu doctrina ulterioară a lui Marx, Leo Strauss 
preferă să vorbească despre „comunitarism”, care e definit ca „trai în comun, 
de tip egalitarist” (op. cit., p. 113). 

* Leo Strauss, op. cit., p. 107. 

aceea, un pseudonim, va spune Heidegger, nu face doar să ascundă 
personalitatea celui care îl adoptă, ci, într-un fel, îl şi arată lumii ca 
ceea ce este, căci are legătură cu aspiraţiile „ascunse” ale posesorului 
său („Pseudonimul autentic nu trebuie să-l facă pe autor pur şi simplu 
de nerecunoscut, ci trebuie mai degrabă să atragă luarea-aminte asupra 
naturii sale ascunse. Prin pseudonim autorul spune despre sine mai 
mult decât ar putea-o face simpla pronunțare a numelui său 
«adevărat»”).** Pseudonimul reprezintă un fel de alter-ego al cuiva. 
Întocmai ca în acest caz, „pseudo-mitul” este un „alt fel” de mit, care 
are funcția de a educa paznicii viitori ai cetăţii în cele mai bune 
condiţii morale. În fond, mitul adevărat şi pseudo-mitul pot duce 
ambele la acelaşi rezultat, la mai buna educaţie a paznicilor. Această 
problemă are legătură cu celebrele atacuri ale lui Platon împotriva 
poeţilor sau creatorilor de mituri care falsifică prin creaţiile lor 
imaginea zeilor, degradând-o. Prin această degradare ei nu fac decât să 
corupă sufletul celor care citesc poeziile lor: 

„Mai întâi deci, pe cât se pare, trebuie să-i supraveghem pe 
alcătuitorii de mituri. Dacă ei compun un mit bun, să-l acceptăm, dacă 
nu, să-l respingem. lar apoi vom convinge dădacele şi mamele să 
povestească copiilor miturile acceptate (...). Iar dintre miturile pe care 
ele le povestesc acum, multe trebuie alungate. 

La care anume te referi? 

(...) 

Când vreun mit ar reprezenta rău, prin cuvânt, realitatea 
privitoare la zei şi eroi, precum un pictor care ar zugrăvi figuri ce nu 
seamănă cu modelele pe care ar dori să le înfățişeze” (377 b-e). 

În afară de arta Muzelor, aşa cum am amintit, tinerii trebuie să 
fie desăvârşiți şi trupeşte, iar lucrul acesta se face cu ajutorul 
gimnasticii. Sensul educației paznicilor conduce, astfel, într-un mod 
destul de desluşit, la ceea ce se numește comunismul lui Platon. 
Educaţia acestor tineri de elită are în vedere numai interesele cetății. 
Ei sunt nişte câini de pază, de aceea, devotamentul lor pentru cetate 
este maxim, în timp ce grijile strict personale, pentru destinul lor 
individual, sunt neglijate aproape cu totul. 

Aceşti paznici ai cetăţii trebuie să fie cu totul devotați scopului 
şi funcției lor, de aceea viaţa lor personală trebuie să fie redusă la cât 
mai puţine elemente. Exact în acest context trebuie să înțelegem 


* Martin Heidegger, Parmenide, p. 74. 

comunismul lui Platon, ca formă de apărare a întregului cetăţii față de 
manifestările individualiste care ar putea-o periclita. Paznicii nu 
trebuie să posede proprietăţi private, în afara strictului necesar (416 d). 
Trebuie să mănânce la mese comune (416 e), nu au voie să poarte 
podoabe lumeşti din aur sau argint, nici să posede pământ propriu, 
locuinţe sau bani, căci atunci se vor preocupa de acestea şi nu de pază 
(417 a). La obiecțiile unui personaj al dialogului, după care aceşti 
paznici n-ar fi prea fericiţi, deoarece ei nu se bucură de nimic din ce 
este în cetate, Platon răspunde că scopul întemeierii cetății nu este 
fericirea unui singur grup de oameni, ci fericirea întregului, adică a 
cetăţii în întregime (420 b). Acesta este însă oricum un răspuns parțial, 
deoarece, mai departe, Platon va arăta că, în ciuda aparențelor, 
paznicii sunt şi individual cei mai fericiţi oameni.” Astfel, scăpaţi de 
grijile mărunte şi numeroase ce decurg din proprietatea privată, 
paznicii vor duce o viață cu adevărat fericită: 

„Dar oare nu vor pieri de la ei, ca să spunem aşa, procesele şi 
pricinile de judecată între ei, pentru că aceşti oameni nu posedă nimic 
în afară de trup, iar restul îl au în comun? De unde, apare cu putință ca 
ei să fie nedezbinaţi de harța ce dezbină oamenii din pricina posesiei 
banilor, a copiilor şi a rudelor” (464 d-e). 

Proprietatea privată asupra bunurilor materiale şi asupra 
familiilor aduce după sine o sumedenie de griji, pe care Platon le 
enumeră scrupulos: linguşirea celor bogaţi, încurcăturile sărăciei, 
problemele întâmpinate de oameni în creşterea copiilor, în asigurarea 
hranei necesară familiei, împrumuturile cu dobândă, refuzurile de a 
împrumuta şi alte asemenea complicații, pe care interzicerea 
proprietăţii private le va elimina de la sine. În felul acesta, „paznicii 
vor duce o viață mai fericită decât cea mai fericită viață dusă de 
învingătorii de la Olimpiade” (465 d). 

Educaţia specială a paznicilor, care poate părea extrem de dură, 
este justificată de Platon prin următorul argument, pe care am putea 
să-l numim al ierarhiei importanţei claselor sociale din cetate. Dacă 


35 Andrei Cornea, ed. cit., nota 140, Editura Teora, bilingvă, 1998, p. 406. 

% În nota 190, Andrei Cornea aminteşte cinstea de care se bucurau la greci 

învingătorii la olimpiade: „Nu există, în ochii grecilor, merit mai mare decât a 

învinge la Jocurile Olimpice. Învingătorii la Olimpiade (Avumovikou) erau 

ospătaţi, la Atena, pe cheltuiala statului, în prytaneu, la masa comună a 
prytanilor, adică, ca să spunem aşa, a «consiliului de miniştri».” (op. cit., p. 412) 

43 


Universitatea SPIRU HARET 


într-o cetate cei care se ocupă cu meşteşugul cusutului (pe care Platon 
îi numeşte, peiorativ, „peticari”) vor fi „neisprăviţi şi corupți” şi nu-şi 
vor face cum trebuie meseria, pericolul pentru cetate nu va fi aşa de 
mare. În schimb, păzitorii legii şi ai cetăţii nu pot fi decât ceea ce se 
declară, căci dacă nu vor fi ceea ce par a fi, „poţi vedea că ei 
prăpădesc în întregime cetatea toată” (421 a). Cu cât importanța 
socială a funcției lor este mai mare, cu atât oamenii trebuie să fie mai 
aproape de idealul cetăţenesc. Paznicii, care au în grijă destinele 
cetăţii, trebuie să fie, de aceea, cu adevărat apărătorii ei. 

În continuare, Platon va cerceta măsura în care bogăţia şi 
sărăcia (màoútoç Kai nevia) au puterea de a-i corupe atât pe paznici, 
cât şi pe ceilalți meşteşugari. Exemplul lui Platon este simplu. Un olar 
care s-ar îmbogăţi subit nu ar mai avea interes să lucreze, deci nu şi-ar 
mai face meseria cum trebuie. Ar deveni, astfel un olar mai rău, căci 
s-ar lenevi şi ar fi mai nepăsător. Dar şi cel care, din cauza sărăciei, nu 
ar putea să-şi procure uneltele necesare meşteşugului, va lucra şi el 
rău, iar cei care ar învăța meserie de la el ar deveni nişte meşteri 
proşti, nepricepuţi. Prin urmare, atât bogăţia, cât şi sărăcia sunt 
dintre elementele care nu trebuie să se strecoare în cetate, prin 
grija paznicilor. Ele sunt legate în mod particular de anumite 
schimbări de natură politică. Astfel, bogăţia aduce, pe lângă 
moliciune şi trândăvie, inovațiile (cu termenul grec, veorepioudc, 
care are sensul de înnoire politică, extrem de periclitant pentru 
mentalitatea greacă — grecii nu vedeau cu ochi buni nici un fel de 
înnoire politică, spre deosebire de noi, cei de astăzi), iar sărăcia aduce 
meschinăria (GvshevOepio, care s-ar putea traduce prin avariţie 
sordidă, dar şi prin lipsa de libertate, sau prin constrângere — sărăcia 
este, într-adevăr, constrângătoare) şi incapacitatea de a munci bine 
(kakoepyia), pe lângă aceleaşi înnoiri politice, inadmisibile (422 a). 
Prin urmare, atât bogăţia, cât şi sărăcia sunt dăunătoare în dublu sens 
cetăţii: o dată, pentru că tulbură echilibrul funcțiilor normale, să 
spunem, apolitice, ale acesteia, iar pe de altă parte, pentru că, pornind 
de la această tulburare, se ajunge automat la schimbări şi tulburări 
politice (în realitate, aşa cum se poate observa, cele două planuri nu 
sunt separate: planul politic este direct ataşat planului concret, al 
funcţionării armonioase a cetăţii, pornind de la baza ei, adică de la 
meşteşuguri). Bogăția şi sărăcia sunt extremele care trebuie evitate 
pentru ca cetatea să poată fi echilibrată. 

Platon îşi pune în continuare problema egalităţii femeilor cu 
bărbaţii. După ce am văzut cum trebuie educați bărbații pentru a 
deveni paznici de nădejde ai cetăţii, să vedem dacă şi femeile pot fi 
folosite la aceleaşi activităţi. Acest lucru înseamnă că trebuie cercetat 
dacă firea femeiască „rezistă” la solicitările speciale ale artei militare. 
Se ştie că natura feminină diferă de cea masculină. Atunci, cum este 
posibil ca femeile şi bărbaţii să aibă aceleaşi îndeletniciri, se întreabă 
filosoful? (453 e) De fapt, naturile celor două sexe pot fi diferenţiate 
în două moduri. Dacă diferenţele apar față de practicarea unei arte, 
atunci arta respectivă nu poate fi încredințată decât naturii ce se 
potriveşte cu ea, nu şi celeilalte. Dimpotrivă, dacă diferenţa dintre 
bărbat şi femeie nu constă decât în faptul că femeia naşte, iar bărbatul 
fecundează, putem fi siguri că şi bărbaţii şi femeile pot să 
îndeplinească aceleaşi sarcini (454 d-e). Există, spune Platon, o 
superioritate clară a bărbatului în toate ramurile de activitate, în raport 
cu femeia, chiar şi în acele treburi care îi sunt atribuite conform 
tradiției femeii, cum ar fi, de exemplu, arta culinară sau arta țesutului. 
Deşi multe femei le sunt superioare bărbaţilor, în general ei sunt cei 
care domină. Acest lucru nu este însă decât o chestiune cantitativă. Cu 
alte cuvinte, natura feminină nu se deosebeşte fundamental de cea 
masculină în ce priveşte diferitele îndeletniciri, doar că, în general, 
natura masculină este mai bine înzestrată pentru îndeplinirea lor decât 
natura feminină: 

„Nu există, prietene, — am zis — nici o îndeletnicire privitoare la 
ocârmuirea statului, proprie femeii, ca femeie, nici vreuna proprie 
bărbatului, ca bărbat. Ci, fiind naturile sădite în acelaşi fel în ambele 
sexe, femeia participă, potrivit cu firea ei, la toate îndeletnicirile, şi la 
fel şi bărbatul, doar că în toate femeia este mai slabă decât bărbatul” 
(455 d-e). 

De aceea, pentru a obţine femei paznici, nu e nevoie de altă 
educaţie ca în cazul bărbaţilor, ci de una similară. 

Urmează, ca o continuare a celor de mai sus, ideea propriu-zisă a 
comunismului femeilor şi copiilor: 

„(...) aceste femei să aparţină toate, în comun, acestor bărbaţi, 
iar nimeni să nu trăiască separat cu vreuna şi nici ca părintele să nu-şi 
cunoască copilul său, nici copilul — părintele” (457 d). 

Nu trebuie să uităm că aceste principii care par extrem de 
improbabile cât priveşte marea masă a oamenilor, se referă numai la o 
elită extrem de bine aleasă, aceea a paznicilor. Aceştia, spune Platon, 

sunt deja orânduiţi să trăiască în comun, să mănânce în comun, să 
posede lucrurile în comun. Prin urmare, într-o astfel de comunitate nu 
e deloc ciudat ca şi femeile să fie un „bun” comun, ba chiar şi 
rezultatul împreunării dintre femei şi bărbaţi (căci astfel de împreunări 
sunt absolut normale, spune Platon, sunt fireşti), adică tocmai copiii. 
Copiii se vor naşte într-un cadru comunist perfect, deci şi ei trebuie să 
fie ai comunităţii.” 

Platon introduce apoi o condiţie care ţine strictamente de ceea ce 
se numeşte eugenie, anume ca numai copiii cei mai reuşiți să fie 
păstraţi de comunitate, adică cei care se nasc în urma împerecherii 
bărbaților cei mai buni cu femeile cele mai bune: 

„E necesar (...) să împerechem pe cei mai buni bărbaţi cu cele 
mai bune femei cât se poate de des, şi dimpotrivă, cât mai rar pe cei mai 
răi cu femeile cele mai rele. Copiii primelor cupluri trebuie crescuți, 
ceilalți — nu, dacă este vorba ca turma să fie cât se poate de valoroasă. 
Toate acestea însă trebuie să se facă în ascuns față de toţi, în afara 
conducătorilor înşişi, pentru ca turma paznicilor să fie cât se poate de 
neînvrăjbită” (459 e). 

Aici se face apel la minciunile folositoare de care a fost vorba 
ceva mai înainte, iar credinţa lui Platon este că în acest punct ele se 
dovedesc extrem de folositoare comunității. 

Mai departe, copiii care se nasc cu defecte sau din părinţi 
nevrednici sunt ascunşi în anumite locuri tainice. Ceilalţi sunt crescuţi 
de doici: „pe copiii unor părinți valoroşi îi vor lua într-o creşă, 
ducându-i la nişte dădace care locuiesc izolat, într-o anumită parte a 
cetăţii. Pe cei ieşiţi din părinţi nevrednici, sau din părinți vrednici, dar 
născuţi cu defecte, îi vor ascunde, cum se şi cade, într-un loc tainic şi 
neştiut” (460 c). 


37 Andrei Cornea notează: „Încă Aristotel, în cartea a II-a a Politicii, 
critica acest «comunism al femeilor» propus de Platon. El arăta că 
sentimentele conjugale, filiale şi părinteşti, departe de a se întări prin 
extinderea lor la un grup, aşa cum credea Platon, dimpotrivă, în acest fel, s-ar 
dilua până la dispariție. Fără a nega îndreptăţirea criticii lui Aristotel, trebuie 
totuşi remarcat că aceste principii nu sunt aplicate de Platon întregii mase a 
populaţiei, ci doar unui grup restrâns, unei elite — paznicilor. Or, aceştia 
formează o comunitate de excepţie, căreia nu i se pot aplica regulile ce 
guvernează mersul umanităţii «normale». Variate experienţe de tip monastic 
şi sectar au demonstrat, de altfel, că, în mare parte, principiile Republicii pot 
fi puse în practică, când este vorba despre un grup mic de oameni, dominați 
de o puternică credință comună.” (op. cit., vol. II, p. 411, nota 183). 

La prima vedere, este o lege extrem de cinică, aproape 
criminală. || vom cita însă din nou pe Andrei Cornea, pentru a ne 
convinge că lucrurile nu stau chiar aşa: 

„Oricât de oribil ni se poate astăzi părea infanticidul propus de 
Platon, nu trebuie uitat că, nu numai la Sparta, dar şi în democratica 
Atenă, legea îi permite tatălui să-şi «expună» copilul nou-născut, dacă 
nu voia să-l crească, sau avea îndoieli asupra paternităţii sale — faptă 
ce era sinonimă cu infanticidul. În aceste condiţii, ceea ce propune 
Platon reprezintă mai degrabă o îmbunătăţire decât o înrăutățire a 
situației, deoarece astfel infanticidul era limitat de criterii eugenice şi 
ținut în frâu.” 

Acelaşi Andrei Cornea aminteşte, pe bună dreptate, că şi 
abolirea familiei reprezintă, pentru lumea lui Platon, un fapt mai puţin 
spectaculos decât pentru lumea noastră, în măsura în care relația dintre 
bărbat şi femeie în antichitate era în general lipsită de elementul 
afectiv cunoscut astăzi, reducându-se în bună măsură la problema 
reproducerii. Femeia era mijlocul prin care bărbatul îşi ducea mai 
departe numele şi averea. Afectivitatea era canalizată mai cu seamă 
spre legăturile de acelaşi sex, ştiut fiind că homosexualitatea era o 
trăsătură de bază a lumii greceşti. 

Desigur, infanticidul ni se pare astăzi, şi pe bună dreptate, una 
dintre crimele cele mai oribile (Biserica, de aceea, condamnă avortul), 
dar acest lucru nu înseamnă că lumea noastră a scăpat de acest păcat. 
Sunt extrem de multe cazuri astăzi de mame care îşi ucid pruncii, sau 
pur şi simplu îi abandonează, fie din motive materiale, fie din raţiuni 
mai puţin „obiective”: certuri cu concubinii, certuri cu părinţii, 
tulburări psihice, incapacitate cronică de asigurare a educației şi 
traiului decent pentru copil etc. Toate aceste tare duc, inevitabil, la 
situații-limită, aproape de infanticid. 

Mamele nu-şi vor cunoaşte propriul copil, care va fi alăptat la 
întâmplare, de oricare femeie care are lapte. In felul acesta, legătura 
dintre mame şi copii este tot una comunitară, copiii sunt ai tuturor 
mamelor, iar mamele sunt ale tuturor copiilor. Nu există o legătură 
predilectă între o mamă şi un copil, căci această legătură ar periclita 
ideea de egalitate din cadrul acestor comunități. 

Care este, totuşi, motivul principal pentru care Platon a orânduit 
în felul acesta lucrurile? Răspunsul său este următorul. Mai întâi, el ne 
reaminteşte că toate aceste legi sunt date pentru ca cetatea să cunoască 
cel mai mare bine. Dar acest bine suprem este, în cazul cetăţii, ca ea 


“A. Cornea, op. cit., p. 411, nota 185. 

să fie una singură şi nu mai multe, cu alte cuvinte, să-şi păstreze 
nealterată unitatea: 

„Avem însă vreun rău mai mare pentru cetate decât acel lucru 
care ar dezbina-o şi ar face din ea mai multe în loc de una? Ori vreun 
bine mai mare decât cel care al lega-o laolaltă şi ar face-o una? 

Nu avem.” (462 b) 

Platon este de părere că unitatea maximă a cetăţii se atinge 
atunci când oamenii cunosc aceeaşi plăcere (deci, există o unitate a 
plăcerii), dar şi aceeaşi suferință (unitatea suferinței). Rezultă de aici 
că „tocmai individualizarea plăcerii şi a durerii destramă cetatea, 
atunci când unii ajung prea fericiți, iar alții prea nenorociţi în legătură 
cu aceleaşi întâmplări din cetate şi cu aceleaşi probleme ale ei.” 
(462 c) 

Unitatea maximă a cetăţii este unitatea deopotrivă a plăcerii şi a 
suferinţei celor care o formează. Dimpotrivă, dacă cetăţenii se bucură 
diferit şi se întristează diferit plecând de la aceleaşi probleme ale 
cetăţii, putem fi siguri că acea cetate este neomogenă şi neunitară. Este 
tot ce poate fi mai rău pentru ea. 

Cetatea cea mai unitară este aceea în care fiecare va spune „al 
meu” şi „nu al meu” aceloraşi lucruri. Aceasta este cetatea lipsită de 
dezbinare. Dimpotrivă, o cetate în care fiecare ar duce în casa lui 
femeile şi copiii săi, împreună cu bucuriile şi tristețile numai ale sale, 
va fi o cetate sfâşiată. 

Ce fel de educaţie propune Platon? Ne punem această întrebare 
în final pentru că imaginea „educatorului” Platon este departe de a fi 
unitară. Pedagogii de astăzi văd în Republica lui Platon o cetate 
educativă, dar îi reproşează acesteia lipsa de preocupare pentru 
aşa-numita „dezvoltare individuală”: 

„Polis-ul lui Platon este în mod esenţial o Cetate educativă. Ea 
este creată prin educație. Nu poate dura decât cu condiţia ca toţi 
cetăţenii să beneficieze de o educaţie care să-i facă în stare să ia 
decizii politice inteligente. Această educaţie trebuie să păstreze 
Cetatea intactă şi s-o apere de orice inovaţie nocivă. Avem de-a face 
cu o educaţie care nu vizează dezvoltarea individuală, ci care este 
în totalitate în serviciul Cetăţii (subl. ns. C. P.), ca garant al fericirii 
cetățenilor ei atâta timp cât aceştia permit materializarea justiției.” 

Pasajul de mai sus este un fel de idee-tip pentru modul 
simplificator în care este judecată cetatea platonică. Astfel, este corect 


3? Charles Hummel, 1994, „Platon”, în Perspectives: revue trimestrielle d'éducation 
comparée, vol. XXIII, nr. 1-2, Bureau international d'education, UNESCO, Paris, apud 
Constantin Cucoş, Istoria pedagogiei, Editura Polirom, 2001, p. 17. 

să spui că cetatea lui Platon este o cetate fondată pe educaţie. Cu acest 
lucru, dovedeşti că înţelegi importanţa conceptului de educație în 
cazul marelui filosof antic. Dar tot acest câştig se pierde automat când, 
dintr-o perpectivă „democratică” modernă, vorbeşti despre educaţia de 
care „beneficiază” toți cetăţenii cetăţii. Educaţia nu este un 
beneficiu, oricât ar supăra această afirmaţie tranşantă spiritele 
„pedagogice”. In fine, nu este un beneficiu asigurat de stat, aşa cum 
am vrea toți astăzi, în sensul obligativităţii învățământului sau a creării 
de facilități pentru învățământ. Nimic din toate acestea. Educaţia lui 
Platon este un privilegiu şi un efort, un permanent „chin” pe care omul 
trebuie să-l îndure pentru a asigura apariţia cetăţii ideale. De altfel, 
cine cunoaşte situația învățământului de masă din epoca noastră, fără 
prejudecăţi, ştie că beneficierea de educaţie duce la o ciudată relaxare 
a acelor beneficiari, care în felul acesta aşteaptă roadele educației cu 
totul independent de ideea de efort individual. De altfel, sociologi de 
renume (cum ar fi Raymond Boudon“, dar şi alţii) au demonstrat că 
educația modernă este departe de a asigura mult dorita egalitate de 
şanse între cetăţeni. Dimpotrivă, ea nu face decât să perpetueze un 
sistem ierarhizat de diferențieri de status social. 

De asemenea, aceeaşi inadecvată grilă individualistă i se aplică 
lui Platon atunci când este judecat sistemul său educativ prin prisma 
scopului său. Să notăm că nici prin gând nu i-a trecut lui Platon să fie 
creator de „sistem” pedagogic. Aceste sisteme pedagogice sunt 
creaţia, târzie şi anchilozată, a modernităţii, începând cu Renaşterea. 
Dar chiar şi dacă admitem sau extragem din gândul platonic un sistem, 
el nu este preocupat de individ, aşa cum percepem noi astăzi această 
noţiune, dar este, până la urmă, calea cea mai aleasă de înălțare a 
individului. Platon este obsedat de unitate, aşa cum spune traducătorul 
său, Andrei Cornea. Aceasta înseamnă că el luptă pentru ca cetatea să 
rămână una şi să nu devină mai multe. De aceea, filosoful caută să 
evite stasis-ul, adică disputa internă sau vrajba în interiorul cetăţii. 
Spre deosebire de polemos, care este războiul cu străinii, stasis-ul este 
războiul fratricid, dezbinarea internă: 

„Vom afirma că grecii care se luptă cu barbarii şi barbarii care 
se luptă cu grecii «se războiesc» şi că ei sunt duşmani prin firea 
lucrurilor, iar această vrajbă trebuie numită «război» (móńspuoc). Insă 
atunci când grecii îşi fac ceva unii altora, vom spune că ei îşi sunt 
prieteni din fire, dar că Grecia este în acel caz bolnavă şi dezbinată, iar 
acea duşmănie trebuie numită «dezbinare» (678613)” (470 c). 


ii Raymond Boudon, L 'inegalite des chances, A. Colin, Paris, 1973. 

În finalul discuţiei despre educaţia paznicilor cetăţii, Platon 
devine extrem de atent la realitățile politice ale momentului, la drama 
cetăților greceşti care se luptau adesea între ele pentru supremație 
(războiul dintre Atena şi Sparta este un fel de coloană vertebrală a 
istoriei antichității greceşti): 

„(...) ti se pare drept ca grecii să înrobească cetăţi greceşti, sau e 
mai bine ca ei să nu îngăduie nici măcar altor cetăţi să facă aşa ceva, 
în măsura posibilului, şi să se obişnuiască să cruţe neamul grecesc, 
băgând însă de seamă să nu fie înrobit de către barbari? 

Această cruţare trebuie să aibă, întru totul, precumpănirea, 
spuse” (469 b). 

Războiul fratricid (stasis-ul) este cel puţin la fel de dăunător 
cetății ca şi războiul cu străinii, polemos-ul. Or, noi ştim cât de 
amenințate erau micile cetăţi greceşti de valul barbarilor, al perşilor în 
primul rând. Când Platon pune faţă în față aceste două tipuri de 
războaie, dintre care despre al doilea ştim ce grav era, trebuie să fim 
conştienţi de puterea angajamentului său de evitare a luptelor interne, 
a stasis-ului. Din această perspectivă trebuie privită educaţia 
platonică, din perspectiva gravă a comparaţiei celor două moduri de 
distrugere a cetăţii. Dacă aşa stau lucrurile, oare ce valoare mai au 
argumentele noastre „democratice? şi „individualiste”, cum că 
educaţia platonică nu e foarte atentă la „individ”? Ce ar fi fost acest 
individ dacă cetatea lui ar fi fost nimicită de perşi? Nimic! Dar dacă ar 
fi fost nimicită de stasis, de luptele interne? De asemenea, nimic. 

Educație înseamnă întotdeauna salvarea întregului prin efortul 
masiv al părții, adică al individului. Că ne place sau nu, în procesul 
educativ, dintotdeauna, individul este cel „sacrificat” (cel puţin la 
prima vedere) pentru a supraviețui întregul. 


Întrebări recapitulative 

. Care sunt formele corupte ale statului ideal la Platon? 

„Ce înseamnă timocrația şi cum apare? 

„Ce înseamnă oligarhia şi cum apare? 

„Ce înseamnă democrația şi cum apare? 

„Ce înseamnă tirania şi cum apare? 

. Formulaţi principiile fundamentale ale „comunismului” lui 


NU PUR = 


Platon. 
7. Care este condiţia principală a unității cetății? 

POLITICA LUI ARISTOTEL 


Pentru Aristotel, discipolul cel mai celebru al lui Platon (sunt 
mulţi autori care văd în Aristotel un filosof „mai mare” — dacă se 
poate spune astfel — decât Platon. Un exemplu este Gaetano Mosca, 
pentru care autorul Politicii este „cel mai mare gânditor al Greciei 
antice”!. Opinia aceasta nu este însă unanim împărtăşită — un 
Constantin Noica, la noi, credea contrariul — şi, de altfel, nici nu este 
de un real interes —, forma de cunoaştere cea mai înaltă este filosofia. 
În ce relaţie se găseşte aceasta cu politica sau cu principiile de 
cunoaştere pe care le presupune politica? E binecunoscut faptul că 
Platon îşi reprezintă cetatea ideală ca fiind cea condusă de filosofi, 
căci numai în felul acesta putem avea siguranța că oamenii cunosc cu 
adevărat cele ce li se întâmplă sau cele ce trebuie să facă spre binele 
comun. Dar, dacă la Platon era suficient ca filosoful să contemple 
Ideea de Bine pentru a avea calitatea unui om politic, la Aristotel, 
filosofia sau cunoaşterea pură trebuie să se diferenţieze de cunoaşterea 
contingentului, printre altele, şi a treburilor umane, care nu sunt de 
domeniul ştiinţei pure. Cu alte cuvinte, politica nu ţine de regimul 
celei mai înalte cunoaşteri (copia sau priocopio), ci de domeniul unei 
alte facultăţi a spiritului, numită epovnoi. Acest concept fundamental 
pentru înţelegerea teoriei politice a lui Aristotel a fost tradus, evident, 
cu limite, prin „înţelepciune practică”. „Este deci clar că filosofia nu 
poate fi identificată cu politica”, ne spune Aristotel (Etica 
Nicomahică, 1141 a 29-30), continuând: „Înţelepciunea practică 
(epovnor, n. n. — C.P.) este însă cea care are ca obiect lucrurile 
specific umane şi asupra cărora se poate delibera” (Etica Nicomahică, 
1141 b 8-10). In timp ce ştiinţa pură, înțelepciunea sau filosofia se 
ocupă cu lucrurile imuabile, înțelepciunea practică se ocupă, iată, de 
problemele umane, care sunt, evident, în continuă schimbare. Pe de 
altă parte, aceste lucruri umane sunt dintre cele care au un scop, ne 
spune Aristotel. Dar înțelepciunea, cunoaşterea cea mai elevată, nu are 
un scop realizabil practic, în timp ce înţelepciunea practică, da. 
Cunoaşterea activităților curente ale omului se raportează în bună 
măsură la acţiuni individuale. 


11 Gaetano Mosca, Histoire des Doctrines Politiques, Payot, Paris, 1936, p. 48. 

De aceea, ne spune filosoful, unii oameni, deşi nu cunosc 
principiile generale, sunt mai capabili de acţiune decât cei care le 
cunosc, dar nu au experiență, adică nu s-au lovit niciodată de aceste 
cazuri individuale. 

„Intelepciunea practică (pp6vnoic) este deci legată de acțiune; ea 
trebuie să dețină ambele tipuri de cunoaştere, dar mai ales pe acesta 
din urmă”. Şi aici însă va exista o artă diriguitoare” (Etica 
Nicomahică, 1141 b 23-26). „Arta diriguitoare” de care vorbeşte aici 
gânditorul este politica. 

Trebuie să subliniem în mod special un lucru care, dacă este 
trecut cu vederea, poate falsifica întreaga înțelegere a ideilor pe care 
Aristotel ni le-a lăsat despre ştiinţa politică. Este vorba despre faptul 
că el nu diferenţiază niciodată această ştiinţă de etică. Este 
semnificativ, de altfel, că cele câteva citate pe care le-am dat până 
acum sunt extrase nu din tratatul Politica, ci din Etica Nicomahică, 
tratatul de etică al filosofului. Şi totuşi, în acest tratat sunt puse, alături 
de problemele morale, dar în interdependență cu ele şi nu separat, 
probleme ce vizează binele omului, virtutea morală, căile de atingere a 
binelui individual şi colectiv, toate probleme politice, în sensul în care 
fiinţa umană este o ființă trăitoare în polis, în cetate. 

De altfel, încă de la începutul tratatului său (a cărui frază primă 
fixează ca scop al oricărei cercetări sau acţiuni practice un bine de o 
oarecare natură), filosoful leagă explicit domeniul moralei de cel 
politic: 

„(...) fără îndoială, este de dorit să faci binele şi unui singur om, 
dar mai frumos şi mai înălțător e să-l înfăptuieşti pentru un popor 
întreg sau pentru o cetate. Acest lucru îl vizează şi cercetarea de față, 
ca fiind una de natură oarecum politică.” (Etica Nicomahică 1094 b 
10-15). 

Putem trage concluzia că binele individual, ca şi cel al 
comunităţilor, al cetăților, deci binele colectiv, este tema centrală a 
gândirii politice aristotelice.” 


“ Este vorba despre cunoaşterea individualului. E bine să ştim însă că 
Aristotel va reveni la această concepție şi va declara că mai importantă este 
cunoaşterea universalului. Să nu ne grăbim, deci, să concluzionăm că 
p6vnow, deci tipul de cunoaştere caracteristic omului politic, ar fi unul 
strict „realist” sau „empirist”. 

% Leo Strauss, Joseph Cropsey, History of political philosophy, 
University of Chicago Press, 1987, trad. fr. Histoire de la philosophie 
politique, PUF, 1994, p. 134. 

Să reflectăm la diferența foarte mare care există între concepția 
lui Aristotel despre politică şi cea lui Machiavelli, bunăoară, dar nu 
numai a acestuia din urmă. Machiavelli este privit ca „primul gânditor 
politic modern” (ceea ce devine, din motive obscure, un titlu de glorie, 
ca şi cum gândirea modernă ar fi cu necesitate un pas înainte în raport 
cu gândirea trecută, medievală sau antică) şi este canonizat tocmai 
pentru amoralismul lui, care devine, în înţelesul multor comentatori, 
un binevenit „realism”. Diferenţa dintre cei doi este, în fapt, diferența 
dintre principiile politice generale ale antichităţii şi cele ale lumii 
noastre. Distanţa de la politica înțeleasă ca spaţiu al manifestării şi 
punerii în practică a virtuților morale (Aristotel) şi cea înţeleasă ca un 
mecanism implacabil de atingere a unor scopuri, indiferent de 
mijloacele (morale sau imorale, mai degrabă din a doua categorie) 
necesare (Machiavelli) este, într-un sens, drumul parcurs de ființa 
umană (ca zoon politikon), în plan moral, din antichitate până în zilele 
noastre. Linia de gândire a lui Aristotel, care va avea o continuare de 
marcă în gândirea politică creştină a lui Toma d'Aquino, se va 
întrerupe brusc o dată cu Machiavelli şi nu va mai cunoaşte o reală 
revigorare niciodată. Este interesant de observat că gânditorii de azi, 
chiar când apelează la Aristotel, caută în opera Stagiritului dovezi ale 
„realismului” sau „empirismului” acestuia, răsturnând fondul gândirii 
sale în spiritul concepțiilor moderne. Această mistificare de proporții 
este grăitoare cu privire la incapacitatea noastră de a ne elibera de 
spiritul îngust-realist impus o dată cu Renaşterea şi cu aşa-numita 
intrare în modernitate. 

Politica lui Aristotel se deschide, aşa cum se ştie, cu descrierea 
cetăţii, a polis-ului grec. Ce este acest polis? El este un gen de 
comunitate sau asociaţie (Kowovia). Cum orice comunitate este 
constituită în vederea unui anumit bine şi cum cetatea este 
comunitatea care le înglobează pe toate celelalte, rezultă că binele în 
vederea căruia se naşte ea este Binele Suprem (Acest Bine Suprem 
se exprimă în limba greacă prin termenul tó ápıotov), superior celor 
care stau la baza ei. La baza cetăţii stau familia şi satul, care şi ele 
sunt comunităţi ce se structurează în vederea realizării unui gen aparte 
de bine, dar aceste comunități sunt înglobate în comunitatea perfectă 
care este cetatea. 

Observăm că la Aristotel, pe măsură ce creşte gradul de 
complexitate al entității sociale, creşte şi dimensiunea ierarhică a 
binelui, până la nivelul Binelui Suprem, ce se realizează în cadrul 

polis-ului. Polis-ul este, pe scara organizării sociale, forma supremă 
de manifestare a comunităţii politice a omului istoric. Corespunzător, 
Binele Suprem este tot ce poate fi deasupra formelor particulare de 
bine. Fiecare comunitate ce intră în componenţa polis-ului aduce cu 
sine un gen aparte de bine, dar Binele Suprem nu intră în istorie decât 
o dată cu polis-ul. Există o diferență foarte mare între această 
concepție finalist-etică a lui Aristotel şi concepțiile politice ale lumii 
moderne. În timp ce pentru gânditorul antic o formă socială mai 
complexă este urmată de o formă mai înaltă a binelui, pentru 
gânditorii moderni, societăţile mai evoluate pierd contactul cu această 
dimensiune etică şi nu se mai constituie în cadre de manifestare a 
binelui în istorie. Am putea spune că perspectiva este chiar inversată. 
Căci, la Durkheim, bunăoară, societăţile primitive sunt dominate de 
conştiinţa comună şi de morala comună ce rezultă din această 
conştiinţă, în timp ce societăţile diferențiate conform principiului 
diviziunii muncii sociale îşi regăsesc foarte greu sensul moral. 
Anomia este pericolul ce pândeşte în fiecare clipă aceste societăți 
diferențiate. Or, anomia nu este altceva decât decăderea principiilor 
etice fundamentale, lipsa ordinii morale şi „virtualizarea binelui” (cum 
spune un sociolog ca Ilie Bădescu*?) în societate. Teoria politică antică 
aşează lucrurile invers: cu cât societatea este mai complexă, cu atât 
principiile sale constitutive sunt mai adânc ancorate în plan moral. 

Pentru a determina cât mai exact natura cetăţii, Aristotel decide 
să studieze părțile componente ale acesteia, părțile simple din care 
rezultă agregatul social mai complex. Această metodă (ne aducem 
aminte de consideraţiile lui Durkheim, care studiază religia prin 
„formele elementare” ale acesteia, reducând, de asemenea, un 
fenomen social complex la părțile sale simple, elementare, 
fundamentale) îi va permite lui Aristotel să facă o distincție — pe care 
alți autori, cum ar fi Platon şi Xenofon n-o făcuseră — între conducerea 
politică şi alte forme de conducere, cum ar fi cea patriarhală, adică a 
şefului unei familii, sau cea regală, conducerea pe care un rege o 
exercită asupra unui popor sau asupra unui trib. 

Primul tip de legătură între oameni este cel care apare între două 
fiinţe ce nu pot trăi una fără cealaltă; este vorba (spre exemplu) despre 
o femeie şi un bărbat, care se unesc în vederea unui scop natural, acela 
de a aduce pe lume, prin procreaţie, o fiinţă asemănătoare lor. Această 


[lie Bădescu, Noologia, Editura Valahia, Bucureşti, 2002, p. 270. 
54 


Universitatea SPIRU HARET 


uniune conjugală este, prin urmare, una naturală. La fel este şi cazul 
legăturilor care apar între oamenii ce sunt făcuţi să comande, căci au 
calități speciale în acest sens, şi cei care trebuie să execute, căci nu 
sunt dotați cu calităţi de conducători. Este cazul stăpânului de sclavi 
şi a sclavilor săi. Şi această legătură este naturală în viziunea lui 
Aristotel, căci interesul sclavului se confundă cu cel al stăpânului, deci 
formează împreună o uniune cu un scop natural, acela al conservării 
amândurora. 

Primele forme de comunitate, alcătuite din doi termeni (femeie- 
bărbat sau stăpân-sclav), se constituie, deci, fie pentru perpetuarea 
speciei prin procreaţie, fie pentru conservarea reciprocă a celor două 
părți — în cazul al doilea. Aceste două comunități formează familia, în 
primul său stadiu. Mai departe, ne spune Aristotel, comunitatea 
formată din mai multe familii, în vederea satisfacerii unor nevoi care 
nu sunt pur şi simplu cotidiene, este satul. În fine, comunitatea 
formată din mai multe sate este cetatea, în sensul deplin al cuvântului. 
Ea beneficiază de ceea ce se numeşte independenţă economică. Aici 
este necesar un mic comentariu. Sintagma de mai sus traduce 
imperfect noțiunea greacă de ovrăpxeu, autarhie. Autarhia este 
capacitatea cetăţii de a-şi satisface absolut toate nevoile prin propriile 
mijloace, şi ca urmare a diviziunii muncii, fără a fi nevoită să apeleze 
la alte comunități. Din punctul de vedere al grecului polis-ului, cetatea 
sa era similară, ca orizont istoric, cu ideea de naţiune pe care o vom 
întâlni în teoria politică romantică. Şi națiunea era forma cea mai 
înaltă a comunității umane istorice, şi ea era capabilă de 
autosuficiență. La noi, Dimitrie Gusti a dat o astfel de interpretare 
ideii de națiune, mergând în proximitatea şcolii germane de 
sociologie. Pentru Gusti, națiunea este „singura unitate socială care îşi 
ajunge sieşi, în înțelesul că nu cere pentru deplina ei realizare o unitate 
socială mai cuprinzătoare, fiind în stare să-şi creeze o lume proprie de 
valori, să-şi stabilească un scop în sine şi să-şi afle mijloacele de 
înfăptuire, adică forţa de organizare şi propăşire în propria ei 
alcătuire”. Dar ubrâpkeru, aşa cum deja am văzut la capitolul dedicat 
lui Platon, nu se referă preponderent la elementele de natură 
economică. Pentru explicarea acestui termen, trebuie revăzut şi 
capitolul anterior, referitor la Politeia platonică. Trebuie să reținem, 
de asemenea, că, dacă inițial cetatea ia naştere pentru a satisface 


* D, Gusti, Știința naţiunii, 1937. 

nevoile vitale, ea există apoi pentru a trăi în conformitate cu binele, cu 
fericirea. 

„Fericirea” este termenul prin care încercăm să traducem 
grecescul ev5oiuovia, care este un cuvânt compus, în care intră atât 
termenul de daimon (zeu), cât şi particula ev, care se foloseşte pentru 
a marca o bună relație cu rădăcina cuvântului. Eóðouovía este, deci, o 
bună alăturare a omului şi a zeului, o viață trăită în fructuoasă 
alăturare cu zeul. Când spunem „fericire”, noi ne gândim mai degrabă 
la un tip de profit individual, de aceea ne este foarte greu să definim 
fericirea comună; în schimb, pentru greci, fericirea trimitea la ideea 
divină, supraumană. Prin urmare, cetatea este fericita inserare a 
comunităţii omeneşti istorice în viaţa zeilor, în spiritul acestora. A trăi 
în cetate înseamnă, dacă ne luăm o libertate mare de traducere (dar nu 
ne îndepărtăm de spiritul cuvântului grec), „a trăi dumnezeieşte” sau 
„îndumnezeit”. 

Esenţa unui lucru este, în viziunea lui Aristotel, finalitatea 
acelui lucru. Cauza finală sau cauza cauzelor unui lucru este totuna cu 
esenţa lui. Cetatea este un fenomen natural, căci reprezintă esenţa, 
desăvârşirea şi scopul, finalitatea celorlalte forme de comunitate 
despre care am vorbit, care erau la rândul lor conforme cu natura. Și 
aici trebuie să facem o precizare terminologică. Pvorq este termenul 
grecesc pentru care, prin interpunerea limbii latine, noi l-am adoptat 
pe cel de „natură”. Sensurile acestuia din urmă nu sunt, totuşi, de 
domeniul celui dintâi. Am putea spune, ca de obicei în cazul acestor 
traduceri ale termenilor de bază din filosofia greacă, că înțelesurile 
moderne sunt mult diminuate față de cele originare. Astfel, bvorc ţine 
mai puţin de domeniul naşterii şi al vieţii biologice, aşa cum ne 
imaginăm când vorbim despre „natură”, şi mai mult de orizontul 
general al cauzalităţii ce acționează „din interiorul” lucrurilor şi 
fiinţelor în care este prezentă. Prin urmare, omul însuşi, trăitor în 
cetate, în polis, este, conform cu natura (ca pvo1c), un animal politic 
(Gov nmoMtxóv). Ar trebui să traducem această sintagmă prin 
„vieţuitor politic”, dar şi aceasta numai cu condiţia să înţelegem prin 
viețuitor acel ceva care ţine de viaţă, (on. Putem spune că omul este 
animal politic numai eliminând conotaţiile „zoologice” şi „biologice” 
ale expresiei. Pentru adâncirea şi înțelegerea sensului adecvat al 
termenului grec (ov (care provine de la Con — „viață”, este nimerit 
să-l ascultăm pe marele filosof Martin Heidegger: „Gov înseamnă 
«vietate». Nu trebuie însă să privim pe (on, «viața», cu ochii 

Antichității greceşti târzii, ai lumii romane sau ai «zoologiei» 
moderne, înţelegând-o ca acel ceva ce caracterizează «biologicul»”.* 

Conform cu principiile cele mai adânci ale fiinţei sale (deci, 
conform cu 0016), omul nu poate, ca ființă ce are puterea propriei 
desăvârşiri, să fie decât o ființă politică. In polis omul îşi găseşte 
cadrul cel mai adecvat ca, pornit pe calea pvoic-ului propriu, să devină 
ceea ce este conform cu natura sa, cu esenţa sa. 

Ne vom opri în continuare, foarte pe scurt, desigur, asupra uneia 
dintre problemele viu discutate ale teoriei politice aristoteliene, 
problema sclaviei. Tema în sine a devenit incitantă pentru omul 
modern o dată cu pretenţiile acestuia de „eliberare” din lanţurile 
oricărei forme de sclavie, pretenţie care a luat diferite forme teoretice, 
dintre care contractualismul lui Rousseau ne va fi şi nouă în atenție. 
„Libertatea” a devenit un cuvânt atât de căutat de către moderni, atât 
de folosit, încât nu numai că el a încetat, practic, să mai spună ceva, 
dar a jucat un rol inhibator în materie de gândire politică şi socială în 
general. Astfel, dificultățile inerente actului de gândire a conceptului 
de libertate au fost pur şi simplu spulberate de optimismul cu care 
semenii noştri au îmbrăţişat „ideologia” libertăţii. E adevărat că istoria 
ne învaţă din când în când sau ne aduce în faţa ochilor probe evidente 
ale greutăților majore pe care actul „eliberării” sau libertatea în 
general le presupune. Nicolae lorga demonstrează într-o lucrare ca 
Evoluţia ideii de libertate, o vastă trecere în revistă a regimurilor pe 
care libertatea le-a cunoscut de-a lungul istoriei omenirii, că 
fenomenul numit libertate nu este nici omogen nici în sine, nici ca 
manifestare în timp. lorga, bunăoară, studiază acest fenomen pe trei 
laturi: libertatea economică (sau „libertatea muncii”), libertatea 
politică şi libertatea de expresie, sau „libertatea gândului”, cum îi 
spune el. Aceste trei laturi ale libertății se întâmplă foarte rar să se 
conjuge. De obicei, istoria cunoaşte formule parțiale ale libertăţii, 
unde unele din cele trei laturi pot lipsi. Marele istoric dă multe 
exemple în acest sens. În istoria Romei, liberții beneficiau de 
libertatea muncii, dar nu şi de cea politică sau de cea a gândului. În 
Rusia comunistă, un şerb se bucură de libertate politică şi economică, 
dar nu şi de cea a gândului (el rămâne „legat” de stăpânul său, față de 
care trebuie să se „răscumpere” cu o anumită sumă de bani); italianul 
din cadrul statului fascist are îngrădită libertatea politică şi cea a 


4 Martin Heidegger, Parmenide, Editura Humanitas, Bucureşti, p. 132. 

gândului, în schimb, se bucură de o mai mare prosperitate 
economică.” 

Revoluţia română din 1989, când, aşa cum se spune, s-a murit 
pentru libertate, a fost un asemenea eveniment crucial în care s-a 
jucat, dramatic, una din faţetele nenumărate ale acestui termen. Dar, 
faptul că la doar câţiva ani de la acele evenimente, oamenii de azi nu 
mai înțeleg ce a fost atunci şi de ce s-a murit atunci, este o dovadă că 
libertatea e un fenomen proteic, pe care istoria greu îl revelează şi pe 
care oamenii îl înţeleg de asemenea greu. 

Un autor liberal din epoca Revoluţiei Franceze, Benjamin 
Constant, încerca încă la 1819 să traseze un hotar între libertatea 
anticilor şi libertatea modernilor.* Diferenţa cea mai mare este că, în 
timp ce pentru cetățenii antichităţii libertatea politică, publică era 
totală, iar libertatea privată era extrem de îngrădită, pentru moderni 
libertatea privată este maximă, în timp ce cea publică nu este decât 
aparentă. In raporturile lor reciproce, individuale, anticii erau supuşi 
unei supravegheri maxime. În schimb, participarea lor la chestiunile 
politice esenţiale, cum ar fi pacea sau războiul, era directă şi totală. 
Dimpotrivă, cetățeanul modern se bucură, aşa cum spune Benjamin 
Constant, de „plăcerea tihnită” (jouissance paisible) a independenţei 
sale private, în timp ce participarea şi posibilitatea lui de a influența 
chestiunile de interes general sunt mult mai restrânse. Această 
posibilitate este numai o „supoziție abstractă”, cu cuvintele lui 
Constant. Concluzia la care ajunge autorul de care vorbim, în urma 
analizelor sale, este că cea mai bună soluţie pentru a echilibra funcțiile 
libertății moderne este sistemul reprezentativ (una dintre problemele 
cele mai controversate ale sociologiei politice moderne). 

Aristotel şi problema sclaviei 

Când abordează problema sclaviei, Aristotel pleacă de la 
descrierea tipurilor de relații ce există în interiorul unei gospodării 
domestice (oikoc). Acestea sunt în număr de trei, şi anume, relaţia 
între soți, relaţia de la tată la fiu şi relaţia între stăpân şi sclavii săi. 
Aceasta din urmă ne interesează în mod deosebit. Care sunt resorturile 


17 Nicolae Iorga, Evoluția ideii de libertate, Editura Meridiane, Bucureşti, 
1987, p. 65-66. 

“ Benjamin Constant, De la liberté des anciens comparée à celle des 
modernes, în Adolphe et oeuvres choisies, Paris, Bibliotheque Larousse, f. a., 
p. 158-162. 

ei, cum anume funcționează sau cu ce anume o putem asemui pentru a 
înțelege ce se întâmplă între cele două părți? Aristotel compară 
această relație cu situația unui artizan care trebuie să facă o lucrare 
anume şi are la dispoziţie pentru aceasta două feluri de ustensile, unele 
însuflețite, altele neînsufleţite. Este uşor de intuit că, dacă artizanul 
este capul familiei, sclavul nu poate fi decât un fel de instrument 
însuflețit. Aristotel spune: „sclavul este un fel de proprietate însufleţită 
şi orice om aflat în serviciul altuia este ca un instrument ce ţine locul 
altor instrumente.” Aceste cuvinte nu trebuie deloc să ne oripileze şi 
nu trebuie să ne grăbim să judecăm această teorie dintr-un punct de 
vedere „umanist”, adică modern, pentru că un asemenea punct de 
vedere este inadecvat înțelegerii gândului filosofului grec. 

În primul rând, trebuie să ţinem seama de un fapt strict 
lingvistic, anume dificultatea de a traduce „exact” textul grec. Este 
vorba aici de un cuvânt cu sens dublu, care poate conduce la traduceri 
diferite. Astfel, termenul mp6, care apare înaintea ultimului cuvânt 
„instrument” şi care a fost tradus prin sintagma „ce ţine loc de”, poate 
fi la fel de bine tradus prin „ce trebuie plasat înaintea altor” 
(instrumente). Acest sens este total diferit. Dintr-o dată, din „simplu” 
instrument, sclavul devine un stăpân al celorlalte instrumente, care 
n-ar putea funcţiona fără el. Statutul său devine, astfel, mult superior. 
De altfel, să nu ne grăbim să considerăm că sclavul ar fi în viziunea 
filosofului un instrument de producţie, aşa cum fals ne-am putea 
imagina numai gândindu-ne la termenul de „instrument”. Pentru noi, 
orice lucru ce ţine de latura „instrumentală” are aerul funest al 
producţiei de serie cu care ne-a obişnuit industria modernă. Pentru 
Aristotel, instrumentele sunt de două feluri: unele sunt instrumente 
de producţie, iar altele sunt instrumente ale acţiunii sau de acțiune. 
Producţia şi acţiunea sunt două concepte clar diferite, care se 
exprimă în limba greacă prin noinoc, respectiv npáčts. Sclavul este un 
instrument al acţiunii şi nu un instrument de producție. Ilpâ&&g este o 
activitate imanentă, care nu produce o operă distinctă de agentul 
activităţii, în timp ce moinog se referă la acţiunile distincte de actul 
care le-a produs (acţiuni tranzitive), ce se realizează într-o operă 
exterioară artistului sau artizanului.“ Sclavul este un instrument al 
acțiunii (mpáčıc), iar acest tip de instrument diferă de simplul 


® Aristotel, La Politique, Vrin, 1995, p. 35. 
5 Aristotel, La Politique, Vrin, 1995, p. 35, n. 4. 

instrument de producţie. Aristotel dă exemplul unei suveici, care este 
un instrument de acțiune, de la care se aşteaptă altceva decât simpla sa 
utilizare (ea duce la realizarea unor haine), pe când de la o haină sau 
de la un pat nu mai aşteptăm altceva, ele sunt destinate purei utilizări. 
Prin urmare, sclavul nu este un instrument din a doua categorie, de la 
care să nu se aştepte decât folosinţa, ci din prima categorie. Sclavul 
este un instrument care acționează mai departe. 

Am reținut ceva mai sus că relaţia dintre stăpân şi sclav este 
naturală în virtutea faptului că ea duce la conservarea amândurora, 
ceea ce înseamnă că amândoi au un „interes” comun în menţinerea 
acestei relaţii, spuneam atunci. Această explicaţie încearcă să traducă 
în termeni palizi ceea ce în limba greacă se exprimă prin fraza 
următoare: &pxov ðé pvoei kai &pxouevov čá Tv cœtnpíav. (...) 516 
SEOnOTN Kai dolo TOVTO GvupEpel. 

Cuvântul grecesc ce a fost tradus prin „conservare” este 
oornpiav. Dar noi ştim că acest cuvânt nu înseamnă „conservare” 
pură şi simplă, adică o modalitate de a rămâne la fel, ci mai degrabă 
„salvare” (de aici vine cuvântul „soteriologie” din dogmatica creştină, 
care înseamnă credința în salvarea sau mântuirea omenirii prin 
sacrificiul lui lisus Hristos), ba chiar „eliberare”. Această „salvare” 
este în acelaşi timp „eliberare” şi numai contopirea celor două sensuri 
ale cuvântului (la care se mai poate adăuga şi sensul de „protejare”) ne 
poate da o aproximație a forței termenului grec. Prin urmare, relația 
stăpân-sclav este o relaţie în interiorul căreia se poate experimenta 
salvarea şi eliberarea ambilor actori ai săi. lată cum, într-o relație care 
pare de dependenţă (cel puţin din perspectiva sclavului), ne întâmpină 
o realitate contrară, anume „eliberarea”. Gândirea greacă ne ajută, 
astfel, să înțelegem că relaţiile sociale nu sunt univoce şi abstracte, că 
o relaţie care pare la prima vedere opresivă poate genera, dimpotrivă, 
eliberarea celor care participă la ea. E adevărat că termenul tradus prin 
„interes” în cea de-a doua frază (ovupEpev) înseamnă aşa ceva, dar, pe 
lângă acest sens, el are mult mai multe, iar această bogăție de sensuri 
trebuie să ne facă să nu ne grăbim a considera acest „interes” într-o 
optică simplist-utilitaristă. Unul dintre înțelesurile acestui termen este 
acela de „a acompania”, „a merge împreună”. Aşadar, sclavul şi 
stăpânul de sclav „sunt împreună (şi chiar au interesul de a fi 
împreună) pentru că numai astfel pot avea şansa de a se elibera şi a se 
salva” ca fiinţe sociale. 

Următoarea probă a caracterului natural al sclaviei rezultă din 
alăturarea acestei stări domeniului naşterii şi al vieţii („Căci a stăpâni 
şi a fi stăpânit nu este doar necesar, ci şi folositor. Chiar de la naştere 

apare o diferenţiere în conducători şi în conduşi şi există multe specii 
de stăpânitori şi de stăpâniți.”) 

Necesitatea de care vorbeşte Aristotel aici, &vaykaiov, are o 
forță extrem de mare. Este necesitatea care se plasează, în mitologia 
greacă, chiar deasupra voinţei zeilor, ceea ce vorbeşte de la sine 
despre puterea sa implacabilă. În limba română avem un cuvânt ce 
derivă din acest termen grec, ananghie, care înseamnă „situație grea, 
fără ieşire”. „A fi la ananghie” înseamnă a fi supus deplin unei situaţii 
limită, a nu avea scăpare. Ne dăm seama, astfel că a fi stăpân şi a fi 
stăpânit reprezintă una dintre determinările fundamentale ale lui 
úo. 

Mai mult, relația de stăpânire nu apare numai în domeniul celor 
vii, ci şi în cel al lucrurilor neînsuflețite, cum ar fi, de exemplu, 
armonia muzicală. 

O vieţuitoare este compusă din suflet şi corp, „dintre care unul 
în mod natural este conducător, celălalt condus” (Politica, I, V, 1524 a 
35). Analogia cu ființa vie merge mai departe: 

„sufletul stăpâneşte corpul ca un stăpân de sclavi, iar intelectul 
stăpâneşte dorinţa ca un om politic sau un rege. În aceste situaţii se 
vede că este naturală şi totodată folositoare pentru corp supunerea față 
de suflet, precum şi pentru partea afectivă supunerea faţă de intelect şi 
față de partea care are judecată. Dacă ele ar fi egale, sau supunerea ar 
fi inversă, acest lucru ar dăuna tuturor părților. (...) 

Prin urmare, este în mod natural sclav cel ce poate fi al 
altcuiva (de aceea şi este al altcuiva) şi care ia parte la rațiune 
numai într-atât cât îi trebuie să o perceapă, dar nu să o aibă.” 

Să sperăm că aceste câteva elemente ne-au adus mai aproape de 
conotaţiile antice ale sclaviei, înțeleasă ca relaţie socială normală, 
naturală. 

Diferitele tipuri de constituţii. Constituţiile corecte şi 
deviaţiile lor 

Autoritatea într-un stat poate fi exercitată fie de un singur om, 
fie de un număr mic de oameni, fie de masa cetăţenilor. Când 
guvernarea se face în vederea interesului comun, toate aceste forme de 
guvernare sunt corecte, în timp ce guvernările care se desfăşoară în 
vederea interesului particular, fie al unuia singur, fie al unui număr 
mic, fie al masei cetățenilor, sunt constituţii incorecte, adică deviații 
ale tipurilor corecte precedente. 

Guvernarea unuia singur se numeşte regalitate, când se 
desfăşoară în interesul comun; guvernarea unui mic număr de oameni, 
de asemenea în interes comun, se numeşte aristocrație, iar guvernarea 
masei de cetăţeni ce priveşte tot interesul comun nu are un nume 
aparte, spune Aristotel, ci este denumită cu numele constituţiilor în 
general, adică o republică propriu-zisă (de fapt, termenul lui 
Aristotel este cel de norteia). 

Aceste forme presupun, aşa cum am amintit, forme deviate. 
Astfel, forma deviată a regalității este tirania (aceasta din urmă are în 
vedere exclusiv interesul monarhului), oligarhia (care are în vedere 
numai interesul celor bogaţi) este deviația aristocrației, iar democraţia 
(care se preocupă de interesele celor săraci, al nevoiaşilor, de fapt) 
este deviația republicii propriu-zise (Politica, II, 7). 

Aristotel se apleacă mai departe asupra studiului adevăratului 
caracter al oligarhiei şi democrației, observând că e posibil ca într-un 
stat oligarhic numărul celor bogaţi care conduc să fie mare, iar într-o 
democraţie, cei aflaţi în strâmtorare să conducă, fără ca numărul lor să 
fie foarte mare. Întrebarea este cum se vor numi aceste constituții în 
care cei bogaţi aflaţi la conducere sunt majoritari, sau, dimpotrivă, cei 
săraci aflați la conducere sunt puțini. Această dificultate arată, ne 
spune Aristotel, că numărul celor care conduc în oligarhii sau în 
democraţii este, de fapt, un accident, care se datorează faptului că, 
peste tot, cei bogaţi sunt minoritari, în timp ce săracii sunt majoritari. 
De aici rezultă că adevărata diferenţă dintre oligarhie şi democrație nu 
stă în numărul celor aflaţi la putere, ci în bogăţie, respectiv sărăcie. 
Astfel, avem de-a face cu o oligarhie ori de câte ori cei aflați la putere 
îşi datorează această putere bogăției, indiferent dacă sunt majoritari 
sau minoritari şi, respectiv, avem de-a face cu o democraţie ori de câte 
ori cei aflaţi la conducere sunt săraci, chiar dacă sunt în minoritate sau 
în majoritate (Politica, III, 8). 

Virtutea, spune Aristotel, este adevăratul ţel al unui stat. Însă în 
cazul oligarhiei şi democrației, partizanii lor nu fac decât să dea o 
definiție limitată binelui care trebuie să domnească în cadrul statului. 
Astfel, în cazul oligarhiei, cei care o sprijină consideră că inegalitatea 
este binele suprem, sau dreptatea supremă. În realitate, ei judecă 
numai din punctul lor de vedere, ca şi cei care, sprijinind democraţia, 
consideră că dreptatea este egalitatea. Aceste definiții sunt însă 
parțiale. În ce sens? În cazul oligarhiei o anumită specie de inegalitate, 
adică inegalitatea materială, este considerată principiu al inegalităţi în 

general, ceea ce nu este adevărat, iar în cazul democrației, egalitatea în 
libertate este generalizată nepermis, ca fiind egalitatea în sine. Aceste 
generalizări sunt false. În realitate, spune Aristotel, atât inegalitatea, 
cât şi egalitatea sunt definite în funcţie de mai multe criterii. În plus, 
oamenii nu se asociază în cadrul unui stat numai pentru avantaje de 
natură economică, ci mai ales pentru ceea ce se cheamă o viață 
fericită. Statele trebuie să se îngrijească în mod deosebit pentru 
educarea cetățenilor lor în spiritul virtuții (aceasta trebuie să fie 
menirea unei bune legiferări — evvouio). Dimpotrivă, foarte multe 
state nu sunt decât nişte state nominale, care nu fac altceva prin 
legislaţia lor decât să împiedice injustițiile pe care şi le-ar putea face 
cetățenii unii altora. Aceasta este definiția modernă a statului liberal, a 
statului minimal, care nu intervine în modelarea cetăţenilor, ci doar se 
îngrijeşte cumva din exterior, cu discreție, ca aceştia să nu-şi facă rău 
unii altora. Dar Aristotel cere mai mult de la un stat, el nu este de 
acord cu această formulă de stat nominal, pentru că, spune el, astfel de 
state nu sunt decât convenții sau alianţe (Politica, III, 9, 1280 5-10), 
fără legătură cu ideea de comunitate. Aceste convenţii sunt incapabile 
să-i facă pe cetăţeni mai buni, ceea ce este o mare lipsă, din punctul de 
vedere al filosofului antic. Nu este suficient ca un stat să împiedice 
răul reciproc pe care cetăţenii sunt tentaţi să şi-l facă unii altora în 
cadrul diferitelor activităţi sociale (cum este cazul statului modern 
minimal), este nevoie ca statul să intervină în educarea cetățenilor în 
spiritul binelui şi dreptăţii. 

Democraţia şi speciile ei 

Aristotel crede că o mulţime de oameni, chiar lipsiți individual 
de o anumită valoare, poate deveni un corp de valoare, deoarece 
mulțimea adună în sine calităţile care altfel sunt răspândite în fiecare 
individ în parte (Politica, III, 11, 1281 b). 

Există mai multe tipuri de democraţii, căci în fiecare democraţie 
există mai multe clase de cetăţeni, iar puterea politică este distribuită 
în mod diferit între aceste clase. Astfel, primul tip de democrație este 
cel în care este aplicată cu cea mai mare stricteţe ideea egalitară. În 
aceste democraţii, legea nu face nici o deosebire între bogaţi şi săraci, 
aceştia având aceleaşi drepturi. Există o altă specie de democraţie, în 
care magistraturile sunt atribuite cu condiția unui cens, dar nivelul 
acestuia este coborât (spre deosebire de oligarhie). O a treia specie 
democratică este în cazul în care toți cetățenii a căror naştere este 
ireproşabilă iau parte la treburile publice, dar sub domnia legilor. A 
patra formă de democrație se caracterizează prin participarea la 

treburile publice a tuturor, cu condiţia să fie cetăţeni, dar unde legea să 
domnească. Într-o a cincea formă de democraţie, toate celelalte 
condiții rămân neschimbate, dar nu legea este cea care domneşte, ci 
masele, prin decrete. Decretul (yeiouu), spre deosebire de lege. 
(vouoc) se referă la cazurile particulare şi are o valoare temporară. 3 
Aceste decrete pot fi asemuite, cu oarecare aproximaţie, actualelor 
consultări populare cu valoare de lege, cum ar fi referendumurile, 
dar şi, forțând cumva lucrurile, ordonanțelor de urgenţă, care sunt 
nişte legi cu ţintă exactă, cu caracter temporar. E adevărat, ordonanțele 
de urgență nu emană din voința populară (nici măcar din Parlament, ca 
reprezentant al poporului), ci din voinţa puterii executive, a 
guvernului, dar se presupune că sunt conforme cu această voință, 
pentru că urmează a fi aprobate de Parlament şi, în orice caz, nu 
trebuie să vină în contradicţie cu celelalte legi elaborate conform 
voinţei populare. 

In acest din urmă model democratic, spune Aristotel, apar 
demagogii, căci aceştia nu apar în democraţiile unde domneşte legea. 

Speciile oligarhiei 

O primă specie de oligarhie este aceea în care accesul la funcțiile 
publice este supus plăţii unui cens de un asemenea nivel încât cei 
săraci, care sunt majoritari, nu au nici o parte la putere. Totuşi, cei 
care reuşesc să aibă suma cerută, au dreptul să participe la putere. 

O altă specie este aceea în care este nevoie de un cens 
considerabil pentru accesul la treburile publice, iar magistraţii în 
funcţie îi aleg ei înşişi pe titularii posturilor devenite vacante. 

A treia specie oligarhică este cea în care fiul îi urmează tatălui 
într-o funcţie publică, accesul făcându-se deci prin intermediul 
eredității. 

A patra formă de oligarhie respectă prima condiţie de la a treia 
specie (ereditatea), dar în acest caz nu legea este cea care domneşte, ci 
cei care dețin puterea (Politica, IV, 5). 

In afară de aceste tipuri ideale de regimuri democratice sau 
oligarhice, spune Aristotel, există, în realitate, cazuri în care constituţii 
democratice să ia formă oligarhică, datorită cutumei sau formelor 
concrete de viață, sau, dimpotrivă, constituții oligarhice să îmbrace 
mai degrabă un aspect democratic. Aceste fenomene se observă mai 
cu seamă în cazurile de schimbări de regim politic. 


5l Aristotel, Politica, IV, 4, 1291,30 — 1292, 10. De asemenea, v. nota 1, 
p. 279, Ed. Vrin. 

Aristocraţia 

În afară de democraţie şi oligarhie, mai există două forme de 
guvernare. Acestea sunt aristocrația şi ceea ce Aristotel numeşte 
republica, acea formă de guvernare care are numele comun cu al 
tuturor celorlalte (este vorba despre politeia). Această din urmă formă 
este foarte rară, de aceea ea a scăpat atenţiei majorităţii gânditorilor 
care s-au ocupat de diferitele specii de guvernare, spune filosoful. 

Aristocraţia propriu-zisă este, cum ştim, guvernarea în care 
autoritatea este exercitată de un număr mic de oameni, care fie sunt cei 
mai buni, fie pentru că această guvernare are în vedere cel mai mare 
bine pentru cetate şi membrii săi. 

Există însă şi o altă formă de aristocrație, care este destul de 
departe de aristocrația propriu-zisă şi în care magistrații nu sunt aleşi 
numai pe baza averii lor, ci şi a meritului. Această formă este şi ea 
calificată drept aristocratică. Sunt apoi regimurile în care, deşi 
instituţiile nu se îngrijesc foarte mult de virtute, se întâmplă totuşi ca 
unii oameni aflați în posesia magistraturilor să fie oameni oneşti, cu o 
bună reputaţie. 

Republica temperată (politeia) 

Faţă de democraţie sau oligarhie, republica temperată poate lua 
naştere în trei moduri posibile: un prim mod este acela de a împrumuta 
în acelaşi timp dispoziţiile legale ale fiecăruia dintre cele două 
regimuri într-un oarecare domeniu precizat. Un al doilea mod este de a 
face media între reglementările celor două regimuri (de exemplu, în 
democraţie nu există condiţie censitară, iar în oligarhie censul este 
foarte ridicat, rezultă că în Republica temperată, nivelul censului va fi 
unul moderat, mijlociu), iar ultimul mod de obţinere este o combinaţie 
a regulilor impuse de cele două regimuri: unele elemente vor fi 
împrumutate din cadrul democraţiei, altele din cadrul oligarhiei. 

Tirania 

Tirania are legătură cu regalitatea, căci se referă la conducerea 
de către o singură persoană a treburilor publice. Există două tipuri de 
tiranii: sunt regatele barbare şi aşa-numitele aisymnete. La capitolul 
dedicat regalității, Aristotel distinge mai multe specii ale acesteia. In 
primul rând, un exemplu ar fi constituția spartană, care răspunde cel 
mai bine ideii de regalitate conformă cu legea: puterea regală nu este 
absolută în toate cazurile, cu excepţia situaţiei în care regele pleacă în 
expediţii în afara teritoriului. In acest caz, el este şeful suprem în tot ce 
ține de chestiuni legate de război. Această formă seamănă cu o 

însărcinare de strateg dată pe viaţă, căci şeful suprem nu posedă drept 
de viață şi de moarte, cu excepţia anumitor cazuri, expediţii militare etc. 

O altă formă este cea a regalității întâlnită la popoarele barbare. 
Aceste popoare îi dau regelui puteri asemănătoare unui tiran, de aceea, 
această formă de regalitate este apoi trecută de filosof la capitolul 
despre tiranie. 

In acest al doilea caz, puterile regelui sunt ereditare şi conforme 
cumva cu legea, pentru că barbarii sunt mai înclinați să se supună 
voinței regelui decât elenii, deci sunt dispuşi să accepte fără probleme 
puterea despotică. 

A treia formă a monarhiei (reluată şi la capitolul despre tiranie) 
este cea care se întâlnea la vechii eleni — este monarhia acelor 
aysumneţi, care erau nişte magistrați aleşi (ei trebuiau să rezolve 
discordiile civile), dar care primeau, în urma alegerii lor, funcţii 
dictatoriale, nemaifiind traşi la răspundere. Aceasta, spune Aristotel, 
este o tiranie electivă (III, 14, 1285, 30) şi diferă de monarhia barbară 
nu pentru că nu are bază legală, ci pentru că nu este ereditară. Este şi 
ea trecută la clasa tiraniilor. 

O a patra formă de regalitate sau monarhie regală este cea din 
vremurile eroice: regii din acele vremuri domneau peste popoare care 
consimţeau la acest fapt, plus că erau şi ereditare şi conforme cu legea. 
Această formă de monarhie nu face însă parte din clasa tiraniei, pentru 
că regele era dorit de popor, de consimțământul acestuia. 

In fine, o a cincea formă de regalitate este regalitatea absolută, 
care poate fi şi ea trecută la capitolul despre tiranie, ca fiind tirania 
absolută. Este cazul în care un singur om îşi impune voinţa în toate 
domeniile, fără nici un fel de restricţie din nici o parte. In acest caz, 
monarhul nu ascultă decât de voinţa sa proprie. 

Formele a doua şi a treia de monarhii (cea a popoarelor barbare 
şi cea a asymneţilor) sunt tiranii datorită puterii nelimitate pe care o 
dau conducătorilor lor. Aceştia devin autocratori (aúvtokpátopac). Pe 
de altă parte, ele au şi un caracter regal, pentru că sunt legitime, legale, 
conforme cu cutuma (Katé vóuov). 

Ultima formă de regalitate, cea absolută, corespunde tiraniei 
absolute. Regalitatea absolută se numeşte regalitate universală 
(ravBaoueia). Tirania extremă ce corespunde acestui tip de regalitate 
este astfel explicată: 

„De o tiranie de acest fel ţine în mod necesar guvernarea în care 
un singur om exercită o putere iresponsabilă asupra tuturor cetăţenilor 
fără deosebire, fie că sunt egali sau superiori şi care nu are în vedere 
decât propriul său interes şi nu cel al supuşilor. De aceea, o astfel de 

putere este pură violență, pentru că nici un om liber nu suportă fără a 
protesta o autoritate de acest gen” (Politica, IV, 10, 15-20). 

Dintre toate regimurile pervertite, tirania este cea mai rea, pentru 
că provine din regalitate; or, regalitatea trebuie să se bazeze pe 
calitățile excepţionale, cu totul ieşite din comun, ale unui singur om. 
Regalitatea este prima formă de guvernare şi cea mai „divină”. E normal, 
spune Aristotel, ca devierea de la cea mai bună formă să reprezinte cea mai 
rea formă (IV, 2, 1289, 40). Rezultă că tirania este cea mai îndepărtată de 
adevărata politeia, de forma regulată de conducere. Urmează, în ordinea 
descrescătoare a îndepărtării de forma cea mai bună, oligarhia, apoi 
democraţia. Democraţia este forma cea mai suportabilă dintre cele 
pervertite. 

Trebuie să notăm că, spre deosebire de Platon, care considera că 
ordinea „normală” a decăderii regimurilor politice este, de la cetatea ideală 
spre oligarhie, apoi în democrație şi spre tiranie, Aristotel concepe un alt 
traseu: de la oligarhie spre tiranie şi în final la democrație: 

„Conducerile oligarhice se schimbă mai întâi în tiranie, apoi tiraniile 
se schimbă în democraţii, căci clasa conducătoare devenind pe zi ce trece 
mai puțin numeroasă ca urmare a dorinței murdare de câştig, întăreşte astfel 
rolul mulţimii, până în punctul în care o determină pe aceasta din urmă să 
se ridice împotriva sa, provocând formarea regimurilor democratice” 
(Politica, III, 15, 1286 16-20). 

Care este cea mai bună constituţie? 

Intrebarea pe care şi-o pune Aristotel este, în cele din urmă, care este 
constituția cea mai bună, în condiţiile în care nu ne propunem o virtute 
dincolo de puterile medii ale oamenilor, o educație care să depăşească 
pragul mediu şi care să presupună atât un efort major, cât şi o înzestrare 
naturală de excepţie? Cu alte cuvinte, care este forma politică cea mai 
potrivită mediei oamenilor? 

Pentru a răspunde la această întrebare, Aristotel ne reaminteşte cele 
spuse în Etica sa: 

„(...) viaţa fericită este cea care se desfăşoară conform cu virtutea, iar 
virtutea este o medie, de unde rezultă cu necesitate că viaţa care se menţine 
în jurul mediei juste este cea mai bună, dacă prin medie înţelegem acea 
medie pe care orice individ este în măsură s-o atingă” (Politica, IV, 11, 
1295, a 35). 

Această concepție a măsurii medii (ueoótno) în viaţă, caracteristică 
întregii concepții etice a lui Aristotel, va orienta deci şi gândirea politică a 
sa. Drept urmare, 

„Este vădit că (...) cea mai bună comunitate politică este aceea unde 
puterea este în mâinile clasei de mijloc, iar posibilitatea de a fi bine 
guvernate aparţine acestor tipuri de state unde clasa de mijloc este 

numeroasă şi, de preferat, mai puternică decât celelalte două reunite, sau cel 
puţin decât una dintre ele (...)” (Politica, IV, 11, 1295, b 35) 

Nu trebuie să uităm că în orice comunitate politică, în orice stat 
există, fără excepţie, trei clase de cetăţeni: una este compusă din oamenii 
foarte bogaţi, alta din cei foarte săraci, iar a treia este formată din cei care 
țin o medie față de primele două. Dacă admitem principiul mediei ca formă 
preferabilă în toate, este evident că şi în cazul bogăției cei care au o avere 
medie se bucură de cele mai mari avantaje. Şi aceasta deoarece numai cei 
care sunt în zona medie pot asculta de rațiune, cei foarte bogaţi şi cei foarte 
săraci nu. De asemenea, statele care au o clasă de mijloc foarte numeroasă 
beneficiază de avantajul de a nu cunoaşte în sânul lor prea multe facțiuni. 
Cu cât clasa de mijloc e mai amplă, cu atât diferențele dintre cetăţeni sunt 
mai mici, deci şi facțiunile sunt mai puţin probabile. De altfel, statele care 
au clase de cetăţeni foarte bogaţi, pe de o parte, şi foarte săraci, pe de altă 
parte, sunt amenințate în permanență de pericolul fie al democrației 
extreme, fie al oligarhiei neînfrânate, fie chiar al tiraniei, căci aceasta din 
urmă se poate naşte atât din oligarhie, dar şi din democraţiile exuberante, în 
care domină demagogii. 

Ne amintim aici de concepția stăruitoare a lui Platon în legătură cu 
unitatea cetății. La Aristotel, clasa de mijloc care previne marile divizări 
(facțiuni) interne are tocmai rolul pe care-l juca la Platon educaţia 
comunitară. În timp ce Platon cere ca cetăţenii să simtă aceleaşi sentimente 
de bucurie şi de tristeţe față de aceleaşi evenimente, pentru ca cetatea să fie 
una, Aristotel consideră că e de ajuns ca cetăţenii să nu exagereze cu 
bogăţiile sau cu sărăcia, cu alte cuvinte, să fie cât mai aproape unii de alții, 
în jurul mediei, pentru a fi cât mai asemănători. 

Putem acum să remarcăm şi de ce, spre deosebire de Platon, Aristotel 
este mai indulgent cu democraţia. Acest lucru se întâmplă pentru că în 
democraţie clasa de mijloc este mai numeroasă şi se bucură de mai multe 
onoruri, în timp ce în oligarhie aceeaşi clasă de mijloc nu are o pondere 
prea mare. Democraţia este, prin urmare, mai stabilă. De aceea se bucură de 
o mai mare apreciere din partea filosofului. 


Intrebări recapitulative 

1. Cum se numeşte binele spre care tinde cetatea, în viziunea lui 
Aristotel? 

2. Care este prima formă de comunitate la Aristotel? 

3. Care este cea mai înaltă formă a comunității? 

4. Comentaţi, pe scurt, normalitatea relaţiei de sclavie. 

5. Care sunt formele corecte de guvernare şi ce presupun? 

6. Care sunt formele deviate şi prin ce se caracterizează? 

7. Care este forma cea mai bună de guvernare la Aristotel? 
Faceţi o scurtă descriere a ei. 

4. AURELIU AUGUSTIN (354-430) 


Sfântul Augustin este unul dintre cei mai importanți filosofi ai 
Evului Mediu şi, în acelaşi timp, unul dintre cei mai mari Părinţi ai 
Bisericii. Această dublă postură vorbeşte deja despre cele două 
dimensiuni importante ale operei sale, căci el este poate cel mai 
important autor medieval în opera căruia se îmbină, fuzionează sau 
sunt conciliate două surse diferite, două tradiţii diferite de cultură, 
gândirea antică, „păgână” şi Biblia. 

Pentru demersul nostru este util să ştim că, spre deosebire de 
gânditorii greci ai antichității, care căutau să se definească în calitate 
de filosofi şi încercau să afle ce este filosofia, Augustin nu vorbeşte ca 
un filosof, ci ca un teolog, ca un credincios care, ajuns cu greu la 
limanul sfânt al unei credinţe, se simte obligat să răspândească această 
lumină a adevărului printre semenii săi. Diferenţa faţă de predecesori 
este foarte mare. În ce ar consta, totuşi, această diferență? Trebuie să 
facem aici o demarcaţie între doctrinele convingerii şi doctrinele 
căutării adevărului. Sfântul Augustin face parte din prima categorie, 
în timp ce Platon sau Aristotel fac parte din cea de-a doua. Tonul, 
spiritul unei doctrine a convingerii diferă de cel al unei doctrine a 
căutării adevărului. În timp ce un credincios este „convins” şi nu face 
decât să-şi descrie experiența sufletească, pentru ca ceilalți să afle 
despre ce este vorba şi să devină ei înşişi convinşi, doctrina căutării 
adevărului se bazează mai puţin pe argumente retorice, patetice, 
sufleteşti şi mai mult pe argumente raționale, pe demonstraţii logice, 
pe elemente de gândire pură. Bineînţeles, în doctrinele convingerii nu 
vom întâlni exclusiv pledoarii de ordin subiectiv. Totuşi, 
subiectivitatea acestor autori este mult mai evidentă decât a celor din 
categoria a doua. Despre Platon ştim prea puţin în ce a crezut”. În 
schimb, forța lui de argumentare, vastitatea sistemului său filosofic ne 
trezeşte întreaga admiraţie. Dimpotrivă, la un autor ca Augustin, 


! L. Strauss, J. Cropsey, Histoire de la philosophie politique, PUF, Paris, 
1994, p. 191. 

impresionează în mai mare măsură poate tocmai forța credinței. Toată 
tensiunea de idei a operei nu face decât să slujească marele adevăr al 
credinţei sale adânci. Principala direcție de propagare a doctrinei 
convingerii este aceea a convertirii unui număr cât mai mare de 
oameni, potenţial credincioşi. Avem o probă a acestei maniere de a 
scrie în foarte multe pasaje augustiniene. 

În Confesiuni, una dintre operele fundamentale ale sale (operă ce 
a inaugurat o specie literară aparte, aceea a confesiunilor, la mare vogă 
până astăzi în cultura europeană), Augustin declară cu patetism: 
„Preaînaltule, Preabunule, Preamilostive, Preadreptule, Preaascunsule, 
Preaprezentule, Preafrumosule şi Preaputernice, statornic şi de 
necuprins, neschimbabil, dar schimbând toate, niciodată nou, niciodată 
vechi, preaînnoindu-le pe toate, căci duci pe cei mândri la smerenie şi 
ei nu ştiu cine creează, hrăneşte şi înfăptuieşte, deşi nimic nu-Ţi 
lipseşte” (I, IV). Astfel de formule ar fi greu de imaginat la scriitorii 
clasici ai antichităţii. În aceste rânduri este evidentă îmbinarea dintre 
fervoarea cea mai aprinsă a sufletului şi căutarea pe o cale mai 
temperată, rațională, a calităților divinității. În primele formulări, 
aceste calităţi sunt deja descoperite, ele nu fac decât să ţâşnească prin 
cuvintele credinciosului, care e ca un izvor mustind de credinţă. 
Analizate cu atenţie, aceste izbucniri patetice sunt depozitare ale unei 
teologii aparte. Ca atare, divinitatea este „gândită”, ca să ne exprimăm 
astfel, atât în manieră clasică (partea finală a textului), cât şi în noua 
dimensiune a credinţei pure — în prima parte. Calitățile cu care este 
„înzestrată” divinitatea de către sufletul credinciosului sunt forme 
aparte de descoperire şi înţelegere a acesteia. 

Filosofia medievală, al cărei reprezentant de frunte este 
Augustin, îşi va asuma o sarcină extrem de dificilă, care va deveni una 
dintre problemele sale fundamentale, aceea a concilierii raţiunii cu 
credința. Este semn că marii teologi medievali au simțit ei înşişi 
diferența dintre gândirea antică şi teologia creştină, pe care o 
reprezentau. Această „conciliere” nu a fost, totuşi, fără probleme, căci 
unii autori, în funcţie de educaţia şi caracterul propriu, au tras balanța 
mai mult într-o direcţie sau în alta, încât se poate spune că niciodată 
nu a existat o adevărată „conciliere”, adică o pace deplină între cele 
două dimensiuni ale teologiei medievale. 

Relaţia filosofie-credință este, aşadar, unul dintre elementele 
importante ale doctrinei augustiniene, în general ale dogmaticii 
creştine. Augustin este de părere că există o cunoaştere care este 

anterioară credinţei — deci o cunoaştere ce nu beneficiază de sprijinul 
Revelaţiei şi care este domeniul filosofilor păgâni. De altfel, respectul 
marelui teolog pentru aceştia este desăvârşit: despre Platon, Augustin 
spune că este cel mai important filosof păgân şi, în acelaşi timp, cel 
mai înrudit cu creştinismul, încât dacă ar fi trăit în vremuri creştine, 
acesta ar fi fost în mod cert un adept al noii religii. 

Rațiunea este extrem de importantă, căci deşi se subordonează 
credinţei, adică trebuie pusă în slujba acesteia, ea rămâne una dintre 
calitățile esenţiale ale omului, un dar cu care Dumnezeu l-a înzestrat 
pe acesta şi l-a ridicat deasupra lumii animalice. Ea are, deci, şi o 
valoare în sine. Şi totuşi, chiar dacă este utilă credinţei, filosofia poate 
redeveni în anumite circumstanţe ostilă, duşmană acesteia, dacă îşi 
reafirmă supremaţia în fața primeia. Acest lucru ne previne că, deşi 
format într-un mediu de factură „păgână” — maestrul său fiind 
Cicero —, gânditorul creştin va transfigura întreaga cultură asimilată în 
vederea aducerii ei în raza credinței celei noi. El nu va sacrifica 
niciodată credința de dragul „cunoaşterii” pure, de dragul filosofiei. 
Dimpotrivă, ultimul cuvânt îl va avea tot doctrina Revelaţiei. 
Tensiunea dintre cele două câmpuri culturale — pe care toţi teologii au 
rezolvat-o în favoarea creştinismului — este permanentă, menținându- 
se până în zilele noastre. 

Deşi a fost un admirator al lui Platon, Augustin nu a avut acces 
la scrierile filosofului atenian în original, căci nu avea cunoştinţe de 
greacă suficient de întinse pentru aceasta?. EI l-a „citit” pe Platon prin 
intermediul lui Cicero, ceea ce înseamnă că „platonismul” lui 
Augustin este, de fapt, un „ciceronianism”. Faţă de ideile filosofului 
roman, Augustin operează trei modificări importante, în ce priveşte 
noţiunea de virtute, monoteismul şi relația dintre religie şi politică. 

Problema virtuţii creştine şi a virtuţii păgâne 

Doctrina politică a lui Augustin este centrată pe ideea de virtute. 
Omul este un animal social, înzestrat cu limbaj, deci cu posibilitatea 
de a comunica cu semenii săi. Această posibilitate duce la 
sociabilitate, căci omul este capabil să aibă diferite relaţii cu aceiaşi 
semeni. Omul nu-şi atinge perfecțiunea decât asociindu-se cu ei, 
pentru a forma o comunitate politică. Această comunitate politică nu 


? Henri Irénée Marrou, Sfântul Augustin şi sfârşitul culturii antice, Editura 
Humanitas, Bucureşti, 1997, p. 47: „Intreaga cultură intelectuală a Sfântului 
Augustin este de limbă latină”. 

mai este însă forma pe care o cunoaştem de la Platon şi Aristotel 
(polis-ul, politeia), deşi, formal, până în acest punct gândirea 
augustiniană nu diferă de cea aristoteliană, spre exemplu. Noua formă 
politică pe care o va aduce istoria şi, în cele din urmă, pe care oamenii 
trebuie s-o respecte şi s-o înnobileze este Republica, res publica. 
Republica îi transformă pe cei ce trăiesc în cadrul ei în cetățeni. 
Republica sau societatea civilă nu se poate afirma în afara unei virtuți 
adecvate, care este justiția. Republica sau societatea civilă sunt 
definite pornind de la Cicero, ca „o adunare de oameni asociaţi 
printr-o recunoaştere comună a dreptului şi printr-o comunitate de 
interese.” Augustin nu respinge doctrina clasică a caracterului natural 
al societății civile, dimpotrivă, este de acord cu ea, numai că (şi aici 
intervine marea deosebire faţă de gânditorii păgâni) el le reproşează 
filosofilor antici faptul că nu au găsit soluţia pentru aducerea în 
practică a unei asemenea cetăţi ideale, în care să domnească justiția. 
Dimpotrivă, toate doctrinele filosofice păgâne sunt considerate surse 
de rătăcire faţă de creştinism, căci numai acesta a putut afla virtutea 
adevărată, care înseamnă mântuirea: 

„Salvarea celeilalte vieţi va fi deci fericirea finală, aceea în care 
filosofii noştri refuză să creadă, pentru că ei n-o văd, punând în locul 
ei fantoma unei fericiri terestre fondată pe o virtute înşelătoare, cu atât 
mai impozantă cu cât este mai falsă.” 

Filosofii ei înşişi recunoşteau dificultăţile enorme de realizare a 
unei cetăţi perfecte (ne aducem aminte de Platon, pentru care, deşi nu 
imposibilă, o întreprindere de această natură ţinea de orizonturile 
soteriologiei, ale salvării omului — o perspectivă îndepărtată). Acest 
argument al lui Augustin îndreptat împotriva gândirii politice păgâne 
merită o atenție aparte. De fapt, aşa cum am văzut la capitolul dedicat 
lui Platon, cetatea ideală sau Politeia acestuia nu este efectiv un plan 
de construcţie de natură practică, politică. Este una dintre afirmaţiile 
pe care, în vremea noastră, le va face, cu tărie, Martin Heidegger. 
Filosofia antică era prea conştientă de răul istoric pentru a încerca să 
afirme cu tărie că poate găsi soluţii concrete exacte, sigure la 
dificultăţile cu care se confruntau comunitățile politice. Credinţa că 


* Aureliu Augustin, Despre cetatea lui Dumnezeu, Editura Ştiinţifică, 
Bucureşti, 1998, XIX, 4. 

lumea concretă poate fi adusă pe calea virtuţii îi vine Sfântului 
Augustin tocmai din sentimentul siguranței pe care religia creştină i-l 
împrumută. Este forța începuturilor pe care orice civilizaţie o are, iar 
civilizaţia medievală creştină era, pe vremea Sfântului Augustin, la 
începuturile sale. Creditul de care se bucură doctrina creştină în ochii 
celor convinşi de adevărul ei este, de aceea, maxim. 

Filosofia este neputincioasă, va spune Augustin, tocmai pentru 
că vorbeşte despre o lume virtuoasă, dar nu poate s-o pună în practică. 
Justiţia umană este, de aceea, insuficientă. Ea trebuie completată de o 
justiție mult mai înaltă, deasupra celei umane, care este justiţia 
divină. Justiţia umană este, chiar în cetăți de importanța Romei, doar 
o palidă copie a justiţiei divine. Aceasta, în ciuda virtuților mai mari 
ale primilor romani, întemeietori ai republicii, faţă de cei care trăiesc 
în vremea în care scrie Augustin: 

„Mă voi strădui deci la momentul potrivit să demonstrez (...) că 
statul roman n-a ființat niciodată ca o republică adevărată, deoarece 
niciodată n-a ființat în ea adevărata justiție. Dar după alte definiţii mai 
acceptabile, a existat, de bună seamă, o republică în felul ei de-a fi şi 
aceasta a fost (organizată) şi administrată mai bine de romanii mai 
vechi decât de urmaşii lor. Dar adevărata dreptate nu există decât în 
acea împărăție, al cărui întemeietor şi cârmuitor este lisus Hristos, 
dacă e cu putință s-o denumim şi republică, deoarece nu putem 
tăgădui că acest stat aparţine poporului.” 

În acest paragraf deja apare ideea centrală a doctrinei 
augustiniene despre cele două cetăţi, cetatea terestră şi cetatea lui 
Dumnezeu. 

Justiţia reclamă ca toate acţiunile umane şi toate lucrurile să fie 
ordonate conform cu raţiunea. Ordinea înseamnă ca lucrurile 
inferioare să asculte de cele superioare, iar în cazul omului, corpul să 
asculte de suflet, iar dorinţele inferioare să fie guvernate de cele 
superioare — această parabolă a conducerii în planul strict al persoanei 
umane este întâlnită, cum ştim, şi la Platon şi la Aristotel. Aceeaşi 
ierarhie trebuie să domnească şi la nivel social, astfel încât oamenii 
virtuoşi trebuie să asculte de conducătorii înţelepţi, care la rândul lor 
trebuie să fie supuşi legii divine. Acest scenariu ideal, în care 


* Aureliu Augustin, Despre cetatea lui Dumnezeu, Editura Ştiinţifică, II, 21. 

domneşte o armonie deplină în societate, nu este însă întâlnit în 
realitate, deoarece omul s-a rupt de legea divină prin păcatul 
originar. Ideea păcatului originar este una strict teologică şi nu apare 
ca atare la filosofia păgână. Păcatul lui Adam, care s-a transmis prin 
mijloace necunoscute tuturor urmaşilor săi, a făcut ca omenirea să 
decadă din starea de armonie inițială, iar oamenii să devină agenți ai 
răului. Ei sunt dotați cu liber arbitru (liberum arbitrium), dar nu sunt 
liberi, căci este evident că folosesc liberul arbitru într-un mod 
nepermis, încălcând preceptele legii divine. Adevărata libertate 
(libertas) nu este dată decât de folosirea cum trebuie a liberului 
arbitru. Deci, libertatea nu trebuie înțeleasă ca o lipsă a tuturor 
constrângerilor, ci, dimpotrivă, ca o constrângere de natură divină, ca 
o supunere la legea lui Dumnezeu. Libertatea, aşa cum este practicată 
de omul decăzut, este o revoltă împotriva legii divine, o revoltă care se 
trage din revolta iniţială a lui Adam. Această revoltă se traduce prin 
fapte care nu sunt conforme preceptelor legii imuabile. Tocmai de 
aceea, omul cel mai liber este totodată omul cel mai supus lui Hristos 
(libertas vera est Christo servire). Economia, spre exemplu, este una 
dintre activitățile concrete în care se vădeşte caracterul nedrept al 
comportamentului uman din această lume. Sunt cultivate dorinţele şi 
apetențele inferioare, în dauna celor superioare, este exacerbat 
egoismul şi individualismul în dauna intereselor superioare ale 
comunităţii. Toate aceste fapte reprobabile nu sunt decât specii ale 
revoltei permanente în care trăieşte omul față de legea divină, revoltă 
care începe o dată cu păcatul originar. 

Toate instituțiile create de om pe pământ sunt forme 
nedesăvârşite ale încercării omului de a mai tempera răul istoric, fiind 
în acelaşi timp dovada caracterului decăzut al omului. Sclavia, 
instituţiile politice ale guvernării, proprietatea privată, toate sunt 
numai încercări aproximative, nereuşite, de a mai diminua răul în care 
omul a căzut, din starea paradisiacă în care s-a aflat. Proprietatea 
privată, bunăoară, este bună ca element de împiedicare a manifestării 
rapacităţii omului în toată plenitudinea sa, dar nu este suficientă pentru 
a elimina rădăcina răului din sufletul uman. 

Augustin este unul dintre criticii cei mai acerbi ai virtuţilor 
păgâne, critică ce se manifestă, aşa cum era normal, pornind de la 
cazul concret şi spectaculos al Romei antice. Eroismul de tip vechi al 

Romei îl impresionează pe Augustin, dar nu-l împiedică să afirme că 
noul tipar eroic este cel al martirului, adică al celui care nu se mai 
sacrifică de dragul comunităţii, ci al lui Dumnezeu. Toate categoriile 
importante din punct de vedere spiritual pentru lumea antică sunt 
astfel remodelate pentru a servi credinţei în lisus Hristos. 

O altă modalitate de a critica justiţia umană vine din dihotomia 
pe care Augustin o stabileşte între legea eternă şi legea temporală. 
Legea eternă este totuna cu voința divină sau înţelepciunea lui 
Dumnezeu, care face ca toate lucrurile să devină ceea ce trebuie, 
conform cu scopul lor propriu. Legea eternă este, evident, imuabilă, pe 
când legea umană sau temporală este schimbătoare în funcţie de 
circumstanţele deosebite de timp şi spaţiu în care se aplică. Legea 
temporală nu este nedreaptă, dar în mod cert este imperfectă, spre 
deosebire de cea divină, care este perfectă. Legea temporală este 
definită pornind de la constatarea că oamenii sunt schimbători, ca şi 
cetăţile în care trăiesc aceştia. Un exemplu este edificator. Unui popor 
temperat, care ar trăi într-o republică şi ar pune mai presus de interesul 
propriu interesul public, i s-ar încredința pe bună dreptate puterea 
politică, puterea de a-şi alege magistraţii şi de a dispune de avutul său. 
Dar dacă acelaşi popor ar începe să fie corupt, preferând binele privat 
în dauna celui public şi ar fi corupt în aşa fel încât să încredinţeze 
puterea politică unor criminali şi ticăloşi, pe bună dreptate ar trebui ca 
acest popor să fie deposedat de puterea politică, iar aceasta să fie 
încredinţată unor oameni buni sau chiar unuia singur. Aceste două legi 
sunt, cum lesne se poate constata, contrare. Ele nu sunt însă nedrepte, 
deşi se aplică aceleiaşi cetăți. Legea care e justă, dar poate fi 
schimbată pe drept, se numeşte lege temporală.” Lucrul poate cel mai 
grav ce poate fi reproşat legii temporale este faptul că ea condamnă 
sau prescrie acte exterioare, fără a fi capabilă să ajungă la motivele 
interioare ale acestora. Eficacitatea ei este în felul acesta drastic 
limitată. Omul, în plenitudinea sa, nu poate fi deci „cuprins” de 
această lege imperfectă. Ea nu dezvoltă în om virtutea adevărată, de 
vreme ce majoritatea actelor bune nu sunt înfăptuite din motive bune, 
ci cu totul din alte considerente, unele extrem de nocive. 


5 Augustin, De libero arbitrio (Liberul arbitru), Editura Dacia, Cluj- 
Napoca, 2002, p. 80, I, 14. 

Legea eternă este aceea în virtutea căreia se dau legile 
temporale. Caracterul just al legii temporale derivă, aşadar, din legea 
eternă: 

„Socot, totodată, că tu vezi că, chiar şi în cea temporală, nu este 
just şi legitim nimic, pe care oamenii să nu şi-l fi derivat dintru aceasta 
eternă.” (in illa temporali nihil esse justum atque legitimum, quod non 
ex hac aeterna sibi homines derivarint) 

Legea eternă este aceea prin care este just ca toate să fie 
orânduite: Ea est qua justum est ut omnia sint ordinatissima. 

Cele două cetăți 

Augustin este unul dintre criticii cei mai acerbi ai Romei antice, 
mai ales al perioadei imperiale a acesteia. Pentru epoca republicană, el 
avea o mai mare considerație, dar nici aceasta nu depăşea anumite 
limite stricte. Astfel, din punctul lui de vedere, Roma n-a fost 
niciodată o republică veritabilă, pentru că dreptatea, justiția nu au 
domnit niciodată în sânul ei, aşa cum am văzut mai sus. Marile 
maşinării politice ale istoriei, Roma fiind una dintre cele mai 
strălucitoare, nu sunt decât imense aparate de spoliat. Relațiile Romei 
cu vecinii săi sunt relevante din acest punct de vedere. O cetate care 
nu cunoaşte pacea interioară nici nu poate fi pacifică, adică liniştită în 
relația cu vecinii săi. Creşterea puterii Romei este văzută ca o urmare 
a nedreptăților de tot felul care au apărut în relațiile ei cu vecinii. 
Discordia şi inechitatea au dus la cuceririle politice ale Romei, dar 
aceste războaie, care pot fi privite ca drepte din punctul de vedere 
roman, nu sunt decât expresii ale răului istoric. Ele sunt respinse de 
Augustin în numele unei lumi paşnice, unde ar fi state de mai mici 
dimensiuni, dar liniștite: 

„Ca urmare, să se vadă că oamenii vrednici cu însuşiri morale, 
nu se preocupă şi nu se bucură când împărăția lor se extinde. 
Într-adevăr, inechitățile noroadelor cu care romanii au purtat războaie 
juste au ajutat imperiul şi puterea romană să crească, care ar fi rămas 
în schimb mic dacă neamurile megieşe, sub pretextul apărării liniştei 
şi drepturilor legitime, nu i-ar fi determinat pe romani să pornească 
operaţiuni războinice contra lor pe temeiul unui neajuns. Când se 


6 Ibid., 1, 15, p. 81. 

trăieşte în concordie şi cetăţenii sunt mulțumiți şi propăşesc, toate 
statele ar fi mici şi s-ar bucura de pace şi înţelegere cu vecinii lor (...) 

Dar fără nici o îndoială că e o mai mare fericire să ai un vecin 
bun cu care să trăieşti în armonie decât să subjugi un vecin rău cu care 
te războieşti.”” (Să comparăm acest pasaj cu cele în care Machiavelli 
dă principelui sfaturi cu privire la cuceririle de teritorii străine şi, de 
asemenea, să ne gândim la ce se întâmplă în vremurile noastre în plan 
internațional şi la apetitul războinic al unor state puternice de astăzi). 

Umanitatea trăieşte, din punct de vedere istoric, concret, 
împărțită în cetăţi diferite, naţiuni diferite etc. Din punctul de vedere al 
Sfintei Scripturi, nu există decât două cetăţi, cetatea terestră şi cetatea 
lui Dumnezeu. Nici cetatea terestră, nici cetatea lui Dumnezeu nu pot 
fi identificate concret (astfel, cetatea lui Dumnezeu nu este echivalentă 
cu cetățile teocratice, adică cele în care principiile religioase sunt 
strictamente aplicate). Ele sunt, cu o sintagmă modernă, nişte ideal- 
tipuri. Singura modalitate prin care putem deosebi cetăţenii celor 
două tipuri de cetăţi este existența sau absenţa virtuții adevărate în 
sufletul lor, ceea ce este echivalent, la Augustin, cu virtutea creştină. 
În cele din urmă, cetatea lui Dumnezeu este cetatea celor care cred cu 
putere în Hristos şi urmează învățăturile acestuia. Numai în această 
cetate poate fi regăsită adevărata virtute. Dimpotrivă, oricât ar fi de 
bine condusă, cetatea terestră nu poate fi garanta cultivării virtuții. 
Diferenţa între cele două cetăţi este diferenţa între virtute şi viciu. 
Cetatea lui Dumnezeu este în stare perfectă în cer, în viaţa de după 
moarte. Modelul său este, deci, celest. Dar, în măsura în care aplică 
preceptele religiei creştine şi devin virtuoşi, credincioşii adevăraţi 
aparțin deja cetății divine, deşi trăiesc în cetatea terestră. Astfel, 
cetatea ideală a lui Augustin este mai „prezentă” şi mai concretă decât 
cetatea ideală a lui Platon, dar cu aceasta nu am afirmat nimic în ce 
priveşte „valoarea” celor două ideal-tipuri. 

Deşi Augustin identifică uneori cetatea lui Dumnezeu cu 
Biserica, cele două nu trebuie confundate. Mai întâi, nu toţi membrii 
aceleia din urmă pot intra în cadrele cetății celeste. Invers, deşi unii 
oameni nu recunosc că aparțin sufleteşte credinţei creştine, de fapt, 
fără să ştie, ei fac parte din cetatea lui Dumnezeu. Cetatea lui 


7 Aureliu Augustin, Despre cetatea lui Dumnezeu, Editura Ştiinţifică, IV, 15. 

Dumnezeu nu caută să elimine societatea civilă concretă, ci s-o 
îmbunătăţească. 

Cele două cetăți sunt formate mai degrabă pornind de la 
realitatea sufletească a oamenilor care le compun. De aceea, Augustin 
poate vorbi despre două specii de oameni diferiţi, care, deşi se 
întâlnesc pe pământ în acelaşi timp, aparţin de fapt unor cetăţi diferite, 
unii ţinând de cetatea terestră, ceilalți, de cetatea celestă. Este vorba, 
aşadar, de o diferenţă antropologică: 

„Cred, totuşi, că deja am lămurit problemele mari şi dificile ale 
începutului şi sfârşitului lumii, ale creației sufletului şi a celei a 
întregului gen uman, care a fost împărțit în două tipuri, unul compus 
din cei care trăiesc după natura umană, iar celălalt din cei care trăiesc 
după natura divină. Vom da deci acestor două tipuri numele mistic de 
cetăţi, prin care trebuie să înţelegem două societăți de oameni, din care 
una este predestinată să trăiască etern cu Dumnezeu, iar cealaltă, să 
sufere un supliciu etern cu diavolul.” 

Primul om aparține cetăţii oamenilor. Este un principiu pe care 
Augustin îl preia de la Apostolul Pavel (I Cor. XV, 46, unde se spune: 
„46. Dar nu este întâi cel duhovnicesc, ci cel firesc, apoi cel 
duhovnicesc 47. Omul cel dintâi este din pământ, pământesc; omul cel 
de-al doilea este din cer."”), ce spune că primul element ce apare este 
cel material, animal, apoi vine cel spiritual. Primul om al cetăţii 
oamenilor este Cain, iar primul om al cetăţii lui Dumnezeu este Abel. 
Omul este întâi animal, apoi renaşte spiritual prin credinţă: 

„Cain, care aparţine cetăţii oamenilor, s-a născut primul între cei 
doi autori ai genului uman; vine apoi Abel, care aparţine cetăţii lui 
Dumnezeu. Aşa cum pentru fiecare om vedem că e adevărată spusa 
Apostolului (Pavel — n. n. — C. P.), cum că nu ceea ce este spiritual a 
apărut mai întâi, ci ceea ce este animalic, de unde rezultă că ne naştem 
mai întâi răi şi carnali, ca şi cum am ieşi dintr-o rădăcină coruptă, şi 
nu devenim buni şi spirituali decât renăscând în lisus Hristos, la fel 
este cu întregul gen uman.” 


? Ibid., XV, 1. 

? Citatele din Biblie sunt din ed. din 1993 a Bibliei, tipărită cu 
binecuvântarea Patriarhului Teoctist. 

10 Aureliu Augustin, Cetatea lui Dumnezeu, XV, 1. 

Capitolul IV al cărţii XV se referă la pace şi la război în cetatea 
terestră. Ideea de bază este că cetatea terestră îşi găseşte aici, pe 
pământ, binele propriu, dar urmărirea acestui bine duce inevitabil la 
divizarea cetăţii, pentru că presupune în acelaşi timp diferite 
dificultăţi. Luptele interne între diferitele partide sunt caracteristice. 
Chiar dacă pe pământ pot să obţină ce vor, oamenii care conduc în 
cetatea terestră sunt, finalmente, deposedaţi de acele bunuri o dată cu 
moartea, căci cetatea terestră nu este eternă. Nu se poate nega că 
lucrurile dorite în cetatea terestră n-ar fi bune, aşa cum nu se poate 
nega că cetatea terestră n-ar fi bună în genul ei propriu, ba chiar ea e 
cel mai mare bine dintre cele pământeşti. Pentru a se bucura de 
bunurile pământeşti, cetatea terestră are nevoie de pace, aceasta fiind 
țelul oricărui război purtat pe pământ. Pacea este fără îndoială de la 
Dumnezeu, de aceea ea este motiv de bucurie pentru cei care s-au 
luptat pentru ea, dar dacă oamenii nu rămân decât la acest nivel al 
păcii terestre şi nu se gândesc la bunurile superioare ale cetăţii celeste 
(cum ar fi pacea suverană şi eternă), atunci bucuriile de aici (printre 
care şi pacea) vor fi urmate exclusiv de mizerii şi de coruperea lumii, 
din ce în ce mai accentuată. 

Aşa cum primul fondator al cetăţii terestre a fost fratricid, la fel 
Romulus, fondatorul Romei, „cetatea terestră” a vremurilor lui 
Augustin, a fondat această cetate pe gestul său criminal, prin care l-a 
omorât pe Remus, căci gloria lumească, spune Augustin, nu poate fi 
împărțită, ea necesită eliminarea celui care ar vrea să o împartă. Spre 
deosebire de cazul biblic, unde Cain era cetăţean al cetății terestre, dar 
Abel al celei celeste, Romulus şi Remus aparțin amândoi cetăţii 
terestre, căci amândoi doreau să stăpânească un oraş terestru. Abel nu 
dorea însă să participe la guvernarea oraşului pe care vroia să-l 
fondeze Cain. În capitolul V, Augustin dezvoltă o filosofie a binelui în 
contradicţie cu cea a răului. Astfel, binele nu se împuținează dacă este 
posedat de mai multe persoane, dimpotrivă. Dacă acestea au atins 
perfecțiunea, binele creşte cu fiecare dintre cei care-l împart. În 
schimb, ce s-a petrecut între Romulus şi Remus arată cum cetatea 
terestră este divizată în ea însăşi, iar exemplul lui Cain şi Abel arată 
care este diferenţa între cetatea terestră şi cea celestă. Cei răi se bat 
unii cu alţii, dar cei răi se bat şi contra celor buni. Dimpotrivă, cei buni 
nu se bat între ei. Cu alte cuvinte, numai răul este capabil de divizare, 

binele nu se împarte şi nu împarte, adică nu separă pe nimeni. Binele 
apropie, şi cu cât cei care îl posedă sunt mai apropiaţi, cu atât 
posesiunea lui este mai deplină. 


Întrebări recapitulative 

1. Care este forma politică ce ia locul polis-ului grec în gândirea 
lui Augustin? 

2. Care este virtutea supremă care trebuie să domnească în 
societatea civilă? 

3. Cum este înţeleasă adevărata libertate de către Augustin? 

4. Care este deosebirea dintre legea eternă şi legea temporală? 

5. Ce este cetatea lui Dumnezeu? Se confundă ea cu Biserica? 

5. TOMA D'AQUINO (1225-1274) 


Toma d'Aquino este unul dintre cei mai importanți teologi şi 
gânditori ai Evului Mediu. Opera sa a fost marcată profund de 
procesul de traducere şi asimilare a gândirii lui Aristotel în perimetrul 
Occidentului creştin. De altfel, textul integral al Politicii şi cel al Eticii 
aristoteliene au fost traduse chiar în timpul vieţii Sfântului. Toma 
însuşi a făcut mai mult decât oricare alt autor medieval pentru a 
răspândi doctrina filosofică a lui Aristotel în lumea creştină 
medievală. Opera lui abundă de referinţe extrem de scrupuloase la 
ideile filosofului antic. Se poate spune că „asimilarea” deplină a lui 
Aristotel în cadrul culturii medievale nu se poate imagina fără efortul 
acestui mare scriitor creştin. Este adevărat, foarte multe idei 
aristoteliene vor fi transfigurate în acest proces complex de asimilare — 
chiar simpla traducere în limba latină este o transformare (şi nu dintre 
cele mai neglijabile) — asimilare care a însemnat în primul rând o 
recanalizare a forței ideatice în direcția gândirii creştine.!! De altfel, 
Toma nu este singurul autor medieval care procedează în acest fel cu 
filosofia antică. Am văzut că sursele fundamentale ale Sfântului 
Augustin sunt şi ele, pe o direcție cel puţin, tot antice. Dacă în cazul 
acestuia din urmă însă se poate vorbi de o influență preponderent 
platoniană (chiar dacă mediată prin opera lui Cicero), în cazul 
Sfântului Toma d” Aquino sursa surselor în domeniul antic o reprezintă 
opera lui Aristotel. De altfel, când întâlnim în textele sale cuvântul 
Filosoful, vom şti că este vorba despre Aristotel, iar când vorbeşte 
despre Comentatorul, Toma se referă la filosoful arab Averroes, unul 


ll Foarte mulți comentatori au afirmat că Toma l-ar fi „botezat” pe 
Aristotel, adică l-ar fi adus în interiorul creştinismului. Această opinie nu este 
însă împărtăşită de toţi comentatorii. Astfel, Ernest L. Fortin este de părere că 
Toma i-ar fi refuzat lui Aristotel un loc în Cetatea lui Dumnezeu, declarând 
invalid botezul pe care alți comentatori i l-au acordat Stagiritului (v. capitolul 
dedicat lui Toma din History of political philosophy, coord. L Strauss, 
J. Cropsey). 

dintre comentatorii cei mai importanţi ai lui Aristotel pentru evul de 
mijloc şi unul dintre cei mai importanți gânditori medievali arabi, 
alături de Avicenna. Aşadar, foarte pe scurt şi foarte schematic spus, 
în centrul operei Sfântului Toma vom (re)găsi ideile lui Aristotel, 
transformate în aşa fel încât să servească gândirea creştină. 

Aşa cum am menţionat deja în cazul lui Augustin, problema care 
apărea în faţa oricărui gânditor creştin era aceea a relaţiei dintre 
filosofie şi teologie sau între rațiune şi credinţă. Această problemă 
nu putea fi ocolită de Toma, iar soluţia pe care o dă el este diferită de 
cea a altor teologi, în particular de a lui Augustin. Toma încearcă o 
reconciliere a celor două domenii ale cunoaşterii. Pentru aceasta are 
însă nevoie să separe inițial deplin aceste domenii, domeniul rațiunii şi 
domeniul credinţei. Teologia este separată astfel de filosofie, dar 
fiecare dintre ele reprezintă o ştiinţă perfectă şi independentă. Prin 
urmare, între adevărurile dobândite pe calea raţiunii sau a experienţei 
şi cele dobândite cu ajutorul Revelației, chiar dacă nu există 
coincidență, nici nu poate exista un dezacord fundamental, de 
substanță. 

Natura regimului politic 

Filosofia politică a lui Toma dď’Aquino se sprijină în cea mai 
mare parte pe ideea lui Aristotel de natură. Omul este o ființă socială 
şi politică, societatea civilă fiind naturală în sensul în care acesta este 
înclinat „prin natură” să trăiască în cadrele ei şi, prin intermediul ei, 
să-şi perfecționeze firea rațională. 

Explicaţiile lui Etienne Gilson relativ la problema sociabilității 
umane sunt foarte potrivite în acest punct: 

„Când îl definim pe om drept «un animal sociabil», uneori se 
socoteşte doar că omul este determinat să caute societatea semenilor 
săi dintr-un fel de instinct, care e sociabilitatea. Este vorba efectiv 
despre altceva. Natura omului este astfel, încât îi este practic imposibil 
să subziste dacă nu trăieşte în grup. Cea mai mare parte a celorlalte 
animale se pot descurca singure: au dinţi, gheare şi vigoare fizică 
pentru a ataca, viteză pentru a se pune în siguranță, blană care le 
acoperă. Omul nu are nimic din toate acestea, dar are rațiune pentru a 
inventa unelte şi mâini pentru a se sluji de acestea. Este greu ca un 
individ izolat să-şi pregătească singur tot ce are nevoie, pentru el şi 
pentru familia lui. Viaţa în comun facilitează soluționarea acestei 
probleme prin diviziunea muncii care se stabileşte aici. Această 
colaborare, care necesită existenţa grupurilor sociale, se 

întemeiază, aşadar, înainte de cea a braţelor şi a mâinilor, pe cea a 
minţilor (subl. ns.— C. P.).”? 

Înrudită cu această temă a sociabilităţii, precum şi cu cea a 
diferențelor dintre animal şi om din perspectiva raţiunii şi limbajului, 
întâlnim tema heideggeriană a mâinii ca semn distinctiv al umanităţii: 

„Omul «mânuieşte» cu mâna, căci mâna este, alături de cuvânt, 
caracteristica esenţială a omului. Doar ființarea care «are», precum 
omul, cuvântul (uvOoc) (A6yog) poate şi chiar trebuie să «aibă» 
«mâna». Cu mâna sunt făcute rugăciunea şi crima, salutul şi 
mulţumirea, jurământul şi semnul, dar şi «opera», «făptuirea», 
«meşteşugul» şi unealta. Strângerea mâinii este cea care dă temei în 
chip tăcut unei alianțe (...) Nici un animal nu are mâini: o labă, o 
copită sau o gheară nu se vor putea niciodată preschimba într-o mână. 
Tot astfel, o mână deznădăjduită nu este câtuşi de puțin o «gheară» cu 
care omul se «agaţă». Mâna a apărut doar din cuvânt şi prin cuvânt. 
Omul nu «are» mâini, ci mâna este cea care ţine esența omului, 
deoarece cuvântul, ca domeniu esențial al mâinii, este temeiul esenţial 
al omului. Cuvântul sub forma însemnării, care se arată prin aceasta 
privirii, este cuvântul scris, scrisul. Cuvântul ca scriere este scrisul de 
mână.” 

Numai şi din această trecere în revistă a celor două perspective, 
cea a lui Gilson şi cea a lui Heidegger, ne dăm seama ce puţin 
importantă este ideea de sociabilitate, aşa cum este definită în teoriile 
ce-şi revendică acest drept în perimetrul sociologiei. Sociabilitatea nu 
este instinctul uman (iniţial gol de conţinut) care capătă contur pe 
măsură ce numărul participanţilor la „societate” creşte, deci nu este 
capacitatea omului de a avea relaţii sociale plecând de la ego-ul său, 
de la subiectivitatea sa. Dimpotrivă. Sociabilitatea este ceva ce ţine de 
perspectiva inversă: este capacitatea umanităţii, ca fapt general, de a 
ține laolaltă membrii societății umane, indivizii. Sociabilitatea se 
înstăpâneşte asupra individului plecând de la umanitatea sa şi nu 
invers, nu conturează un profil al umanităţii prin suma relațiilor dintre 
indivizi. 

Aparent, omul este ființa cea mai neajutorată din câte există. 
Totuşi, prin natură el a primit darul raţiunii, al vorbirii, al îndemânării, 


12? Etienne Gilson, Tomismul. Introducere în filozofia Sfântului Toma 
d Aquino, Editura Humanitas, Bucureşti, 2002, p. 467. 
15 Martin Heidegger, Parmenide, Editura Humanitas, Bucureşti, 2001, p. 154. 
83 


Universitatea SPIRU HARET 


care îl ajută să-şi satisfacă toate nevoile şi să supraviețuiască. Evident, 
această supravieţuire este mult uşurată dacă omul nu trăieşte singur, ci 
într-o anumită alcătuire politică, dacă trăieşte împreună cu semenii săi 
şi este ajutat de aceştia. 

Prima societate de care omul are nevoie este, din acest punct de 
vedere, familia. Ştiinţa care se ocupă de buna gospodărire a treburilor 
familiale se numeşte economie, ca şi în cazul lui Aristotel, pe care 
Toma îl urmează îndeaproape în acest punct. Familia are însă anumite 
limite în ce priveşte asigurarea celor necesare traiului, ca şi în ce 
priveşte capacitatea de a-i conduce pe toţi membrii săi la virtutea 
deplină. Asociaţia politică cea mai potrivită desăvârşirii virtuţii 
umane, ca şi satisfacerii tuturor nevoilor acestuia este cetatea şi nu 
familia. Scopul cetăţii, care este mai important decât cel al familiei, 
finalitatea ultimă a ei, este binele uman suprem. Din nou suntem 
foarte aproape de Aristotel, aşa cum se poate observa, căci Toma chiar 
îl citează pe filosoful antic: 

„Dacă omul este parte a unei familii, familia ea însăşi este parte 
a societății politice, iar aceasta din urmă constituie societatea perfectă, 
conform cărţii I a Politicii. De aceea, la fel cum binele unui singur 
individ nu este scopul ultim, ci este subordonat binelui comun, la fel, 
binele unei familii este subordonat binelui cetăţii, care este societatea 
perfectă. De aceea, cel care conduce o familie poate face oricâte 
prescripţii şi statute, acestea nu vor avea natură de lege” (Summa 
theologiae, Q. 90, art. 3). 

Ca şi corpul uman, cu care poate fi comparată, cetatea este 
formată din mai multe părți distincte, fiecare cu o anumită funcţie. 
Deoarece e posibil ca aceste părți componente să nu fie armonizate în 
funcţionarea lor, este absolut necesar să existe o autoritate unică, o 
forță de conducere coerentă care să asigure armonia întregului, 
ordinea şi unitatea ansamblului. Aceasta este autoritatea politică. Se 
ştie că pentru Aristotel, autoritatea politică era ceva asemănător 
formei din teoria sa asupra formei şi a materiei. O cetate fără 
conducere politică este lipsită de formă, este informă, deci nu are 
„suflet”, este ca un corp fără suflet. Tocmai din această perspectivă, 
conducerea sau autoritatea politică este şi ea naturală. Există un punct 
în care gândirea Sfântului Toma nu mai seamănă cu cea a lui Aristotel 
(până acum primul n-a făcut decât să „traducă” gândul celui de-al 
doilea în limba latină). Este vorba despre problema sclaviei. 

Să cităm textul Sfântului Toma: 

„Dominația poate fi înțeleasă în două moduri. Mai întâi ca opusă 
a servituţii, şi atunci numim stăpân („dominus”) pe cel căruia îi 
suntem supuşi în calitate de sclavi. Dominația poate de asemenea să 

fie înțeleasă într-un sens general prin raportare la o supunere oarecare. 
Atunci putem atribui dominația celui care are misiunea de a guverna şi 
domina oameni liberi. În primul sens al cuvântului dominație, omul, în 
starea de inocenţă, nu domina asupra altui om, dar în al doilea sens el 
ar fi putut exercita o atare dominație. Motivul este că sclavul diferă de 
omul liber prin aceea că «omul liber îşi este sieşi scop», cum spune 
Aristotel, în timp ce sclavul este subordonat altuia. Am putea deci 
spune că cineva domină asupra altcuiva aşa cum ar domina asupra 
sclavului său atunci când îl aduce pe cel dominat în condiția de a-i fi 
lui, cel care domină, util. Pentru fiecare om, este de dorit binele său 
propriu; prin urmare, este dăunător pentru fiecare de a ceda altuia 
binele care ar fi putut fi al său şi o atare dominație nu poate fi 
suportată fără suferință. De aceea, în starea de inocenţă, această 
dominație a omului asupra omului nu putea exista. Dar se poate 
domina asupra cuiva ca asupra unui om liber, atunci când acesta este 
dirijat spre binele său propriu, sau spre binele comun. O atare 
dominație a omului asupra omului a existat în starea de inocență, din 
două motive. În primul rând, pentru că omul este prin natură un 
animal social, în aşa măsură că în starea de inocenţă oamenii au avut o 
viață socială. Dar viața socială a unei mulțimi nu poate exista fără un 
conducător care să caute binele comun (...). Al doilea motiv este că 
dacă un om era superior altuia în cunoaştere şi dreptate, ar fi fost 
ciudat ca el să nu folosească această superioritate în serviciul altora 
(...) Ceea ce face ca Sfântul Augustin să scrie: «cei drepți comandă nu 
pentru că au ambiția de a domina, ci pentru că vor să servească prin 
înțelepciunea lor; iată ce prescrie ordinea naturală şi astfel l-a creat 
Dumnezeu pe om.y” (Summa theologiae, I, 96, art. 4). 

De asemenea, într-un alt fragment (|, 92, art. 1), ni se spune: 

„Există două specii de supuneri. Una este servilă, atunci când 
şeful dispune de cel supus pentru propria sa utilitate, iar această specie 
de supunere a apărut după păcat. Dar există şi o altă supunere, 
domestică sau civică, în care şeful dispune de supuşi pentru utilitate şi 
binele lor. Acest gen de supunere a existat înainte de păcat. Căci 
mulțimea umană ar fi fost privată de acest bine care e ordinea dacă 
unii n-ar fi fost guvernaţi de alţii mai înţelepţi. Şi astfel, prin acest tip 
de supunere, femeia este prin natură supusă bărbatului, fiindcă 
bărbatul posedă prin natură în mai mare măsură discernământul 
rațiunii. De altfel, starea de inocenţă (...) nu excludea inegalitatea 
dintre oameni.” 

În cele din urmă, este evident că diferenţa dintre supunerea bună 
(naturală) şi cea rea ţine de diferența dintre natura bună şi cea 
păcătoasă a omului. Omul inocent poate fi inegal şi dominat de alții, 
nu este nici o primejdie, căci acei alții nu pot să-i facă decât bine. Din 
contră, în starea de cădere de după păcat, dominaţia omului asupra 
semenilor este mereu amenințată de puterea discreţionară şi rea a celor 
care domină, căci aceştia domină spre binele propriu, nu spre binele 
celui dominat. Această problemă a dublei naturi (sau a mediului dublu 
în care se poate desfăşura actul dominației) nu apare în gândirea lui 
Aristotel. 

La Aristotel sclavia era privită ca un fenomen social natural, în 
sensul în care unii oameni sunt făcuți să fie conducători, alții sclavi; 
mai mult, relaţia stăpân-sclav are în sine un potenţial de sociabilitate 
pe care gândirea creştină nu-l mai recunoaşte valid. Este vorba despre 
capacitatea salvării celor doi termeni ai relaţiei numai împreună. 
Această diferență dintre creştinism şi filosofia antică păgână este 
normală. Pentru creştini, salvarea definitivă a omului nu este operă 
pământeană, în nici un caz nu poate fi săvârşită în cadrele relației 
dintre doi oameni. Salvarea omului este în puterea lui Dumnezeu, ține 
de Dumnezeu şi nu de autorităţile din această lume. În viziunea 
creştină, stăpânul de sclavi este înlocuit de Dumnezeu, numai acesta 
având forța să-l salveze şi să-l elibereze pe om. Omul va deveni 
„sclavul lui Dumnezeu” (să ne amintim de Augustin, pentru care 
adevărata libertate înseamnă slujirea deplină, supunerea față de 
Hristos). Ceea ce gândirea creştină nu a înţeles sau a refuzat să vadă a 
fost că în viziunea antică, salvarea celor doi termeni ai relației îi punea 
pe picior de egalitate perfectă. Dumnezeul creştin va fi însă deasupra 
omului, în încercarea acestuia de a se salva intrând cu necesitate ideea 
de supunere. Această supunere, prezentă şi la antici, nu era una 
voluntară. Nu ţinea de voința sclavului. Acesta nu trebuia să facă 
efortul de a se smeri, deci de a-şi flagela voinţa pentru a se supune 
stăpânului. Relaţia era în acelaşi timp egalitară şi inegalitară. Ca sclav, 
sclavul nu era egalul stăpânului. Ca sclav al stăpânului, sclavul era 
egalul acestuia, căci numai împreună se puteau salva. Pentru Toma, ca 
şi pentru alți gânditori creştini, sclavia nu este în natura omului, ci 
numai în natura sa ca ființă căzută, păcătoasă. Prin urmare, pentru a 
scăpa de sclavie, omul trebuie să revină la starea paradisiacă, adică să 
devină credincios, creştin, căci aceasta este singura formă de acces la 
condiția de dinaintea căderii lui Adam. Eliberarea omului trebuie să 

urmeze o cale prestabilită, o cale a credinţei. La antici, eliberarea ea 
însăşi era naturală, în măsura în care nu existau astfel de condiţii ale 
salvării. Perspectiva asupra sclaviei se schimbă. Fundamental, pentru 
creştin, sclavul este o ființă inferioară, cum nu era pentru antic. Mai 
bine zis, inferioritatea ca atare îşi schimbă condiţia. A fi inferior în 
antichitate (a fi sclav) nu avea conotațiile negative din epoca creştină, 
conotaţii care se vor accentua imens, până vor aduce cu sine țipătul de 
spaimă al lui Rousseau din debutul Contractului social, unde 
într-adevăr se vede spaima omului modern pentru condiția sa de sclav, 
de ființă aflată în lanțuri. O condiţie pe care anticii o percepeau altfel, 
ca naturală şi puţin primejdioasă. Pentru creştini, care au avut de la 
începutul „mişcării” lor presentimentul propriei lor condiții precare 
(față de lumea păgână, aflată încă la cârma istoriei, creştinii erau 
foarte neajutoraţi), condiția de sclav era impardonabilă, insuportabilă. 
Aceasta este, de fapt, marea diferență faţă de gândirea greacă. În timp 
ce pentru greci starea de sclavie nu atrăgea după sine nici un semnal 
de alarmă — lumea antică este foarte „liniştită” în ce priveşte sclavia —, 
pentru lumea creştină, condiţia de sclav devine dintr-o dată 
neliniştitoare, angoasantă. 

În starea paradisiacă, ne spune Sfântul Toma, omul nu era supus 
altui om în sensul în care este supus un sclav unui stăpân. Supunerea 
sau dominația poate fi de două feluri. Un tip este acela în care cel care 
este dominat este îndepărtat de la scopurile sale proprii şi este pus în 
slujba scopurilor unei persoane străine. Este cazul sclavului. În al 
doilea sens, dominaţia este între oameni liberi şi se referă la 
capacitatea cuiva de a conduce pe cineva spre scopurile proprii 
acestuia din urmă. Deci, în acest caz, dominaţia nu mai este în 
detrimentul celui dominat şi spre folosul exclusiv al celui ce domină, 
ci este în folosul celui condus. În acest din urmă sens, în starea 
paradisiacă, a existat dominaţia omului asupra omului. Criteriul care 
diferențiază deci dominaţia înrobitoare de cea eliberatoare este 
orientarea scopurilor dominaţiei. Dacă dominaţia se face spre folosul 
celui dominat, relaţia nu este înrobitoare, dacă nu, ea este. Cel dominat 
ca un sclav ar avea de suferit de fiecare dată o privaţiune, spune Toma 
d" Aquino, căci de fiecare dată ar trebui să „cedeze” binele care ar 
trebui în mod normal să-i revină lui în contul celui care îl domină. Însă 
această veşnică cedare sau pierdere nu este în firea lucrurilor, nu este 
naturală, de aceea sclavia nici ea nu este naturală. După cum vedem, 
toată construcţia lui Toma se sprijină pe ideea unei sume aritmetice a 

diferitelor specii de bine. Binele care se face în contul unui străin nu 
este contabilizat şi în propriul cont, ca atare, ființa supusă este privată, 
diminuată în cantitatea binelui primit. Dar binele este cuantificabil? 
Aceasta este întrebarea la care nu avem răspuns. Dacă binele se 
împarte fără a se pierde din cantitatea lui“, atunci viziunea lui 
Toma este eronată, căci binele nu se acumulează exclusiv la cel ce 
domină şi nici nu scade, adică nu se adună (a nu se aduna înseamnă „a 
nu exista”, dar acest lucru e fals) la cel care este supus. Din 
perspectiva lui Toma, această adunare într-o singură direcţie, care nu e 
cea proprie, e ca o cedare. Dar o cedare nu e neapărat o lipsă, 
dimpotrivă, o cedare poate însemna un surplus. De aceea, în 
viziunea anticilor, relația stăpân-sclav nu se bazează pe un joc cu 
sumă nulă, ca la Toma, ci pe un joc cu sumă nenulă. Pentru Aristotel, 
o cedare a sclavului este un câştig şi pentru acesta, nu numai pentru 
stăpân. 

Cetatea este mai mult decât suma părţilor sale componente şi, ca 
şi în viziunea lui Aristotel, binele cetăţii, adică binele comun, este mai 
important decât binele individual. 

Scopul guvernării politice este armonia între părțile care 
constituie cetatea. Nu este vorba însă de o simplă supravieţuire a 
acesteia, ci de ceva mult mai înalt, anume despre cultivarea şi 
dezvoltarea virtuţii la cetăţeni şi a vieţii bune. Regimul unei cetăți 
devine, de aceea, de o importanţă extremă, căci el dă sensul vieții 
politice. Toma d'Aquino este de părere că forma cea mai bună de 
guvernare este monarhia. Acest lucru se întâmplă deoarece monarhia 
este guvernarea unui singur individ, deci se apropie cel mai mult de 
ideea de unitate, esenţială pentru orice corp social, ca şi pentru oricare 
alt lucru. E adevărat că monarhia poate degenera în tiranie, dar 
oricare regim politic este supus acestei primejdii, iar dintre toate 
tiraniile, cea mai suportabilă este, totuşi, tirania unuia singur. Această 
tiranie are anumite „avantaje” față de celelalte: ea menţine, în general, 
ordinea şi pacea, nu este îndreptată de cele mai multe ori împotriva 
tuturor membrilor corpului social, ci numai împotriva câtorva. În fine, 
guvernările colective, aşa cum demonstrează istoria, duc mai repede la 
tiranie decât guvernările monarhice. (Ştim chiar şi din experiența 


14 [lie Bădescu, Noologia, Editura Valahia, 2002, dar şi Ilie Bădescu, 
Teoria latenţelor, Editura Isogep-Euxin, 1997. 

15 Etienne Gilson, op. cit., p. 470. 

politică a României postdecembriste cât de dificile sunt guvernările în 
echipă, adesea mai dificile decât cele bazate pe dominaţia unui singur 
partid). În cele din urmă, forma de conducere cea mai bună în practică 
este aşa-numitul regim mixt, care combină armonios caracterele 
tuturor formelor de guvernământ (monarhie, aristocrație, democraţie). 
Est etiam aliquod regimen ex istis commixtum, quod est optimum 
(„Există chiar şi un regim politic rezultat din amestecul acestora şi el 
este cel mai bun”!€), spune Toma. 

Toma d'Aquino aminteşte faptul că într-o guvernare bună, a 
unei cetăţi sau a unei națiuni, trebuie respectate două condiţii. Prima 
se referă la faptul ca toți să participe mai mult sau mai puţin la 
guvernare (aceasta fiind, după Aristotel, pe care autorul creştin îl 
citează, o garanţie a păcii civile) şi toţi să îndrăgească şi să susțină o 
atare stare de lucruri. 

Celălalt punct priveşte forma regimului politic sau organizarea 
puterilor. Se ştie că sunt mai multe forme politice, aşa cum le distinge 
Aristotel, dar cele mai remarcabile sunt monarhia (regalitatea), sau 
dominaţia unuia singur în conformitate cu virtutea şi aristocrația, adică 
guvernarea celor mai buni, sau dominaţia unui număr mic, de 
asemenea în conformitatea cu virtutea. 

„lată deci, spune Toma, organizarea cea mai bună a guvernării 
unei cetăți sau unui regat: în frunte este plasat, ca urmare a virtuții 
sale, un şef unic având autoritate asupra tuturor, apoi vin un număr 
oarecare de şefi subalterni, aleşi şi ei după virtute. Cu toate acestea, 
mulțimea nu este străină puterii astfel definite, toţi având posibilitatea 
de a fi aleşi şi toţi fiind, pe de altă parte, electori. Acesta este regimul 
perfect, un melanj fericit de monarhie, prin preeminenţa unuia singur, 
de aristocrație, prin mulţimea de şefi aleşi prin virtute şi în fine de 
democraţie sau de putere populară, prin faptul că simplii cetăţeni pot fi 
aleşi ca şefi şi că alegerea şefilor aparţine poporului” (Summa 
theologiae, |, II, Q. 105, art. 1). 

Deşi stabileşte acest gen de regim politic mixt ca fiind cel mai 
bun, un regim care e condus de un monarh, dar nu este o monarhie în 
adevăratul înţeles al cuvântului, Toma nu consideră că un popor care e 
condus în aceste condiţii ar fi cu adevărat fericit. E de subliniat că 


'* Summa theologiae, Ia, Ila, 105, 1; citat după Gilson, op. cit., p. 471. A 
se vedea şi Thoma de Aquino, Summa theologiae, Editura Ştiinţifică, 
București, 1997. 

popoarele au fost guvernate de drept divin mai întâi de judecători, nu 
de regi. Regii apar mai târziu, iar evreii, cei care au cerut regi, au 
făcut-o pentru că se săturaseră să fie conduşi de Dumnezeu. De altfel, 
regii adesea devin tirani şi îşi jefuiesc şi nefericesc popoarele. Altfel 
spus, având în vedere că virtutea monarhului ar trebui să fie perfectă 
pentru ca el să fie perfect, iar acest lucru se întâmplă rar (perfecta 
autem virtus in paucis invenitur), rezultă că un popor are foarte mici 
şanse să fie bine guvernat.” 

Spre deosebire de Aristotel, care defineşte binele cetăţii ca fiind 
Binele Suprem (to agathon), la Sfântul Toma acesta se identifică, în 
cele din urmă, cu persoana divină, cu Dumnezeu: 

„Dumnezeu este deci în mod necesar scopul tuturor ființelor. 
Binele particular tinde spre binele comun; partea îşi găseşte 
într-adevăr rațiunea de a fi în întreg; de aici rezultă că binele 
comunităţii este mai divin decât cel al individului”, spune Toma în 
Summa contra Gentiles. 

În felul acesta, Toma fixează şi orizontul politic final al oricărui 
guvernământ, care nu mai face parte din lumea aceasta, ci din cea 
celestă. Aici avem de-a face cu ceea ce s-a numit caracterul 
„transpolitic” al gândirii tomiste.!% Indiferent câtă importanţă acordă el 
chestiunilor pe care le-am putea numi politice, simţim că toate acestea 
nu sunt decât activităţi de ordin inferior față de credința în Dumnezeu. 
În cele din urmă, viața politică, adică viaţa în interiorul cetății, nu este 
domeniul cel mai apropiat de interesul teologului. Dumnezeu fiind, în 
cele din urmă, scopul suprem al oricărei activităţi politice, el este, în 
acelaşi timp, şi adevăratul conducător al destinului politic al omenirii. 
Fiinţa plenară din punct de vedere politic, fiinţa desăvârşită în acest 
plan nu este decât una singură, persoana lui Dumnezeu. 

„În virtutea aceluiaşi principiu, Dumnezeu conduce lumea și este 
cauză a sa; căci aceleiaşi ființe îi aparţine producerea unui lucru şi 
aducerea acestuia la perfecțiune, ceea ce reprezintă rolul guvernării. 
Or, aşa cum am văzut, Dumnezeu nu este cauza particulară a unui 
anumit gen de realităţi, ci cauza universală a întregii fiinţări. De aceea, 
aşa cum nimic nu poate exista fără a fi creat de Dumnezeu, la fel 
nimic nu poate exista care să nu fie supus guvernării acestuia.” 
(Summa theologiae, 1I, Q. 103). 


17 É, Gilson, op. cit., p. 472-473. 
'5 Strauss, Cropsey, op. cit., p. 280. 

Dumnezeu conduce lumea în acelaşi timp în mod direct, adică 
imediat, dar şi în mod indirect, adică prin intermediari. Pentru a sesiza 
diferența dintre cele două tipuri de guvernământ, trebuie să facem 
diferența între planul guvernării şi executarea acestuia. 

„Trebuie considerate două lucruri în cadrul guvernării: planul 
acestui guvernământ, care nu este altceva decât providența, şi 
executarea acestui plan. În ce priveşte planul guvernării divine, 
Dumnezeu guvernează în mod imediat toate lucrurile; în ce priveşte 
îndeplinirea (executarea), Dumnezeu guvernează anumite realități prin 
intermediari” (Summa theologiae, 1, Q. 103). 

Devine acum evident că activitatea politică a ființelor pământene 
nu este altceva decât un reflex al planului divin, viaţa politică 
avându-şi scopul final, deci raţiunea existenţei sale ultime, în persoana 
divină şi nu în sine. Viaţa politică este doar aparenţa prin care 
divinitatea intervine în lume, fie direct, fie indirect, prin intermediari, 
aşa cum am văzut. Ca atare, activitatea politică nu este şi nu poate 
deveni autonomă, ea fiind subordonată cu totul planurilor divinității. 

Legea eternă, legea naturală, legea umană, legea divină 

Legea, în general, este definită în felul următor: 

„Legea este o regulă de acţiune, o măsură a actelor noastre, după 
care suntem solicitați să acționăm sau, dimpotrivă, împiedicaţi. 
Cuvântul «lege» vine de la verbul ce înseamnă a lega, prin aceea că 
legea obligă la acţiune, adică leagă agentul de o anumită manieră de a 
acționa. Or, ceea ce reglează măsura actelor umane este rațiunea, care 
este principiul prim al actelor umane (...). De aici rezultă că legea 
relevă rațiunea.” (Summa theologiae, I, II, Q. 90, art. 1). 

Legea eternă este definită după cum urmează: 

„Am văzut că legea nu este altceva decât o prescripţie a raţiunii 
practice către şeful care guvernează o comunitate perfectă. Este 
evident, pe de altă parte — fiind admis că lumea este guvernată de 
providența divină — că întreaga comunitate a universului este 
guvernată de rațiunea divină. De aceea, raţiunea, principiu al 
guvernării tuturor lucrurilor, considerată în Dumnezeu ca şef suprem 
al universului, are putere de lege. Şi pentru că raţiunea divină nu 
concepe nimic în timp, ci într-o perspectivă eternă (...) urmează că 
această lege trebuie să fie declarată eternă” (Summa theologiae, I, II, 
Q. 91, art. 1). 

Această rațiune universală care conduce Universul şi care este 
prezentă în Dumnezeu este prototipul tuturor legilor. 

Legea naturală se referă la creaturile raţionale care sunt supuse 
providenţei divine şi care sunt înclinate în mod natural spre scopurile 
care sunt cerute de legea eternă. In creatura astfel definită există o 
participare a raţiunii eterne, care o înclină în mod natural spre 
scopurile şi mijloacele de care am amintit. O atare participare a legii 
eterne la activitatea creaturii raţionale poartă numele de lege 
naturală. lată definiţia legii naturale: 

„Am spus mai înainte că legea, fiind o regulă şi o măsură, poate 
să se afle în cineva în două moduri: mai întâi, ca în cel care stabileşte 
regula şi măsura, iar în al doilea mod, ca în cel care este supus legii, 
fiindcă acesta din urmă este regulat şi măsurat în măsura în care 
participă într-un fel la regulă şi măsură. In consecință, cum toate 
fiinţele ce sunt supuse providenţei divine sunt regulate şi măsurate de 
legea eternă, este evident că aceste ființe participă într-un fel la legea 
eternă prin faptul că primind amprenta acestei legi în ei înşişi, ei 
posedă înclinații care îi împing la actele şi scopurile care le sunt 
proprii. Or, printre toate ființele, creatura rațională este supusă 
providenţei divine într-o manieră mai clară (...). În această creatură 
există deci o participare a raţiunii eterne după care ea posedă o 
înclinaţie naturală spre modul de a acţiona şi spre scopul care sunt 
cerute. Tocmai o astfel de participare a legii eterne în creatura 
raţională este numită lege naturală (...). Este deci evident că legea 
naturală nu este altceva decât o participare a legii eterne în creatura 
rațională” (Summa theologiae, I, II, Q. 91, art. 2). 

Aceste definiții de mai sus sunt revelatoare pentru caracterul 
constrângător în care este înțeleasă noţiunea de lege la Toma, în 
corespondență cu ideea pedepsei divine pentru încălcarea legii. De 
altfel, ideea de lege naturală, ca atare, nu apare la Aristotel. Nici 
caracterul constrângător nu este în tradiţia filosofică. În felul acesta, 
avem de-a face în gândirea creştină de orientare tomistă cu o 
răsturnare a sensului moralei: 

„Ansamblul vieţii morale a omului capătă o direcţie cu totul 
nouă; ea încetează de a mai fi înţeleasă doar ca perfecţionare şi 
desăvârşire a omului şi va deveni în cele din urmă o chestiune de 
supunere consimțită şi recunoscătoare la o lege de origine divină şi în 
mod necondiţionat constrângătoare.”!* 

Pe lângă legea divină şi cea naturală există şi o lege umană. 

Despre legea umană, Toma d” Aquino ne spune următoarele: 

„Ştim din cele ce au fost expuse că legea este o prescripţie a 
rațiunii practice. Or, putem să găsim un proces asemănător în rațiunea 


9 Strauss, Cropsey, op. cit., p. 288. 

practică şi în rațiunea speculativă. Amândouă, într-adevăr, pleacă de la 
câteva principii pentru a ajunge la anumite concluzii, aşa cum am 
stabilit deja. Astfel deci, trebuie spus aceasta: la fel cum în raţiunea 
speculativă concluziile diferitelor ştiinţe sunt consecinţele unor 
principii nedemonstrabile, cunoaşterea acestor concluzii nefiind 
înnăscută în noi, ci fiind fructul activităţii spiritului nostru, la fel, este 
necesar ca rațiunea umană, plecând de la preceptele legii naturale, care 
sunt ca nişte principii generale şi nedemonstrabile, ajunge la anumite 
dispoziţii mai particulare. Aceste dispoziţii particulare descoperite de 
rațiunea umană sunt numite legi umane, din moment ce în ele regăsim 
celelalte condiții care sunt presupuse de noţiunea de «lege», după 
explicaţiile deja date” (Summa theologiae, 1, II, Q. 91, art. 3). 

Ea este corespondentul legii temporale a lui Augustin, pe care, 
de altfel, Toma îl şi citează în acest punct. Evident, legea umană nu 
este infailibilă, ca legea divină. Legea umană îşi are sediul în rațiunea 
umană care, pornită de la principiile generale şi nedemonstrabile ale 
legii naturale, descoperă treptat diferite dispoziţii mai particulare. 
Aceste dispoziţii particulare descoperite de rațiunea umană sunt 
numite legi umane. Legea naturală este aceeaşi pentru toate fiinţele 
umane, dar numai în ce priveşte dispoziţiile sale cele mai generale; 
condiţiile particulare pot să se schimbe şi chiar se schimbă de cele mai 
multe ori; tocmai de aceea este nevoie de ajutorul legii umane, pentru 
a reglementa astfel de situații de diferenţiere, particulare. 
Particularităţile în care se aplică legile fac ca ideea de adaptare a legii 
să fie esenţială. Principiile morale, bunăoară, nu pot fi aplicate 
orbeşte, dacă particularitățile unor comunităţi nu permit lucrul acesta. 
Ele trebuie să fie modelate după acele particularități. 

Legea divină este o altă specie a legii. Problema care se pune în 
legătură cu ea este dacă este necesară, dincolo de legea naturală şi de 
cea umană. Toma crede că sunt patru motive care fac necesară această 
specie suplimentară de lege: 

1. Omul este ghidat prin lege în îndeplinirea actelor sale, prin 
subordonarea la scopul ultim. Deci, dacă omul n-ar fi fost supus decât 
unui scop proporțional cu capacitatea sa naturală, el n-ar fi avut nevoie 
să primească un principiu director superior legii naturale şi legii 
umane ce decurge din aceasta. Dar, pentru că omul este supus scopului 
fericirii eterne care depăşeşte resursele naturale ale facultăţilor umane, 
era necesar ca deasupra legii naturale şi celei umane să existe şi o lege 
dată de Dumnezeu pentru a-l dirija pe om spre scopul său. 

2. Judecata umană este incertă, mai ales când este vorba despre 
lucruri contingente şi particulare; de aceea, se întâmplă ca judecăţile 
despre actele umane să fie diverse, şi, prin urmare, aceste judecăţi să 

producă legi disparate şi opuse. Pentru ca omul să poată cunoaşte fără 
ezitare ce trebuie să facă şi ce nu trebuie, era deci necesar ca el să fie 
dirijat, pentru actele sale proprii, de o lege dată de Dumnezeu, fiindcă 
este evident că o astfel de lege nu poate conţine nici o eroare. 

3. Omul nu poate avea o lege decât asupra a cea ce poate judeca. 
Dar judecata umană nu se poate exercita asupra mişcărilor sufleteşti 
interioare care sunt ascunse, ci numai asupra actelor exterioare care se 
văd. Cu toate acestea, e necesar pentru perfecţionarea virtuţii ca omul 
să fie cizelat atât în ce priveşte actele exterioare, cât şi cele interioare. 
Legea umană nu putea să reprime şi să ordoneze eficace actele 
interioare, ceea ce face necesară intervenţia unei legi divine. 

4. Sfântul Augustin declară că legea umană nu poate pedepsi şi 
nici interzice tot ceea ce se face din cauza răului, căci, vrând să extirpe 
întregul rău, ea ar face să dispară în acelaşi timp şi mult bine şi s-ar 
opune avantajului binelui comun, necesar comunicării dintre oameni. 
Astfel, pentru a nu mai exista nici un rău care să rămână nepedepsit şi 
neinterzis, era necesar să fie adăugată o lege divină pentru a interzice 
toate păcatele. 

Prin legea naturală, legea eternă este făcută părtaşă după 
capacitatea naturii umane. Dar trebuie ca omul să fie dirijat către 
scopul său ultim supranatural după un mod superior. De aceea a fost 
adăugată legea divină (Summa theologiae, 1, II, Q. 91, art. 4). 

Prin urmare, între Aristotel şi Toma există o diferență foarte 
mare în ce priveşte concepția asupra dreptului natural. Pentru 
Aristotel, dreptul natural este de la un capăt la altul variabil, căci 
principiile rațiunii practice se referă la lucrurile contingente, 
schimbătoare, nu la cele imuabile, ce ţin de raţiunea speculativă. La 
Toma, dimpotrivă, dreptul natural conţine pe lângă partea variabilă, în 
funcţie de condițiile concrete în care se aplică, o parte imuabilă, 
generală. 


Întrebări recapitulative 

1. Care este deosebirea dintre Toma d'Aquino şi Aristotel cu 
privire la problema sclaviei? 

2. Explicaţi cele două tipuri de supunere la care se referă Sfântul 
Toma. 

3. Care este cea mai bună formă de guvernare (şi de ce?) în 
viziunea lui Toma? 

4. Ce este regimul mixt? 

5. Care este principala caracteristică a legii umane? 

6. MACHIAVELLI (1469-1527) 
ŞI DESTINUL POLITICII MODERNE 


l-a fost dat acestui scriitor italian al Renaşterii să cunoască 
gloria, ciudată, de a fi întemeietorul sau părintele ştiinţei politice 
moderne. În materie de filosofie politică (putem spune sociologie 
politică sau ştiinţă politică, căci toate domeniile şi-l revendică în 
aceeaşi măsură şi sub aceleaşi auspicii), Machiavelli este considerat 
primul autor modern în adevăratul înțeles al cuvântului. Să revenim la 
„ciudăţenia” gloriei lui. De ce ar fi straniu ca un autor care vrea 
altceva de la un domeniu decât predecesorii săi să fie acoperit de 
gloria posterității? Nu vrem să umbrim, cumva, aici, meritele acestui 
mare scriitor. Credinţa noastră este însă că epoca modernă a adus cu 
sine un asemenea tipar de raportare la ideea schimbării, încât „marea 
schimbare” care se petrece o dată cu Machiavelli nu este neapărat un 
semn al valorii operei sale. Cu alte cuvinte, înțelegând să valorizeze şi 
să se închine excesiv schimbării în sine, modernii „uită” adesea că 
opera de valoare trebuie să-şi atragă după sine orizontul perenităţii, 
adică lipsa schimbării. În această contradicție dintre nevoia şi 
ideologia schimbării, pe de o parte, şi filosofia valorii indestructibile 
în timp, pe de altă parte, stă slăbiciunea teoretică a epocii pe care o 
traversăm. Omul modern este prin excelenţă un doritor şi un primitor 
de „nou”, dar această noofilie nu-l împiedică să vrea ca tocmai 
„noutatea” să rămână veşnică. Cum ar putea avea loc un asemenea 
progres şi până unde s-ar putea extinde limitele lui? Nimeni nu poate 
răspunde la această întrebare deocamdată. 

Machiavelli, părintele gândirii politice moderne, este în acelaşi 
timp cel care recunoaşte că istoria este „maestra acțiunilor noastre”. În 
loc să vedem în Machiavelli, aşa cum superficial se obişnuieşte, un 
autor care înnoieşte gândirea politică printr-un demers conştient, ar 
trebui să vedem în el, dimpotrivă, autorul care caută cu disperare 
modele în trecut, împins de un prezent pe care nu-l mai poate înţelege 
cu mijloacele prezentului. Pasajul celebru din scrisoarea către 
Francesco Vettori, în care descrie coabitarea sa plăcută cu gânditorii 

clasici, este o probă a celor ce spuneam, a orientării spre trecut a 
scriitorului florentin. Aceste idei le regăsim, de altfel, la o 
comentatoare avizată a lui Machiavelli, Hannah Arendt. lată ce spune 
aceasta: „Poziţia unică a lui Machiavelli în istoria gândirii politice are 
puţin de-a face cu realismul său adesea lăudat (...) şi el nu a fost, cu 
siguranţă, părintele ştiinţei politice, un rol care acum îi este atribuit 
frecvent. (Dacă prin ştiinţă politică se înţelege teorie politică, părintele 
ei este, cu siguranță, mai curând Platon decât Machiavelli. Dacă se 
accentuează caracterul ştiinţific al ştiinţei politice, este puţin probabil 
să se dateze naşterea ei înainte de apariția oricărei ştiinţe moderne, 
adică în secolele al şaisprezecelea şi al şaptesprezecelea. După părerea 
mea, caracterul ştiinţific al teoriilor lui Machiavelli este adesea foarte 
exagerat.)” Machiavelli caută, cu alte cuvinte, răspunsuri pentru 
prezentul tulbure în trecutul clasic. După părerea autoarei pe care deja 
am citat-o, Machiavelli face parte din galeria extrem de rară a 
gânditorilor politici care au redescoperit tradiția romană a 
întemeierilor politice. Gestul întemeietor fiind gestul prin excelență 
politic al romanilor, spre deosebire de greci care, observă Hannah 
Arendt, puteau să întemeieze cetăţi-colonii în întregul bazin 
mediteranean, foarte asemănătoare unele cu altele. În schimb, Roma 
nu a fost decât una, iar imperiul roman nu a fost altceva decât 
transformarea întregii lumi într-un hinterland al marelui oraş întemeiat 
de Romulus”. Aceasta este latura sa clasică. În ce priveşte latura sa 
modernă, aceasta este dată nu atât de ideologia intrinsecă a operei, cât 
de nevoile concrete, istorice în care scrie autorul. Să ascultăm pasajul 
amintit: 

„Când se lasă seara mă înapoiez acasă şi intru în camera mea de 
lucru, în prag lepăd de pe mine haina de toate zilele, că-i plină de 
noroi şi lut, îmi pun veşmintele regeşti şi de curte. Îmbrăcat cum se 
cuvine pentru aceasta, păşesc în străvechile lăcaşuri ale oamenilor de 
demult; fiind primit cu dragoste de ei, mă satur cu acea hrană care este 


* Hannah Arendt, Între trecut şi viitor, cap. Ce este autoritatea? Editura 
Antet, p. 145. 

21 Tbid., p. 128: „În centrul politicii romane, de la începutul republicii şi 
până la sfârşitul erei imperiale, stă convingerea sacralității fondării, în sensul 
că o dată ce un lucru a fost fondat, el rămâne obligaţie pentru toate generațiile 
viitoare. A fi angajat în politică însemna, mai presus de orice, a menţine 
fondarea oraşului Roma.” 

făcută pentru mine şi pentru care m-am născut. Nu mă ruşinez a vorbi 
cu ei şi a-i întreba de cauzele faptelor lor. Iar ei, cu omenia lor, îmi 
răspund; vreme de patru ceasuri nu simt nici o plictiseală, uit de orice 
mâhnire, nu mă tem de sărăcie, iar moartea nu mă sperie; sunt cu toată 
ființa mea în tovărăşia lor.”” 

Prima parte a Principelui este în acelaşi timp un manual de 
cucerire şi o încercare de tipologie a statelor, tipologie alcătuită din 
perspectiva posibilităților de cucerire. De aici rezultă clar intenţiile 
foarte „practice” ale lui Machiavelli. Tipologia lui nu este una neutră, 
ci se referă la ceea ce astăzi se numeşte domeniul relaţiilor 
internaționale. Machiavelli este pentru vremea lui un soi de specialist 
în relațiile internaţionale. Ca şi astăzi, epoca era, din această 
perspectivă, foarte frământată. 

Statele se împart, după Machiavelli, în republici şi principate. 
Acestea din urmă sunt fie ereditare, fie noi. Principatele ereditare 
sunt cele în care familia conducătorului domneşte de multă vreme, 
cele noi sunt fie complet noi”, fie sunt anexate la statul ereditar al 
unui principe. 

Mai există şi principatele mixte, acelea în care partea de 
principat care a fost de curând anexată aparţine altui stat, caz în care 
dificultățile sunt extrem de mari, deoarece orice anexare este un 
proces dureros, iar locuitorii care şi-au părăsit vechea stăpânire cu 
speranţa că vor trăi mai bine, vor constata că lucrurile nu sunt chiar 
aşa de bune, deci se pot revolta împotriva noii stăpâniri. Dificultatea 
de a păstra aceste teritorii este, de aceea, destul de mare. Credinţa lui 
Machiavelli este că un principe nu poate să nu facă rău celor peste 
care începe să domnească, iar acest lucru este exprimat foarte clar: 
„(...) atunci când cineva devine principe nu se poate ca el să nu facă 
rău celor peste care începe să domnească, atât prin trupele înarmate pe 
care le foloseşte, cât şi prin nenumăratele abuzuri şi asupriri pe care le 
aduce cu sine orice cucerire” (cap. III). 

În aceste fraze de la începutul Principelui întâlnim deja 
imaginea consacrată asupra politicii în scrierile lui Machiavelli. Este 


* Din scrisoarea către Francesco Vettori, Nicolo Machiavelli, Principele, 
Editura Ştiinţifică, 1960, p. 3. 

* Este cazul Milanului lui Francesco Sforza, care devine principe prin 
autoproclamare, după ce fusese înainte condotier, adică un comandant de oști, 
de mercenari. 

imaginea sumbră a nelegiuirilor şi asupririlor, a abuzurilor şi 
tensiunilor de tot felul între guvernanți şi guvernaţi. Realismul lui 
Machiavelli deja îşi face simțită prezenţa. Într-un fel, această viziune 
pesimistă asupra oricărei guvernări este în aceeaşi linie de gândire pe 
care am întâlnit-o la Toma d'Aquino, care nu credea în posibilitatea ca 
cetățile acestei lumi să fie bine guvernate. Semnul acestei neîncrederi, 
dincolo de concepţia generală a Sfântului Toma, care crede exclusiv în 
validitatea guvernării divine, este şi ideea cetăților mixte, în care 
principiile monarhiei, democraţiei şi aristocrației ar trebui îmbinate 
pentru a ajunge la un rezultat cât de cât satisfăcător. Dar această 
mixtură vorbeşte deja despre neîncrederea marelui teolog în puterea 
politicii, a principiilor pământene ale acesteia. Machiavelli duce mai 
departe gândul lui Toma. În timp ce Toma d'Aquino salvează politica 
de pe acest tărâm prin privirea asupra guvernării divine, Machiavelli 
într-un fel nu mai dă nici o şansă politicului, căci refuză să privească 
spre Dumnezeu. Machiavelli este primul autor modern în sensul în 
care, pentru a explica şi ameliora condiția umană, refuză ajutorul 
divin, ba chiar se ridică împotriva Bisericii, ca instituție temporală, pe 
care o acuză de denaturarea şi falsificarea vieţii politice a principatelor 
sau republicilor italiene. 

Politica este, prin urmare, similară răului istoric, căci se 
identifică cu lupta pentru supremație, pentru cucerirea de noi teritorii, 
pentru păstrarea acestora, pentru eliminarea duşmanilor celor care se 
află la putere, toate, acte ce implică ideea suferinței, a forţei brute. 
Toate aceste „operaţiuni” fac din activitatea politică o activitate vecină 
răului istoric. Pentru filosofia antică sau medievală asupra politicii, 
problema cuceririlor teritoriale nu se punea. Importantă era maniera în 
care era guvernată o cetate, adică maniera în care erau reglementate 
optim condiţiile de dezvoltare a virtuţilor oamenilor, cetăţenilor. 
Pentru Machiavelli, perspectiva este răsturnată. El se preocupă mai 
mult de planul „înalt” al politicii, adică priveşte lucrurile din punctul 
de vedere al principelui, care, în vremea lui, se identifica cu un 
cuceritor, oricum, cu un luptător îndârjit pe tulburata scenă politică a 
Renaşterii italiene. Machiavelli este foarte puţin preocupat de 
însănătoşirea morală a cetăţenilor, care sunt uitaţi în ignoranța şi 
răutatea lor caracteristică. El crede cu putere că poporul trebuie 
„supus”, adică forțat să adere la filosofia de conducere a principelui, 
căci numai acesta ştie cu adevărat care sunt nevoile pe termen lung ale 
principatului său, numai el ştie ce anume trebuie făcut pentru ca 

puterea să nu-i scape etc. Scopul său, acela de a-şi păstra intactă 
puterea politică, ba chiar de a şi-o mări, scuză mijloacele, adică acele 
fapte care se pot întoarce împotriva poporului. Nu e nici o problemă 
dacă se întâmplă aşa ceva, de vreme ce oamenii sunt răi de la natură, 
aşa cum vom vedea că e de părere Machiavelli. În schema de 
guvernare a Principelui, poporul aproape că nu mai are nici o 
importanţă. Se poate spune, ducând ideile aproape de absurd, că 
principele lui Machiavelli poate guverna şi fără popor, de unul singur, 
atât vreme cât e asigurat că puterea îi aparţine. Nimic din grija antică 
pentru fericirea omului, pentru educarea lui în spiritul virtuţilor 
cardinale ale republicii, pentru transformarea lui în înţelept. Să facem 
o comparație rapidă între Platon şi Machiavelli din acest punct de 
vedere. În timp ce Platon visează o cetate guvernată de filosofi, deci o 
cetate filosofică, Machiavelli propune o cetate a puterii politice oarbe, 
în care nu există decât o singură voință politică, a principelui, şi în 
care binele comun stă în capriciile minţii acestuia. Cetatea lui 
Machiavelli este cetatea maximei îndepărtări între elita politică şi 
popor, iar exemplele în acest sens sunt numeroase. Vom vedea, la 
capitolul despre Neagoe Basarab şi gândirea sa politică, o concepţie 
răsturnată față de cea a lui Machiavelli, care se întemeiază tocmai pe 
nevoia apropierii dintre conducător şi popor. 

O interpretare extrem de interesantă a gândirii politice a lui 
Machiavelli aflăm la Michel Senellart”?. Astfel, autorul menţionat face 
o precizare importantă, care întăreşte cele spuse de noi în legătură cu 
relația de ostilitate dintre principe şi supuşii săi. Este vorba despre 
faptul că termenul pe care-l întrebuințează Machiavelli când vorbeşte 
despre cuceririle principelui este cel de stato, care nu înseamnă însă 
stat. Stato înseamnă mai degrabă puterea unui om sau a unui grup de 
oameni, care se află în fruntea unei cetăţi. Este vorba despre starea 
unui principe, a unui conducător, despre autoritatea şi dominaţia lui 
asupra unei cetăți, cumva independent de starea supuşilor: „Expresia 
mantenere lo stato, pentru principe, este în consecință sinonimă cu se 
mantenere nel suo stato — «a se menţine pe poziția sa». Stato se referă 


%4 M. Senellart, Artele guvernării. De la conceptul de regimen medieval la 
cel de guvernare, Editura Meridiane, Bucureşti, 1998 (traducere după Du 
regimen medieval au concept de gouvernement, Seuil, Paris, 1995). 

deci la propriul interes al principelui, distinct de cel al cetăţii, 
atunci când nu-i este de-a dreptul opus (subl. ns. — C. P.Y”. 

De asemenea, cumva în contradicţie cu ideea după care 
Principele ar fi un tratat de guvernare cu totul rupt de tradiţia de până 
la el (reprezentată, în primul rând, de acele opere medievale numite 
Oglinzile principelui — Speculum principis), Senellart constată mai 
degrabă o continuitate între aceste tratate care caută modelarea unui 
principe virtuos şi Principele lui Machiavelli, dar o continuitate care 
conține în acelaşi timp o clară diferență mai adâncă, ce se referă la 
dialectica virtute-soartă (virtus-fortuna). Până la Machiavelli, cele 
mai multe Specula recomandau principilor felurite virtuţi cardinale, 
conform tradiției antice. Unele dintre ele, spune Senellart, erau chiar 
simple înşiruiri de astfel de virtuţi. Machiavelli este cel care observă 
că virtutea nu este suficientă pentru reuşita politică a principelui şi că 
fortuna joacă aici un rol determinant. Prin urmare, labilitatea morală a 
principelui nu este decât urmarea labilităţii condiţiilor istorice în care 
se găseşte el: „Orice precept de înţelepciune fiind greşit din cauza 
caracterului său generalizator, teza tradiţională trebuie răsturnată: nu 
rămânând neclintit conform sieşi poate omul să-i reziste mobilității 
soartei, ci fiind mobil o poate face să nu se schimbe”. Virtutea antică 
(virtu) „se dizolvă deci într-o pură multiplicitate de atitudini posibile. 
Aici rezidă, fără nici o îndoială, aspectul cel mai revoluționar al 
gândirii machiavelliene.”” 

„Filosofia răului” la Machiavelli ar merita un studiu aparte. lată 
aici o mostră: 

„De unde urmează constatarea că pe oameni trebuie să-i iei cu 
binele, sau să-i distrugi cu totul, fiindcă ei se răzbună uşor pentru un 
rău uşor care le-a fost pricinuit, dar nu se pot răzbuna în schimb pentru 
ceva grav; aşa încât este necesar ca răul pe care i-l faci cuiva să fie de 
aşa fel, încât să nu ai a te teme de răzbunare.” (cap. II) 

Este aici o concepţie pe care am putea-o numi a pragului critic 
al răului sau a pragului critic al forţei de reacţie la rău, ceea ce e 
aproximativ acelaşi lucru. Oamenii reacţionează la rău, ne spune 
Machiavelli, dar această reacţie este condiționată de cantitatea răului 
suferit. Dacă răul sau pagubele suferite se plasează între anumite 


?5 M. Sennelart, op. cit., p. 212. 
%6 Ibid., p. 223. 
7 Ibid., p. 224. 

limite rezonabile, reacția apare. Dacă aceste limite sunt încălcate, 
reacţia este inhibată, încât răul pare a fi deplin suveran. Ca atare, 
soluţiile politice în mâna principelui sunt de două feluri: fie țin de 
natura binelui, a adevărului, a sincerităţii — caz în care, teoretic, ar 
trebui să nu aibă probleme cu guvernarea supuşilor, fie sunt de natura 
forței absolute, adică a anihilării oricărei posibilități de reacție la răul 
pe care îl face celor supuşi. Prima variantă de guvernare este 
inaplicabilă din perspectiva întregii gândiri machiavelice, dată fiind 
natura rea a omului, coruptă. Prin urmare, singura soluţie a politicului 
este lovitura de grație dată libertăţii de reacție a omului la răul 
provocat de conducător. Machiavelli nu dă, aşa cum vedem, nici o 
şansă ideii de bine în planul vieţii politice. Am văzut că orice 
guvernare are ceva funest în sine, căci orice guvernare are un potenţial 
despotic. La răul natural al oricărei guvernări, vom avea, normal, o 
reacție a populaţiei. Pentru ca această reacţie să nu mai apară, 
principele trebuie să dea lovitura de graţie libertăţii supuşilor săi, adică 
să-i domine fără drept de apel, cu ajutorul forţei brutale sau a 
vicleniei. Important este că, dacă acceptăm premisele sale, 
Machiavelli ne aduce în punctul în care trebuie să admitem necesitatea 
forţei absolute a principelui, necesitatea absolutismului princiar. 
Această desfăşurare dialectică a răului în istorie (să remarcăm 
caracterul autogenerativ al răului; acesta se alimentează din propriile 
manifestări, care se autoalimentează, cresc neîncetat) ajunge la un 
moment dat într-un punct extrem de critic, dar e logic să ajungă acolo: 
în cele din urmă, forța de conducere a principelui devine (având în 
vedere caracterul malefic al ei, adică înrudirea cu răul, de care am 
amintit) principiu de exterminare, de nimicire a propriei țări. Hannah 
Arendt remarcă, pe bună dreptate, caracterul atipic, total inuzual în 
care Machiavelli foloseşte ideea de bine. Problema binelui, tratată în 
maniera sa, este departe de orice tradiţie de gândire asupra acestui 
concept fundamental al teoriei politice sau al teologiei: „Adevărul este 
că el (Machiavelli, n.n. — C. P.) s-a opus ambelor concepte de bine pe 
care le găsim în tradiția noastră: conceptul grecesc de «bun pentru» 
sau «adecvat» şi conceptul creştin al «bunătăţii absolute» care nu este 
din această lume. După părerea sa, ambele concepte erau valabile, dar 


numai în sfera privată a vieții umane (...)”.7% 


* Hannah Arendt, Între trecut şi viitor, op. cit., p. 146. 

Principele este pus, astfel, în contradicţie cu principatul său şi, 
conform dorinţei exprese a lui Machiavelli, de păstrare a supremaţiei 
principelui cu orice preţ, acesta ajunge să-şi nimicească propria cetate. 
Intre distrugerea cetăţii proprii şi modul machiavelic de a guverna nu 
este nici o contradicţie logică, căci principele este de la capul locului 
pus în conflict cu cetatea, iar conflictul nu se poate încheia decât cu 
victoria acestuia asupra celor pe care îi conduce. Principele lui 
Machiavelli este povestea tragică a capacităţii politicului de a distruge 
propria comunitate de supuşi. Vorbind despre modul cum trebuie 
guvernate cetățile care, înainte de a fi cucerite, aveau legi proprii 

„primul constă în a le distruge; al doilea este de a te stabili 
personal în acele locuri; al treilea, de a lăsa ca ţările respective să se 
conducă mai departe după legile lor, cerându-le însă un tribut şi 
alcătuind aici un guvern de câțiva oameni care să lucreze în aşa fel 
încât să ţi le păstreze prietene (...) Într-adevăr, nu există alt mod de 
a stăpâni în siguranţă o provincie decât acela de a o nimici (subl. 
ns. — C. P.).” Concluzia finală este demnă de reţinut: siguranța deplină 
că provincia este ascultătoare nu o poți avea decât atunci când 
provincia respectivă este nimicită, distrusă, adică i se anihilează total 
voința proprie. Sensul guvernării machiavelice este acum destul de 
limpede. Cei care, în politica mondială de astăzi, apelează la secretarul 
florentin pentru a justifica la modul „clasic” un tip de abordare 
amoralistă asupra relațiilor internaţionale ar trebui să ştie aceste 
concluzii pe care textul machiavelian ne forțează să le tragem. În fine, 
este bine să subliniem că simpla invocare a „autorității? lui 
Machiavelli nu este suficientă pentru a ascunde răul dramatic ce se 
manifestă în arena politicii mondiale astăzi. Căci e bine să ştim că 
„realismul” (lui Machiavelli) nu justifică realitatea (crudă), nici 
amoralismul comportamentului cinic al elitelor politice de azi. 

Avem încă un pasaj care seamănă cu cel comentat anterior, pasaj 
care face parte din capitolul VIII, ce se referă la principatele obținute 
prin fapte nelegiuite: 

„De unde urmează că trebuie să reținem acest fapt: că acela care 
ocupă un stat trebuie să se gândească dinainte la toate cruzimile pe 
care va fi nevoit să le săvârşească şi pe toate să le facă dintr-o dată 
(subl. ns. — C. P.) (...). Căci nedreptăţile trebuie săvârşite toate 
împreună, pentru ca oamenii, gustând din ele doar puţină vreme, să le 
simtă mai puțin apăsarea; binefacerile în schimb trebuie făcute încetul 

cu încetul, pentru ca să le simțim gustul vreme mai îndelungată” 
(cap. VIII). 

În acest pasaj întâlnim, de fapt, doi Machiavelli, dacă se poate 
spune aşa, dintre care numai cel de-al doilea — adică cel din partea a 
doua a citatului, este echivalent cu autorul cinic cu care ne-am 
obişnuit. În această a doua parte, într-adevăr, avem o reţetă de 
guvernare ce se referă la administrarea faptelor bune şi a celor rele. 
Principele trebuie să ştie să manipuleze în aşa fel masele, încât multele 
fapte rele să pară puţine (efectul acestui „trucaj” realizându-se cu 
ajutorul vitezei sporite a ducerii la îndeplinire a faptelor rele, viteză 
care diminuează impresia de cantitate mare), iar cele bune, puține, să 
pară mai multe prin încetinirea ritmului de administrare a lor. Cu alte 
cuvinte, avem aici un procedeu tipic de disimulare, de persuadare 
cinică a mulțimii cu ajutorul unor procedee de manipulare. Principiul 
de bază al acestei manipulări se identifică, iată, cu accelerarea, 
respectiv decelerarea procesului de guvernare. Viteza de guvernare 
este, prin urmare, un factor care influenţează percepţia publicului, a 
supuşilor, asupra faptelor bune sau rele. 

În prima parte a citatului avem şi un alt Machiavelli, mai 
profund de data aceasta, care vorbeşte cumva într-un registru de 
tragedie antică. În ce sens? În aceste cuvinte, puţine, e adevărat, 
Machiavelli ne sugerează că răul oricărei guvernări este absolut 
inevitabil, implacabil, ca un destin al tragediilor antice. Dacă tot 
trebuie să facă răul, principele trebuie să-l facă în aşa fel încât supuşii 
să simtă mai puţin efectul nociv al acestuia, spune autorul în întregul 
pasaj. Existenţa răului nu mai ţine, sau pare a nu mai ţine în acest 
pasaj de voinţa principelui. Acesta nu are altceva de făcut decât să 
urmeze procedeele predestinate de guvernare, care includ automat şi 
producerea răului. Prin urmare, ceea ce i se poate reproşa lui 
Machiavelli — şi i s-a şi reproşat adesea — în plan moral nu ţine decât 
de latura voluntaristă a gândirii lui. Un Machiavelli modern, adică un 
autor care crede în ideea de voinţă liberă, individuală, este un 
Machiavelli amoral, cinic, „machiavelic”. Dimpotrivă, dacă putem 
identifica în gândirea lui elemente ce ţin de modul antic de a privi 
destinul, adică în afara concepţiei voluntariste a lumii noastre, atunci 
descoperim automat un Machiavelli mult mai profund, cu o latură 
fatalistă a gândirii care dă mai multă greutate explicațiilor şi 
constatărilor sale. Una dintre laturile răului este implacabilitatea, pare 
a spune autorul nostru. Prin urmare, departe de a fi cauză a răului, 

principele nu este decât un pion pe tabla de şah a destinului — şi chiar 
dacă acțiunile lui sunt rele, determinarea lor nu îi stă în puteri. Din 
păcate, Machiavelli nu va profita de această oportunitate de gândire, 
de inspiraţie antică. Modernitatea lui Machiavelli este sinonimă, în 
această viziune, cu amoralismul, deci cu latura criticabilă a operei 
sale. Tocmai ca autor modern Machiavelli este mai „expus” şi deci 
mai criticabil, în ciuda credinţei generale că forţa lui stă în această 
dimensiune modernă. 

Un capitol care are un ton mai puţin „machiavelic” este 
capitolul IX, care se ocupă de „principatul civil”. Acesta se cucereşte 
fie prin voința poporului, fie prin a celor mari. În acest capitol autorul 
vorbeşte despre aceste două tendinţe politice diferite: 

„In adevăr, se întâlnesc în orice cetate aceste două tendinţe 
politice diferite şi ele se nasc din faptul că poporul nu vrea să fie nici 
guvernat şi nici asuprit de cei mari, pe când cei mari vor să guverneze 
şi să asuprească poporul, iar din aceste două voințe diferite se naşte în 
orice stat unul din cele trei efecte ale lor, şi anume principatul, 
libertatea sau abuzurile de tot felul” (cap. IX). 

Recomandarea pe care o face aici Machiavelli este ca principele 
să ştie să-şi apropie prietenia poporului, căci aceasta este mai prețioasă 
decât sprijinul celor mari. De altfel, poporul este mai uşor de mulţumit 
decât mărimile cetăţii, pentru că poporul nu cere altceva decât să nu 
fie asuprit, în timp ce potentaţii cetăţii sunt greu de mulțumit şi nici nu 
pot fi mulțumiți decât făcând rău celorlalți. Acesta este un capitol 
aparte, în care Machiavelli pare interesat în mai mare măsură de 
apropierea dintre principe şi popor, ceea ce este cumva surprinzător. 
Numai că, nu trebuie să uităm, această apropiere mai mare este 
relativă la dificultăţile mai mari pe care le poate întâmpina principele 
în relaţia cu potentații cetăţii. S-ar putea spune că apropierea 
principelui de popor este răul mai mic ce trebuie ales dintre cele două 
rele. Aici este încă o dată evidentă preocuparea secretarului florentin 
exclusiv pentru destinul politic al principelui, care este o figură 
singulară, ce trebuie să aleagă între colaborarea cu oamenii simpli sau 
cea cu mărimile cetății. Principele este aici deasupra tuturor şi trebuie 
să ştie să speculeze această poziţie pentru a-şi menţine superioritatea. 

Problema principatelor  eclesiastice formează obiectul 
capitolului XI al opusculului de care vorbim. Machiavelli începe prin 
a lăuda statornicia şi fericirea acestor principate, care se întemeiază pe 
o rațiune superioară minţii omeneşti, au tradiţii religioase puternice, ce 

le aduc o stabilitate foarte mare. Principii de acest fel sunt singurii 
care, deşi au state, nu au nevoie să le apere, iar poporul, deşi nu este 
guvernat în sens clasic, nu se preocupă de aceasta şi nici nu-şi doreşte 
să scape de autoritatea principelui. Acestea sunt principate ce cad în 
grija lui Dumnezeu, prin urmare, autorul declară că nu vrea să 
vorbească despre ele. Şi totuşi, o întrebare îl frământă, anume cum se 
face că Biserica a obţinut o putere temporală atât de mare, ştiut fiind 
că lucrurile nu au fost dintotdeauna astfel (Machiavelli dă aici o serie 
de exemple din istoria Italiei, susţinând că raportul de forţe dintre 
Biserică şi principii laici s-a modificat în favoarea celei dintâi)? 
Machiavelli descrie, într-un stil destul de încifrat, procedeele tipic 
politice pe care papii le-au întrebuințat pentru a-şi spori influența. 
Cardinalii sunt şi ei adevărați agenţi politici, extrem de abili, care, 
cum s-ar spune, trag toate sforile politicii laice: „astfel se nasc din 
ambiția prelaţilor discordiile şi tulburările dintre feudali”, spune 
autorul, iar dacă ne vom gândi la scopul acestei cărți, vom înţelege că 
în aceste cuvinte trebuie să citim o critică destul de severă la adresa 
procedeelor respectivilor prelați. 

Valorile lui Machiavelli 

Una dintre perspectivele esenţiale cu ajutorul căreia putem emite 
judecăţi asupra manualului secretarului florentin se referă la valorile 
ultime sau valorile fundamentale ale domeniului politic, adică, aşa 
cum sună capitolul XV, „despre acele lucruri pentru care oamenii, şi 
mai ales principii, merită să fie lăudaţi sau aspru dojeniţi”. Aceste 
lucruri traduc axiologia scriitorului nostru. Este, cu cuvintele sale, 
întrebarea „care trebuie să fie atitudinea şi comportarea unui principe 
față de supuşi şi faţă de prieteni”? 

Acesta este şi capitolul în care Machiavelli îşi face cunoscută 
teoria celebră asupra „realismului”, pentru care este creditat în primul 
rând ca autor modern, ce o rupe cu tradiţia retorică de până la el. 
Principele este declarat manual practic, iar sensul acestuia este dat de 
adevărul concret al faptelor şi nu de „simpla închipuire”. Prin urmare, 
este nevoie de mai puţină speculație inutilă şi mai mult spirit realist şi 
practic, vrea să ne sugereze scriitorul: 

„Intenţia mea fiind însă aceea de a scrie lucruri folositoare 
pentru cei care le înțeleg, mi s-a părut că este mai potrivit să urmăresc 
adevărul concret al faptelor” (subl. ns. — C. P.) decât simpla 
închipuire. Căci sunt mulţi aceia care şi-au imaginat republici şi 
principate pe care nimeni nu le-a văzut vreodată şi nimeni nu le-a 


a Expresia originală este „verită effettuale”, adică adevăr concret, real. 
Expresia sintetizează concepţia lui Machiavelli despre politică (n. red.). 

cunoscut ca existând în realitate. Într-adevăr, deosebirea este atât de 
mare între felul în care oamenii trăiesc şi felul în care ei ar trebui să 
trăiască, încât acela care lasă la o parte ceea ce este pentru ceea ce ar 
trebui să fie, mai curând află cum ajung oamenii la pieire decât cum 
pot să izbutească. Acela care ar voi să-şi proclame oricând şi oriunde 
încrederea lui în bine ar fi cu necesitate doborât de ceilalți care sunt în 
jurul lui şi care nu sunt oameni de bine. Aşadar, principele care vrea 
să-şi păstreze puterea va trebui să înveţe neapărat să poată să nu fie 
bun şi să ştie să fie sau să nu fie astfel după cum este nevoie” 
(cap. XV). 

Pasajul este destul de clar. Machiavelli se arată neîncrezător în 
republicile utopice trasate numai pe hârtie şi pretinde că singurul 
temei al cărții sale este realitatea concretă, nudă. Din păcate pentru el, 
chiar în acest pasaj se contrazice, căci chiar şi aici există, dincolo de 
declaraţia sa realistă, o filosofie anume, care nu este inspirată decât 
parţial din faptele concrete. Este vorba despre relaţia dintre bine şi rău. 
Este evident că în această chestiune Machiavelli crede că răul este cel 
care dă tonul relației. Între cei doi termeni opuşi, binele este condus de 
rău, în sensul în care la bine se poate răspunde şi cu bine şi cu rău, în 
timp ce la rău nu se poate răspunde decât cu rău. Aceasta este filosofia 
pe care se întemeiază toată opera politică a lui Machiavelli. Or, istoria 
arată (şi aici încă o dată avem de-a face cu o credinţă a scriitorului, 
care nu e neapărat întemeiată pe fapte, căci niciodată omul nu va 
cunoaşte toate faptele istoriei), ne spune el, că binele este un fel de 
excepţie, în timp ce răul este dominant. De aici rezultă că politica are 
de-a face cu instrumentele răului, de vreme ce trebuie să ţină piept 
răului. Am văzut că dintre cele două, binele e neputincios. Ca atare, 
pentru a supravieţui răului dominant, principele are nevoie să fie rău la 
rândul lui. A fi bun în politică înseamnă a te pleca de la bun început, 
înseamnă a te dezarma, deci a pierde posibilitatea de a face bine prin 
pierderea puterii. Binele poate fi făcut numai dacă principele are 
puterea. Dar, pentru asta, e nevoie să fie rău. Scopul scuză, iată 
mijloacele, care, cumva, nu sunt în puterea omului, avem de-a face cu 
o lege implacabilă aici. Mijloacele politice sunt de ordin malefic, căci 
ele presupun drumul spre putere sau spre menţinerea ei, iar acest drum 
este necesarmente unul presărat cu elemente ale răului. Politica este 
domeniul care, pentru a putea ajunge la binele practic, are nevoie să 
adaste mereu în zona mijloacelor de ordin malefic. Acesta este 
mesajul lui Machiavelli, cu care însă, dacă nu admitem premisa sa a 
predominanţei răului, putem să nu fim de acord. Machiavelli nu este, 

aşadar, autorul-cadru al modernităţii decât în măsura în care 
modernitatea se recunoaşte a fi existenţa impregnată de rău. 

În plus, afirmă scriitorul, relaţia între virtute şi mijloace este 
problematică şi ea. Unele scopuri, declarat bune, sunt primejdioase 
pentru om. Atingerea lor ar echivala cu pieirea noastră. Altele, 
dimpotrivă, ce par rele, sunt de aşa natură încât duc la supraviețuirea 
noastră. Alegerea este uşor de făcut între scopurile bune dar 
primejdioase pentru supravieţuire şi celelalte, rele în principiu, dar 
potrivite pentru supravieţuire. Din păcate, nu se insistă foarte mult pe 
această idee, care şi ea este o răstălmăcire până la un punct, cu 
aparenţe de realitate indiscutabilă. Relația dintre scopurile bune din 
punct de vedere teoretic şi supraviețuirea practică ar fi meritat o 
dezvoltare mai mare, pe care Machiavelli nu i-o dă. Însă şi aici avem 
de-a face cu un adevăr circumscris de premisele iniţiale, de care am 
vorbit ceva mai sus. Când răul este dominant, scopurile bune care s-ar 
putea atinge pe căi bune sunt periculoase tocmai pe parcursul spre ele, 
acolo unde răul e câştigător. Dar este acest drum spre bine dominat de 
rețeta răului? Adică, nu se poate ajunge la bine decât pe calea răului? 
Întrebarea rămâne deschisă. 

Cum sunt oamenii? 

Am afirmat de mai multe ori că în viziunea lui Machiavelli omul 
este o fiinţă rea şi că din această premisă decurg toate legile sale 
concrete şi toată filosofia sa cu privire la domeniul politic. Acest lucru 
este evident în capitolul XVII, unde ni se spune: 

„Se pune astfel problema dacă este mai bine să fii iubit decât 
temut, sau invers. Răspunsul este că ar trebui să fii şi una şi alta; dar 
întrucât este greu să împaci aceste două lucruri, spun că, atunci când 
unul din două trebuie să lipsească, este mult mai sigur pentru tine să 
fii temut decât iubit. Căci despre oameni se poate spune în general 
lucrul acesta: că sunt nerecunoscători, schimbători, prefăcuţi şi 
ascunşi, că fug de principii şi sunt lacomi de câştig; atâta vreme cât le 
faci bine, sunt ai tăi în întregime (...) atâta vreme cât nevoia este 
departe; dar când ea se apropie, toţi se ridică împotriva ta.” 

Este evident că într-o lume formată din astfel de oameni răi, 
principele, adică cel de deasupra tuturor, nu poate fi decât cel mai rău 
dintre toţi. În principe, calitățile negative ale mulţimii vor fi 
exacerbate chiar de nevoia de a face bine, căci, bunăoară, viclenia lui 
ar trebui să fie mult mai mare decât viclenia mulţimii, pentru ca el să 

câştige în relația cu mulțimea şi astfel să poată să-şi ducă la 
îndeplinire programul politic pozitiv. 

Cuvântul principelui 

Un capitol esenţial este şi cel care se referă la cuvântul 
principelui (cap. XVIII, „Cum trebuie să-şi ţină cuvântul un 
principe”), care nu este deosebit de tonul general al lucrării, dar este 
cu atât mai grav cu cât este vorba despre modalitatea de comunicare a 
elitei şi a masei. Problema „comunicării politice” primeşte aici o 
dezlegare aparte, pe care teoriile de azi ale acestui domeniu o ignoră, o 
ascund sau o aplică fără să ştie. De fapt, în acest capitol avem tabloul 
complet al acestui domeniu al comunicării politice şi avem şi sensul 
acesteia, într-un mod esenţial. Comunicarea politică de azi pare a fi 
insensibilă la fundamentele moderne ale propriei perspective, deci la 
fundamentele ei machiavelice. Ea face din acest domeniu important al 
Cuvântului o simplă chestiune de transmitere de mesaje, într-un stil 
foarte specializat, aparent neutral. Neutralitatea nu e decât suprafaţa 
lucrurilor. În realitate, în spatele acestei „ştiinţe” a comunicării 
politice găsim toate caracteristicile stilului machiavelic de a privi 
problema cuvântului. Am văzut în prelegerea trecută ce înseamnă 
cuvântul pentru filosofi ca Martin Heidegger sau Toma d'Aquino. Să 
vedem ce înseamnă el pentru Machiavelli: 

„Oricine înţelege că este întru totul spre lauda unui principe 
faptul de a se ţine de cuvânt şi de a proceda în mod cinstit, iar nu cu 
viclenie. Cu toate acestea, experiența vremurilor noastre ne arată că 
principii care au săvârşit lucruri mari au fost aceia care n-au ţinut prea 
mult seama de cuvântul dat şi care au ştiut, cu viclenia lor, să 
ameţească mintea oamenilor, iar la sfârşit i-au înfrânt pe aceia care 
s-au încrezut în cinstea lor”. 

Lucrurile sunt explicit spuse. La acestea se mai poate adăuga şi 
teoria elitelor vulpi şi lei (pe care o va relua Pareto şi care provine de 
la Cicero), care pune problema dozajului de acţiuni de forţă (principiul 
leului) şi viclenie (principiul vulpii): 

„Trebuie, aşadar, să fii vulpe pentru ca să recunoşti cursele, şi să 
fii leu, pentru ca să-i sperii pe lupi. Aceia care procedează numai în 
felul leului nu se pricep deloc în arta guvernării (...) Dar trebuie să ştii 
să-ți ascunzi în tot felul această natură de vulpe, să te prefaci şi să nu 
te dai pe față, deoarece oamenii sunt atât de naivi şi se supun atât de 
uşor nevoilor prezente, încât acela care înşeală va găsi întotdeauna pe 
unul care să se lase înşelat.” 

DISCURSURI ASUPRA PRIMEI DECADE 
A LUI TITUS LIVIUS 


Este a doua mare operă politică a lui Machiavelli, după 
Principele. Principalele teme ale acestei opere de filosofie politică vor 
fi analizate în continuare. 

Imaginea omului este aceeaşi ca în Principele. Vom vedea că, 
spre finele lucrării, Machiavelli are o revenire spectaculoasă asupra 
acestei chestiuni, opiniile lui modificându-se radical. 

„Aşa cum demonstrează toţi cei care au tratat tema politicului, 
dar şi numeroasele exemple concrete pe care le furnizează istoria, este 
necesar ca cel care stabileşte forma unui Stat şi îi dă acestuia legile să 
presupună de la început că toţi oamenii sunt răi şi dispuşi să facă uz de 
perversitatea lor ori de câte ori au această ocazie. Dacă răutatea 
oamenilor rămâne ascunsă o vreme, aceasta se datorează câte unei 
cauze necunoscute, pe care experienţa încă n-a devoalat-o, dar care, 
până la urmă, se manifestă la vedere în timp, căci timpul nu degeaba 
este numit părintele adevărului” (II). 


Această afirmaţie este aproape identică cu cea din Principele, 
unde de asemenea Machiavelli face un portret dur omului, aşa cum am 
văzut. 

Machiavelli reafirmă că omul nu face binele decât ca urmare a 
unei necesități, deci ca urmare a unei constrângeri, şi că dacă poate să 
facă răul, el îl va face. De aceea, e nevoie de legi sau instituții, pentru 
ca oamenii să fie împiedicaţi să atingă propria lor natură mizerabilă, 
căzută: 

„(...) niciodată oamenii nu fac binele decât din necesitate; acolo 
unde fiecare e liber să acţioneze după bunul plac şi să se lase în voia 
necuviinței, confuzia şi dezordinea apar imediat. De aceea s-a spus că 
foamea şi sărăcia sporesc abilitățile omului, iar legile le fac bune. 
Acolo unde o cauză oarecare produce un efect bun fără ajutorul legii, 
legea este inutilă, dar când această dispoziţie propice nu există, legea 
devine indispensabilă” (III). 

La întrebarea, răspunsul este următorul, diferențiat: 

„Examinând toate aspectele care derivă din această dublă 
chestiune, e dificil de hotărât cui trebuie să-i fie încredințată paza 

acestei libertăţi, căci nu se poate determina cu claritate care este specia 
de oameni cea mai nocivă într-o republică: ori cei care doresc să 
posede ceea ce nu posedă încă, ori cei care nu vor decât să-şi păstreze 
onorurile pe care deja le au. Poate că, după o examinare atentă, am 
putea ajunge la următoarea concluzie: este vorba fie de o republică ce 
vrea să deţină un imperiu, cum ar fi Roma, fie de o republică ce n-are 
alt scop decât propria conservare. În primul caz, e absolut necesar ca 
modelul de conducere să fie cel al Romei. În al doilea caz, trebuie 
imitate Sparta sau Veneţia (...)” (V) 

Sparta şi Veneţia sunt republici în care nobilimea era la 
conducere, în timp ce la Roma poporul era suveran. Sunt, deci, două 
cazuri diferite, în funcţie de starea viitoare a republicii: dacă republica 
se vrea conservatoare, e bine ca puterea să fie la nobili, dacă se vrea 
una în transformare spre imperiu, e bine ca poporul să aibă puterea. 

De ce Sparta a fost o republică extrem de stabilă şi de ce nu 
a fost acesta cazul Romei? 

Cazul Spartei: număr mic de locuitori şi autarhie, închidere 
față de cetăţenii străini: 

„Această concordie a avut două cauze principale: una este 
numărul mic de locuitori ai Spartei, care a permis guvernarea de către 
un număr mic de magistrați; a doua, refuzul de a admite străini în 
sânul republicii, ceea ce a îndepărtat de popor orice motiv de corupţie 
şi a împiedicat populația să crească şi greutatea guvernării să devină 
prea mare pentru acei puţini magistrați.” (VI) 

Cazul Romei: dacă Roma ar fi ales calea echilibrului, după 
model spartan sau venețian, ea nu ar mai fi ajuns la grandoarea la care 
a ajuns. Se pare că este o relaţie invers proporțională între echilibrul şi 
raționalitatea unei republici şi măreţia ei istorică, adică grandoarea ei. 
În această grandoare stă însă şi pericolul dezechilibrului, al tumultului 
ucigaş. 

Machiavelli pare a gândi că Sparta a fost o republică foarte 
echilibrată, dar formată din oameni care în cele din urmă şi-au pierdut 
forța istorică şi au devenit laşi. Sau, cel puţin el extrage o astfel de 
„lege istorică” din exemplele opuse ale Spartei şi Romei, lege care nu 
are însă fundament. Nu e deloc adevărat că micile republici greceşti, 
guvernate de echilibru, ar fi fost formate din oameni incapabili de 
cuceriri, laşi, nevolnici. lată cuvintele lui Machiavelli: 

„Vrem să formăm un popor numeros şi războinic, care îşi 
extinde cuceririle până departe; va trebui să i se imprime acestuia un 

caracter care-l va face greu de guvernat. Dacă, dimpotrivă, vrem să-l 
închidem între limite strâmte, sau să-l ținem dezarmat, pentru a-l 
guverna mai bine, el nu-şi va putea menţine cuceririle, sau va deveni 
atât de laş încât va lăsa aceste cuceriri în mâinile primului atacator” 
(VD. 

Machiavelli e de părere, finalmente, că cea mai bună formă de 
organizare e cea a Romei, care duce la grandoare, căci, în orice caz, 
nici o republică nu poate scăpa definitiv de dezechilibre. Ori, în 
viziunea lui, numai constituția Romei e capabilă să preia aceste 
dezechilibre şi să le transforme în forțe capabile să ducă republica mai 
departe. Sparta sau Veneţia, republici stabile, sunt mai uşor de distrus 
de aceste schimbări istorice. Aici, în acest capitol, avem, de fapt, o 
teorie a schimbării politice şi a modului în care schimbarea afectează 
diferitele tipuri de republici — două — dacă reducem totul la cele spuse 
de Machiavelli. Republicile ce au o constituţie flexibilă se pot adapta 
acestor schimbări şi pot folosi schimbarea în folos propriu, pentru a se 
dezvolta. Este cazul Romei, care era pregătiră de cuceriri, şi le dorea, 
avea un popor războinic şi o elită de acelaşi calibru etc. Alte republici 
sunt închise în orizonturile justeţii politice, lucru care le face inapte 
să se adapteze schimbării. Ele sunt mai fragile, tocmai pentru că nu 
sunt obişnuite cu iraționalitatea faptului istoric. Este cazul Spartei şi al 
Veneţiei, care nu s-au putut impune vecinilor decât un timp scurt, ceea 
ce dovedeşte fragilitatea construcţiei lor statale. Raţionalitatea 
constituţiei nu este o garanţie a succesului istoric, ne previne 
Machiavelli. Este o critică indirectă la adresa întregii lumi greceşti. De 
aici se vede clar că Renaşterea, în viziunea lui Machiavelli, este o 
renaştere a Romei şi nu a Greciei. De aceea este absolut îndreptăţit 
Martin Heidegger când afirmă că întreaga Renaştere stă pe un 
fundament roman, nu pe unul grec. Oamenii Renaşterii de felul lui 
Machiavelli nu iubeau şi nu puteau înțelege Grecia, ci-şi doreau genul 
de glorie lumească a Romei, imperiul mondial şi universal prin 
excelență, idee care a trecut apoi la Sfântul Scaun (tot o idee 
heideggeriană) fără nici un fel de ajustare. 

Machiavelli îşi declară foarte deschis admirația pentru modelul 
roman: 

„Și, pentru a reveni la primul meu raţionament, cred că trebuie 
imitată constituţia romană şi nu cea a altor republici, fiindcă nu cred 
că poate exista un model intermediar între aceste două tipuri de 
conducere şi deci trebuie tolerate adversităţile ce apar între popor şi 
senat, privindu-le ca pe un rău necesar pentru a ajunge la grandoarea 
romană” (VI). 

De aceea, în ciuda criticilor sale la adresa Bisericii Catolice, 
Machiavelli este, în fondul său, un soldat al acestui spirit imperial 
al bisericii catolice. Machiavelli este mai catolic decât Papa, deşi 
nu vrea să ştie acest lucru. Cei doi se întâlnesc în încercarea de salvare 
a spiritului Romei antice, unul pe dimensiune strict politică, altul pe 
dimensiune strict religioasă, dar din aceeaşi rădăcină a dominaţiei 
universale, moştenire a grandorii romane de care vorbeşte secretarul 
florentin. Nu trebuie, în acest punct, să ne lăsăm înşelați de 
anticatolicismul aparent şi zgomotos al lui Machiavelli. lată ce spune 
Heidegger despre acest subiect: 

„Din acest motiv, însăşi acea epocă istorică a lumii, numită — în 
conformitate cu cronologia istoriografică — epoca modernităţii, îşi are 
rădăcinile în fenomenul latinizării elenismului. «Renaşterea» 
Antichității, ce însoţeşte naşterea modernității, este o dovadă 
indubitabilă în acest sens.” 

Şi, de asemenea, mai departe, vorbind despre transformarea 
grecescului yeúðoç în latinescul falsum: 

„Cel care a săvârşit şi desăvârşit această operă nu a fost însă 
imperium-ul «statal», ci  imperium-ul Bisericii,  aşa-zisul 
sacerdotium. «Imperialul» apare acum sub forma curialului curiei 
papei de la Roma. Puterea acestuia se întemeiază, de asemenea, pe 
comandă. Acest caracter de comandă ţine de esența dogmei bisericeşti 
(...) Inchiziția spaniolă este o formă a Imperiului Roman curial."5! 

Papa şi Machiavelli pornesc din aceeaşi rădăcină comună, dar se 
despart la capitolul mijloacelor folosite. Ceea ce-i apropie este însă 
mult mai mult decât ceea ce-i desparte. 

Scopul scuză mijloacele! 

Machiavelli n-a pronunțat ca atare aceste cuvinte, dar a gândit 
aşa, fără îndoială, atunci când s-a referit la fondarea unei republici sau 
a unui regat. El e gata să scuze mijloacele violente ale celui care e 
capabil de asemenea gesturi măreţe: 

„Este un lucru drept când acţiunile unui om îl acuză, ca 
rezultatul să-l justifice; atunci când acest rezultat este fericit, cum o 
arată exemplul lui Romulus, el îl va scuza mereu pe om” (VII). 


* M. Heidegger, Parmenide, Editura Humanitas, Bucureşti, 2001, p. 86. 
31l M. Heidegger, op. cit., p. 92. 

Locul religiei şi al Bisericii catolice în spaţiul politic 

Machiavelli recunoaşte religiei un rol precumpănitor în cadrul 
unui stat. De asemenea, el atribuie sentimentului religios funcția de 
barometru al sănătăţii sau coruperii organismului politic: 

„Prinții şi republicile care vor să împidice Statul să se corupă 
trebuie mai cu seamă să menţină în cadrul acestuia nealterate 
ceremoniile religioase şi respectul pe care ele îl inspiră; cel mai sigur 
semn al ruinei unei țări este disprețul pentru cultul zeilor” (IX). 

Aceasta nu înseamnă că instituţia fundamentală a religiei în 
lume, Biserica Catolică, scapă de reproşurile sale. Aceste reproşuri 
sunt în principal două: mai întâi, faptul că preoţii ei, deci ierarhia 
bisericească nu mai are ea însăşi credință în Dumnezeu, lăsând 
enoriaşii fără exemple pozitive, iar în al doilea rând, faptul că tot ea, 
Biserica, prin oamenii ei, cultivă dezbinarea în Italia. Machivelli ar 
vrea un stat centralizat, pe model francez sau spaniol. El observă că, 
deşi este mai aproape de centrul instituţiei bisericeşti, de Roma, Italia 
este ţara cea mai puţin credincioasă a catolicismului: 

Machiavelli nu este atât deranjat de tentațiile politice ale 
Bisericii, cum s-ar putea crede la prima vedere. El este însă 
nemulțumit că Biserica nici n-a avut puterea să ocupe ea singură 
întreaga Italie, reunind-o astfel sub o guvernare unică, dar nici n-a 
lăsat pe altul s-o cucerească, ci a intervenit mereu ca un factor de 
dezbinare între partidele care şi-au disputat peninsula. Astfel, ne 
putem imagina că dacă Biserica ar fi avut forța să cucerească sub 
sceptrul său lumesc întreaga lume italiană, Machiavelli n-ar mai fi fost 
supărat de intervenţiile lumeşti ale acestei instituţii. Este încă o dovadă 
pentru cele spuse mai sus la capitolul despre romanizarea elenismului. 
Machiavelli este, în fond, un prieten al puterii lumeşti a papei: 

„Astfel, Biserica, nefiind niciodată destul de puternică pentru a 
putea ocupa întreaga Italie şi nepermiţând ca un altul să facă acest 
lucru, este cauza pentru care această țară nu s-a reunit sub sceptrul 
unui singur conducător şi a rămas aservită mai multor prinți şi seniori; 
de aici vin şi dezbinările şi slăbiciunea acestui stat (...)” (TX). 

Dictatura legală 

Magistraturile legale nu sunt periculoase pentru stat, nici dacă e 
vorba despre dictatură. În schimb, cele care nu au gir legal, sunt 
periculoase. De aceea, dacă examinăm cazul republicii romane, vom 
observa că dictatorii i-au adus întotdeauna acesteia numai servicii de 

cea mai bună calitate. Trebuie să ne reamintim că dictatura era în 
antichitate o instituţie bine reglementată, deci legală. Epoca modernă, 
în schimb, este extrem de reticentă la ideea dictatorială, refuzând să 
vadă avantajele pe care această formă de guvernare — întotdeauna 
temporară şi justificată de condiţii excepţionale, atunci când era 
exercitată în condiţii legale — le aducea vieţii politice antice. 

„Într-adevăr, numai magistraţii creaţi prin mijloace extraordinare 
şi puterea obţinută pe căi ilegale sunt periculoase pentru Stat, tot ceea 
ce urmează căilor legale nu poate dăuna acestuia din urmă. Dacă 
examinăm mersul evenimentelor în secolele în care a subzistat 
republica romană, vom vedea că toți dictatorii n-au făcut altceva decât 
să-i aducă acesteia servicii eminente” (XIV). 

Dictatura legală era foarte bine reglementată, de aceea ea nu 
putea face rău statului. Dictatorul nu era numit decât pe un timp 
limitat, iar puterea lui nu dura decât atât cât circumstanțele care îl 
aduseseră la putere. Autoritatea lui era de aşa manieră încât el putea să 
ia toate măsurile de cuviință pentru salvarea statului, fără a se consulta 
cu nimeni. El nu avea însă puterea de a schimba instituțiile normale 
ale statului, prin urmare, acțiunile lui nu puteau fi decât salvatoare, ne 
spune Machiavelli. 

Instituţia dictaturii la Roma este extrem de interesantă şi ei i se 
datorează mult din măreţia acesteia. Spre deosebire de situaţiile 
normale, dictatura e necesară în situaţii de urgență, care pot decide 
soarta statului. Modul cum Machiavelli justifică dictatura antică este 
demn de toată atenţia: 

„În mod cert, dintre toate instituţiile romane, puţine sunt cele 
care merită mai multă atenţie, şi ar trebui să socotim dictatura printre 
cele care au contribuit cel mai mult la grandoarea acestui vast imperiu, 
căci este dificil ca un stat, fără să aibă o atare instituţie, să se poată 
apăra contra evenimentelor extraordinare. Mersul guvernării într-o 
republică este în mod obişnuit prea lent. Nici un consiliu, nici un 
magistrat neputând să-şi asume responsabilitatea acțiunii de unul 
singur, este nevoie de consultări mutuale, iar necesitatea de a reuni 
toate voinţele în momentul cerut face ca luarea măsurilor să fie 
periculoasă când este vorba despre remedierea unui rău neaşteptat şi 

care nu admite defel amânare. Este deci necesar, printre instituţiile 
unei republici, să avem şi una asemănătoare dictaturii”? (XIV). 

Dictaturile joacă rolul pe care-l joacă la Carl Schmitt ideea de 
suveranitate, ca decizie asupra excepţiei.” Şi Machiavelli vorbeşte 
despre situaţiile accidentale ce pot surveni în viaţa unui stat şi care se 
rezolvă prin instituţia dictaturii. Dictatura este suverană, căci ea decide 
în situaţii de excepţie, pe care ordinea legală stabilită a statului nu le-a 
putut prevedea. 

„Astfel, o republică nu va fi niciodată perfectă dacă aceste legi 
nu au prevăzut deloc toate accidentele, dacă n-au preîntâmpinat cele 
ce puteau surveni şi nu au decis care să fie mijloacele de conducere în 
astfel de cazuri. Trag deci concluzia că republicile care, în caz de 
pericole iminente, nu pot recurge nici la un dictator, nici la o altă 
instituţie asemănătoare, nu vor putea evita propria ruină” (XIV). 

Prin urmare, este fals să credem că toate dictaturile sunt în 
afara cadrului legitim, legal. Situaţiile de urgenţă fac, dimpotrivă, 
din dictaturi instituţiile cele mai legitime ale statului, adevăratele 
instituţii suverane, căci ele sunt cele chemate să asigure 
supraviețuirea statului în acele condiţii excepţionale. 

Mulțimea este adesea mai constantă decât principii 

Obişnuiţi să vedem în Machiavelli un apologet al principelui şi 
un „duşman” al mulţimii care nu înțelege scopurile înalte ale acestuia 


3? Trebuie să tragem din acest pasaj concluzia că Machiavelli este un 
adept al dictaturii, sau, în termeni actuali, un teoretician cu înclinații 
dictatoriale în gândire? Sub nici o formă! Numai o judecată pripită, 
ideologică şi, în cele din urmă, falsă, ne-ar putea face să credem aşa ceva. 
Machiavelli este, de această dată, chiar realist. Cei care admiră realismul lui 


3» 


Machiavelli (şi care astăzi sunt deplin în tabăra „democratică” a gândirii) ar 
trebui să nu ignore acest pasaj din autorul nostru. 

3 A se vedea Carl Schmitt, Teologia politică, Editura Universal Dalsi, 
Bucureşti, 1996. Un interesant studiu (din păcate, de mici dimensiuni) despre 
gândirea acestui mare teoretician german se găseşte în Alain de Benoist, 
O perspectivă de dreapta, Editura Anastasia, Bucureşti, 1998, p. 129-136. 

%4 Chiar şi cele mai democratice state de astăzi folosesc mijloace de 
sorginte dictatorială în situaţii de urgență. Este cazul decretării stării de 
necesitate în caz de război, calamităţi foarte grave etc., moment în care în 
mâinile preşedintelui republicii se adună toate puterile executive ale statului. 
În acele momente, aşa-numita ordine constituţională este temporar 
suspendată, iar preşedintele ales democratic devine aproape un dictator. 

din urmă, vom fi surprinşi să constatăm în acest capitol că judecata lui 
se nuanţează foarte mult, ba chiar, am putea spune că se răstoarnă. 
Este vorba despre capitolul care tratează problema constanţei mulțimii 
şi a principilor, dar şi despre calitățile morale generale ale mulțimilor 
prin comparaţie cu principii. Este un capitol în care, aşa cum vom 
vedea, Machiavelli înclină balanța în favoarea mulțimilor. 

Mai întâi, el enumeră puținele excepții fericite de la regula pe 
care vrea s-o instituie, aceea că principii sunt mai puţin demni de 
respect decât mulțimea. El respinge exemplul ţărilor bine întocmite, ca 
Egiptul, Sparta sau Franţa (pentru epoca la care scrie), deoarece aceste 
regate sunt regate în care şi principii şi mulțimea sunt virtuoşi, prin 
urmare, nu poate fi făcută o comparație relevantă între „caracterul 
natural” al primilor faţă de ceilalți. Acest „caracter natural” ar putea 
fi asimilat categoriei sociologice pure, tipului ideal al principelui, 
respectiv al mulţimii. În afara unor condiţii concrete excepționale, ne 
spune Machiavelli, principii sunt mai nedemni decât mulțimea. Sau, 
cel puţin, la fel de nedemni ca orice om, deci ca natura umană în 
general. Putem spune că în acest capitol este afirmată o superioritate 
generală a mulțimii față de prinți, pe care am încercat s-o surprindem 
ca atare, în citate cât mai convingătoare: 

„Astfel, sunt împotriva acestei opinii generale care spune că 
popoarele, atunci când sunt stăpâne, sunt mereu uşuratice, inconstante 
şi ingrate şi susțin că aceste defecte nu le sunt mai proprii lor decât 
principilor (...) Un popor care comandă, sub imperiul unei constituţii 
bune, va fi la fel de stabil, de prudent şi de recunoscător ca un 
principe; ce spun eu? El va fi chiar mai bun decât principele cel mai 
înțelept (...) Diferenţa pe care o constatăm între conduita popoarelor 
şi a principilor nu provine din caracter, care este acelaşi la toți 
oamenii, si chiar e mai bun în cazul popoarelor, ci din aceea că 
respectul pentru legi este mai mult sau mai puţin profund (...) 

Nu voi face decât să repet ceea ce deja am expus pe larg într-un 
capitol precedent, unde am demonstrat că popoarele sunt mai puţin 
ingrate decât principii. Cât priveşte inteligenţa şi constanța, susțin că 
un popor e mai prudent, mai puţin nestatornic şi are simțăminte mai 
drepte. Nu degeaba se spune că vocea poporului este vocea lui 
Dumnezeu” (XIX). 

O modalitate foarte subtilă de a măsura efectele nocive ale 
guvernărilor populare corupte prin comparaţie cu cele ale prinților 
corupți este aceea de a măsura speranțele şi temerile legate de cele 
două tipuri de guvernare. Este o măsurătoare noologică, în spiritul 

teoriei lui Ilie Bădescu”. Machiavelli crede că poporul iese mai bine 
din această comparație cu prinții. Pasajul este extrem de interesant: 
„Când un popor este livrat tuturor furiilor şi zguduirilor 
populare, nu de mânia lui ne temem: nu ne e teamă de răul prezent, ci 
de rezultatele sale viitoare. Tremurăm să nu vedem ridicându-se din 
acea dezordine un tiran. În cazul prinților răi, se întâmplă contrariul: 
răul prezent este cel care ne face să tremurăm, iar speranța toată este 
în viitor: oamenii speră că libertatea va putea să apară măcar pe viitor, 
după excesele respectivului prinţ. Astfel, diferenţa dintre cele două 
cazuri este marcată de diferenţa dintre teamă şi speranță” (XIX). 
Diferenţa între o republică (în care conducerea este în mâinile 
poporului) şi un principat, ambele în situaţie de criză, ține de jocul 
subtil al amenințărilor prezente față de cele viitoare şi, în aceeaşi 
ecuaţie, de speranţele prezente şi cele viitoare. Prezentul şi viitorul 
sunt aici extrem de importante. În timp ce poporul dezlănţuit este o 
ameninţare viitoare (prin perspectiva de ridicare din rândurile lui a 
unui tiran extrem de periculos), în cazul unui prinţ corupt, ameninţarea 
este cât se poate de prezentă şi de concretă: chiar prințul este agentul 
activ şi prezent al răului. Dimpotrivă, speranțele sunt amânate în cazul 
acestui prinț corupt pentru mai târziu, căci oamenii pot spera că 
libertatea va renaşte, în ciuda opresiunii la care sunt supuşi de sinistrul 
personaj. Spre deosebire de acest caz, la poporul tulburat, speranțele 
sunt prezente, iar temerile viitoare. Deci, dacă se poate spune astfel, în 
cazul poporului tulburat, speranțele (asimilabile binelui, căci 
speranţele sunt o proiectare a binelui, o reflectare a lor mentală), adică 
binele, au (are) statut prezent, iar răul (temerile), statut viitor, 
potenţial. Invers, prințul corupt ne face să ne temem în prezent (deci 
răul e prezent) şi să sperăm doar în viitor (binele e amânat pentru 
mai târziu, când va înceta regimul său). Toată această complicată 
alchimie poate fi însă întoarsă: e posibil să credem şi să susţinem că 
ceea ce e potenţial are mai multă forță decât ceea ce este prezent, 
obiectiv, şi invers, ceea ce e prezent nu mai reprezintă decât o 
modalitate epuizată a ființării. Prin urmare, dacă vrem să-l combatem 
pe Machiavelli în acest punct, trebuie să admitem că răul prezent e 
mai puțin rău decât cel viitor, potențial, care se anunță doar prin 
temeri, iar binele prezent, concret, este mai puţin bun decât cel 
potenţial şi viitor. În acest caz, proiecția ideală, viitoare a binelui şi a 


* Ilie Bădescu, Noologia, Editura Valahia, 2002. 

răului are o mai mare importanță decât prezenţa concretă. De aici va 
rezulta că e mai bun un principe corupt decât un popor dezlănțuit, 
mânios, căci speranțele legate de suprimarea viitoare a puterii 
individuale a prințului sunt mai sănătoase pentru mentalul colectiv 
decât bucuria prezentă a absenței tiranului criminal ce s-ar putea ridica 
din rândurile poporului dezlănţuit. Este cazul dictaturii lui Ceauşescu, 
unde speranța în căderea tiranului a fost o modalitate de purificare a 
spiritului colectiv mai profundă decât actuala bucurie concretă a 
guvernării aşa-zis democratice. Regimul actual, funcţionând pe 
principiile machiavellice ale actului politic concret, prezent, obiectiv, 
realist este mai puțin profitabil pentru sufletul popular decât 
purificarea trecută prin speranță. Se poate spune că epoca actuală este 
o epocă machiavellică prin aceea că trăieşte exclusiv din actul concret 
politic, la timpul prezent, fără nici cea mai mică preocupare de tip 
profetic, adică de împlinire viitoare. Profeţia din vremea lui Ceauşescu 
era întăritoare pentru mase. Ea ţinea sus stindardul bucuriei că, până la 
urmă, tiranul se va stinge şi va lua cu el în mormânt odiosul regim pe 
care-l pusese în practică. Astăzi, oamenii nu mai aşteaptă nimic de la 
viitor şi trebuie să stoarcă cât mai multe bucurii din timpul prezent. 
După gradul de dezamăgire în care au căzut cu toții, se vede că această 
manieră de a face politică, această modalitate istorică este mai puțin 
profitabilă pentru spiritul public. Realismul lui Machiavelli este 
tocmai în acest sens periculos, că exclude ideea de speranţă. 

Critica religiei moderne (creştine) dintr-o perspectivă 
nietzscheeană avant la lettre: 

Machiavelli nu este doar un critic al politizării ineficiente a 
activităţii Bisericii Catolice, pe care, aşa cum ştim, o acuză de 
intervenţii nereuşite în politica principatelor italiene. El este în acelaşi 
timp un critic al substanţei vieţii religioase din vremea lui. Această 
critică seamănă destul de mult cu ideile lui Nietzsche asupra „moralei 
de sclavi” pe care au indus-o în lumea modernă ideile creştine. Între 
morala creştină şi decăderea lumii prin depotenţare relația este de la 
cauză la efect. Să-l ascultăm pe Machiavelli făcând elogiul eroismului 
antic şi criticând valorile umilinţei, proprii religiei creştine: 

„Religiile antice (...) nu acordau onoruri divine decât 
muritorilor care excelau în gloria lumească, cum ar fi comandanții 
iluştri de oşti sau conducătorii de republici; religia noastră, 
dimpotrivă, nu-i sanctifică decât pe cei umili şi pe cei dedaţi 
contemplaţiei mai degrabă decât vieţii active. În plus, ea a plasat 

binele suprem în umilință, în disprețul față de lucrurile acestei 
lumi (...)” (XXT). 

Morala creştină a încurajat tirania, pe căi ocolite, dar a 
încurajat-o: 

„Se pare că această nouă morală i-a făcut pe oameni mai slabi şi 
a dat lumea pe mâinile unor scelerați îndrăzneți. Aceştia au simțit că 
puteau fără probleme să-şi exercite tirania, văzând că toţi oameni erau 
dispuşi, în speranța că vor ajunge în paradis, să sufere toate 
nedreptăţile şi să nu se răzbune” (XXII). 

Confuziile lui Machiavelli în ce priveşte elogiul libertăţii 

Acestea sunt foarte evidente în pasajul care urmează, unde 
autorul amestecă mai multe criterii în definirea libertăţii: 

„Aşa cum am mai spus, toate cetăţile, toate statele care trăiesc 
sub egida libertăţii, oriunde ar fi, beneficiază mereu de cele mai mari 
avantaje: în aceste locuri populaţia este cea mai numeroasă, deoarece 
căsătoriile sunt mai libere şi oamenii caută să aibă cât mai multe 
legături unii cu alţii; aici cetăţeanul vede bucuros născându-i-se fii pe 
care ştie că-i poate hrăni, netemându-se că i se vor fura bunurile. Aici, 
mai ales, este sigur că pruncii nu vor deveni sclavi, ci oameni liberi, 
capabili, dacă au virtuțile necesare, să devină conducători ai republicii. 
Aici bogăţiile se înmulţesc continuu, şi cele ce provin din agricultură, 
şi cele ce provin din industrie; fiecare caută să-şi sporească şi să 
posede acele bunuri de care crede că se poate bucura după ce le-a 
achiziționat. Rezultă de aici că cetățenii doresc tot ceea ce este în 
avantajul fiecăruia în particular şi al tuturor în general, iar 
prosperitatea publică creşte zi de zi într-o manieră miraculoasă.” 
(XXII) 

Libertatea este definită mai întâi din punct de vedere 
demografic. Sunt libere cetăţile unde oamenii pot să se căsătorească 
liber, adică exact cu cine vor. Apoi, libertatea este văzută din 
perspectivă materială, mai întâi tot în legătură cu ideea de familie, ca 
patrimoniu. Există libertate acolo unde moştenirile sunt sigure. Este 
invocat apoi în mod direct un criteriu strict material, acela al 
bogățiilor. Fiecare cetăţean vrea să acumuleze cât mai multe astfel de 
bogății, de care să se bucure în voie. Este libertatea economică, exact 
ca în doctrina liberală de mai târziu, unde libertatea omului înseamnă 
libertatea de a dispune liber de averea sa. În fine, ni se vorbeşte despre 
interesul individual, care s-ar cupla perfect cu cel general tocmai în 
planul material, al acumulării averilor. Prosperitatea publică ar creşte 

zi de zi, o dată cu cea individuală. Prin urmare, în acest pasaj, 
Machiavelli dă o definiţie foarte actuală a libertăţii, ca în Capitalism şi 
libertate a lui Friedmann." Din această definiție lipseşte aproape cu 
desăvârşire ceea ce s-ar putea numi libertatea interioară, morală sau 
spirituală. Totul se reduce la aspectele exterioare, materiale ale 
libertăţii (cu o uşoară modificare la început, acolo unde libertatea 
capătă o coloratură demografică mai interesantă, dar pe care autorul 
nu insistă prea mult). Elogiul libertăţii se transformă astfel într-un 
elogiu al prosperității. 

Imaginea principelui şi imaginea lui Machiavelli 

Am văzut mai sus că autorul nostru recomandă principelui să-şi 
cultive o imagine care să-l ajute în confruntările politice. Importanţa 
„Imaginii” devine extrem de mare din momentul în care admitem, ca 
Machiavelli, că aparențele trebuie controlate cu cea mai mare grijă, 
astfel încât principele să nu poată fi niciodată surprins într-o stare de 
relativă slăbiciune. El trebuie să se arate mereu sigur pe sine, 
controlând situaţia, aşa cum se spune în limbajul modern. Cultivarea 
imaginii devine de aceea un instrument de prim ordin al vieţii politice. 
Să vedem acum care este imaginea de care s-a bucurat Machiavelli în 
posteritate şi să vedem cât de îndreptăţite sau nu sunt criticile şi 
laudele care i s-au adus. Căci, cu certitudine, Machiavelli este unul 
dintre cei mai „vehiculați” gânditori politici ai tuturor vremurilor. 


* Milton Friedmann, Capitalism şi Libertate, Editura Enciclopedică, 
Bucureşti, 1995 (traducere după Capitalism and Liberty, 1962, 1982, The 
University of Chicago). Afirmațiile acestui autor sunt extrem de tranşante. El 
leagă clar libertatea politică de cea economică, înțeleasă în spirit liberalist: 
„Considerate drept un mijloc de a atinge libertatea politică, rânduielile 
economice sunt importante datorită efectului lor asupra concentrării sau 
dispersiei puterii. Felul de organizare economică care asigură libertatea 
economică în mod direct, şi anume capitalismul concurenţial, promovează, de 
asemenea, libertatea politică, deoarece separă puterea economică de puterea 
politică şi, în acest fel, dă posibilitate uneia să o contrabalanseze pe cealaltă. 
Istoria dovedeşte, fără echivoc, că există o relaţie între libertatea politică şi 
piaţa liberă. Nu cunosc nici un exemplu de societate care, în timp sau în 
spaţiu, să fi cunoscut într-o largă măsură libertatea politică, fără să fi folosit 
cel puţin ceva comparabil cu piaţa liberă pentru a-şi organiza grosul activităţii 
economice.” (p. 23) 

Normal, ca în cazul fiecărui autor, şi în cazul lui Machiavelli 
posteritatea se împarte categoric în adversari şi adulatori, în detractori 
şi fideli, cu numeroase nuanţe, evident. 

Unele dintre cele mai vehemente luări de poziţie împotriva 
autorului Principelui s-a manifestat în Anglia, prin scrisul istoricului 
şi eseistului Macaulay (1800-1859): „Ne îndoim că în istoria literaturii 
mai există vreun nume atât de odios ca cel purtat de omul al cărui 
caracter şi ale cărei scrieri ne propunem acum să le analizăm (...) 
Numele lui s-a transformat într-un epitet pentru ticăloşi, iar prenumele 
în sinonim pentru Diavol.” 

Această atitudine de contestare violentă a fost ulterior 
„îndulcită” semnificativ, până la atitudinea opusă, de adulare. Ernst 
Cassirer sesizează acest lucru şi ne îndeamnă să nu procedăm la 
judecarea morală a operei: „Într-un caz precum cel al lui Machiavelli 
ambele atitudini (aprobare şi dezaprobare — n. n. — C. P.) sunt însă 
inadecvate şi induc în eroare. Nu spun că nu trebuie să citim şi să 
interpretăm cartea din punct de vedere moral. Dat fiind că opera a avut 
un impact moral atât de mare, nu putem să nu emitem o astfel de 
judecată şi este chiar necesar să o facem. Dar nu trebuie să începem 
prin a o aproba sau a o dezaproba; prin a o ataca sau elogia.”’ 

Şi totuşi, foarte multe dintre referirile la Machiavelli conţin 
inexorabil un grăunte de aprobare sau dezaprobare, deci şi de judecată 
morală asupra operei. Uneori, aprobarea operei nu înseamnă pur şi 
simplu aprobarea „machiavelismului”, aşa cum, alteori, dezaprobarea 
conţinutului Principelui nu este tot una cu respingerea aceluiaşi 
machiavelism în numele unui moralism pur. Acesta este, de exemplu, 
cazul lui Bacon, care aprobă realismul secretarului florentin (sau ceea 
ce pare a fi realismul acestuia): „Suntem profund recunoscători lui 
Machiavelli şi altor scriitori de acelaşi gen, care spun sau descriu în 
mod deschis şi fără ascunzişuri ceea ce fac oamenii, nu ceea ce ar 
trebui să facă.” 


37 Macauley, Thomas, Critical, Historical and Miscellaneous Essays 
(New York, 1860, I, 267), apud E. Cassirer, Mitul Statului, Institutul 
European, laşi, 2001, p. 154. Toate citatele ce urmează sunt preluate de la 
Cassirer în ediția amintită. 

38 E. Cassirer, op. cit., p. 154. 

* F, Bacon, De augmentis scientiarum, VII, II, sec. 10 (apud Cassirer, p. 157). 

La rândul său, crede Cassirer, Spinoza a făcut, probabil, cel mai 
mult pentru „reabilitarea” lui Machiavelli. Opinia lui Spinoza, care 
vedea în Machiavelli un „campion al libertăţii” este că Principele 
conţine un sens ascuns, altfel neputându-se explica de ce în această 
lucrare există atât de multe învățături care s-ar potrivi de minune celui 
mai aspru regim tiranic. Cassirer ştie că Spinoza l-a crezut pe 
Machiavelli un maestru al disimulării, al şiretlicurilor (dovadă fiind 
Chiar scrierea celebrului său tratat, în care sensul ascuns este 
dominant). Dar, precizează primul, dacă machiavelismul este sinonim 
cu viclenia, Machiavelli nu a fost deloc un tip şiret. Dimpotrivă, el 
este unul dintre cei mai sinceri autori. Ca om, de asemenea, el „nu a 
fost niciodată un ipocrit”, ne asigură autorul german. „Poate că acest 
magistru al perfidiei politice şi înşelătoriei a fost unul dintre cei mai 
sinceri scriitori politici.” Părerile favorabile lui Machiavelli se 
înmulțesc pe măsură ce ne apropiem de zilele noastre. Herder este 
unul dintre autorii favorabili secretarului florentin, ca şi Hegel. Acesta 
din urmă a fost, se pare, primul mare filosof care l-a elogiat de-a 
dreptul pe Machiavelli. Generaţia patrioților italieni l-a divinizat pe 
Machiavelli (Vittorio Alfieri îl numea „divin”), normal, mai ales 
pornind de la ultimul capitol al Principelui, în care se cere imperios 
eliberarea Italiei de sub jugul străin. 

Prin urmare, există o foarte mare diversitate de opinii relative la 
opera şi la autorul de care vorbim. Foarte multe atitudini de acest fel 
sunt vădit conjuncturale, altele ţin de implicaţii mai profunde. Am 
reținut mai sus îndemnul lui Cassirer de a nu porni „analiza” operei 
machiaveliene prin anatemizarea sau divinizarea ei. Nu suntem însă de 
acord cu autorul german atunci când acesta trage o linie de demarcaţie 
între omul integru Machiavelli şi opera sa. Căci această demarcaţie 
poate duce la concluzia că judecata aspră asupra operei (sau judecata 
critică) nu este atât de justificată, de vreme ce omul a fost un patriot 
adevărat şi un om de cea mai bună calitate. Aceste aspecte nici nu 
interesează. Important este ca opera să fie judecată în întregul ei, în 
afara contextului istoric special în care a fost scrisă (căci Machiavelli 
nu a scris numai pentru contemporani, cu lucrul acesta este de acord şi 
Cassirer) şi în afara contextului biografic, a amănuntelor legate de 
viaţa autorului. 

Din punctul nostru de vedere, cheia pentru înţelegerea imaginii 
deformate a lui Machiavelli şi a machiavelismului, a avatarurilor 
extrem de diverse pe care teoria acestuia a cunoscut-o în timp se află 
în miezul operei sale, şi anume în punctul de maximă concentrare a 

teoriei sale politice, aşa-numitul său „realism”. Realismul lui 
Machiavelli este punctul de maximă generalitate al operei sale de 
gânditor. Nu degeaba am citat mai sus cuvintele lui Fr. Bacon, un 
filosof realist el însuşi şi nu degeaba acesta aprecia la Machiavelli 
acelaşi realism. Aici trebuie să căutăm principiul prim al tuturor 
aprecierilor favorabile şi nefavorabile lui Machiavelli. Iar acesta este 
un principiu care nu se poate refuza unei judecăţi morale. Degeaba ne 
îndeamnă Cassirer să ne stăpânim inima atunci când judecăm sau 
citim opera lui Machiavelli. Opera însăşi, prin aşa-numitul său 
caracter „realist”_ se doreşte o piesă importantă pe tabla de şah a 
gândirii morale. În ce sens? Să ne amintim ce spune Bacon despre 
Machiavelli şi ce anume apreciază el la autorul renascentist: faptul că 
prezintă lucrurile aşa cum sunt şi că descrie comportamentul 
oamenilor aşa cum este, nu aşa cum ar trebui să fie. Dar acest ar 
trebui imperativ este chiar chintesenţa actului moral şi a judecății 
morale. Morala judecă în funcţie de cum „ar trebui”, nu de cum „este”. 
Temeiul judecății morale este într-un model perfect de comportament, 
față de care comportamentul uman este mai mult sau mai puţin deviat. 
Prin urmare, în mod cu totul excepţional, omul este sau se comportă 
perfect. De cele mai multe ori, el „ar trebui” să se comporte altfel, 
pentru a se apropia de acel model ideal. Machiavelli, în schimb, 
renunță la acest model ideal, pe care literatura medievală de inspirație 
scolastică îl frecventase până la epuizare. „Păgân” şi duşman al 
Bisericii, Machiavelli nu crede într-un asemenea model (eventual, 
divin). El descrie pur şi simplu comportamentul (adesea, aberant) 
omului de rând. Realismul lui Machiavelli nu este, de fapt, decât o 
formă mascată de anticlericalism, anticlasicism, antiscolasticism. 
Machiavelli este modern în măsura în care renunță la nevoia (pe care 
orice autor clasic, fie păgân, fie creştin o resimțea) de a îmbunătăți 
omul, de a-l face o ființă mai bună, mai dreaptă, mai credincioasă, mai 
educată, mai virtuoasă etc. Machiavelli este cel mai indiferent dintre 
autori în ce priveşte soarta omului, tocmai prin refuzul oricărei 
dimensiuni moralizatoare în judecata acestuia. Aici el se întâlneşte cu 
filosofia realistă a epocii moderne (de inspirație senzualistă şi 
empiristă adesea, cu implicații materialiste şi în orice caz ruptă de 
orice sens religios), care refuză orice contact cu ideile religioase 
despre creaţie, revelaţie şi divinitate. „Realitatea” este aici datul 
sensibil imediat, palpabil, datul simţurilor, realitatea imediată şi 
profană, empirică. La fel, omul lui Machiavelli este ceea ce se vede la 
prima vedere, fiinţa vulgară şi nerecunoscătoare, față de care nu are 
rost să încerci o modelare sau o educare. Care să fie modelul, dacă, în 
principiu, Dumnezeu a căzut mort (ca în incredibila afirmaţie a lui 

Nietzsche)? Aşadar, judecata morală asupra operei machiavelice este 
imperios necesară, tocmai pentru că Machiavelli a refuzat să admită 
orice model moral demn de urmat de către om. Acest refuz nu 
epuizează însă problema morală. Omul va fi întotdeauna o ființă 
îndumnezeită, va simţi mereu în sine măcar o parte de Dumnezeu şi va 
avea mereu nevoie de o confirmare a acestei presimțiri, a acestui 
presentiment. In schimb, Machiavelli refuză omului tocmai această 
introspecţie specială, această căutare a lui Dumnezeu în el însuşi. 
Omul se simte o fiinţă creată de Dumnezeu şi nu o fiinţă „reală”, adică 
dată ca atare şi atât. Omul simte că are un model de urmat, iar acest 
model este divin. 

Prin urmare, teoria lui Machiavelli este profund anticreştină şi 
antidivină (într-un plan mai larg). Tocmai de aceea, ea nu poate trezi 
decât admirația temporară şi parţială a „realiştilor” dogmatici, a celor 
care cred că realitatea se epuizează la capătul aparatului lor senzorial. 

Nu vom putea, deci, urma întru totul îndemnul lui Cassirer, deşi 
nici nu-l vom blama pe Machiavelli înainte de a-l citi. Dar îl vom 
blama imediat după aceea! Desigur, blamarea este, uneori, cea mai 
frumoasă atitudine faţă de un autor. Ea trădează nici mai mult nici mai 
puţin decât o iubire întoarsă, adică un sentiment de adâncă nelinişte în 
fața operei, la antipodul indiferenţei oarbe. 


Întrebări recapitulative 

1. Care este natura omului în opinia lui Machiavelli? 

2. Ce se poate spune despre ideea de „comunicare politică”, 
pornind de la tezele lui Machiavelli? 

3. Ce este dictatura legală? 

4. Cum vedeţi, pornind de la Principele, poziţia elitei politice 
față de cei pe care îi conduce? 

5. Ce crede Machiavelli despre Biserica Catolică? 

6. Cum comentaţi afirmaţiile lui Machiavelli despre libertate, 
din Discursuri asupra primei decade a lui Titus Livius? 

7. ÎNVĂŢĂTURILE LUI NEAGOE BASARAB 
CĂTRE FIUL SĂU THEODOSIE 


Începutul Învățăturilor reprezintă o profesiune de credinţă: 

„Iubitul mieu fiiu, mai nainte de toate să cade să cinsteşti şi să 
lauzi neîncetat pre Dumnezeu cel mare şi bun şi milostiv şi ziditoriul 
nostru cel înţelept, şi zioa şi noaptea şi în tot ceasul şi în tot locul. Şi 
să foarte cuvine să-l slăveşti şi să-l măreşti neîncetat, cu glas necurmat 
şi cu cântări nepărăsite, ca pre cela ce ne-au făcut şi ne-au scos din- 
ntunerec la lumină şi den neființă în ființă.” 

Acest început nu este întâmplător şi nici nu reprezintă un simplu 
tribut pe care autorul îl plăteşte vremurilor. Ca şi Principele lui 
Machiavelli, acest tratat reprezintă un manual de guvernare, foarte la 
modă atunci. Deosebirile față de contemporanul italian sunt 
însemnate, iar acest debut nu face decât să fixeze atmosfera generală 
în care se vor dezbate problemele de natură politică. 

Domnul îl îndeamnă pe viitorul conducător să fie milostiv cu 
mulțimile: 

„Dreptu aceia, iubitul meu fiiu, să fii milostiv tuturor oamenilor 
şi tuturor gloatelor, care ţi le va da Dumnezeu pre mâna ta, pentru că 
însuşi Domnul Dumnezeul nostru şi mântuitorul lisus Hristos ş-au 
vărsat sfântul sânge al său. Şi să nu omori pre nimenea făr” de judecată 
dreaptă şi făr” de ispovedanie, ca să nu fii şi tu junghiat fără de milă, 
ca noatenii şi ca micii; că sângile omului nu iaste ca sângile vitelor sau 


4 Începutul Învăţăturilor bunului credincios Ioan Neagoe, voievodul 
Țării Ungrovlahiei, carele au învăţat pre fiiu-său Theodosie Vodă, Partea 
dintâi. Cuvântul 1, p. 5 în Învățăturile lui Neagoe Basarab către fiul său 
Theodosie, text ales şi stabilit de Florica Moisil şi Dan Zamfirescu, repere 
istorico-literare de Andrei Rusu, Editura Minerva, Colecţia „Patrimoniu”, 
București, 1984. 

altor fieri sau ca al păsărilor, ci iaste într-alt chip, sânge ales şi curăţit 
cu sfântul sânge al Domnului nostru Iisus Hristos” 

Aici, ca şi în alte pasaje ale lucrării, aşa cum vom vedea, 
strategia pur politică se împleteşte cu poveţele creştine. Mai întâi, spre 
deosebire de crezul principelui italian, care cucereşte pentru sine şi cu 
de la sine putere principatele, supunându-şi voinţa locuitorilor 
acestora, mulțimile lui Neagoe sunt de la Dumnezeu. Conducătorul 
este, în buna tradiție de gândire bizantină, numai un reprezentant al lui 
Dumnezeu pe pământ. Aceasta nu înseamnă că domnitorul nu are 
putere lumească. Dimpotrivă. Vremurile fiind destul de neiertătoare, 
Neagoe vorbeşte de cazurile în care principele este cumva nevoit să 
trimită unii oameni la moarte. Pedeapsa capitală nu este exclusă din 
inventarul domniei, dar niciodată ea nu poate fi făcută fără judecată 
dreaptă şi fără spovedanie”. Este ca şi cum condamnatului i s-ar 


* Începutul Învăţăturilor bunului credincios loan Neagoe, voievodul 
Țării Ungrovlahiei, carele au învăţat pre fiiu-său Theodosie Vodă, Partea 
dintâi. Cuvântul 1, p. 8 în Învățăturile lui Neagoe Basarab către fiul său 
Theodosie, text ales şi stabilit de Florica Moisil şi Dan Zamfirescu, repere 
istorico-literare de Andrei Rusu, Editura Minerva, Colecţia „Patrimoniu”, 
București, 1984. 

4 Spovedania sau mărturisirea este o măsură a virtuţii de care omul 
zilelor noastre a uitat. Mărturisirea nu este pur şi simplu o problemă de 
dezascundere, în sensul lui Heidegger. Adică, în teologia ortodoxă, cei care 
mărturisesc anumite păcate nu vor să scape de ele prin simpla aducere a lor la 
vizibilitate. Nu vizualizarea lor este vizată prin mărturisire, dimpotrivă, 
mărturisirea este cea care aduce cea mai adâncă acoperire asupra 
acestor păcate. Dar o acoperire de un tip special, acoperirea 
fundamentală, aceea care le face să fie undeva de unde nu se mai pot 
întoarce. 

Lumea modernă confundă exprimarea păcatelor cu eliminarea lor. 
Mai cu seamă în Occident se crede că toate problemele psihice pot fi 
rezolvate prin aşa-zisa lor conştientizare, prin aducerea lor la lumina 
conştiinţei, deci prin facerea lor vizibile. Dar această formă specială de 
aducere la lumină nu face decât să acopere şi mai mult păcatul sau problema 
psihică. Încrederea în eliminarea răului prin conştientizare decurge din prea 
marea noastră credință în forţa conştiinţei. Dimpotrivă, mărturisirea, care este 
o formă nu neapărat conştientă de aducere la lumină a răului, reprezintă o 
modalitate mult mai benefică de scăpare de acel păcat. Relele conştientizate 
sunt adesea acutizate şi potenţate, nu diminuate. Doar mărturisirea are în sine 
capacitatea de a echilibra ființa omului, capacitatea de a face pace în om, de 

asigura două servicii speciale, înainte de moarte, unul ce ţine de lumea 
concretă, de aici, altul ce ţine de lumea de dincolo. Întâmplările lumii 
de aici trebuie să aibă corespondent în lumea cealaltă. 

Interesantă este şi justificarea acestei cerinţe, de a proceda la 
judecarea dreaptă a pricinilor şi la acordarea dreptului la spovedanie 
condamnaților. Exprimările lui Neagoe sunt destul de eliptice, de 
aceea trebuie să facem un oarecare efort de interpretare. Nu trebuie să 
uităm nici o altă dificultate ce apare în legătură cu interpretarea unor 
astfel de texte. Este vorba despre caracterul lor sapiențial. 
Înţelepciunea creştină a acestor pagini este atât de naturală şi atât de 
veche şi de bine asimilată, încât nu întotdeauna comentatorul poate să 
discearnă importanţa unor idei din text. Pentru că înţelepciunea veche 
are două dimensiuni, de care nu suntem întotdeauna conştienţi. Este 
vorba despre absorbţia acestei filosofii vechi în ceea ce s-ar putea 
numi fondul bunului simţ. Pentru că au devenit categorii ale bunului 
simţ, ideile exprimate în acest tip de cărţi sunt mai puţin evidente. În 
al doilea rând, îndepărtarea filosofiei politice actuale de rădăcinile sale 
creştine (deci şi de bunul simţ de care am vorbit), face ca rezonanţa lor 
în mintea şi inima comentatorului să fie mult mai mică. Cu alte 
cuvinte, capacitatea unor astfel de texte de a mai stârni interesul 
oamenilor (între ei, şi a comentatorilor specializaţi) este din ce în ce 


a-l împăca inclusiv cu acele păcate. Căci păcatele, aşa cum se spune, trebuie 
asumate. Asumate în sens de mărturisire, nu asumate în sens de recunoscute 
şi (cumva) acceptate o dată cu această recunoaştere. Asumarea aşa este 
înțeleasă în ziua de azi, ca o recunoaştere, ba chiar ca o lăudăroşenie cu acele 
păcate, în genul unui copil care e mândru de poznele lui. Adevărata asumare 
e aceea gravă, în care intră şi fuga de păcat, şi mărturisirea lui, şi lupta 
împotriva lui şi conştientizarea lui şi promisiunea proprie că nu se va mai 
repeta. O educaţie permanentă a propriei ființe. Mărturisirea este forma 
supremă de autoeducaţie a omului. Ea conţine efortul cel mai mare al 
fiinţei umane de a se elibera nu de păcatul concret cutare, ci de maniera de a 
cădea în păcate. Mărturisirea fuge de ideea de păcat, nu de un anume păcat 
concret. Spovedania sau mărturisirea nu are nici o forță terapeutică fără ajutor 
divin: „Simpla mărturisire a păcatelor îl uşurează, cu siguranță, pe cel bolnav, 
dar păcatele, exteriorizate şi obiectivizate astfel, continuă totuşi să aibă o 
anumită forță şi numai dezlegarea sacramentală, care prin milostivirea şi 
iertarea lui Dumnezeu le nimiceşte cu totul, poate să le taie orice putere 
asupra omului” (Jean-Claude Larchet, Terapeutica bolilor spirituale, Editura 
Sophia, 2001, p. 269). 

mai mică, pe măsură ce filosofia politică a vremurilor noastre capătă 
accente pur machiavelice. Machiavelismul îl înțelegem aici ca pe o 
etichetă ce descrie destul de exact îndepărtarea umanităţii de 
modalităţile esențiale de conducere politică, bazate pe o morală 
religioasă temeinică, pe frica de Dumnezeu sau, în general, pe frica de 
zei. Se poate spune că politica modernă este la tot pasul contrazisă de 
sensurile acestei lucrări a spiritualității ortodoxe. 

De ce spune Neagoe că domnul care omoară fără judecată şi fără 
spovedanie se expune el însuşi unui astfel de tratament? Trecem peste 
„amănuntul” că astăzi nimeni nu mai are în vedere astfel de necesităţi. 
Judecata modernă nu este o judecată a omului ca întreg, nu este o 
judecată morală, ci una strict a unei fapte. Un criminal este judecat 
pentru crime şi nu pentru atitudinea lui antiumană. Spovedania s-a 
păstrat pe alocuri, dar destul de puțin şi nu mai are forța imperativă de 
altădată. Problema principală care se pune este: e normal ca un 
principe să se teamă de faptele sale nelegiuite, atâta vreme cât puterea 
lumească îi aparţine? Se va teme el de răzbunarea oamenilor, sau este 
vorba despre altceva? Adică, se teme el că, nemaideţinând puterea, va 
suporta un tratament similar, care nu e conform normelor creştine? 
După părerea noastră, temerile domnului nu vizează în principal 
aceste aspecte. El se teme nu de oameni şi de răzbunarea acestora, ci 
de Dumnezeu. Există o justiție divină mai puternică decât judecata 
umană, iar de aceasta dintâi domnul se teme cu adevărat, înainte de a 
se teme de puterea oamenilor. Căci şi cazul în care el ar cădea pradă 
răzbunării oamenilor şi ar fi omorât fără îndeplinirea exigențelor 
justiţiei divine, ar fi tot un caz de părăsire a sa de către Dumnezeu. 
Prin mânia oamenilor se va exprima în acest caz mânia lui Dumnezeu. 
În fine, celălalt argument pentru a nu da morţii oameni nejudecaţi şi 
nespovediţi ține de natura divină a omului. Omul nu este o viețuitoare 
oarecare, ci este „în alt chip”, adică în chip divin. Omul este 
viețuitoare divină pentru că lisus Hristos s-a sacrificat în numele 
acestuia. 

Puterea politică pământeană este cu totul în mâinile lui 
Dumnezeu. Conducătorii politici ai lumii sunt simpli slujitori ai 
acestuia pe pământ, căci adevărata putere este la El. Ce anume face ca 
un conducător pământean să merite conducerea şi să fie în grațiile 
Domnului? Revenim aici la tema binelui şi a răului, de care ne-am 
ocupat şi în cazul lui Machiavelli, numai că de această dată vom vedea 

că nu problematica răului este în prim-planul concepției politice a 
autorului, ci cea a binelui: 

„Vezi, iubitul mieu, pre împăratul cel mare, care ne-au iubit şi 
ne-au făcut şi pre noi împărați pre pământu (aceasta înseamnă că 
împărăţia lumească este o copie palidă a celei celeşti, iar conducătorii 
de aici trebuie să caute să fie după chipul şi asemănarea celui divin, 
altfel iubirea tatălui nu e posibilă, iar împărăția pământeană nu mai 
este dată celui de pe pământ — n.n. — C.P.), ca şi pre sine, şi-i iaste voia 
să fim şi în cer, şi dacă vom vrea noi, vom fi, numai să facem bine 
(subl. ns. — C. P.) şi vom fi împărați şi vom împărăţi în veci. Însă 
împărăţiile şi domniile ceste după pământu sântu în mâna şi voia lui 
Dumnezeu, şi în nevoinţile noastre cele bune se-au dat.” 

Aerul de smerenie ce se ridică din aceste fraze poate părea 
ciudat pentru un conducător lumesc, mai ales dacă ne raportăm, aşa 
cum am amintit deja, la epoca evului de mijloc, când a fost scrisă 
această carte şi care era departe de a fi o epocă pacifică. Cu atât mai 
mult poate intriga tonul, parfumul bisericesc al acestei scrieri. În acest 
punct este nevoie să facem din nou un popas şi să ne gândim la 
diferența dintre modalităţile de abordare a politicului în lumea 
modernă şi în epoca voievodală românească, ţinând cont în acelaşi 
timp de contextul strict istoric al ambelor perioade. Omul zilelor 
noastre îşi imaginează că soluţiile la criza acută în care se zbate lumea 
politică sunt de aceeaşi natură cu manifestările acestei crize. Concret, 
la o accentuare a mijloacelor violente şi brutale din lumea politică se 
contrapun mijloace din ce în ce mai brutale şi mai violente. 
Teoreticienii sunt de acord că filosofia politică a vremurilor noastre 
este una cinică. Rezolvarea, din punctul lor de vedere, se rezumă la o 
rafinare şi mai mare a cinismului vieţii politice. Această rafinare a 
cinismului vieții politice am întâlnit-o deja la Machiavelli, unde, aşa 
cum ne amintim, la răutățile şi malversaţiunile populare, principele 
trebuia să răspundă cu o sporire a răutăţilor şi a malversaţiunilor, 
pentru a câştiga în lupta cu masele. O spirală a răului, implacabilă, 
este în felul acesta trasată în planul istoriei politice, iar această spirală 
este chiar destinul politic al omului de azi. La Neagoe Basarab 


8 Începutul Învăţăturilor bunului credincios Ioan Neagoe, voievodul 
Țării Ungrovlahiei, carele au învăţat pre fiiu-său Theodosie Vodă, Partea 
dintâi. Cuvântul 1, p. 9 în Învățăturile lui Neagoe Basarab către fiul său 
Theodosie, text ales şi stabilit de Florica Moisil şi Dan Zamfirescu, repere 
istorico-literare de Andrei Rusu, Editura Minerva, Colecţia „Patrimoniu”, 
București, 1984. 

129 


Universitatea SPIRU HARET 


întâlnim perspectiva opusă. La răul lumii se contrapune binele omului 
politic, inspirat de binele universal ce are temeiul în Dumnezeu. La 
răutățile lumii, conducătorul răspunde cu binele creştin, după 
exemplul Mântuitorului. Nu trebuie să uităm că această punere în 
scenă a binelui se petrece într-o epocă extrem de frământată, în care în 
nici un caz firea oamenilor nu era angelică. Cu atât mai mult trebuie să 
ne dea de gândit concepţia din /nvățături. Dacă vom compara epoca 
noastră cu epoca medievală, e foarte posibil să descoperim că atunci 
manifestările răului erau şi mai violente ca în zilele noastre. Cu atât 
mai ciudată este concepţia noastră asupra soluţiilor la criza lumii. Căci 
justificarea pe care o aducem noi, cei de azi, la faptele noastre rele 
(care este şi justificarea lui Machiavelli) este că lumea e din ce în ce 
mai rea, iar la rău nu ne putem opune decât prin rău. Legea talionului, 
în variantă modernă, iată legea care conduce azi lumea politică. Din 
păcate, se dovedeşte că această justificare nu este adevărată. Lumea 
lui Neagoe era mai tulburată politic, şi totuşi, recomandările lui 
mergeau în direcţia binelui. Busola omenirii trebuie ţinută în direcţia 
binelui, indiferent de răul din j jur. Raportul între bine şi rău este la 
Neagoe răsturnat față de Machiavelli. În timp ce la acesta din urmă 
răul lumii cheamă răul acțiunii politice, la infinit, la Neagoe, răul 
lumii este curmat prin soluția salvatoare a binelui, iar cercul vicios al 
răului este astfel oprit. Ideea este că răul nu poate fi oprit prin rău, ci 
numai prin bine. Altfel spus, o valoare negativă nu poate fi eliminată 
decât printr-una pozitivă. 

Împărăţia lumească nu merită mai multă atenție decât 
împărăţia cerească. „Schimbul” de împărăţii. 

Toată filosofia politică a lui Neagoe se sprijină pe ideea 
supremaţiei împărăției divine, a „cetăţii lui Dumnezeu”. De aceea, 
deşi conducători pe acest pământ, domnii sunt mai degrabă atenţi la 
împărăția din ceruri. Comparaţia dintre ce e pe pământ şi ce e în cer 
este net în favoarea acestuia din urmă. Prin urmare, ca orice muritor 
de rând, domnul este atent la propria mântuire. În mare, mântuirea sa 
urmează căile fireşti ale mântuirii oricărui creştin. Deosebirea este că, 
pe lângă propria grijă, conducătorul are şi grija supuşilor săi. 
Domnitorul este obligat să vegheze la respectarea legii divine în 
popor, căci el a primit funcţia politică de la Dumnezeu, iar o dată cu 
ea a primit şi responsabilitatea salvării, a mântuirii norodului. 
Principele lui Machiavelli nu avea, din acest punct de vedere, nici o 
îndatorire. Preocupările lui nu vizau problema mântuirii. 

Michel  Senellart accentuează acest caracter al gândirii 
machiaveliene, indiferent la problema mântuirii şi atent numai la ideea 
de succes (politic): o dată cu Machiavelli, asistăm la „o redefinire a 

regulilor guvernării în funcţie de criterii legate de succes, disociate 
deci de perspectiva mântuirii”. Această disociere din cadrul gândirii 
italianului înseamnă scoaterea problemei teologice din planul 
speculaţiei politice. Teologia politică dispare. lată însă că ea rezistă în 
aria răsăriteană de gândire, acolo unde influența Renaşterii este încă 
discretă. 

Secretarul florentin înlocuia închinarea la Dumnezeu a poporului 
cu închinarea la propria persoană (Machiavelli proiectează atât de 
multe elemente escatologice în Principele său, care urma să vină şi să 
„salveze” Italia, încât acesta devine un fel de Mesia cu dimensiune 
strict politică). În cazul lui Neagoe, conducătorul nu ia asupra sa 
meritele guvernării, în schimb îşi asumă toate sarcinile pe care le-a 
primit ca păstor al turmei de credincioşi. Împărăţiile lumești sunt 
trecătoare, numai cea divină este veşnică: 

„lar, deşi ai tu, nu te lăuda, că de la Dumnezeu le-ai luat, ca să 
dai schiptrul şi steagul împărăției şi domniei tale cu multă mulțumire, 
cum şi împărații cei mai denainte vreme ş-au dat împărăţiile în mâna 
lui Dumnezeu tatăl, cu multă îndrăznire şi cu multă cinste şi cu mare 
îndreptare. Şi cu împărățiile lumii aceştii trecătoare au dobândit 
împărăţiia cea netrecătoare a ceriului şi au luat cununa bunătăţilor din 
mâinile lui Dumnezeu. Şi să nu ţi să înalță inima, nici să te trufeşti de 
limbile şi de năroadele cele multe, că de la Dumnezeu fu dată putere 
voao şi biruinţă de la Cel-de-sus.”* 

Binele faptelor conducătorului nu presupune că lumea e bună. 
Binele e răspunsul nostru la răul lumii. Deci, binele nu vine din lume, 
ci din oameni, în cazul în care aceştia sunt îndumnezeiţi. 

Faptul că la răul lumii se răspunde cu bine nu înseamnă 
nicidecum că Neagoe ar crede că lumea e bună. Ca şi Machiavelli, el e 
conştient de nedreptăţile şi răutăţile lumii: 

„lară lumea aceasta cu adevărat iaste rea şi înşălătoare şi 
pizmătariță şi urâtoare”"S, spune el. 

Puterea lumească, oricât de mare, nu valorează nimic, dacă cel 
ce o are calcă în picioare poruncile divine: 


44 Michel Senellart, Artele guvernării, Editura Meridiane, Bucureşti, 
1998, p. 211. 
4 Învățăturile ..., ed. cit., p. 11. 
46 Partea I, Pildă a aceluiaşi Varlaam. Pentru priveghetoare (p. 100, în 
ed. Minerva, 1984). 

„Drept aceia, ia aminte cu înţelegere şi cu socoteală şi vezi că de 
vei călca legea, şi poruncile lui Dumnezeu nu le vei umplea, deacii 
măcar de-ai birui toată lumea şi de ţi s-ar pleca toți împărații lumii 
aceştia ţie, şi de s-ar scula cu toată puterea lor să-ţi fie ţie într-ajutor, 
nici de un folos nu-ţi va fi, nici îţi va putea ajuta cineva”. 

Puterea lumească nu e respinsă, aşa cum se colportează 
îndeobşte pe seama lui Neagoe (aceasta este acuzaţia care se aduce, în 
subtext, acestui tip de scriere politico-teologală, faptul că nu ar fi 
suficient de „explicită” în ce priveşte procedeele pur lumeşti de 
administrare a puterii politice, aşa cum e cazul lui Machiavelli), ea 
însă nu este un scop în sine, ci este ocazia ce i se dă conducătorului de 
a aplica legea divină, de a se apropia de modelul conducerii divine a 
lumii. Neagoe e mai aproape, din acest punct de vedere, de Sfântul 
Toma d'Aquino decât de Machiavelli, deşi unii comentatori români, 
reputați specialişti ai operei lui Neagoe, au văzut adesea puncte 
comune între secretarul Florenței şi domnul Ţării Româneşti. Edgar 
Papu, cunoscutul comparatist român, susține apropierile dintre Neagoe 
Basarab şi Guicciardini, dar mai ales dintre primul şi literatura iezuită 
a disimulării psihologice, reprezentată de Baltasar Graciân, cunoscut 
autor baroc, în opera căruia tema centrală este aceea a aşa-numitului 
hombre secreto.* Din punctul nostru de vedere, afirmaţiile lui Edgar 
Papu privind apropierile dintre spiritul /nvăzăturilor şi spiritul de 
disimulare, de ascundere, de prudenţă iscoditoare a iezuitului Baltasar 
Gracián (exprimate prin tema lui hombre secreto) nu se pot susţine.” 

Primirea soliilor şi războaiele reprezintă probleme pe larg 
discutate în cadrul Învăţăturilor. Capitolul dedicat acestora este unul 
în care amănuntele legate de viaţa strict politică şi diplomatică sunt 
abundente. Prima observaţie ce trebuie făcută este că Neagoe vorbeşte 
despre două mari categorii de solii şi, respectiv, de soli. Unii soli vin 
cu dragoste, cu prietenie, în timp ce alții vin pentru vrajbă şi pentru 
lucruri rele, după cum le este porunca de la domnii lor. Pe scurt, unii 
vin cu intenţii bune, alţii vin cu intenții rele. 


41 Învățăturile ..., p. 21. 

48 Edgar Papu, Din clasicii noştri. Contribuţii la ideea unui protocronism 
românesc, Editura Eminescu, 1977, p. 24. 

# Pentru clarificări în legătură cu ceea ce noi vom numi politica 
nedisimulării, v. Addenda, unde am inserat un studiu special dedicat acestui 
atribut al politicii lui Neagoe Basarab. 

Sfatul cu boierii în care trebuie să se formuleze un răspuns la 
solie trebuie să se desfăşoare într-o atmosferă de înțelegere reciprocă. 
Domnul este îndemnat să le acorde slugilor toată încrederea şi să nu 
cadă rob păcatului orgoliului: 

„Să nu-ţi fie ruşine sau să te ţii mare, cugetând sau zicând în 
inima ta: «Eu, fiind domn, cum poate fi e întreb toți boiarii mei de 
sfat, şi ei sunt slugi mie?» Că şi ei robi lui Hristos sunt, şi dar de vor fi 
unii dentr-înşii îngăduind lui Dumnezeu mai bine decât tine? (...) 

O, fătul mieu şi voi, fraților, cât iaste de bine să mângâiaţi pre 
boiari şi pre slugile voastre în toată vremea şi să vă sfătuiţi cu dânşii în 
tot ceasul şi să luaţi sfat şi de la cei mari şi de la cei al doilea şi de la 
cei mai de jos, că aşa să cade”.s0 

Tema războiului nu putea fi ocolită în cadrul Învăţăturilor. Este 
însă evident, din parcurgerea sfaturilor privitoare la război, că Neagoe 
nu miza foarte mult pe această modalitate de afirmare a țării sale. Se 
poate spune că majoritatea poveţelor se referă la mijloacele de evitare 
a conflictului armat. Războiul trebuie respins, căci aduce numai 
nenorociri — mai ales pentru o ţară cu un potenţial militar redus, cum 
era Ţara Românească. Se recomandă tânărului domn să apeleze la 
mijloace diplomatice pentru a asigura pacea, până la plata unor 
tributuri, a unor mari sume de bani: 

„lar de vor fi păgânii aceia cu oşti mai multe şi cu putere mai 
mare decât voi, iar voi întâi să vă plecaţi lor cu cuvinte bune şi blânde, 
iar de nu vor vrea să să împace cu voi cu acele cuvinte bune, pentru 
necredința lor, voi să le daţi şi bani cât veţi putea. Iar să nu iubiți 
răzmirițile şi războaiele, nici să vă ducă mintea să vă bateţi cu 
dânșii.” 

Dacă războiul este inevitabil, se recomandă credința în 
Dumnezeu şi în forţele proprii, curajul, bărbăția. Teama nu are ce 
căuta pe câmpul de luptă: 

„lar mai vârtos să te rogi lui Dumnezeu, ca să-ţi fie tocmirea şi 
orânduiala ta de la dânsul. Pentr-aceia să-ţi rădici gândul şi mintea la 
cer, să-ţi pogoare şi să-ţi fie Dumnezeu într-ajutor. lar tu să mergi 
dreptu faţă la faţă spre vrăjmaşii tăi, fără nici o frică;, iar căci vor fi ei 


5 Învățăturile ..., p. 163-164. 
`l Ibid., p. 176. 

mulţi, nimic să nu te înfricoşăzi, nici să te îndoieşti. Că omul viteazu 
şi războinic nu să spare de oamenii cei mulţi (...)%? 

Conducătorul trebuie să asculte sfatul bătrânilor în primul 
rând, şi nu pe cel al tinerilor. De altfel, specia literară din care face 
parte lucrarea de care vorbim (literatura aşa-zisă parenetică) poate fi 
încadrată, metaforic, în această categorie a „sfatului bătrânilor”, a 
acelor oameni care, acumulând o experiență de viaţă, sunt capabili să-i 
înveţe şi pe ceilalți cum să reacționeze în cazul unor situații-limită. 

„Pentru aceia, fătul mieu, tot cela ce va asculta de sfatul tinerilor 
şi al copiilor, acela niciodată nu să va bucura, iar cela ce va asculta de 
sfatul bătrânilor celor înţelepţi, acela nu să va căi.” 

Chintesenţa actului de guvernare — iubirea faţă de popor, 
după modelul lui Hristos 

Avem un adevărat poem în proză al iubirii de popor, care 
exprimă, de o manieră neconvenţională, cu o efuziune sufletească 
uriaşă, chintesenţa actului de guvernare: 

„Boiarii tăi şi sfetnicii tăi cei buni foarte să-i cinsteşti şi să-i 
măreşti, căpitanii, cu toată bucuriia să-i veseleşti, şi pre toţi voinicii 
carei să vor nevoi să îngăduiască lui Dumnezeu cu credință şi cu 
dreptate, tu-i dăruiaşte şi numaidecât îi rădică şi-i boereşte, ca să-ți 
slujească domniei tale cu credinţă bună şi cu frica lui Dumnezeu, ca 
nişte creştini drepţi şi adevărați. Şi să asculți la judecată de sfetnicii 
cei buni şi de mărturiile cele adevărate şi credincioase. Şi să iubeşti 
pre toţi tinerii ca pre ai tăi, şi cu cuvântul să-i înveți şi să-i îndulceşti! 
Aşijderea să-i iubeşti pre cei bătrâni şi pre cei tineri, pre cei mari şi pre 
cei mici, pentru dragostea lui Hristos. lar pre fămăele cele bătrâne, pre 
toate să le aibi ca pre nişte mumânii, în locul mă-tei, şi toate fetele şi 
copilele şi văduvele cele tinere şi sărace să le aibi ca pre nişte surori, 
pentru lisus Hristos Dumnezeu, şi să le dai milă din mâinile tale, să să 
hrănească şi să-şi îmbrace goliciunea trupurilor sărăciei lor. Şi pre 
oamenii cei răi şi greşiţi cruţează-i şi fii îndurătoriu spre dânşii, ca şi 
pre tine să te cruțe Dumnezeu şi să-i fie milă de tine.” 

Acesta este, aşa cum spuneam, un adevărat poem al iubirii 
conducătorului pentru popor, în numele lui lisus Hristos. Este vorba 


° Ibid., p. 179. 

5 Ibid., p. 43. 

* Ibid., p. 43-44. 

despre o coborâre a conducătorului în popor. Se observă, pe de altă 
parte, că unul dintre termenii cel mai des întâlniți în ce priveşte 
atitudinea conducătorului faţă de supuşi este cuvântul „a ridica”. 
Domnul trebuie să-i ridice în boierie pe cei care îl slujesc cu credinţă. 
Ridicarea este starea normală a guvernării unei ţări. De asemenea, 
domnul trebuie să ajute pe cei sărmani, văduve, oameni bătrâni, chiar 
până acolo încât să le dea de pomană, căci aceştia sunt neajutorați. 
Aceste două aspecte formează ceea ce am putea denumi starea 
dinamică a țării lui Neagoe. Această stare dinamică a guvernării 
cunoaşte două direcţii: pe de o parte, domnul încearcă să-i ridice pe 
cei credincioşi (administraţia corectă), dar şi pe cei nevolnici, din 
condiția de umilință materială în care se află (săraci, văduve etc.), iar 
pe de altă parte, el însuşi, în calitate de conducător, coboară în 
mijlocul celor mulţi, pentru a le alina suferinţa. Urcarea slujbaşilor 
credincioşi, urmată de coborârea domnului în mijlocul mulțimii, 
formează starea de echilibru dinamic a vieţii politice româneşti. 
Această dinamică nu face decât să apropie cele două straturi 
fundamentale ale oricărei societăţi, anume elita şi masa. Este cazul 
invers Principelui lui Machiavelli, unde elita se vrea cât mai departe 
de masă, pentru a acţiona cât mai eficient (adică mai îndepărtat, mai 
fără scrupule, mai neimplicat din punct de vedere sufletesc) asupra 
acesteia. Este vorba, în cele din urmă, de două modele politice diferite, 
cărora le corespund două elite diferite, cu impulsuri diferite în ce 
priveşte relaţia cu mulțimea. Machiavelli nu vorbeşte niciodată cu 
căldura lui Neagoe despre supuşi, nu vorbeşte despre mila față de 
aceştia, nici despre iertarea celor care greşesc. Dimpotrivă. În timp ce 
la Neagoe elita se apropie de popor, la Machiavelli ştiinţa politică este 
aceea care îndepărtează cele două planuri ale societății. 

Această apropiere a elitei de popor şi a poporului de elită (prin 
ridicarea în funcţii şi onoruri a celor mai destoinici dintre slujitori) nu 
trebuie înțeleasă ca o absenţă a autorităţii conducătorilor, ca o stare 
politică amorfă, nediferențiată. Acest lucru ne este sugerat de 
cuvintele aspre ale scriitorului la adresa celor care se revoltă împotriva 
autorității domnului: 

„Pentr-aceia nimini să nu îndrăznească, nici slujitoriu, nici ţăran, 
nici nimeni să-şi rădice firea şi gândul, cu meşteşug hiclean, dintru 

îndemnarea diavolului, spre împăratul şi spre domnul şi stăpânul 
[si Ada 

Motivul este că domniile sunt autorizate de Dumnezeu, iar 
revolta împotriva lor înseamnă, indirect, o revoltă împotriva voinţei 
divine. Legitimitatea divină a domniilor din veac asigură supunerea 
oamenilor faţă de conducătorul lor. 

Ideea autorității divine a conducătorului presupune ideea 
responsabilităţii totale a acestuia față de treburile domniei. Pentru ca 
domnia să meargă bine, el trebuie să fie gata să judece limpede şi să 
pedepsească cu asprime pe cei care periclitează armonia vieții politice. 
Ideea creştină a iertării se aplică, dar dacă slujitorii sunt irecuperabili, 
pedeapsa trebuie să cadă fără ocoliş: 

„Aşa, fătul mieu, slugile tale care-ţi vor greşi, nu le tăia pentru 
cuvintele oamenilor, nici îl băga în foc, ci-i iartă greşala, măcar de 
ti-ar fi şi greşit, şi-l învață. Cândai doar s-ar întoarce, să fie ca alte 
slugi, care-ţi vor sluji cu dreptate. Iar de nu să va întoarce, eşti volnic 
să-l tai, ca şi pre acel pom sterpu."5% 

Aşadar, când slujitorii nu vor să revină pe calea dreaptă a 
ascultării de domn, acesta e îndreptăţit să scape comunitatea de 
apăsarea faptelor lor rele. Dar numai după ce li s-a dat posibilitatea să 
se îndrepte, ba chiar au fost învăţaţi cum anume să procedeze. Când 
toate căile de aducere a lor la normalitate au fost epuizate, abia atunci 
domnul este îndemnat să-i „piardă” (adică să-i omoare). 

Selecţia elitei trebuie să urmeze meritele, nu alte criterii 

Neagoe dovedeşte o gândire extrem de modernă atunci când se 
referă la modul de alcătuire a elitei ţării. Se ştie că pentru epoca 
respectivă, domnul avea un rol determinant în alegerea boierilor, în 
înălțarea lor sau, dimpotrivă, în degradarea lor. Criteriul selecţiei elitei 
trebuie să corespundă meritelor celor vizați. Alte criterii, cum ar fi 
rudenia, nu sunt agreate de domnul muntean. „Când veţi vrea să puneţi 
boiari, nu să cade să căutaţi căci vă vor fi rudenii, pentru aceia să-i 
puneţi, că aceia iaste fățărnicie.”” 

Dacă ne referim la viaţa politică actuală a țării, vom constata cu 
stupoare că majoritatea numirilor în funcțiile cheie ale administraţiei 
nu corespund criteriului enunțat de Neagoe în trecut. Modernitatea 


55 Învățăturile, p. 76 în ed. cit. 
5 Op. cit., p. 150. 
” Ibid., p. 151. 

acestuia, în plan ideatic, încă nu a fost atinsă de realitatea românească 
nici azi, când credem că suntem mai „moderni” ca niciodată. Din 
păcate, la un examen atent, constatăm că viaţa politică a ţării intră din 
ce în ce mai mult sub zodia pre-politicului, căci se vorbeşte astăzi din 
ce în ce mai mult despre baroni locali, care au adevărate fiefuri în 
întreaga ţară şi care nu sunt decât insule de eliminare a autorității 
politice a statului şi de înlocuire a acesteia cu voința discreționară a 
stăpânilor locului. Aceşti baroni nu sunt selectaţi după nici un criteriu 
modern. La rândul lor, ei nu operează cu criterii moderne în selectarea 
elitei locale, ci cu criterii revolute, ce țin de rudenie, avere sau pur şi 
simplu de bunul-plac. Pare o enormitate să spui că Neagoe e un autor 
mai modern decât timpurile noastre, dar, iată, lucrurile stau într-adevăr 
aşa. Perspectiva asupra timpului trecut, respectiv prezent, ni se 
răstoarnă. Constatăm că trecutul poate fi mai apropiat de idealul 
prezentului decât prezentul însuşi. Legile de evoluție ale societăţilor 
nu ţin cont în primul rând de dimensiunea temporală, ci de cea morală. 
Astfel, o societate a trecutului poate fi mai modernă decât una a 
prezentului, în măsura în care, din perspectiva legilor morale cerute de 
prezent, este mai aproape de acel ideal de care nu încetăm a vorbi şi 
noi, fără să fim capabili a-l atinge. Înţelegem acum că paseismul 
(iubirea pentru trecut), de care a fost acuzată o bună parte a elitei 
intelectuale româneşti, este o atitudine perfect justificată. Mai mult, 
paseismul poate fi o atitudine modernistă în mai mare măsură decât 
modernismul însuşi. 


Întrebări recapitulative 

1. Care este relaţia dintre „arta disimulării” (B. Gracián) şi 
filosofia politică a lui N. Basarab? 

2. Care este diferenţa fundamentală dintre spiritul Principelui lui 
Machiavelli şi cel al Învățăturilor lui N. Basarab? 

3. Ce îi recomandă Neagoe lui Theodosie cu privire la război? 

4. Care este elementul central al actului de guvernare la N. Basarab? 

5. Cum se operează selecţia elitei politice, în viziunea domnitorului 
român? 

8. THOMAS HOBBES 
LEVIATHANUL 


In prima parte (din cele patru) a Leviathanului (1651) său, 
Hobbes compară mai întâi viața unui om cu „viaţa” artificială a unui 
automat creat de om, de exemplu, un ceas. Mai departe, viața acestui 
automat este comparată cu cea a unui Leviathan, a unui Stat sau a unei 
Republici (el spune Commonwealth, care înseamnă sau va însemna 
mai târziu şi „bunăstare generală”, dar şi „federație”, „comunitate de 
state”). Republica sau Leviathanul nu este, aşadar, decât un om 
artificial, la dimensiuni enorme. Normal, această creație umană 
artificială, acest automat care imită viața omului, are nevoie (tocmai 
pentru că este un artefact) de o materie din care să fie făcută, de un 
creator etc. Interesant este că Hobbes crede că natura nu este altceva 
decât arta cu care Dumnezeu a făcut lumea, iar arta (ars) umană nu 
este decât imitarea naturii, în sensul creației umane artificiale (de la 
ars — „artă”’, „artificial” etc.). Natura este arta divină, cu ajutorul 
căreia Dumnezeu a creat lumea şi omul (deci viața naturală), în timp 
ce arta umană (sau meşteşugul, pentru a înțelege mai corect ideea lui 
Hobbes) duce la apariția „vieții artificiale”, a automatelor, maşinilor 
şi, într-un alt plan, al omului artificial şi al Leviathanului, a unui om 
de dimensiuni golemice, de altfel monstruos prin aceea că nu are viață 
adevărată în el (de la Dumnezeu), ci trăieşte ca urmare a unor 
procedee umane de creație, întotdeauna artificiale. 

Se poate spune că această dihotomie inițială între natură şi 
creația umană artificială marchează întreaga filosofie hobbesiană 
despre stat. „Viaţa” acestui stat este artificială: 

„Suveranitatea este un suflet artificial (...), recompensa şi 
pedeapsa (...) sunt nervii (...), prosperitatea şi bogăţia (...) sunt forfa, 
iar salus populi (protecția poporului) este funcţia sa (...)”. In fine, 
moartea statului nu este altceva decât războiul civil. 

Despre om 


Senzatia 

Aceasta este punctul de plecare pentru întreaga gândire a 
omului, spune Hobbes. El este, aşadar, un empirist, sau un 
„sensualist” (de la „sense” — senzație): „Originalul („original” în 
engleză) tuturor gândurilor noastre este ceea ce numim senzaţie (căci 
nu există nici o concepţie în spiritul uman care să nu fi fost mai întâi, 
total sau parțial, cauzată la nivelul organelor de simț). Celelalte derivă 
din acest original.” 

Toate gândurile omului pornesc din zona concretului obiectelor, 
care produc, prin intermediul organelor de simţ, anumite reprezentări 
(a representation or appearance — „reprezentări şi aparenţe”, în sensul 
de „apariţii”) în mintea omului. 

Urmează un capitol despre imaginaţie, pe care Hobbes o 
defineşte (greşit, după părerea mea) ca pe o senzaţie care păleşte, care 
piere în timp, care se degradează. Căci cu cât o senzaţie este mai 
îndepărtată în timp, cu atât imaginea ei este mai palidă, mai ştearsă, 
spune el. Dimpotrivă, sunt imagini (phantasma, el se referă la 
cuvântul grec) uneori cu atât mai vii cu cât sunt mai îndepărtate în 
timp, ceea ce înseamnă că imaginaţia nu este direct dependentă de 
formele obiectuale externe care produc prima senzație asupra 
organelor de simţ. Sau este vorba pur şi simplu despre nişte „organe 
de simț” care primesc informaţii din interiorul sufletului şi nu din 
afară, de la lumea obiectelor. Evident, Hobbes nu poate admite ca 
sursă a senzației decât lumea empirică, în buna tradiţie (care nici azi 
nu s-a încheiat) anglo-saxonă, care aşează toate datele lumii interioare 
după (temporal şi logic) cele ale lumii exterioare. Lumea exterioară 
este întotdeauna cauza celei interioare, nu invers. 

Toată această parte, ce ţine atât de teoria psihologică, dar şi de 
teoria cunoaşterii sau de teoria organelor de simţ este destul de 
şubredă, nu însă neinteresantă! 

Toată filosofia cunoaşterii a lui Hobbes se bate cu Scolastica: 
faptul că nici o noţiune nu este implantată în om de la naştere şi că tot 
ce ştie omul ştie datorită simţurilor sale înseamnă că nici cunoaşterea 
lui Dumnezeu nu mai este posibilă într-un registru normal (el 
accentuează că Dumnezeu este de neconceput — dar ce înseeamnă 
acest lucru? Că nu putem să ni-L imaginăm după regulile imaginaţiei 
normale, ceea ce nu înseamnă că El ar fi de necunoscut), empiric. 
Totul fiind rodul simţurilor, Dumnezeu nu poate fi simțit sau pipăit 

sau mirosit sau văzut (deşi experienţele mistice spun altceva!). 
Dumnezeu este atunci retras din lume, pentru că lumea este domeniul 
cognitiv al obiectelor concrete, banale. Un om, spune el desluşit, nu 
poate concepe ca un lucru să fie în mai multe locuri odată, sau ca două 
lucruri să fie în acelaşi timp în acelaşi loc. Dar acest lucru înseamnă a 
nega chiar învățătura despre dumnezeire, pentru că tocmai această 
ubicuitate este atribut divin, ca şi unitatea în multiplicitate! Şi care 
este motivul sau raţiunea pentru care Hobbes neagă acestea? 
Răspunsul este dezarmant: „pentru că nici unul dintre aceste lucruri nu 
a fost vreodată sau nu poate fi prezent în simţuri.” Dacă „simţurile” nu 
l-au „văzut” pe Dumnezeu, acesta nu există! Empirismul nu este 
numai opac la Dumnezeu, este chiar opus spiritului creştin. lată de ce 
Occidentul este astăzi ateu. Pentru că toată „cunoaşterea” sa se 
bazează pe simțurile de care vorbeşte Hobbes. Dar nu este vorba de 
vreo „vină” a simţurilor. Căci despre aceleaşi simţuri vorbiseră şi 
filosofii greci, şi Părinţii Bisericii. Numai că la aceştia simţurile 
„vedeau” zei sau pe Dumnezeu. În schimb, la empiriştii moderni, ele 
sunt oarbe. Se vorbeşte despre „ochiul interior” în patristică, despre 
„vederea lui Dumnezeu” etc. Nimic din aceste lucruri nu au răzbătut 
până la urechile lui Hobbes şi a urmaşilor săi. Ca atare, nu 
„empirismul” e de vină (grecii erau şi ei empirişti, cuvântul fiind de 
origine greacă), ci felul în care omul modern înțelege să nege, pe baza 
empirismului, credinţa în supranatural şi în Dumnezeu. Inaintea 
empirismului este, aşadar, necredinţa sau pierderea credinţei în 
Dumnezeu. Nimic nu este în mintea omului fără a fi mai înainte în 
simțurile sale, cu excepţia necredinței, am putea să spunem, 
parafrazându-l pe Hobbes. 

Despre religie 

Hobbes crede că la baza fenomenului religios stau câteva cauze 
naturale, care se învârt în jurul ideii de ignoranță a omului. Principala 
condiţie a omului religios este aceea că nu cunoaşte cauzele diferitelor 
fenomene ce se petrec în natură. De aici, plus sentimentul de angoasă 
ce rezultă din ignoranță, apare germenele religiei. Mai sunt şi alte 
elemente (filosoful vorbeşte de patru factori), dar acestea par 
fundamentale. De altfel, ideea de cauzalitate este foarte importantă în 
întreaga sa filosofie a cunoaşterii, era normal ca ea să joace un rol 
esențial şi în determinarea ideii de divinitate. Necunoaşterea cauzelor 
reale ale unui lucru face ca acesta să fie atribuit unei divinități. 
Schema de gândire este tipic iluministă (preiluministă, dacă avem în 
vedere secolul când scrie Hobbes): „In aceste patru cauze, opinia 
asupra fantomelor, ignoranţa asupra cauzelor secunde, devoțiunea spre 
ceea ce este de temut şi faptul de a considera lucrurile fortuite ca 

permițând pronosticuri rezidă germenele natural al religiei”, spune 
filosoful. 

Starea de natură 

Este similară stării de război. Sentimentele care domină în 
relațiile dintre oameni înainte de instituirea unei republici sunt 
sentimente de ostilitate. „Astfel, este evident că în vremurile în care 
oamenii trăiesc fără o putere comună care să-i menţină pe toţi în stare 
de teamă, ei sunt în condiţia pe care o numim război, iar acest război 
este unul al tuturor contra tuturor”, spune Hobbes. 

În starea de natură, există trei dispoziţii ale oamenilor unii față 
de ceilalți. Toate trei sunt însă ocazii de conflicte: „Găsim în natura 
umană trei cauze principale ale conflictelor: prima este rivalitatea, a 
doua, neîncrederea sau suspiciunea şi a treia mândria. Prima face ca 
oamenii să atace pentru câştig, a doua pentru securitate şi a treia 
pentru reputaţie.” În primul caz, spune Hobbes, oamenii se atacă 
pentru a câştiga o superioritate oarecare asupra celorlalți, de exemplu 
femeile, copiii, animalele. În al doilea caz, ei se atacă pentru a menţine 
această superioritate, aceste câştiguri, iar în al treilea caz, atacurile pot 
avea ca sursă chiar o bagatelă, un cuvânt, o opinie diferită, orice semn 
de subestimare a cuiva. 

După cum vedem, în starea de natură toate sentimentele 
oamenilor sunt astfel „aranjate” încât conduc inevitabil la conflicte, la 
starea de război permanent a tuturor împotriva tuturor. De fapt, există 
în spatele tuturor acestor sentimente o predispoziție mai adâncă ce 
face ca, la orice acțiune a cuiva, omul să reacționeze violent. Violenţa 
este starea de dincolo de toate cele trei sentimente ale stării naturale. 
De fapt, studiind mai atent aceste sentimente (rivalitatea, neîncrederea 
şi mândria) observăm că toate au un potenţial agresiv şi reactiv 
important. Toate sunt sentimente de respingere (în mod fundamental) 
a celorlalți oameni. De altfel, acest lucru este recunoscut ca atare de 
filosof, atunci când spune că războiul din starea naturală nu este 
neapărat unul efectiv, cu lupte obişnuite, ci mai degrabă o stare aparte, 
o dispoziţie violentă permanentă. La fel cum starea vremii care este 
urâtă nu constă într-o ploaie sau două, ci într-o predipoziţie aparte, 
starea de război este un complex de factori ce tind spre conflictul 
perpetuu dintre oameni. Restul, spune filosoful, este starea de pace. 

Această stare de permanent conflict, în care nu există o putere 
comună, face ca noțiunile de bine şi de rău să nu aibă nici un sens. 
Oamenii trăiesc într-o individualitate cvasipură, fiecare cu mica sa 

gospodărie, pe care trebuie s-o apere de rapacitatea celorlalți. Într-o 
astfel de lume animalizată, ce rost ar avea noţiunile de bine şi de rău? 
Mai mult, aici nu sunt posibile nici noţiuni ca „al meu” sau „al tău”, 
de vreme ce omul posedă numai ceea ce poate poseda cu forța, o 
vreme oarecare, după care poate pierde tot. Aceste noţiuni generale ale 
proprietăţii sunt posibile numai într-o lume care recunoaşte reguli 
comune de supravieţuire. Starea de natură este o stare de maximă 
individualizare, de factură aproape animalică, în care nu există 
definiții comune sau convenţii la care oamenii să ţină. Practic, nu 
există un limbaj comun. Nu există o lume, nu există o societate, nu 
există nimic uman. Consecințele teoriei lui Hobbes sunt, trebuie să 
recunoaştem, extrem de dure. Nimic care să semene cu lumea, aşa 
cum o înțelegem noi azi, ca o comunitate de oameni ce cred în 
anumite lucruri comune. Totul este urmarea unui hazard al forței şi al 
conflictului. 

Despre prima şi a doua lege naturală şi despre contracte 

Dreptul natural (jus naturale) este definit ca libertatea pe care 
o are fiecare persoană de a uza de propria putere pentru a-şi prezerva 
natura proprie, adică viaţa şi de a face tot ceea ce concepe, după 
judecata şi raţiunea sa proprie, ca fiind cel mai bun mijloc de a atinge 
acest obiectiv. 

Libertatea este absenţa obstacolelor exterioare, obstacole care 
pot să-i răpească omului o parte a puterii sale de a face ce vrea, dar nu 
pot să-i răpească folosirea puterii restante, după cum îi vor dicta 
judecata şi raţiunea sa. 

Contractul se defineşte ca o transmitere mutuală de drepturi. 


Despre republică 


Cauzele, crearea şi definiţia Republicii 

„Cauza finală, scopul sau intenţia oamenilor (ce iubesc în mod 
natural libertatea şi dominaţia exercitată asupra altora) când stabilesc 
pentru ei înşişi această restricţie în care îi vedem trăind în Republică, 
este prevederea (previziunea) propriei lor prezervări şi, prin aceasta, a 
unei vieţi mai satisfăcătoare; ei «prevăd» (şi consimt) să se smulgă din 
starea mizerabilă de război, din starea naturală, care este consecința 
necesară, aşa cum s-a arătat, a pasiunilor naturale ale oamenilor atunci 
când nu există nici o putere vizibilă care să-i menţină în spaimă şi să-i 

oblige, prin frica de pedeapsă, să execute convențiile pe care le-au 
făcut şi să respecte legile naturii (...)”. 

Republica este, aşadar, o limitare voită a unei libertăţi naturale 
(în care predomina starea de război), în scopul de a respecta o serie de 
convenții şi legi naturale ce au rolul de a determina o viaţă mai bună şi 
conservarea vieţii. Starea de război, naturală, nu poate fi depăşită 
decât printr-o serie de constrângeri, dar aceste constrângeri pt 
acceptate tocmai pentru că dincolo de ele oamenii „prevăd” s 
presimt o mai bună prezervare a vieţii lor, deci o viață mai 
satisfăcătoare. În final, republica este, aşadar, o „afacere” rentabilă. 
Este un joc social cu sumă nenulă, în care avantajul de a trăi în pace şi 
de a fi lăsat în pace de ceilalți depăşeşte dezavantajul de a fi obligat, 
de către o putere vizibilă (a guvernului) să respecţi, mai ales de teama 
pedepsei, o seamă de convenţii şi legi naturale. Guvernul nu este 
altceva decât forța care se opune, în republică, forţei „războinice” din 
fiecare om care s-ar afla în starea de natură. O putere ca cea din starea 
de natură, discreţionară, nu poate fi anihilată decât tot de o putere 
constrângătoare, cea a guvernului, care îi obligă pe oameni să-şi 
învingă pornirile naturale războinice şi să respecte drepturile altora şi 
legile naturale. Guvernul nu este altceva decât forța sau puterea care 
schimbă, practic, accentul, axul sau starea pasiunilor dintre oameni. 
Starea de natură era o stare războinică, fără ca războaiele să fie mereu 
prezente, aşa cum am văzut. Era, în comparaţia potrivită a lui Hobbes, 
ca starea rea a vremii, ca dispoziţia rea a vremii, chiar în lipsa 
precipitațiilor evidente. Guvernul reprezintă „dispoziţia bună” a 
relațiilor dintre oameni, chiar dacă la baza acestor relații normalizate 
stă tot un act de constrângere. Guvernul schimbă, aşadar, regimul 
instrumental al relaţiilor dintre oameni, chiar dacă, ontologic vorbind, 
aceştia nu sunt neapărat mai buni unii cu alţii. Dar, măcar de teama 
represaliilor, ei acceptă să respecte legile stabilite. E adevărat, în 
momentul apariţiei republicii, oamenii au şi această intenţie bună, 
această previziune a unei vieți mai normale, în afara stării imposibile 
de război dinainte de republică. Dar, dincolo de această dorință 
firească, condiția umană nu este foarte ameliorată de apariţia 
republicii. 

Republica este, finalmente, ca o singură persoană, căci fiecare 
membru al său îi cedează dreptul de a-l reprezenta, spre interesul 
general şi al fiecăruia în parte. La baza republicii stă un contract 
individual, prin care fiecare cedează dreptul de a se guverna unui om 
sau unei adunări, cu condiţia ca toți ceilalți particulari să consimtă la 
aceeaşi cedare. Fiecare particular face un contract cu întregul 
(reprezentat de guvern), dar şi cu ceilalți în parte, căci toți se înţeleg să 

facă acelaşi contract şi să-l respecte. Fiecare este supus al guvernului 
şi egal al celorlalți supuşi. 

Există două feluri de republici: unele prin instituire, altele prin 
achiziţie. Primele sunt cele din categoria contractualistă, celelalte se 
fac prin forța armelor, deci prin constrângere, prin violență. 

„O republică se numeşte instituită când o mulţime de oameni se 
pun de acord şi convin prin convenţie, fiecare cu fiecare, că, oricare ar 
fi omul sau mulțimea de oameni cărora majoritatea le va da dreptul de 
prezentare al persoanei tuturor, adică să fie reprezentantul lor, fiecare, 
şi cel care a votat pentru, şi cel care a votat contra, va autoriza toate 
acțiunile şi toate judecăţile acestui om sau mulțimi de oameni.” 

Aşadar, o republică devine o persoană şi reprezintă o mulțime de 
persoane, fie că ele sunt de acord sau nu cu deciziile guvernului, din 
momentul în care convenţia se încheie. Important este ca acest guvern 
să aibă acordul majorităţii în deciziile pe care le ia. Majoritatea va 
învinge automat opoziția persoanelor particulare, care, chiar dacă 
votează împotriva deciziilor guvernului, nu fac altceva decât să 
autorizeze aceste decizii...Majoritatea schimbă ontologic registrul 
politic. Ea este capabilă să anuleze opoziția minorității şi s-o 
transforme în consimțământ. 

Mai mult, pentru că o Republică este instituită pornind de la 
voința oamenilor, iar cel care primeşte drept de suveranitate de la 
oameni este ales de aceştia, urmează că nici o faptă a conducătorului 
nu poate contraveni celor supuşi, căci e ca şi cum cineva şi-ar face 
singur rău, ceea ce Hobbes nu admite. Practic, prin actul instituirii 
Republicii, se anulează distanţa dintre supuşi şi suveran, iar primii nu 
mai pot invoca nici un act „tiranic” al celui de-al doilea, căci ei sunt 
autorii transformării lui în conducător (Republica lui Hobbes nu 
cunoaşte aşa-numita „îndepărtare” a elitei de popor, foarte mult 
teoretizată de secolul al XIX-lea, adică de secolul romantismului, care 
„descoperă” adevăratul popor. Până în acest secol, adică în aria de 
gândire iluministă, poporul este o mulțime abstractă de subiecți logici, 
dotați cu voință). Fiind un fapt rațional de instituire logică, Republica 
nu poate cunoaşte astfel de incongruenţe în funcţionare. Contractul 
dintre supuşi şi suveran nu are sens decât dacă este unul perfect 
rațional şi logic. Ori, e ilogic ca ceva instituit de minţile oamenilor să 
se întoarcă împotriva lor, adică a creatorilor lor. Contractualismul lui 
Hobbes (ca şi, mai târziu, cel al lui Rousseau) nu poate admite 
contradicţiile logice. Şi totuşi, va spune Pareto mai târziu, omul NU 

este o ființă logică în calitate de ființă socială. Slăbiciunea cea mare a 
contractualismului este că presupune că omul social este o ființă 
perfect raţională şi logică. În realitate, lucrurile nu stau deloc aşa, dar, 
pentru ca teoriile sociale să realizeze acest lucru pe deplin trebuia 
aşteptată sosirea secolului al XIX-lea şi apariţia propriu-zisă a 
sociologiei. 

lată ce spune Hobbes: „Prin această instituire a unei Republici, 
fiecare om particular este autorul a tot ceea ce face suveranul şi, în 
consecință, cel care se plânge de ceea ce îi face suveranul său se 
plânge de ceva al cărui autor este el însuşi şi nu trebuie să acuze pe 
nimeni în afară de sine însuşi.” 

Diferitele tipuri de republici prin instituire şi despre 
succesiunea la puterea suverană 

Există numai trei tipuri de republici, spune Hobbes. Când 
reprezentantul mulțimii este o singură persoană, avem de-a face cu o 
monarhie. Dacă sunt mai mulţi reprezentanţi ai mulțimii, avem fie o 
aristocrație, fie o democraţie (sau republică populară), după cum 
reprezentanții sunt doar o parte a celor care întemeiază republica sau 
întregul corp al celor reuniți în republică. 

Hobbes aminteşte şi alte denumiri ale regimurilor politice, 
anume oligarhia, tirania sau anarhia, care corespund, după părerea lui, 
aceloraşi forme de guvernare enunțate mai sus, doar că în situaţia în 
care ele nu plac celor conduşi, când nu sunt iubite de aceştia. Astfel, 
cei care sunt nemulţumiţi de monarhie o numesc tiranie, cei care nu 
iubesc aristocrația îi spun oligarhie, iar anarhia este termenul ce 
desemnează o democraţie care nu e pe placul celor conduşi. Însă 
acestea nu sunt alte forme de guvernare, subliniază Hobbes (de 
exemplu, anarhia înseamnă lipsa oricărei guvernări, dar această lipsă 
nu este echivalentă cu o nouă formă de guvernare). Ideea lui Hobbes 
este că guvernarea nu este într-un fel când este plăcută sau iubită şi 
altfel când nu este dorită. Caracterul ei rămâne acelaşi, în ciuda 
sentimentelor pe care le trezeşte în inimile celor conduşi. Prin urmare, 
tirania, oligarhia şi anarhia nu sunt altceva decât nişte etichete 
subiective pentru monarhie, aristocrație şi democraţie. Ele nu au 
realitate obiectivă. Regimul politic este acelaşi, doar reflectarea lui 
subiectivă este diferită. Această concepție este o noutate absolută față 
de teoriile antice ale gândirii politice, în care, aşa cum ştim, formele 
„corupte” de guvernare erau considerate forme aparte, posibile în plan 
real. 

Diferenţele dintre cele trei forme de republici constau nu atât în 
diferențe la nivelul puterii, cât mai ales în diferențe la nivelul 
asigurării păcii şi a securității oamenilor, căci acestea sunt scopurile 
principale ale instituirii Republicii. Din acest punct de vedere, 
monarhia pare a fi avantajată faţă de celelalte formule politice, pentru 
că interesul privat coincide în cazul ei cu cel public: un monarh este cu 
atât mai bogat şi mai puternic cu cât sunt şi supuşii săi. În cazul 
democraţiei sau al aristocrației, adesea interesele particulare ale 
reprezentanţilor puterii suverane vin în contradicţie cu interesele 
publice. 

Viaţa oricăreia dintre cele trei forme de guvernare este limitată, 
este muritoare, spune Hobbes. De aceea, de fiecare dată când un 
monarh moare sau o adunare populară încetează de a mai exista apare 
pericolul ca oamenii să decadă (să reintre) în starea de natură, acolo 
unde pândeşte războiul tuturor împotriva tuturor. De aceea, este 
necesar să existe o formulă pentru ca Republica să capete o viaţă 
veşnică, artificială, la fel cu viaţa artificială a ceasului, la care se 
referise autorul în primele rânduri ale cărții sale. Această viață 
artificială, care asigură permanenţa structurilor republicii este forma 
de succesiune a puterii. Dreptul de succesiune este, cu cuvintele lui 
Hobbes, „o eternitate artificială”. Este eternitatea (falsă) ce rezultă 
dintr-o convenţie umană, făcută pentru a permanentiza convenţia 
inițială a instituirii Republicii. 

Dreptul de a alege succesorul trebuie atribuit cu necesitate 
suveranului actual, spune Hobbes, căci, dacă altcineva ar avea acest 
drept, ar fi ca şi cum ar mai exista un suveran pe lângă cel instituit 
inițial, deci Republica ar fi distrusă. În cazul democraţiei, problema 
dreptului de succesiune nu se pune, căci o adunare la fel de mare ca 
numărul celor ce au instituit Republica nu poate niciodată să înceteze 
de a mai exista. Republica se confundă aici cu poporul întreg. Or, 
poporul este (teoretic) veşnic, deci nu are cum să transmită altcuiva 
dreptul de succesiune. În cazul aristocrației, dacă un membru al 
adunării reprezentative moare, este dreptul acestei adunări să aleagă 
pe altcineva în locul lui. Chiar dacă adunarea deleagă această 
responsabilitate altor persoane, alegerea se face tot cu autoritatea ei. 

Cele mai mari dificultăți le ridică problema succesiunii în cazul 
monarhiei. Aceasta pentru că prinții sau monarhii nu sunt deţinătorii 
suveranităţii, ci doar executorii ei, cei care o pun în practică. De aceea, 
este foarte greu de spus cine va fi cel ales la succesiune. Într-adevăr, 

moartea unui suveran lasă poporul neorganizat, căci nu mai are „cap”, 
adică nu mai este reprezentat de monarhul ce a decedat. De aceea, se 
pune întrebarea: cine trebuie să aleagă pe succesor, suveranul încă în 
viață sau mulțimea neorganizată ce apare după ce monarhul nu mai 
este? Avem, deci, două cazuri: fie considerăm că dreptul de 
succesiune aparține suveranului, fie mulțimii neorganizate. Nu trebuie 
să uităm că monarhul nu este „proprietarul” suveranităţii, că el însuşi a 
fost „instituit” o dată cu Republica. Tocmai de aceea este greu să se 
accepte că el decide cine îi va urma la conducere, căci în acest caz ar 
trebui să admitem că suveranitatea este la el, când, de fapt, el este cel 
„numit” de suveranitate. Dar, şi dacă admitem că mulţimea ce instituie 
Republica are acest drept de alegere a succesorului, ne izbim de 
problema următoare, amintită deja: mulțimea fără suveran este una 
neorganizată, deci fiecare individ are dreptul formal de a alege pe 
oricine în calitate de suveran. Hobbes crede că dreptul de a alege 
succesorul trebuie să revină, până la urmă, suveranului, adică celui 
care exercită la un moment dat suveranitatea. Aceasta deoarece 
mulțimea dezorganizată este incapabilă de aşa ceva, în măsura în care 
moartea suveranului o lipseşte de unitatea de acțiune. 

Despre dominaţiile paternaliste şi despotice 

„O republică prin achiziţie! (sau acaparare — n. n. — C. P.) este 
aceea în care puterea suverană este dobândită cu forța”, spune Hobbes. 
Diferenţa dintre republicile instituite şi cele dobândite prin forță se 
referă numai la momentul iniţial al conceperii formei politice. Cele 
dobândite prin forță implică frica supuşilor încă înainte de apariția 
propriu-zisă a Republicii, celelalte implică frica după instituirea sa. 
Dar diferenţele nu sunt aşa mari cum par, căci frica este prezentă şi în 
cazul republicilor instituite, aşa cum am văzut. Mai precis spus, 
republicile instituite se fac datorită fricii oamenilor unii față de alții 
(adică, fricii de starea de război), în timp ce republicile dobândite cu 
forţa se datorează spaimei faţă de cel la care oamenii se supun. În 


1 A Commonwealth by acquisition”. Termenul „achiziție” este destul de 
nefericit, recunoaştem. Ideea este că aceste republici sunt rodul unei politici 
de forță, de achiziție forțată, de rapt asupra vieții şi libertăţii supuşilor. 
Republicile instituite erau voluntare, bazate pe voinţa liberă a oamenilor. 
Cele „achiziţionate” sunt „luate? în posesie fără a ţine cont de voinţa 
supuşilor. 

afară de această diferență, drepturile şi consecinţele suveranității în 
ambele tipuri de republici sunt aceleaşi. 

Dominația dobândită este şi ea de două tipuri: cea datorită 
naşterii şi cea prin cucerire. Prima, care este dominația părintelui 
asupra copilului, se numeşte şi paternalistă (Hobbes afirmă că ea nu 
se datorează faptului că părintele este cel care dă naştere copilului, 
căci orice copil are doi părinți şi, prin urmare, amândoi au aceleaşi 
drepturi de dominație asupra lui, dar nimeni nu poate avea decât un 
stăpân!) 

Dominația despotică se datorează războiului şi este dominația 
ce urmează cuceririlor de război. Este dominaţia care apare între 
stăpân şi sclav. La fel ca şi în cazul precedent, drepturile şi 
consecinţele suveranităţii sunt similare cu cele ce apar în cazul 
republicilor prin instituire. 

O frază care vorbeşte de la sine despre rădăcinile raționaliste ale 
concepțiilor politice hobbesiene: „Arta de a stabili şi a conserva 
Republicile constă în reguli sigure, ca în aritmetică şi în geometrie”, 
ceea ce înseamnă că tot ce nu este rațional aritmetic, geometric nu 
poate dura din punct de vedere politic. De aici înțelegem şi ceea ce se 
poate numi formalismul avant la lettre de care dă dovadă Hobbes: el 
priveşte toate tipurile de republici din punct de vedere exterior şi 
formal, de aceea diferenţele între ele sunt minore. Aceeaşi frică 
prezidează viaţa internă a statului în republicile instituite ca şi în cele 
dobândite, cu o singură deosebire minoră, că în cazul primelor frica 
este de ceilalți oameni, iar în al doilea caz este adresată celui care 
stăpâneşte prin forță destinul mulţimii. Acelaşi lucru se poate spune şi 
despre diferenţele ce apar în cadrul celor două mari clase de republici, 
de la monarhie la democraţie. În fine, paralelismul şi asemănările sunt 
prezente şi dacă vom compara republicile „normale” (monarhie, 
aristocrație, democraţie) cu formele lor „corupte”, cele care nu sunt 
acceptate de oameni (tiranie, oligarhie, anarhie), forme care tind să 
dispară din cadrul analizei hobbesiene, tocmai datorită formalismului 
de care aminteam. În fond, ce contează că o guvernare este sau nu 
dorită? Faptul primordial este că ea există, că lucrează, că spaima şi 
convenţia sunt cele care o ţin în viață. 

Cele două elemente care cimentează deci formele politice la 
Hobbes sunt contractul şi frica. Fiind universale, ele apropie toate 
formele de guvernare unele de altele (în ce priveşte conţinutul), 
diferențele fiind numai exterioare, de formă. 

Despre libertatea supuşilor 

Prin libertate Hobbes înţelege absența opoziţiei (iar opoziția 
este sinonimă cu obstacolelor exterioare mişcării). Este, evident, 
vorba despre o concepţie materialistă, mecanicistă şi antimetafizică 
(anticarteziană, în primul rând, Hobbes fiind un inamic al Meditaţiilor 
metafizice ale lui Descartes). De aici rezultă definiţia omului liber, 
care este „cel care, în ce priveşte lucrurile pe care este capabil să le 
facă prin forța sa proprie şi prin inteligenţa sa, nu este împiedicat să 
facă ceea ce vrea să facă.” Hobbes nu crede în liberul arbitru, în sensul 
în care această formă de libertate nu i se pare suficient de definitorie 
pentru om: adevărata libertate este cea exterioară, libertatea actului 
propriu-zis, libertatea lui „a face” (doing). Omul liber nu este cel dotat 
cu liber arbitru, ci cel care nu este împiedicat să facă ceea ce vrea să 
facă. Liberul arbitru este, iată, pentru Hobbes, o formă mult prea 
„rafinată” de libertate şi de aceea nedemnă de acest nume. Este 
libertatea metafizică, transindividuală, pe care omul o primeşte de la 
Dumnezeu pentru ca acelaşi om să ştie să se folosească de căile bune 
în viaţă. Dar liberul arbitru nu garantează o libertate directă, concretă, 
adică o „eliberare” a căilor acțiunii umane obiective. Liberul arbitru 
este o formă superioară de libertate, care poate fi concepută chiar în 
condiţiile existenţei unei constrângeri exterioare (de exemplu, o 
dictatură politică nu anulează liberul arbitru al unui om, deşi anulează 
libertatea cetăţenilor în sensul lui Hobbes). 

Libertatea, la Hobbes, este compatibilă şi cu frica, şi cu 
necesitatea. Motivul este simplu: aceste sentimente nu anulează 
libertatea acţiunii exterioare, libertatea actului concret. De exemplu, 
dacă cineva îşi plăteşte datoriile de teamă, de frică, nu se poate spune 
că nu este liber, ci, dimpotrivă, este liber, căci nici un corp exterior nu 
l-a forțat să nu-şi plătească aceste datorii. Înțelegerea aceasta 
mecanică a libertăţii pune, iată, destule probleme. În mod normal, noi 
considerăm că un om care acţionează din teamă nu mai este liber, sau 
nu mai este complet liber. Libertatea sa interioară este grav diminuată. 
Dar cum pentru Hobbes aşa ceva nu contează, contând numai acţiunile 
exterioare, rezultă că pentru el problema libertăţii interioare nu se 
pune. Acţiunile oamenilor au nişte cauze necesare, dar aceasta nu 
înseamnă că omul nu este liber atunci când le face. Deci, necesitatea şi 
libertatea sunt compatibile. Oamenii care trăiesc în republici au 
inventat legile civile, care sunt nişte lanțuri artificiale, dar necesare. 
Libertatea supuşilor se află dincolo de aceste legi civile, adică în zona 

care nu intră sub menţiunea lor. Ceea ce nu reglementează legea este 
domeniul libertăţii omului, al libertăţii individuale: libertatea de a 
alege un domiciliu sau altul, libertatea de a mânca o anume mâncare, 
cea de a vinde sau de a cumpăra etc. În general, legile civile, cărora 
oamenii egali de la natură [i se supun, sunt cele care duc la menţinerea 
republicii. De aceea, ele trebuie respectate cu sfinţenie (de altfel, ele 
sunt instituite chiar de oameni). 

Despre legile civile 

Legile civile (civil laws) sunt legile pe care oamenii sunt obligaţi 
să le respecte nu pentru că sunt membri ai cutărei sau cutărei republici, 
ci ai Republicii în general. Cunoaşterea legii civile, spune Hobbes, 
aparţine oricărui om. Legea civilă determină, aşadar, destinul politic al 
omului în general. Prin lege civilă, trebuie să înțelegem „acele reguli 
pe care Republica, oral sau în scris, sau printr-un alt semn clar de 
voință, le-a comandat oricărui supus pentru a distinge binele de rău, 
adică ceea ce este contrar şi ceea ce nu este contrar regulii.” Oamenii 
nu sunt supuşi decât Republicii, iar legislatorul, în cadrul acestuia, este 
suveran. Republica este, prin urmare, suverană. Dar Republica nu 
poate legifera decât prin intermediul unui reprezentant. Acesta este 
singurul care poate schimba legile (poate să abroge unele şi să adopte 
altele), prin urmare, el este cumva deasupra legilor, nefiind supus legii 
civile. Legislatorul este singurul care nu este supus legii civile, fiind 
totuna cu ideea de Republică, deci fiind suveran. De vreme ce poate să 
schimbe legile, legislatorul suveran este deja liber de acestea. Când o 
lege este lăsată să funcţioneze multă vreme, căpătând astfel o mare 
autoritate, această autoritate nu-i vine de la timpul îndelungat în care 
acționează, ci de la tăcerea suveranului, care consimte să n-o 
schimbe. Autoritatea legii vine nu de la ideea de practică de tip 
cutumiar, ci de la voinţa legislatorului, care o lasă să „trăiască” mult 
timp. Viziunea lui Hobbes este contrară paradigmei sociologice 
clasice (reprezentate de sociologismul lui Durkheim şi de şcolile 
înrudite), care consideră, dimpotrivă, că o lege nu este lege înainte de 
a fi cutumă, deci de a fi fixată vreme îndelungată în practica unui 
popor, în conştiinţa sa colectivă. Aici cutuma este totuna cu ideea de 
„regulă” verificată în timp, autoritatea ei venind tocmai de la această 
practică îndelungată. La Hobbes, legea îşi trage autoritatea nu din 
trecut, ci din raţiunea contractuală supremă, care este legislativul, un 
soi de consiliu suprem de deliberare şi legiferare, cu un caracter vădit 
raţional. Legea lui Hobbes este la dispoziţia rațiunii de moment a unui 

legislativ, putând fi modificată cu o repeziciune maximă. Nici o lege 
nu trebuie, din această perspectivă, considerată „sacră”, prin aceea că 
acționează de multă, de foarte multă vreme. Ea poate fi oricând 
abolită, dacă raţiunile momentului o cer. Republica lui Hobbes este o 
societate a permanentei deliberări de moment, a permanentei înnoiri 
legislative bazate pe calculul raţional al consecințelor aplicării une 
legi. Este, fireşte, o Republică perfect rațională, care nu are nevoie de 
ajutorul trecutului pentru a se descurca în prezent. 

Legea naturii şi legea civilă sunt, practic, acelaşi lucru. Căci, 
înainte de instituirea unei Republici, oamenii ascultă sau ar trebui să 
asculte de diferitele comandamente morale (Justiţie, echitate, 
gratitudine şi alte virtuți morale) care îi fac să-şi dorească pacea şi 
binele în general. Aceste comandamente morale nu fac decât să fie 
transpuse ulterior în legile civile, căci scopurile Republicii coincid cu 
aceste idealuri generoase. În schimb, dreptul natural, adică libertatea 
naturală a omului, trebuie restrânsă. Aceasta pentru că legea civilă 
urmăreşte pacea, iar libertatea naturală a omului trebuie limitată până 
în punctul în care oamenii nu mai pot să-şi facă rău unii altora, deci 
până în punctul pacificării lor. Obţinerea păcii civile presupune, 
aşadar, o restrângere a libertăţii originare a omului, a libertăţii sale 
naturale. Dar acest lucru nu este decât în beneficiul omului, căci altfel, 
în starea de natură, el ar fi într-un război permanent cu semenii săi. Ca 
şi la Rousseau mai târziu, Republica anulează până la un punct 
libertatea totală primită de la natură (haotică şi primejdioasă), pentru a 
o înlocui cu o libertate controlată raţional, consimțită de către toţi 
oamenii, în vederea păcii civile. Mai mult, legea civilă îi ajută pe 
oameni să colaboreze unii cu alţii şi să se unească împotriva unui 
duşman comun. Aceasta este o formă de organizare rațională (0 
comunitate rațională, civilă), opusă stării de haos războinic, în care toți 
se opun tuturor, fiind în conflict cu toţi deodată. Starea gregară de la 
natură este înlocuită cu o stare organizată pe principii raţionale. În 
această stare, chiar şi războiul este controlat raţional (el se duce 
împotriva unui inamic comun al tuturor celor ce fac parte din 
Republică), fiind urmarea unui calcul şi a unei deliberări. Războiul 
tuturor împotriva tuturor este înlocuit de războiul unora împotriva 
altora, dar idealul este ca războiul să poată fi evitat. Cel puţin în 
interiorul Republicii, el este anulat de legea civilă. De aici rezultă că şi 
războiul inter-republican ar putea fi anulat dacă ar exista o lege civilă 
între Republici. Acesta nu este altceva decât viitorul drept 

internaţional, care încearcă să reglementeze până în punctul pacificării 
toate conflictele dintre state. Viziunea aceasta pacifică şi raționalistă 
este, se observă imediat, la antipodul concepţiei unui Carl Schmitt, 
care nu poate concepe viața politică în afara ideii de război sau de 
conflict. La Hobbes, dimpotrivă, viaţa politică este totuna cu viaţa 
civilă, cu procesul de temperare a instinctelor războinice şi de 
legiferare paşnică, rațională, asupra vieţii oamenilor. 

Despre regatul lui Dumnezeu 

Oamenii sunt, fie că vor, fie că nu vor, supuşi voinţei divine, 
spune Hobbes. Această afirmaţie este numai aparent în favoarea 
Creatorului. Căci, mai departe, autorul e de părere că ideea de regat al 
lui Dumnezeu este metaforică. În ce sens? În sensul în care puterea 
divină se întinde nu numai asupra oamenilor, ci şi asupra animalelor şi 
a lucrurilor neînsuflețite. Atotputernicia lui Dumnezeu este, iată, un 
argument în defavoarea sa în calitate de Prinț al unei Republici. Căci 
Republica nu include nici animalele, nici lucrurile. Atotputernic, 
Dumnezeu este totuşi „exilat” într-o altă dimensiune, treburile politice 
sau civile fiind rezervate numai omului (citeşte omului lipsit de 
credință!). De altfel, în regatul divin nu pot intra ateii, bunăoară, nici 
creaturile lipsite de rațiune, care nu înțeleg preceptele divine. 
Dumnezeu conduce lumea prin două feluri de precepte: unele sunt 
cele de care dă seamă raţiunea naturală, altele sunt revelaţiile, iar 
ultimele sunt cele pe care le susţin unii oameni, care au autoritate 
asupra altora, ca urmare a unor acțiuni miraculoase. Astfel, glasul 
divin poate fi ascultat fie prin latura sa raţională, fie sensibilă, fie 
profetică, cărora le corespund, la cei care „aud” glasul divin, dreapta 
rațiune, senzația supranaturală şi credinţa. Dumnezeu are, aşadar, 
o voce rațională şi una profetică. De aceea, şi regatul lui poate fi 
considerat dublu: unul natural şi altul profetic. În primul, Dumnezeu 
guvernează cu ajutorul raţiunii naturale şi drepte pe acei oameni care îi 
recunosc supremaţia, iar celălalt este cel în care Dumnezeu îşi alege 
un popor anume (de exemplu, evreii) şi îi conduce nu numai cu 
ajutorul legilor naturale şi ale raţiunii drepte, ci şi prin legi pozitive, 
directe, pe care le dictează profeților. Se vede că primul tip de regat 
(Republica) este destul de departe de mâna lui Dumnezeu, între el şi 
lumea politică interpunându-se aşa-numita rațiune dreaptă, ca şi 
condiția recunoaşterii providenței divine. Evident, într-o Republică 
atee, Dumnezeu îşi pierde orice forță... 

Despre Republica creştină 


Principiile politicii creştine 

Hobbes este convins că la vremea la care scrie el revelațiile au 
încetat de mult. Nu mai apar profeţi, iar cei care se pretind astfel sunt 
mai degrabă falşi profeţi. Cineva care pretinde că a primit cuvântul 
Domnului în vis nu este decât un visător etc. Ce rămâne atunci din 
voința divină? Singurele dovezi palpabile ale voinţei divine sunt 
Sfintele Scripturi, de aceea oamenii trebuie să se concentreze pe 
interpretarea acestora. Omul nu poate face cunoştinţă cu cuvintele lui 
Dumnezeu decât din aceste Scripturi (concluzia lui Hobbes este 
evident deplasată: „tăcerea” lui Dumnezeu poate fi interpretată, la 
limită, ca o retragere a Lui din lume, un soi de deism). De ce 
Dumnezeu ar fi încetat să mai vorbească oamenilor din zilele noastre? 
Intrebarea nu primeşte un răspuns. Hobbes este un anglican convins, 
un protestant, iar justificarea este simplă. Dumnezeu a vorbit 
oamenilor, dar nu ştim când şi cum. Omul, prin raţiunea sa, nu poate 
să se supună decât autorităţii vizibile a legislatorului, suveranului din 
cadrul Republicii, căci acesta nu face decât să pună în practică legile 
naturale primite de la Dumnezeu. Căci numai în cadrul Republicii 
poate omul să-şi satisfacă necesitățile naturale şi înclinațiile sădite de 
Dumnezeu spre pace şi înţelegere. Rezultă că omul este supus 
suveranului său legitim într-o măsură mult mai „sigură” şi mai 
raţională decât lui Dumnezeu. El e mai sigur că vocea suveranului său 
respectă voința divină decât vocile pe care, să spuneam, le-ar auzi 
direct de la Dumnezeu, căci numai sub supunerea la voinţa 
suveranului civil omul poate fi sigur că atinge acele deprinderi 
naturale pe care i le-a sădit Dumnezeu. Credinciosul are nevoie, deci, 
de un cadru sigur de manifestare, iar acest cadru nu este altceva decât 
Republica. El se supune deci voinței suveranului lumesc în primul 
rând. Omul este nesigur pe revelaţiile sale supranaturale, de aceea 
caută siguranța ascultării de voința naturală. Lumea se dezvrăjeşte, 
cum spune Weber, iar credința se raționalizează. De aici şi până la 
pierderea ei completă nu mai este decât un pas... 

De altfel, oamenii care nu primesc direct „mesaje” de la 
Dumnezeu nu sunt obligaţi să creadă în legile divine şi în autoritatea 
lui Dumnezeu, căci orice lege trebuie să fie făcută „cunoscută” 
(publicată) pentru a se putea pretinde să fie respectată. Prin urmare, 
cei care nu au organe de ascultat cuvintele Domnului, trebuie să 
aştepte ca acestea să fie mediate de Republică. Hobbes spune foarte 
clar acest lucru: „Deci, cel căruia Dumnezeu nu i-a revelat pe cale 
supranaturală care sunt legile Sale, nici că cei care le-au făcut publice 

au fost trimişi de El, nu este obligat să asculte de ele de către nici o 
autoritate, în afară de cea care are deja forță de lege, adică cea a 
Republicii, care rezidă în suveran, singurul ce are putere legislativă.” 
In plus, ştim de mai înainte că astăzi profețiile nu mai apar. Prin 
urmare, singura autoritate actuală este cea republicană. Vocea lui 
Dumnezeu nu se mai aude direct, ci numai prin intermediul legii 
civile... 

Republica lui Hobbes este întru totul imanentă şi concretă, el 
respingând până şi ideea de viaţă eternă sau de moarte eternă, care ar 
periclita autoritatea civilă, răpindu-i acesteia mijloacele de 
recompensă (pozitivă sau negativă) la adresa supuşilor. Căci viața 
eternă de dincolo de moarte i-ar face pe oameni mai puţin atenți la 
viața de aici, adică la viaţa republicană, prezentă, concretă. De altfel, 
Hobbes crede că legile lui Dumnezeu sunt totuna cu legile naturale, 
dintre care cea mai importantă este aceea de a asculta de puterea 
suverană instituită la nivelul Republicii. Astfel, Hobbes confundă 
credinţa în Dumnezeu cu supunerea la puterea civilă. 


Întrebări recapitulative 

1. Cum vede Hobbes starea de natură? 

2. Definiţi Republica lui Hobbes. 

3. Care este concepția lui Hobbes asupra libertății? 

4. Comentaţi relaţia dintre regatul lui Dumnezeu şi Republica lui 
Hobbes. 

9. JEAN-JACQUES ROUSSEAU 
DISCURS ASUPRA ORIGINII 
ȘI INEGALITAŢII DINTRE OAMENI 


Reţinem că există două tipuri de inegalitate: 

„una pe care o numesc naturală sau fizică, pentru că este stabilită 
de natură şi constă în deosebirea de vârstă, sănătate, putere fizică şi 
calităţi ale spiritului sau sufletului; alta care poate fi numită inegalitate 
morală sau politică, pentru că depinde de un fel de convenție şi este 
stabilită, sau cel puțin autorizată, prin consimțământul oamenilor. 
Această inegalitate constă în diferitele privilegii de care se bucură unii 
în dauna altora, ca, de pildă, acela de a fi mai bogaţi, mai onoraţi, mai 
puternici decât alţii, sau chiar de a-i face să li se supună.” 

Este interesant de observat că autorul care a inspirat în aşa de 
mare măsură discursul egalitarist al Revoluției Franceze şi 
egalitarismul democratic ce s-a instaurat după aceea este de părere că 
există o inegalitate naturală, care nu se referă numai la aspectele de 
ordin fizic, ci şi intelectual şi moral. Deducem de aici că undeva, în 
cadrul operei sale, Rousseau a trebuit să treacă peste această 
inegalitate naturală, s-o ignore cumva pentru a ajunge la necesitatea 
egalității absolute între oameni. El a avut nevoie de un artificiu de 
gândire pentru a escamota această inegalitate (pe care, chiar dacă o 
recunoştea, nu era, pare-se, de acord cu ea) şi a-i egaliza pe oameni. 
Artificiul său s-a numit contract social. Contractul social, alături de 
ideea convenției politice i-au servit cauza egalitaristă. De fapt, în 
fundamentul ideii de contract social stă presupunerea că această stare 
contractuală reprezintă o schimbare de natură în destinul omului. 
Starea politică este ruptă de starea naturală. Este altceva decât starea 
naturală. Pentru a intra în categoria ființelor politice, omul are nevoie 
de o adevărată transfigurare interioară, aceea care îl face să se rupă de 
starea de natură. Această idee nu este de găsit la autorii antici, cu care, 
de altfel, Rousseau era destul de familiarizat. La Platon sau la 
Aristotel starea politică este tot atât de naturală ca şi cea prepolitică. 
Mai mult, s-ar putea spune că aceştia nu concep natura umană în afară 

de dimensiunea politică. Abia aceasta din urmă este natura adâncă a 
omului. Separând starea politică de starea naturală, Rousseau a 
pregătit terenul pentru a nega inegalitatea dintre oameni în plan politic 
şi pentru a deduce de aici necesitatea egalităţii absolute. 
Contractualismul lui este în aceeaşi măsură un egalitarism deplin. 

În opera lui Rousseau putem identifica, aşadar, câteva teme 
majore, care sunt legate între ele: contractualismul, individualismul, 
egalitarismul şi problema libertăţii”. 

Se ştie că Rousseau este un adept al stării naturale. Societatea îi 
apare ca o convenţie care aduce omului degenerescenţa şi 
complicațiile sufleteşti inutile, bolile civilizației şi artificialitatea 
vieţii. Omul natural este mai fericit decât omul civilizat, căci natura sa 
adâncă nu a fost încă profanată de problemele civilizației: 

„Dacă ea (natura — n. n. — C. P.) ne-a hărăzit să fim sănătoşi, 
îndrăznesc aproape să afirm că starea de gândire este o stare contra 
naturii şi că omul care cugetă este un animal degenerat”, spune el. 

Aşadar, exaltarea simplităţii şi a sănătăţii stării naturale este 
însoțită de critica dură a problemelor stării artificiale indusă de 
civilizaţie. Să nu uităm că această critică poate fi explicată, în bună 
măsură, şi pe seama biografiei autorului. Rousseau a trăit în secolul al 
XVIII-lea, secolul Luminilor, dar în acelaşi timp un secol al trăirilor 
artificiale, al convențiilor apăsătoare, al saloanelor pariziene 
complicate, al artificialităţii strălucitoare. Este un secol imoral (în 
această epocă apar lucrări ca Legăturile primejdioase a lui Choderlos 
de Laclos), un secol al flirturilor spirituale, în care se iveşte Filosofia 
de budoar a marchizului de Sade. Era normal ca, până la un punct, 
inadaptatul Rousseau să trăiască în contratimp cu această lume putridă 
din punct de vedere moral, el, care a avut ca parteneră de viață multă 
vreme o biată analfabetă, d-na Levasseur (cu care a avut cinci copii, 
toţi fiind trimişi de filosoful nostru la orfelinat!). 

Deosebirea esenţială între animal şi om şi, în consecință, între 
starea naturală şi cea politică, socială este introdusă de factorul 
libertăţii. Animalul este supus instinctului şi nu este conştient de 
acesta, nu poate să facă nimic împotriva instinctelor, deci nu este liber. 


? Diderot, şi el un autor reprezentativ pentru secolul Luminilor, scria, la 
1771: „Fiecare secol îşi are spiritul său caracteristic; spiritul secolului nostru 
pare să fie acela al libertăţii”, v. Paul Hazard, Gândirea europeană în secolul 
al XIII-lea, Editura Univers, 1981, p. 170. 

În schimb, omul are conştiinţă, iar aceasta îi poate dicta să se supună 
naturii, sau dimpotrivă, să se revolte împotriva acesteia, deci să se 
elibereze de apăsarea stării instinctuale a naturii. Evident că acest 
avantaj se poate întoarce împotriva omului, în măsura în care, apelând 
prea mult la voinţa proprie, acesta îşi neagă natura dincolo de limite şi 
decade din starea naturală, devenind o fiinţă netrebnică, decăzută. 
Libertatea poate, deci, să ducă la degenerare. Natura nu poate 
degenera. Animalele nu pot deveni vicioase, pentru că dispun de 
voința de a-şi urmări numai anumite instincte, în timp ce omul 
beneficiază de această libertate periculoasă. Ca atare, în principiul 
libertății stă atât măreția, cât şi decăderea omului. Dacă va şti să 
urmeze căile naturii, el se va putea menţine într-o stare de sănătate 
perfectă. Dimpotrivă, dacă va alege calea anarhiei sau revoltei totale 
împotriva naturii, el va deveni o ființă artificială şi degenerată. Natura 
este inocentă, spune Rousseau, gândirea şi libertatea de care 
beneficiază omul pot fi însă vinovate de toate relele acestuia. 

Inegalitatea, deşi există în starea de natură, aşa cum am văzut, 
este departe de a avea în acest caz forța pe care o are în societate. 
Inegalităţile sociale nu trebuie scuzate, aşadar, prin pretinsele 
inegalităţi naturale, aşa cum consideră teoreticienii dreptului natural, 
cu care Rousseau este aici în polemică: 

„(...) inegalitatea, chiar naturală, este departe de a avea în 
această stare atâta realitate şi influenţă cât pretind autorii noştri.” 

De altfel, mai există un motiv pentru care inegalitatea naturală 
nu poate merge prea departe. Este vorba despre absenţa relaţiilor 
dintre oameni. Rousseau crede că starea naturală este o stare în care 
oamenii nu au decât relaţii întâmplătoare, masculii şi femelele se 
întâlnesc aleatoriu, în funcție de instinctele de moment, iar aceste 
întâlniri nu au, practic, nici o urmare în sens social. Relaţia lor nu are 
continuitate. Sociabilitatea omului, spune filosoful nostru, nu este 
decât foarte puțin ajutată de natură. Starea naturală este o stare de 
absență a relațiilor dintre oameni, de independenţă reciprocă. Din 
acest motiv, diferenţele dintre sălbatici nu ar servi la nimic. Ce rost ar 
avea ca natura să opereze diferențieri foarte mari între oameni, dacă 
acestea nu ar duce la nimic, nefiind luate în seamă de nimeni, 
necontând nicăieri? Cum oamenii aproape că nu se întâlnesc, 
înseamnă că ideea de diferență nu-şi are rostul. Diferenţele sunt 
importante în societate, acolo unde oamenii au relaţii stabile, dense, 
dar nu în starea de natură, unde oricum nimeni nu poate reflecta 
asupra lor şi nimeni nu se poate ghida după ele. Starea naturală, ca 
stare cvasi-asocială, nu are nevoie de elemente de diferenţiere. 

Aceeaşi stare de natură este, ca urmare, una în care nu are rost să 
vorbim de ideea de robie sau dependență reciprocă. Libertatea 
rezultă aici din absenţa oricăror legături trainice între oameni, în aşa 
măsură încât nici legea celui mai tare nu se poate aplica în acest caz: 

„(...) lanţurile robiei nefiind formate decât din dependenţa 
mutuală a oamenilor şi din nevoile reciproce care-i unesc, este 
imposibil să înrobeşti un om fără a-l pune în prealabil în situaţia de a 
nu se putea lipsi de un altul; situaţie care, neexistând în starea de 
natură, face ca acolo fiecare să fie liber de orice jug, iar legea celui 
mai tare să fie zadarnică.” 

Concluzia este destul de îngrijorătoare: sociabilitatea umană 
este, în viziunea lui Rousseau, condiţia principală a robiei în care 
cade omul civilizat. Să ne amintim de concepția antică asupra legăturii 
dintre sclav şi stăpânul de sclavi, la antipodul celei rousseauiste. 
Acolo, tocmai acest tip special de dependență reciprocă era cauza şi 
ocazia salvării reciproce a celor doi. La Rousseau, dimpotrivă, orice 
legătură umană este o ocazie a robiei. Prin urmare, libertatea înseamnă 
fie absenţa oricărei legături între oameni, fie o cedare deliberată, 
conştientă a libertăţii individuale în interiorul unei convenții raționale, 
numită contract social şi care trebuia să prevadă în mod expres ideea 
egalităţii celor care-l întemeiază. Rousseau, care vede în natura 
relației dintre oameni o dependenţă înrobitoare, are deci nevoie de o 
convenţie raţională pentru a dezrobi omul. Este tocmai soluţia 
inversă față de modul antic de gândire. Anticii vedeau libertatea în 
natura relaţiei de dependență dintre oameni, nemaiavând nevoie de o 
convenţie pentru a asigura libertatea acestora. 

Natura societăţii civile 

„Primul om care, împrejmuind un teren, s-a încumetat să spună 
acesta este al meu şi a găsit oameni destul de proşti ca să-l creadă a 
fost adevăratul întemeietor al societății civile.” 

Aceste fraze percutante ne previn că una dintre cauzele relelor 
sociale o reprezintă proprietatea privată. 

Nu numai proprietatea privată, ci şi munca, dar şi schimburile 
reciproce dintre oameni, care pornesc de la proprietatea privată şi au 
ca fundament nevoile reciproce dintre oameni, sunt agenți ai 
inegalităţi: 

„Dar din clipa în care un om a avut nevoie de ajutorul altuia, din 
clipa în care s-a văzut că este folositor ca unul singur să aibă provizii 
pentru doi, egalitatea a dispărut, s-a ivit proprietatea, munca a devenit 
necesară, iar pădurile nemărginite s-au schimbat în câmpii ce trebuiau 
stropite cu sudoarea oamenilor. In curând, acolo s-a văzut sclavia şi 
mizeria încolțind şi crescând o dată cu recoltele”. 

Civilizaţia, înțeleasă ca proces general de dezvoltare economică 
— pornind mai întâi de la nivelul agriculturii, prima formă de muncă 
organizată a omului — a determinat apariţia inegalității şi a sclaviei. 
Tema predilectă a lui Rousseau tocmai aici se concentrează, în critica 
sclaviei şi a inegalităţi. 

În cele din urmă, aşezămintele politice ale umanităţii nu sunt 
decât stratagemele pe care deţinătorii puterii le-au inventat pentru a-şi 
menţine privilegiile. Oamenii de rând au fost uşor de păcălit: 

„Toţi s-au grăbit să-şi pună lanţurile, crezând că-şi asigură 
libertatea; căci având destulă judecată pentru a înţelege avantajele 
unui aşezământ politic, ei nu aveau destulă experiență pentru a-i 
prevedea pericolele.” 

Condiţia politică a omului modern este extrem de precară. 
Ea este formată din sclavie, mizerie şi inegalitate, libertatea fiind de-a 
pururi pierdută: 

„Aceasta a fost, sau a trebuit să fie, originea societăţii şi a 
legilor, care au adus noi oprelişti pentru cei slabi şi au dat puteri celui 
bogat, au distrus pe veci libertatea naturală, au stabilit pentru 
totdeauna legea proprietăţii şi a inegalității, au făcut dintr-o uzurpare 
abilă un drept irevocabil şi, spre folosul câtorva ambiţioşi, au subjugat 
pe viitor muncii, sclaviei şi mizeriei întregul neam omenesc.” 

Această stare politică a umanităţii, despre care Rousseau spune 
că este iremediabilă pentru că este prost începută, prost întocmită încă 
de la început, nu poate fi eliminată decât cu ajutorul contractului 
social, adică al unui nou temei pentru societăţile politice. 

De altfel, începutul, celebru, al Contractului social nu face decât 
să reia problema din finalul Discursului asupra inegalității: 

„Omul s-a născut liber, dar pretutindeni e în lanţuri” este 
formula care ne previne că autorul caută o modalitate convenabilă ca 
omul să rămână liber, aşa cum s-a născut, în interiorul vieţii politice, 
care deocamdată l-a subjugat. 

Problema libertăţii şi contradicţiile primei societăţi 

Am văzut că tema libertăţii ocupă un loc important şi în tratatul 
despre inegalităţi, dar ea este mai atent tratată în Contractul social. 
Pentru a analiza rolul şi modul de manifestare al libertăţii în societatea 
umană, Rousseau se concentrează asupra primei societăţi, şi singura 
naturală, după părerea lui, care este familia. Care este fondul 
legăturilor dintre părinţi şi copii, altfel spus, pe ce fel de legătură se 
întemeiază familia? Filosoful crede că la baza familiei stau relaţiile de 

dependență dintre copii şi părinți. Anume, copiii, în momentul în care 
se maturizează şi nu mai au nevoie de protecția părinților, încetează de 
a mai face parte din familie, iar părinţii, la momentul la care nu mai au 
obligaţia să-şi întrețină copiii, de asemenea se separă de aceştia. 
Legăturile de familie, deşi naturale, spune Rousseau, se întrerup o dată 
cu nevoile care le dau naştere. Cele două părți, spune el, îşi recapătă 
independenţa. Legăturile, dacă vor continua, vor continua numai sub 
forma unei convenţii. Această imagine despre familie este destul de 
ciudată, comparată cu teoriile ulterioare asupra acesteia. Să ne 
amintim că la Tönnies, pentru care de asemenea familia este tipul 
ideal al comunităţii, legăturile de familie, tocmai pentru că sunt 
naturale, cum spune Rousseau, nu pot, practic, înceta niciodată. 
Indiferent dacă individul este de acord sau nu, el va fi veşnic 
aparținător familiei în care s-a ivit pe lume, căci familia este forma 
socială indusă de voinţa organică a lumii, care nu stă în puterea 
voinţei reflectate, individuale şi raționale. Rousseau, deşi admite că 
familia este o societate naturală, crede că aceasta poate fi părăsită 
conform cu voinţa individuală, mai precis, aşa cum spune el, „de 
îndată ce omul atinge vârsta rațiunii”. Teoria sa este la antipodul celei 
a lui Tönnies. 

In această microsocietate care este familia, de fapt, Rousseau 
exersează teoria generală asupra contractului social. Toţi termenii 
esenţiali ai acestuia apar deja în cadrul acestei microteorii. Este vorba 
despre problema raţiunii eliberatoare a omului (căci indivizii care 
ajung la vârsta rațiunii sunt capabili să devină propriii lor stăpâni, deci 
să nu mai depindă de părinți, de controlul acestora; în felul acesta 
avem asigurată natura liberă a familiei), despre problema naturii 
convenţionale a contractului (după eliberarea prin intermediul 
rațiunii, oamenii rămân de bunăvoie în interiorul familiei, dar legătura 
dintre ei este una convenţională, ceea ce la Rousseau este sinonim cu 
acceptată de voinţa raţională a individului), apoi, este vorba despre 
egalitatea de principiu a celor care stau în interiorul familiei, respectiv 
în interiorul contractului social (de vreme ce este creaţia nevoii de 
libertate a individului, familia convenţională este formată din egali, 
nimeni nu mai porunceşte cuiva, copiii devin proprii lor stăpâni, deci, 
egalii părinţilor) etc. 

În această teorie asupra familiei, aşadar, avem prefigurată noua 
teorie politică a lui Rousseau. 

Ce este contractul social? 

Până să ajungă la formulările definitive asupra contractului 
social, autorul crede de cuviinţă să atace teoriile ce par a veni în 
contradicție cu ideile sale, mai ales cele privitoare la sclavie şi 

libertate (pentru el, adevărate obsesii). Unul dintre filosofii cu care 
intră în conflict este Aristotel. Vom cita, pentru a ilustra modul său de 
a raționa, pasajul în care respinge teoria lui Aristotel asupra sclaviei: 

(...) Aristot spusese şi el că oamenii nu sunt egali de la natură 
unii născându-se pentru sclavie, iar alții pentru a fi stăpâni. 

Aristot avea dreptate, dar el confunda efectul cu cauza. E absolut 
sigur că orice om născut în sclavie se naşte pentru a fi sclav. În lanţuri, 
sclavii pierd totul, până şi dorinţa de a scăpa de lanţuri. Ei îşi iubesc 
servitutea, aşa cum tovarăşii lui Ulisse îşi iubeau îndobitocirea. Dacă 
există deci sclavi din fire, aceasta este pentru că au existat mai întâi 
sclavi împotriva firii. Violenţa a dat naştere celor dintâi sclavi şi 
laşitatea le-a perpetuat sclavia.” 

Acest pasaj este caracteristic pentru modul de argumentare al lui 
Rousseau. Desigur, critica pe care o face lui Aristotel este simplistă şi 
nu se bazează decât pe o schimbare a sensului termenilor, de care însă 
nu ne putem ocupa acum. 

Să reținem, mai departe, că, din punctul de vedere al lui 
Rousseau, nu există autoritate legitimă decât dacă vine de la cel care 
este supus autorității respective. Cu alte cuvinte, autoritatea nu vine 
decât de la libertatea celui care se supune de bunăvoie celui ce 
conduce. Ideea de autoritate divină este exclusă. De altfel, ca întreg 
secolul său, Rousseau este un deist. Fraza Sfântului Pavel: „Nu e 
putere care să nu vină de la Dumnezeu”, este înlocuită cu ideea că nu 
există putere legitimă care să nu vină de la om. Oamenii însă nu au 
autoritate naturală unii asupra altora, iar forța brută nu duce la drept, 
deci nu poate întemeia autoritatea, nu are legitimitate. De aici „rezultă 
că baza oricărei autorități legitime printre oameni nu poate fi decât 
convenţia (subl. ns. — C. P.)”, spune Rousseau. 

Am văzut că această idee este deja anunțată în descrierea 
familiei, unde, o dată cu emanciparea copilului pe drumul raţiunii, 
deci cu eliberarea sa din cadrul relaţiei de dependenţă faţă de părinţi, 
singura bază a societății familiale rămâne convenția, cu alte cuvinte, 
contractul. Familia este şi ea, din acel moment, o societate bazată pe 
un tip de contract social. 

Presupoziția majoră a lui Rousseau este că rațiunea omului are 
un rol eliberator“. Omul este liber de la natură, dar țesătura de relaţii 


? Paul Hazard va vorbi despre mai multe specii de deism, sau altfel spus, 
despre deismele secolului al XVIII-lea. V. Gândirea europeană în secolul al 
XIII-lea, Editura Univers, 1981. 

* Credinţa secolului al XVIII-lea în rațiune este cvasireligioasă. Paul 
Hazard face un portret al acesteia: „(...) ea (rațiunea — n. n. — C. P.) va 

161 


Universitatea SPIRU HARET 


sociale ce au apărut în timp, în care un rol major l-au jucat inegalităţile 
de tot felul, a dus la pervertirea acestei libertăţi. Civilizaţia a adus 
omul în stare de robie. Cum poate reveni acesta la starea lui naturală, 
de libertate? Evident, nu prin întoarcerea la starea sălbatică; aşa ceva 
este imposibil. Există, totuşi, o cale prin care omul se poate elibera de 
aceste lanţuri ale societăţii prost întocmite: este calea refondării 
societăţii umane. Această refondare trebuie să fie una raţională, adică 
perfectă. Oamenii nu se mai pot lăsa în voia cutumelor, a instinctelor, 
a legilor dobândite, căci acestea s-au dovedit rele. Ei trebuie să 
imagineze o societate perfect rațională, în care, pe de o parte, 
libertatea şi egalitatea oamenilor să fie asigurate, iar pe de altă parte, 
clasa conducătoare să se bucure de legitimitate. Dar legitimitatea, aşa 
cum am văzut, nu este divină. Ea va veni de la voinţa celor care 
participă la elaborarea raţională a contractului social. Contractul social 
este, aşadar, un construct raţional, prin care oamenii resping vechea 
societate şi întemeiază una nouă, admisă de toţi, conform cu voința 
tuturor sau, în termenii lui Rousseau, cu voinţa generală. Voința 
generală este un concept-cheie pentru înțelegerea teoriei politice 
rousseauiste, ca şi a dezvoltărilor ulterioare ale acesteia, bunăoară în 
planul democraţiei parlamentare actuale (deşi Rousseau nu este un 
adept al practicilor şi organismelor reprezentative şi nici chiar al 
democraţiei ca atare. El spune că democraţia pură nu este potrivită 
marilor mase ale popoarelor de astăzi). 

De unde rezultă nevoia contractului social, sau care este 
problema fundamentală pe care trebuie s-o rezolve acesta? 

„A găsi o formă de asociaţie care să apere şi să protejeze cu 
toată forța comună persoana şi bunurile fiecărui asociat şi în cadrul 
căreia fiecare dintre ei, unindu-se cu toţi, să nu asculte totuşi decât de 
el însuşi şi să rămână tot atât de liber ca şi mai înainte. Aceasta este 
problema fundamentală, a cărei soluţie este contractul social.” 

Esenţa pactului sau a contractului social, spune filosoful, este 
următoarea: 

„Fiecare din noi pune în comun persoana şi toată puterea lui, sub 
conducerea supremă a voinței generale; şi primim în corpore pe 
fiecare membru, ca parte indivizibilă a întregului.” 

Acest corp constituit rațional capătă prin actul de asociere un 
caracter moral şi colectiv, „alcătuit din tot atâţia membri câte voturi 


împlini ceea ce trecutul promisese fără să dea, ea ne va face fericiți. Ea ne va 
salva; Dumarsais spune că ea va echivala pentru filosof cu ceea ce reprezintă 
graţia pentru Sfântul Augustin; fiind lumină, ea va lumina pe orice om al 
acestei lumi.” (op. cit., p. 36) 

sunt în adunare, corp care capătă, prin însuşi acest act, o unitate, un eu 
colectiv, o viaţă şi o voinţă a sa.” 

Cei care intră în această alcătuire formează poporul, iar ca 
indivizi ei sunt cetățeni. 

Care este condiţia libertăţii în cadrul contractului social? Cum 
este posibilă libertatea, în acest cadru bine reglementat care este 
societatea? 

„Pentru ca acest pact social să nu fie o formulă goală, el 
cuprinde în mod tacit acest angajament, singurul care poate da forță 
celorlalte, anume că oricine ar refuza să se supună voinţei generale va 
fi constrâns de corpul întreg; ceea ce nu înseamnă altceva decât că va 
fi forţat să fie liber (subl. ns. — C. P.); aceasta este condiţia care, 
dându-l pe fiecare cetăţean patriei, îl garantează împotriva oricărei 
dependențe personale.” 

Rezultă din acest pasaj că libertatea este paradoxală în cadrul 
pactului social. Fiecare individ cedează din proprie voinţă libertatea 
personală către voința generală, deci către conducerea aleasă a 
corpului social. Această cedare nu echivalează însă cu o pierdere de 
libertate, pentru că ea s-a făcut conştient, raţional. Corpul social este 
învestit cu autoritatea de a respecta pactul ce a stat la baza lui. Cine nu 
respectă acest pact aduce prejudicii libertăţii celorlalţi, deci trebuie 
obligat să asculte voința generală, prin urmare, trebuie obligat să fie 
liber. Libertatea lui Rousseau nu mai este libertatea haotică a naturii, 
ci libertatea rațională, în care fiecare cetăţean admite constrângerile 
pactului pe care l-a semnat. Constrângerea nu poate rezulta decât din 
natura acestui pact. Orice altă constrângere, de exemplu de natură 
personală, este exclusă. Singurele constrângeri admise sunt cele ce-şi 
trag legitimitatea din contractul social. Pentru a câştiga această 
libertate formală, omul trebuie să piardă libertatea haotică a stării 
naturale, în care dicta legea celui mai tare. 

Nerespectarea pactului social aduce automat după sine 
decăderea omului înapoi în starea de barbarie a naturii, acolo unde 
domneşte legea bunului plac. 

Voința generală şi voinţa tuturor 

Voința generală nu poate greşi niciodată, ea este întotdeauna 
dreaptă şi tinde spre binele comun, dar asta nu înseamnă că poporul nu 
poate greşi. Chiar dacă nu este corupt (Rousseau spune că el nu poate 
fi niciodată corupt), poporul poate fi înşelat, deci poate să ia hotărâri 
nedrepte. De aceea, este nevoie să se facă o distincție între voința 

generală şi voința tuturor. În timp ce prima are în vedere în 
permanență interesul general, cea de-a doua are în vedere interesul 
privat şi nu este decât o sumă de interese individuale. Este o concepţie 
ce aminteşte de distincţia paretiană a utilității şi a ofelimității, 
dimpreună cu distincţia dintre utilitatea pentru colectivitate şi 
utilitatea colectivităţi. 

Voința generală reprezintă suma algebrică a voinţelor private 
care formează voința tuturor: „scoateţi însă din aceste voințe plusurile 
şi minusurile care se anulează reciproc şi nu va rămâne ca sumă a 
diferențelor decât voinţa generală”, spune filosoful. 

Uitarea paradigmatică şi noile principii politice şi culturale 

Faptul că în istoria spiritului uman pot fi decupate anumite epoci 
distincte de altele este incontestabil. Acestea sunt epoci paradigmatice, 
adică epoci care se aşază sub imperiul aceleiaşi paradigme mari de gândire, 
în ciuda tuturor diferenţelor dintre teoriile ce populează respectiva epocă. 
Există în noi o tendinţă de a supraevalua diferenţele dintre teoriile ce apar 
într-o astfel de epocă, tendință prezentă mai ales în zilele noastre, 
probabil un reflex al gândirii noastre diferenţiatoare, al credinței 
noastre actuale că diferențele dintre oameni sunt mai importante decât 
asemănările, că fiecare îşi are propria personalitate, total deosebită de 
a celorlalți. Această credinţă nu are însă decât un temei relativ şi ține 
de epoca modernă. De altfel, cum am putea înțelege marile epoci 
culturale dacă acestea n-ar avea o unitate ce transgresează diversitatea 
teoriilor ce i se subscriu? Antichitatea greacă şi romană este o astfel de 
epocă unitară, ca şi epoca mileniului creştin din istoria Europei, iar 
azi, începând aproximativ cu Renaşterea, ceea ce se cheamă epoca 
modernă. Din punctul de vedere strict al gândirii politice, nu putem 
concepe antichitatea greco-romană în afara platonismului sau 
aristotelismului politic, cu toate laturile lor, aşa cum nu putem gândi 
perioada creştină fără apelul la teologia politică a Sfinților Părinţi, deci 
fără ideea de Dumnezeu, aflat în centrul tuturor explicaţiilor ce vizează 
ființa umană. Epoca modernă este de neconceput fără ideile de 
libertate şi egalitate, fără ideea democratică, dar şi fără ideea 
națională până la un punct, idei care nu există ca atare nici în cazul 
greco-roman, nici în cel al perioadei creştine. 

Adevăratele sisteme de gândire sunt aceste epoci paradigmatice, 
care cuprind o sumedenie de teorii sau explicații parţiale, ce țin de 
fiecare autor sau şcoală. Ne interesează acum în mod special care este 
relaţia dintre aceste epoci majore, unitare ale gândirii. De aici şi 

chestiunea, tulburătoare, a apariţiei noilor curente de gândire. Ce 
înseamnă o nouă teorie? Cum apar aceste teorii noi şi de ce se impun? 

Vom încerca să demonstrăm că relaţia fundamentală între 
epocile paradigmatice este duală, fiind formată, pe de o parte, dintr-un 
element de îndepărtare (de uitare), iar pe de altă parte, dintr-un 
element de resuscitare sau reamintire (anamnezic). Cazurile concrete 
ne vor ajuta să înțelegem mai bine despre ce este vorba. Să 
considerăm opera lui Rousseau, unul dintre cei mai importanți 
gânditori paradigmatici ai epocii moderne. El este în acelaşi timp un 
„uituc” al marilor teorii ivite sub auspiciile creştinismului, dar şi un 
redeşteptător al creaţiei teoretice a antichităţii. Evident, nu este vorba 
despre nişte procese de uitare sau rememorare simple, definite 
„psihologic”, adică la nivel individual. Este vorba mai degrabă despre 
două feluri de transformări, o transformare cu aspect de uitare, iar alta 
cu aspect de rememorare. În ambele cazuri, accentul trebuie să cadă pe 
ideea de transformare, pentru a înțelege exact greutatea noilor 
apariții teoretice. Cu alte cuvinte, atât ca resuscitator, cât şi ca element 
de ocultare a teoriilor vechi, Rousseau trebuie înțeles într-o 
dimensiune preponderent transformatoare. Trebuie să fim foarte atenţi 
la nuanțele teoriilor sale pentru a determina aceste două proporții 
diferite din opera sa. Ce uită şi ce îşi reaminteşte Rousseau? Aici ne 
putem sprijini pe cuvintele unui comentator cunoscut al său, Pierre 
Manent: 

„Rousseau face parte din marea mişcare a gândirii moderne care 
nu mai înțelege asceza creştină tradițională, întorcându-se cu nostalgie 
spre măreţia antică”. De altfel, Rousseau însuşi ne lămureşte în 
legătură cu această problemă, atunci când afirmă: „Sunt contrariat de 
ironia cu care Sfântul Augustin a îndrăznit să privească acest mare şi 
frumos act de virtute (cel al lui Brutus). Părinţii Bisericii nu au putut 
să-şi dea seama de răul pe care îl făceau cauzei lor stigmatizând astfel 
tot ceea ce curajul şi onoarea produseseră mai măreț; dorind să 
accentueze latura sublimă a creştinismului, i-au învăţat pe creştini să 
devină oameni laşi”.S 

Rousseau, iată, nu mai „înţelege”, aşa cum bine spune Manent, 
asceza creştină. Nu mai poate trăi un sentiment similar şi de aceea 
crede că acest tipar ascetic duce, în cele din urmă, la transformarea 


5 Pierre Manent, Originile politicii moderne, Editura Nemira, 2000, p. 157. 
6 J.J. Rousseau, Fragments Politiques, T. II, p. 506, apud P. Manent, op. cit., p. 157. 

creştinului într-un laş. Ceea ce vede Rousseau în creștinism este total 
diferit de ceea ce vedeau creştinii înşişi, mai cu seamă cei de la 
început şi, în mod aparte, cei care au fost apărătorii teoretici ai 
creştinismului, Părinţii Bisericii. Rousseau ocultează astfel o epocă 
paradigmatică a culturii europene şi resuscită o alta — e vorba despre 
cea antică. Dimpotrivă, un mare scriitor bisericesc ca Tertullian, unul 
dintre cei mai importanţi ai epocii primare a creştinismului, ne dă o 
imagine total diferită a virtuţilor antice, pe care le proslăveşte 
Rousseau. Tertullian este un apărător al virtuţii creştine şi neagă cu 
vehemenţă, într-un stil inconfundabil (s-a spus despre el că este 
creatorul latinei bisericeşti, practic, al limbii teologale a Europei timp 
de mai bine de un mileniu), valorile antice, păgâne. Imaginea 
antichităţii din Apologeticum-ul lui Tertullian este răsturnată față de 
cea cultivată de Rousseau. lată câteva fraze din această operă creştină, 
în care este vorba despre credinţa păgânilor: 

„(...) pe zeii voştri publici îi pângăriţi, în virtutea dreptului 
public, scriindu-i la licitaţie, ca aducători de venituri. Lumea se 
îndreaptă spre Capitoliu ca spre o piaţă de legume (...) religia umblă 
cerşind din cârciumă în cârciumă; cereți plată pentru dreptul de a intra 
în templu, de a pătrunde în sanctuar. Nu e îngăduit să vezi pe zei 
gratis; sunt scoşi la vânzare.” 

Se poate spune, răsturnând afirmaţia lui Manent, că Tertullian 
este unul dintre scriitorii care nu mai „înţelege” virtuțile păgâne, 
cărora le opune un nou tipar spiritual şi de virtute, acela creştin. De 
altfel, când aminteşte despre virtutea antică, în sens general, Tertullian 
vede în lumea în care trăieşte doar o îndepărtare de bunele moravuri 
ale trecutului şi o decadenţă generalizată. Vechile legi statornicite de 
străbuni au fost părăsite, iar viaţa păgânului, de la îmbrăcăminte, până 
la distracţiile de tot felul, ceremonii, lupte de gladiatori, spectacole, a 
devenit o sursă permanentă de idolatrie. Dar idolatria este un păcat 
capital în rânduiala creştină („„Nelegiuirea cea mai mare a neamului 
omenesc, cel mai mare păcat al lumii, toată pricina judecății, este 
idolatria”, spune Tertullian în De idolatria, I, (1), de aceea lumea 
păgână decadentă şi idolatră nu mai are autentice resurse de virtute: 

„Unde vă e credința; unde respectul datorat strămoşilor voştri? 
Prin costum, prin trai, prin rânduiala voastră, prin simțăminte, prin 
chiar vorbirea voastră însăşi, v-aţi îndepărtat de străbuni. Lăudaţi 


7 Tertullian, Apologeticum, XII, (5), (6). 

întruna pe cei de demult şi totuşi trăiţi după vremurile cele noi. După 
cum se vede, în timp ce vă îndepărtați de bunele învățăminte 
strămoşeşti, voi păstraţi şi păziţi numai acelea care nu ar trebui, iar pe 
cele ce ar trebui le treceţi cu vederea.” 

Revenind la ideile de la început, observăm că laşitatea de care e 
acuzat creştinul de către Rousseau este epitetul pe care Tertullian îl 
acordă păgânului, devreme ce numai creştinul are puterea de a se 
sacrifica în numele adevărului credinței sale. În opera lui Tertullian, 
păgânii apar ca laşi, lipsiți de virtute, inumani, idolatri, chiar criminali, 
în timp ce creştinul este virtuos (nu are păcate), curajos, drept- 
credincios. 

Această paralelă cam lungă pe care am făcut-o între Rousseau şi 
Tertullian a dovedit, credem, că orice epocă spirituală paradigmatică 
presupune o îndepărtare de epoca anterioară şi, eventual, o revenire, o 
reluare a unor modele culturale anterioare sau paralele. O linie de 
gândire este abandonată în numele alteia, cu tot cu elementele de 
credinţă ale ei. De unde vine puterea de impunere a noii concepţii? În 
ce măsură este aceasta mai „adevărată” decât cea anterioară? Trebuie 
să spunem aici că adevărul teoriilor care se impun este o chestiune 
relativă. Adevărul în sine este relativ, dacă îl înţelegem ca adecvarea 
dintre discurs şi realitate. În această privință, critica unei epoci 
anterioare şi părăsirea ei are legătură cu decadenţa acesteia. Dar 
„adevărul” unei noi teorii sau credinţe are şi o latură dezlegată de 
orice realitate concretă, ce ține exclusiv de posibilitățile gândirii de a 
se exprima pe sine într-o altă dimensiune decât cea anterioară, într-un 
alt registru, chiar dacă în aceeaşi formă, căci am văzut că laşitatea 
este, pe rând, atribut al păgânismului, apoi al creştinismului, care la 
rândul lui i-l atribuise păgânismului. Aceeaşi formă se potriveşte, 
având în vedere perspectivele diferite, la două realităţi opuse. 

Am dat acest exemplu pentru a întări ideea că o teorie nu este 
niciodată, ca şi o epocă paradigmatică, infailibilă. Lucrul acesta nu se 
întâmplă datorită unor „slăbiciuni” interne (eventual, de coerenţă 
logică) a teoriei respective, cât schimbării perspectivei din care este 
privită lumea. Prin urmare, putem conchide că nici o teorie politică nu 
este inamovibilă, nici una nu este „mai bună” decât alta, ci toate sunt 
modalități diferite de interpretare a vieţii sociale, în contexte culturale 
diferite, în epoci istorice diferite. Adevărata creativitate a 


8 Tertullian, Apologeticum, VI, (8). 

teoreticianului este cu atât mai mare cu cât este capabil a „inventa” o 
perspectivă din care să se poată îndepărta de modelul prezent, în 
numele impunerii altui model. Evident, acest alt model trebuie să aibă 
nu numai o dimensiune teoretică abstractă, rațională, ci să fie cu 
adevărat un nou mod de a privi lumea, în toate dimensiunile sale, cu o 
morală aparte, cu o credință aparte, cu un stil de comportament aparte. 
Teoria politică ce nu schimbă lumea pe toate aceste dimensiuni este un 
simplu joc de cuvinte. 


Întrebări recapitulative 

1. Ce este contractul social? 

2. Care este sursa autorităţii, în viziunea lui Rousseau? 
3. Ce este starea naturală? 

4. Cum concepe Rousseau civilizația? 

10. ALEXIS DE TOCQUEVILLE 
DESPRE DEMOCRAŢIE IN AMERICA 


Se poate afirma că America va căpăta conştiinţă de sine, în sens 
hegelian, abia începând cu această lucrare a lui Tocqueville. Abia de 
aici înainte America va „şti” că ea reprezintă Lumea Nouă. În sens 
temporal în primul rând, adică lumea viitorului, o ţară care va dicta 
de-aici înainte întregii lumi proiectele de viitor, fiind un fel de port- 
drapel. Tocqueville este autorul care intuieşte primul şi consacră 
acestei înnoiri a vieţii politice a lumii o lucrare de astfel de 
dimensiuni. Marea noutate a lumii se numea democrație. Noutate? 
Putem fi nedumeriţi, căci democraţia este invenţie” antică. E 
adevărat, dar în variantă modernă, democraţia nu mai fusese niciodată 
practicată la acelaşi nivel de intensitate în altă parte decât în America. 
America este terenul virgin pe care se experimentează în condiții 
moderne o nouă variantă de democraţie. Un uriaş laborator politic, în 
care Tocqueville va studia atât părţile pozitive, cât şi cele negative ale 
acestui nou regim. În fond, studiind America, el încearcă să 
întrezărească soarta viitoare a Europei, căci este convins că mişcarea 
democratică este noul val ce animă umanitatea. 

Încă din Introducere Tocqueville identifică faptul esenţial care 
explică toate manifestările particulare care fac societatea americană să 
fie unică. Acest fapt esenţial este egalitatea de condiţii: 

„Aşadar, pe măsură ce studiam societatea americană, 
descopeream tot mai mult în egalitatea de condiţii acel fapt generator 
din care părea să decurgă fiecare fapt particular şi îl regăseam 
neîncetat dinaintea mea ca un punct central, unde sfârşeau prin a se 
întâlni toate observațiile mele.” 

Această egalitate de condiţii determină ceea ce autorul numeşte 
o adevărată „revoluție democratică”, care va cuprinde în curând în 
totalitate nu numai America, unde este cea mai vizibilă, dar şi Europa, 


? Alexis de Tocqueville, Despre democraţie în America, Editura 
Humanitas, Bucureşti, 1995, Introducere, p. 41. 

Chiar dacă în cazul acesteia din urmă progresul ei este mai lent. 
Evident, în Europa există încă forțe care vor să se opună acestui curent 
— este vorba despre forțele aşa-numitului Vechi Regim, despre lumea 
nobiliară, aristocratică a trecutului medieval. Dar, lucrul esenţial este 
că, mai devreme sau mai târziu, egalitatea de condiții va duce şi în 
Europa la o mişcare politică asemănătoare celei din America, 
deoarece, spune Tocqueville, dezvoltarea egalității de condiții este un 
fapt „providențial, universal, durabil şi scapă cu fiecare zi puterii 
umane: toate evenimentele, ca şi toţi oamenii, îi sprijină dezvoltarea”! 
Unui fapt providenţial oamenii nu i se pot opune. Forţa lui este 
forța implacabilă a Providenţei, este, cum s-ar spune, o fatalitate ca 
lumea să evolueze spre principiul democratic, aşa că studierea 
Americii reprezintă un soi de plan de întâmpinare a acestui curent 
universal. Lumea de mâine va fi lumea democraţiei, a libertăţii 
democratice şi a egalităţii de condiţii, spune Tocqueville. Nu va fi 
neapărat lumea democraţiei americane, căci formele democratice sunt 
deosebite de la ţară la ţară (ar fi un lucru nepotrivit ca toate ţările să 
repete modelul american), dar curentul general este deja stabilit. 
Civilizaţia anglo-americană este produsul a doi factori distincți: 
unul este spiritul religios, iar celălalt spiritul de libertate.!! Oamenii 
care au întemeiat coloniile americane erau persecutați religios acasă la 
ei. Erau „sectari înflăcărați”, cu cuvintele lui Tocqueville, dar şi 
„lipsiţi de orice prejudecăţi politice”. În ei pulsa puternic nevoia, 
dorința de a întemeia o nouă lume, după ce fuseseră practic alungaţi 
din lumea veche. De aceea, pasiunea lor întemeictoare e totală. 
Spiritul întemeierii acestei noi lumi este, dacă se poate spune astfel, 
unul total, definitiv. Moravurile sunt extrem de severe, extrem de bine 
reglementate, fervoarea religioasă este maximă, oamenii doresc o 
lume perfectă pe pământ. Însetaţi de dragostea de Dumnezeu, ce le-a 
fost refuzată în lumea veche, sunt grăbiţi să-şi atingă aici, pe pământ, 
scopurile religioase şi lumeşti totodată. Este interesant că ţara tuturor 
libertăților, patria democraţiei şi a egalității de condiții (căci toți 
refugiații erau egali, nu aduceau cu ei în noul continent privilegiile de 
acasă) a început prin a fi extrem de intolerantă cu greşelile morale. 
Astfel, „blasfemia, vrăjitoria, adulterul, violul sunt pedepsite cu 


'9 introducere, p. 45. 
ll Partea întâi, cap. II., p. 87. 

moartea, ultragierea părinților de către un fiu atrage după sine aceeaşi 
pedeapsă.”!? 

Principiul suveranităţii poporului în America 

„Poporul domneşte peste lumea politică americană ca Dumnezeu 
peste Univers. Este cauza şi țelul tuturor lucrurilor; totul provine de la 
el şi se întoarce la el”, ne spune, într-o frază memorabilă, 
Tocqueville”. Este principiul esenţial al democraţiei americane, pe 
care autorul îl vede funcționând peste tot în cadrul Uniunii de peste 
ocean şi este, în acelaşi timp, un principiu ale cărui consecinţe, şi 
pozitive, şi negative, vor da profilul specific Americii. Baza 
administrației americane este astfel constituită pe acest principiu al 
suveranităţii poporului, care se respectă aici mai mult decât în toate 
statele lumii şi, mai cu seamă, mai mult decât în statele aristocratice 
ale Europei, cu care comparația poate fi făcută mai uşor. 

Analiza statului american începe de la analiza comunei 
americane, o asociaţie de două până la trei mii de locuitori, în care 
legea reprezentării nu este admisă, poporul fiind direct implicat în 
administraţie, în elaborarea legilor, în aplicarea lor. Nu există consiliu 
municipal, iar electoratul dictează şi dirijează direct activitatea 
magistraţilor pe care îi desemnează. În total sunt 19 funcțiuni esenţiale 
într-o comună, deci tot atâția magistrați, la data la care scrie 
Tocqueville. Foarte rar, în cazuri excepționale, când dimensiunile 
comunei (Township) sunt mari, sunt admişi primari şi un corp 
municipal. În general, administrarea comunei se face direct de către 
corpul de cetăţeni. Administraţia este în mâinile unui număr restrâns 
de selectmen aleşi în fiecare an, iar aceştia pot convoca adunări 
populare (fown-meeting) pentru a decide asupra treburilor importante 
ale comunei sau pentru a schimba ordinea stabilită în comună. 
Adunarea comunală nu poate fi convocată decât de se/ectmen, dar 
dacă zece proprietari concep un proiect nou şi vor să-l supună 
judecății adunării comunale, pot cere primilor să convoace adunarea, 
iar selectmen sunt obligaţi să o facă. 

Tocqueville sesizează că la naţiunile în care domină principiul 
suveranității populare, individul este propriul său stăpân, este 
considerat la fel de luminat şi de valoros ca ceilalţi, la fel de puternic 
şi de cinstit. Totuşi, în ciuda acestui evident individualism, el se 


2 Ibidem. p. 81. 
5 Partea întâi, cap. IV. 

supune voinţei societăţii. Întrebarea este de ce se întâmplă astfel şi de 
ce acest individ autonom, care nu ascultă, în ce priveşte viața sa 
personală, decât de impulsurile sale proprii, este capabil, atunci când 
se pune problema întregii societăţi, să fie atât de docil, să se supună 
majorităţii sau voinţei societăţii. Aceasta se întâmplă, spune el, pentru 
că fiecare individ este conştient de utilitatea unirii cu ceilalţi, ca şi de 
faptul că această unire nu poate exista în lipsa unei puteri care s-o 
reglementeze. Prin urmare, în viziunea lui Tocqueville, forța politică a 
statului american constă în individualismul indivizilor, al comunelor 
(care sunt un soi de indivizi pentru guvernul central, acesta din urmă 
nu intervine abuziv în treburile comunelor, dimpotrivă, comunele sunt 
cele care hotărăsc ce anume atribuţii deleagă guvernului central, al 
statului: „In Franța, guvernul împrumută comunei agenţii lui, în 
America, comuna îi împrumută pe ai ei guvernului”, spune 
Tocqueville, deci puterea politică se naşte în America de jos în sus, iar 
în Franţa invers, de la guvernul central în jos), dar şi, lucru foarte 
important, conştiinţei pe care o au indivizii, anume că forţa lor stă în 
uniune, iar consecința este că trebuie să respecte cu toţii legile 
generale ale uniunii. Americanii sunt în acelaşi timp individualişti 
(căci fiecare dintre ei este propriul stăpân), dar şi antiindividualişti, 
în măsura în care se supun conştient deciziei majorității. Această 
dualitate ne previne că individualismul simplist este imposibil în 
ordine politică. 

Forţa comunei americane constă tocmai în independenţa ei faţă 
de puterea centrală: „luaţi-i comunei forţa şi AT şi nu veti 
mai găsi niciodată în ea cetățeni, ci doar nişte administraţi”! 

Cele două tipuri de centralizări 

„Unele interese, cum ar fi elaborarea legilor generale şi relațiile 
poporului cu alte popoare, sunt comune tuturor părţilor unei națiuni. 

Alte interese sunt specifice numai anumitor părți ale naţiunii, de 
pildă proiectelor de lucrări comunale. 

A concentra în acelaşi loc sau în aceeaşi mână puterea de a dirija 
cele dintâi înseamnă a institui ceea ce voi denumi centralizare 
guvernamentală (subl. ns. — C. P.). 

A concentra în acelaşi chip puterea de a dirija a doua categorie 
de interese înseamnă a institui ceea ce voi denumi centralizare 
administrativă (subl. ns. — C. P.).” 

Aceste două tipuri de centralizări au efecte diferite. În timp ce 
prima este benefică, cea de-a doua i se pare autorului nepotrivită, 


14 Ibid., cap. V, p. 114. 
15 bid., cap. V, p. 137. 

pentru că slăbeşte forța poporului şi diminuează în el spiritul civic. 
Dimpotrivă, naţiunile cele mai puternice şi mai prospere nu se pot 
lipsi de o centralizare guvernamentală pe măsură. Tocqueville dă şi 
câteva exemple, pentru a lămuri mai bine lucrurile. Pe vremea lui 
Ludovic al XIV-lea, Franţa beneficia de o centralizare guvernamentală 
maximă (Statul sunt eu, spunea celebrul suveran), dar centralizarea 
administrativă este mai mare în secolul al XIX-lea, spune autorul. 
Imperiul german, deşi avea o forță redutabilă, nu a reuşit să devină un 
stat de prim rang, deoarece i-a lipsit tocmai această centralizare 
guvernamentală. Aceeaşi a fost şi „racila” principală a Evului Mediu: 
statele din această epocă erau slăbite de fracţionarea puterii, de lipsa 
unui ţel general al națiunii, de fragmentarism. Şi nu era vorba doar 
despre fragmentarea administrativă, ci şi de cea guvernamentală. Deşi 
aceste noțiuni au puncte comune, la o analiză atentă, reiese că ele pot 
fi destul de bine diferențiate, astfel încât să ne putem imagina un stat 
centralizat guvernamental, dar descentralizat administrativ (este chiar 
cazul Uniunii Americane), sau invers. 

Libertatea politică este caracteristică naţiunilor mici 

America nu face parte din categoria naţiunilor mici, ori, tocmai 
acestea sunt cele în care e posibilă afirmarea libertăţii: 

„Din toate timpurile, naţiunile mici au fost leagănul libertății 
politice. S-a întâmplat ca cele mai multe dintre ele crescând să-şi 
piardă această libertate, ceea ce face să se vadă clar că libertatea ţine 
de faptul că poporul e mic şi nu de poporul însuşi.”!€ 

La naţiunile mari, dimensiunile sunt asociate unui tip aparte de 
decădere morală, pe care o putem foarte bine asemui cu decăderea 
morală de care vorbeşte Platon atunci când se referă la nevoile 
artificiale ale omului: 

„Marile bogății şi profundele mizerii (contrastele sociale 
violente — n. n. — C. P.), metropolele, decăderea moravurilor, egoismul 
individului, complexitatea intereselor sunt tot atâtea pericole cărora le 
dă naştere aproape întotdeauna mărimea unui stat”, spune Tocqueville 
în aceeaşi secțiune. 

Totuşi, scriitorul este conştient că există şi avantaje ale statelor 
mari faţă de cele mici. El ştie că există în lume state mari şi state mici, 
iar acestea din urmă sunt forţate să asculte de regulile pe care le impun 
primele. Statele mici, oricât de demne şi libere (în interior) ar fi, sunt 


16 Tbid., Cap. VIII, p. 217. 

nefericite, pentru că nu deţin o forţă suficientă pentru a se apăra de 
influența sau chiar de anexarea celor mari. Forţa brută devine astfel 
criteriu esenţial în ceea ce astăzi numim relații internaționale, iar 
acest lucru a fost sesizat foarte exact de Tocqueville. 

Votul universal nu are ca efect conducerea de către cei mai 
buni a treburilor publice 

„Este un fapt dovedit permanent în zilele noastre că în Statele 
Unite oamenii cei mai remarcabili sunt rareori chemați să 
îndeplinească o funcţie publică şi suntem obligaţi să recunoaştem că s- 
a întâmplat aşa pe măsură ce democraţia a depăşit toate vechile ei 
limite (...) Mi s-a dovedit că cei care considerau votul universal o 
garanţie a alegerii bune îşi făceau iluzii totale. Votul universal are alte 
avantaje, dar nu pe acesta.” 

Ca o curiozitate, cităm pasajul în care este vorba despre 
imaginea vulgară a sălii reprezentanţilor de la Washington: 

„Când intri în sala reprezentanţilor de la Washington te izbeşte 
aspectul vulgar al acestei mari adunări. Ochiul caută adesea în van în 
sânul ei un om celebru. Aproape toţi membrii ei sunt personaje 
obscure, ale căror nume nu furnizează nici o imagine creierului. Sunt, 
în cea mai mare parte, avocaţi de târg, negustori sau chiar oameni care 
aparțin claselor de jos. Intr-o ţară în care învățământul este aproape 
universal răspândit, se spune că nu întotdeauna reprezentanții 
poporului ştiu să scrie corect.” 

In schimb, imaginea Senatului este total diferită: aici abundă 
celebrităţile, avocații importanţi, generalii distinşi. Este o adunare care 
ar face cinstea oricărei adunări parlamentare din lume, spune 
Tocqueville. Intrebarea care se pune este de unde vine acest contrast 
major? Explicaţia este următoarea: Camera reprezentanților este 
urmarea unor alegeri directe, în timp ce Senatul, al unor alegeri în 
două trepte. Concluzia este că votul direct, dar trecut prin două trepte, 
ca în cazul Senatului, este mai propice democraţiei decât votul direct 
pur şi simplu. Căci senatorii sunt aleşi de legislativul fiecărui stat din 
rândurile reprezentanţilor aleşi direct de popor. In felul acesta, are loc 
o rafinare a alegerii. Tocqueville este adeptul acestui din urmă sistem. 

Binele, ca rezultat neintenţionat al acţiunii democraţiei 

Există unele tendințe ascunse ale acțiunilor politice, care nu 
rezultă din logica firească a aplicării legilor, ci dintr-o logică paralelă, 
ascunsă, contrarie. Sunt aşa-numitele efecte perverse de care vorbeşte 


17 Partea a doua, cap. V, p. 263-265. 
'5 Tbid., p. 267. 

sociologul francez Raymond Boudon'”. Să ascultăm un pasaj în care 
Tocqueville prezintă o astfel de structură de acţiune, în care este vorba 
despre efectele benefice pe care funcționarea instituțiilor democratice 
le au asupra societăţii, fără ca aceste efecte să fie dorite de către actorii 
sociali şi, invers, despre efectele malefice ale acţiunilor politice 
exercitate în epocile aristocratice, în ciuda bunei-credinţe cu care sunt 
îndeplinite acestea din urmă: 

„Există deci, în esenţa structurilor democratice, o tendință 
ascunsă care îi face ades pe oameni să contribuie la prosperitatea 
generală în pofida viciilor şi erorilor lor, în timp ce în instituţiile 
aristocratice se descoperă uneori o tendință ascunsă care, în ciuda 
talentului şi a virtuţilor, îi face să contribuie la mizeria semenilor lor. 
Astfel, se poate întâmpla ca în guvernările aristocratice oamenii 
publici să facă răul fără să vrea, iar în democraţie să producă binele 
fără să şi-l propună.” 

De la puterea majorităţii la tirania majorității 

Esenţa guvernărilor democratice, spune Tocqueville, e reprezentată 
de caracterul absolut al stăpânirii majorităţii. Majoritatea este un fel de 
axis mundi a vieţii politice democratice. Dar care este presupoziția pe 
care se întemeiază această preeminență a majorității, ce anume 
credinţă stă la baza acestei dominații absolute? Presupoziţia ce stă ca 
temei în cazul acesta este ceea ce Tocqueville numeşte teoria 
egalităţii aplicată inteligenței, adică „ideea că mai mulți oameni la 
un loc sunt mai luminaţi şi mai înţelepţi decât unul singur, că numărul 
prevalează asupra calităţii”.?! 

Această dominație a majorității, deci a numărului asupra 
calităţii, această egalitate aplicată inteligenţei, poate avea consecinţe 
funeste pentru viitor. De la dominaţia normală a majorităţii se poate 
ajunge la o adevărată tiranie a acesteia: 

„Ceea ce reproşez cel mai tare guvernării democratice, aşa cum 
e ea organizată în Statele Unite, nu e slăbiciunea ei, cum mulți susțin 


'? Raymond Boudon, Effets pervers et ordre social, Paris, P.U.F., 1977 
sau La logique du social, Paris, Hachette, 1979. 
* Alexis de Tocqueville, Despre democrație în America, Editura 
Humanitas, Bucureşti, 1995, Partea a doua, cap. VI, p. 307. 
2 Ibid., cap. VII, p. 322. 

în Europa, ci dimpotrivă, forța ei invincibilă. Şi ceea ce îmi displace 
cel mai mult în America nu este extrema libertate care domneşte 
acolo, ci puţinele garanţii împotriva tiraniei." 

De altfel, autorul nostru descoperă această influență totală, adică 
tiranizantă a majorităţii nu numai în plan politic, ci şi în planul 
gândirii: 

„Nu cunosc vreo ţară unde să domnească, în general, mai puţină 
independență a spiritului şi o mai veritabilă libertate a discuţiilor decât 
în America”, spune Tocqueville. Acest lucru înseamnă că libertatea nu 
este suficientă pentru a asigura înălțimea şi independenţa spiritului. În 
ciuda unei libertăţi totale, spiritele americane sunt dependente de 
influenţa enormă a majorităţii, a opiniei acesteia. În America, mai 
aflăm, „majoritatea zăvorăşte gândirea într-un cerc formidabil.” Toate 
aceste formule care sună amenințător ne previn că nu există, nici 
măcar în patria ideală a libertăţii şi democraţiei, o veritabilă libertate 
de gândire. Mai mult, este de observat cum tocmai principiile liberale 
pe care se întemeiază democrația americană suprimă, dincolo de un 
prag, exact temeiul ce se presupune a fi la baza acestei democrații, 
adică libertatea. În America nu există libertate a spiritului, spune 
tranşant filosoful de care ne ocupăm. 

Libertatea şi egalitatea condiţiilor 

Nu trebuie să ne imaginăm că dacă libertatea joacă un rol atât de 
important în cadrul democraţiei americane, ea nu s-ar întâlni decât în 
acest caz. Dimpotrivă, libertatea a cunoscut multe registre de-a lungul 
timpului. Adevărata schimbare fundamentală adusă de sistemul 
democratic american este egalitatea condiţiilor. Deci nu libertatea, ci 
egalitatea este semnul distinctiv al vremurilor noi: „Faptul particular şi 
dominant care singularizează aceste vremuri este egalitatea de 
condiții; pasiunea principală care îi îmboldeşte pe oameni în aceste 
perioade este dragostea pentru egalitate.” 

De altfel, despre acest principiu, cum ştim, Tocqueville a vorbit 
pe larg la începutul volumului I. 


? Idem, p. 328. 
233 Alexis de Tocqueville, op. cit., Vol. II, cap. I, p. 106. 

VECHIUL REGIM ŞI REVOLUŢIA 


Vechiul regim şi Revoluţia (L’Ancien Régime et la Revolution) 
este a doua mare lucrare a lui Tocqueville, după De la democratie en 
Amérique. Prima ediţie a apărut în 1856, la mai bine de două decenii 
de la Democraţia în America (1835). 

Există unii comentatori care fac din Tocqueville un autor 
fundamental al epocii moderne, pe considerentul că, liberal fiind, el 
este unul dintre gânditorii cei mai adecvaţi perioadei actuale, dominată 
de spiritul democratic şi cel liberal deopotrivă. În acest plan sunt 
posibile chiar unele exagerări: „Tocqueville este astăzi unul dintre 
autorii cei mai citiți, cei mai citați, cei mai influenţi”, ba chiar 
„principalul interlocutor al celor care vor să înțeleagă prezentul”. Se 
consideră îndeobşte că această linie de gândire se trage din 
„descoperirea” lui Tocqueville de către Raymond Aron”, ceea ce este 
adevărat, desigur, dar nu este singurul „adevăr” despre receptarea lui 
Tocqueville în zilele noastre, mai cu seamă dacă privim spre un alt 
mare istoric al sociologiei, Robert Nisbet, care îi acordă autorului 
francez spaţii extrem de generoase în principala sa lucrare de istoria 
sociologiei”. În plus, nu trebuie să uităm că, la vremea la care scria 
Etapele gândirii sociologice, Raymond Aron constata tocmai 
contrariul celor spuse de Fr. Furet, şi anume un interes destul de 
scăzut al gânditorilor sociali pentru Tocqueville, mai ales pentru cazul 
Franţei, unde sociologia rămăsese masiv de orientare durkheimistă”. 
O receptare mai bună avusese însă în aria anglo-saxonă, acolo unde, 


” Este opinia unui specialist în Tocqueville, François Furet, vezi Cristian 
Preda, Prefaţa la Alexis de Tocqueville, Vechiul Regim şi Revoluția, Editura 
Nemira, Bucureşti, 2000, p. 6-7. 

?5 Cristian Preda, op. cit, p. 7. Aceeaşi idee la Pierre-Jean Simon, 
Histoire de la sociologie, PUF, 1991, p. 491. 

% The Sociological Tradition, Heinemann, London, 1967. 

* Raymond Aron, Les étapes de la pensée sociologique, Gallimard, 1967, 
p. 224. 

după opinia aceluiaşi R. Aron, era considerat unul dintre cei mai 
importanţi gânditori politici. Sunt relevante din acest punct de vedere 
cuvintele lui Robert Nisbet: „Democracy in America is regarded as 
the best study ever made of the American people, its institutions, 
culture, values, and social psychology. Few are the Americans today 
who, reading its pages (...) cannot say «This is how we are»? 

În general, surprinderea relaţiei dintre biografia unui autor şi 
opera acestuia este o chestiune destul de delicată, care pune la grea 
încercare „spiritul de fineţe” al comentatorilor. În cazul lui 
Tocqueville lucrurile par a fi de o oarecare claritate, biografia 
regăsindu-se destul de fidel în opera scrisă. S-a născut la 29 iulie 
1805, într-o familie normandă cu ascendență nobiliară; familia sa trece 
foarte aproape de eşafod, fiind salvată de evenimentele din 
9 Thermidor. Din 1827 Tocqueville primeşte o slujbă la palat (în 
perioada restauraţiei tatăl său va fi prefect), după ce, până în 1826, 
frecventase cursurile facultăţii de drept din Paris. Aici se va naşte 
prietenia cu Gustave de Beaumont, cu care va întreprinde, începând 
din 1831, o călătorie de documentare în Statele Unite, în urma căreia 
cei doi vor publica Du systeme penitenciaire aux Etats-Unis et son 
application en France, în 1833 (se pare că redactarea celei mai mari 
părţi a acestei scrieri i se datorează lui Beaumont). Peste doi ani, în 
1835, Tocqueville va publica primele două volume din De /a 
democratie en Amerique, care-l vor face foarte repede celebru. După 
apariţia, în 1840, a celei de-a doua părţi a lucrării (care nu s-a mai 
bucurat totuşi de o primire la fel de entuziastă) este ales membru al 
Academiei franceze (1841), după ce, în 1838, devenise membru al 
Academiei de Ştiinţe morale şi politice. 

L’Ancien Régime et la Revolution vede lumina tiparului în 1856. 
Peste numai trei ani, la 16 aprilie 1859, Alexis de Tocqueville moare 
de tuberculoză la Cannes. 

În ce priveşte calităţile intrinseci ale operei tocquevilleene, nu 
trebuie să uităm un lucru elementar: nu există comentator important în 
afara unei relații empatice cu opera comentată; poate acesta este şi 
motivul pentru care pot apărea şi consideraţii ce ţin mai degrabă de 
filonul apologetic al receptării unei opere decât de cel al unui 
comentariu academic. 


?8 R, Nisbet, apud P.-J. Simon, op. cit., p. 493. 

Unele comentarii surprind prin tratamentul uşor politic la care 
este supus autorul nostru; şi aceasta în condiţiile în care el însuşi s-a 
ferit de categoriile ideologice, încercând, pe cât i-a stat în puteri, o 
analiză cât mai realistă a lumii în care a trăit. „Oricum ar fi, 
Tocqueville îi este superior lui Benjamin Constant şi majorității 
liberalilor din epoca sa prin faptul că el consideră democraţia în sine 
ineluctabilă şi ireversibilă.”%, citim într-un tratat academic de doctrine 
politice. 

Raymond Aron l-a comparat pe Tocqueville cu A. Comte şi cu 
K. Marx. El se deosebeşte de amândoi, căci dacă primul privilegiază 
în explicațiile sale factorul industrial, iar cel de-al doilea factorul 
capitalist, Tocqueville va fi analistul prin excelenţă al factorului 
democratic. Din acest punct de vedere cel puțin, Tocqueville pare a fi 
unul dintre autorii cei mai „moderni”, chiar dacă, aşa cum spuneam, el 
s-a bucurat de mai puţină atenție din partea comentatorilor până de 
curând. Din alt punct de vedere, dar la acelaşi capitol al deosebirilor 
față de amintiţii precursori ai sociologiei, Tocqueville apare ca un 
gânditor preocupat de analizele de tip comparativ. 

Probabil că epoca pe care a trăit-o l-a influenţat pe Tocqueville 
într-o măsură extrem de mare; este şi normal, căci a fost o epocă cu 
totul specială. De aceea este important să fixăm cadrul istoric în care a 
trăit. Drama familială în mijlocul căreia s-a născut, acea falie enormă 
între lumea părinților săi, nobili normanzi, şi lumea de după marea 
Revoluție de la 1789 l-au marcat definitiv. Preocuparea de căpetenie a 
lui va deveni astfel trecerea de la Vechiul Regim la lumea nouă, prin 
incendiul enorm al Revoluţiei franceze“. El însuşi este frământat 
interior de ruptura acelei lumi şi descoperă, dincolo de tradiția 
familiei, prin lectura filosofilor secolului precedent (XVIII), lumea 
democraţiei şi a liberalismului. „Tocqueville este deja Tocqueville la 
douăzeci de ani”, avea să spună Fr. Furet, iar această frază ilustrează 
deplin caracterul în mare măsură explicabil biografic al gândirii 
tocquevilleene. 

Comentariile asupra lui Tocqueville variază de la gestul 
„recuperator” al lui Raymond Aron din Les étapes de la pensée 


? Evelyne Pisier (coord.), Istoria ideilor politice, Editura Amarcord, 
Timişoara, 2000, p. 110. Nu e foarte clar de ce crezul democratic ar fi un 
semn de superioritate. 

* Pierre-Jean Simon, op. cit., p. 494. 

sociologique, în care accentul cade, inevitabil, pe calitățile neexplorate 
de sociolog ale celui în cauză, până la demersul mult mai nuanţat, de 
data aceasta al istoricului Revoluţiei franceze care este Frangois 
Furet, care, fără a diminua acest tip de merite, subliniază şi părțile mai 
puţin reuşite ale analizei din L"Ancien Régime. 

Vechiul Regim şi revoluţia este, ca şi Democraţia în America, un 
soi de meditaţie de tip istoric asupra prezentului, dacă se poate spune 
astfel. Deşi tratează evenimente clasate în timp, evenimente 
aparținând istoriei, când se referă la Revoluţie, Tocqueville gândeşte 
sincronic, ca şi cum procesul revoluționar ar fi încă în desfăşurare. De 
altfel, el chiar face o remarcă de acest tip în cap. 5 din cartea I, numit 
Ce ne-a adus Revoluţia franceză: „Adevărul, în ceea ce o priveşte, e 
că ea a distrus în întregime sau e pe cale să distrugă (căci nu s-a 
încheiat — subl. ns. — C. P.) tot ceea ce, în vechea societate, decurgea 
din instituţiile aristocratice şi feudale (...)%5!. Aşa cum spunea 
François Furet, „Legătura lui Tocqueville cu istoria nu rezultă din 
gustul trecutului, ci din sensibilitatea sa față de prezent”. Aceasta 
poate fi, într-un anume sens şi definiția sociologului, cel care, departe 
de a studia trecutul pentru poezia intrinsecă a acestuia, foloseşte 
pretextul timpurilor apuse pentru a înţelege cât mai bine structurile 
lumii prezente, ba chiar ale celei viitoare. Aici este cazul să cităm din 
nou cuvintele lui Furet: „Ceea ce caută el, dimpotrivă, de-a lungul 
întregii sale existenţe şi ceea ce conferă vieţii sale intelectuale forță de 
penetraţie şi coerenţă este simţul prezentului său. L-a căutat mai întâi 
nu în timp, ci în spaţiu, utilizând geografia ca o istorie comparată. Cu 
preţul unei răsturnări geniale a ipotezei tradiționale, el a mers să 
studieze Statele Unite nu pentru a regăsi acolo copilăria Europei, ci 
pentru a-i ghici viitorul”? 

Temele esenţiale ale operei lui Tocqueville sunt societatea 
democratică şi regimul libertăţii, ambele elemente fiind puternic 
interconectate. Pentru cazul american, societatea democratică s-a 
definit alături şi împreună cu elemente de factură liberală. Problema 
centrală a Vechiului Regim va fi de ce cazul american, într-un sens 
ideal, nu s-a repetat şi pentru Franța? 


3l Vechiul Regim şi Revoluţia, p. 41. 

” Fr. Furet, Reflecţii asupra Revoluției franceze, Editura Humanitas, 
Bucureşti, 1992, p. 164. 

33 Fr. Furet, op. cit., p. 164. 

„Tocqueville studiază Franţa, până la un punct, gândindu-se la 
America. El caută să înţeleagă de ce Franţa are atâtea dificultăţi în a fi 
o societate liberă din punct de vedere politic, cu toate că este, sau pare, 
democratică, aşa cum, în cazul Americii, el căuta cauzele fenomenului 
invers, adică persistenţa libertăţii politice din cauza sau în ciuda 
caracterului democratic al societății”, va spune Raymond Aron. 

lată, aşadar, un element care, la prima vedere, pare surprinzător: 
este vorba despre diferenţa marcată pe care o stabileşte Tocqueville 
între democraţie şi libertatea politică, care poate explica deosebirile 
mari dintre societăţile democratice, cum ar fi America şi Franţa. In 
jargonul politic actual, adesea saturat de ideologia supranumită 
liberală, nimeni nu mai distinge democraţia de libertatea politică, fiind 
de la sine înţeles că aceste elemente sunt inseparabile. Autorul despre 
care discutăm ne previne însă că lucrurile nu stau deloc aşa, iar proba 
este făcută pe una dintre cele mai democratice societăți ale epocii 
moderne, Franţa. Pentru ca intuiţiile lui Tocqueville să capete contur, 
trebuie să mai adăugăm la cele două concepte de mai sus şi un al 
treilea, anume egalitatea. Ce spune, în esenţă, L 'Ancien Régime et la 
Revolution despre situaţia Franţei în lumina acestui triunghi de 
concepte? La sfârşitul Vechiului Regim Franța era cea mai 
democratică dintre ţările europene, ceea ce, în viziunea lui Tocqueville 
înseamnă ţara cu cel mai ridicat grad de egalitate socială a persoanelor 
şi a condițiilor de viaţă ale acestora. In acelaşi timp, Franţa era şi țara 
cu gradul de libertate politică cel mai scăzut, ţara cea mai 
tradiționalistă, cu instituţii de tipar învechit, care nu mai aveau 
legătură cu realitatea. Acesta este paradoxul aparent pe care încearcă 
să-l explice Tocqueville. 

Unul dintre factorii explicativi cei mai frecventaţi de clasicul 
francez este centralizarea şi uniformizarea administrativă a 
Vechiului Regim, sursă sigură a descompunerii instituţiilor vechi şi, 
implicit a Revoluţiei — o idee la care Tocqueville ţine foarte mult şi 
care poate părea paradoxală este că Revoluţia a fost, de fapt, opera 
Vechiului Regim, care a grăbit, datorită politicii sale administrative, 
propria sa decadenţă: „Cel mai mare neadevăr despre Revoluţie e că 
ea ar fi fost un eveniment întâmplător. Ce-i drept, Revoluţia a luat 
lumea prin surprindere; dar ea nu a fost decât complementul celei mai 
îndelungate lucrări, încheierea bruscă şi violentă a unei opere la care 
au trudit zece generații”. 

Relaţiile dintre principalele clase sociale aveau un caracter 
paradoxal, persista între ele o tensiune de un tip special, pe care 


* Tocqueville, op. cit., p. 41. 

fineţea lui Tocqueville a ştiut s-o surprindă cum nu se poate mai bine. 
Tocmai aceste legături ambigui, filtrate de o specială doză de libertate 
şi privilegii constituie caracteristica Vechiului Regim şi, până la urmă, 
slăbiciunea lui. Clasele privilegiate ale naţiunii franceze, nobilimea şi 
burghezia, semănau foarte bine, spune Tocqueville, la sfârşitul 
secolului al XVIII-lea. Tot ceea ce se plasa deasupra poporului tindea 
spre asemănare. De altfel, această tendință spre uniformitate, 
caracteristică lumii moderne democratice, este considerată una dintre 
sursele de primejdie pentru omul lumii noi; în special pentru cazul 
american, unde diferenţele dintre oameni sunt din ce în ce mai mici, 
posibilitatea apariţiei unui nou tip de despotism nu este deloc 
neglijabilă: este vorba despre despotismul majorităţii şi al opiniei 
publice. Revenind la elitele Franței, atât nobilimea, cât şi burghezia 
erau din ce în ce mai apropiate ca mod de a gândi, ca filosofie de 
viață, moravuri etc. „Ele nu difereau între ele decât prin drepturi”, 
spune Tocqueville, accentuând că este vorba despre un caz unic în 
care asemănările de fapt să fie însoţite de diferenţe de drept, situaţie cu 
totul anormală. Comentariul lui Raymond Aron este lămuritor: 
„Acesta este centrul analizei sociologice a Franţei făcută de 
Tocqueville. Diferitele grupuri privilegiate ale naţiunii franceze 
tindeau în acelaşi timp spre unitate şi separare. Ele erau în fapt 
asemănătoare unele altora, dar separate de privilegii, cutume, tradiţii şi 
în absenţa libertății politice nu reuşeau să dobândească acel sens al 
solidarităţii indispensabil sănătăţii corpului politic”. 

Un loc aparte în analiza Revoluţiei franceze revine spiritului 
anticlerical şi ateu care s-a manifestat în epocă şi care a dus în cele din 
urmă la apariţia unui nou tipar uman al epocii moderne, ideologul, 
specie terifiantă, capabilă de orice fapt, oricât de nebunesc. În Franţa, 
spune Tocqueville, religia creştină a fost atacată fără ca în locul ei să 
fie aşezată o altă religie; în felul acesta, sufletele oamenilor „au fost 
lăsate goale”. În altă ordine de idei, Biserica Franţei nu era deloc mai 
„îndreptăţită” să primească atacurile pe care le-a primit decât alte 
biserici. Exact pe locul gol lăsat în sufletele oamenilor de alungarea 
religiei creştine s-a înrădăcinat spiritul periculos şi aventurier al 
ideologilor, al revoluţionarilor de profesie. Aceştia sunt, aşadar, 
produsul Revoluţiei Franceze, poate cel mai nedorit dintre efectele 


3 R. Aron, Les étapes de la pensée sociologique, Gallimard, 1967, 
p. 243. 

acesteia, dar unul foarte prezent în lumea modernă: „Însă în cazul 
Revoluţiei franceze, legile religioase fiind abolite în acelaşi timp în 
care legile civile erau înlăturate, spiritul uman şi-a pierdut în întregime 
suportul şi nu a mai ştiut nici ce să cruțe, nici unde să se oprească. S-a 
văzut cum apare o specie nouă de revoluționari, care au dus 
îndrăzneala până la nebunie (...). Fiinţele acestea au format din acel 
moment o rasă care s-a perpetuat şi răspândit în toate părțile civilizate 
ale Pământului, păstrând aceeaşi fizionomie, aceleaşi pasiuni, acelaşi 
caracter.” 

Vechiul Regim şi Revoluția este o carte a unei vieți, se poate 
spune, o carte scrisă după acumulări îndelungi atât din punct de vedere 
documentar-istoric, cât şi ca experiență politică personală. Stilul 
extrem de elegant al prozei tocquevilleene, echilibrul clasic al 
gândului său şi capacitatea remarcabilă de a scruta orizonturile 
viitoare ale lumii democratice sunt elementele ce susțin această 
construcție impresionantă. 


Întrebări recapitulative 

1. Care este faptul esențial care deosebeşte regimul politic 
american de alte regimuri? 

2. Care sunt cei doi factori care au produs civilizația anglo- 
americană? 

3. Descrieți cele două tipuri de centralizării de care aminteşte 
Tocqueville. 

4. Ce puteți spune despre efectele pozitive neintenționate ale 
regimului democratic? 

5. Ce este tirania majorității la Tocqueville? 

6. Care este relația dintre democrație şi libertatea politică la 
Tocqueville? 

7. Cum defineşte Tocqueville ideologul? 


3% Alexis de Tocqueville, Vechiul Regim şi Revoluţia, Editura Nemira, 
Bucureşti, 2000, p. 174. 

11. CARL SCHMITT 
NOȚIUNEA DE POLITIC” 


Din prefața lui Julien Freund reținem o primă idee importantă, 
care se referă la distincția pe care o face Schmitt între instanţă şi 
substanță. Această distincţie este cu atât mai importantă cu cât, aşa 
cum spune Freund (pe care trebuie să-l credem, fiind un mare 
cunoscător al gândirii schmittiene), această distincție nu apare în opera 
teoretică propriu-zisă a gânditorului german. Este însă o idee pe care 
Schmitt i-a împărtăşit-o lui Freund în cadrul unei întâlniri pe care au 
avut-o la Plattenberg, unde filosoful s-a retras după al doilea război 
mondial şi unde era vizitat de francez. Distincția ajută la înţelegerea 
mai bună a departajării pe care o face Schmitt între ideea de Stat şi 
cea de Politică. Intre stat şi politică poate exista o relaţie de 
indiferență, dar nu din ambele sensuri, ci numai una unilaterală, 
dinspre politică spre stat. Altfel spus, ne putem imagina o societate 
fără stat, dar nici o societate umană nu poate exista în afara unui 
principiu de organizare politică, de exercitate a puterii. Statul nu este 
decât o instanţă, o formă modernă de organizare a politicii, dar nu este 
neapărat necesar. În trecut nu au existat state, iar viitorul s-ar putea să 
ne rezerve şi el surpriza de a găsi alte căi de organizare politică, adică 
alte instanţe pentru substanța politicului, singura nepieritoare. La 
rândul ei, politica se poate explica prin alte forțe sufleteşti (impropriu 
spus, dar deocamdată rămânem la această formulare), cum ar fi 
supunerea şi protecţia. Cine are putere poate proteja, iar cine nu are 
putere şi se lasă protejat trebuie în mod automat să accepte să se 
supună. Aceasta este dialectica puterii şi a supunerii, care stă la baza 
politicii. Politica se manifestă deci la nivelul protecţiei (al puterii de a 
oferi protecţie) şi al supunerii (adică al obligativităţii, naturale de a fi 
supus celui ce oferă protecţie, deci este mai puternic). Acest binom de 
termeni este fundamental pentru înţelegerea ideii de politică. Altfel 


* Der Begriff des Politischen, Berlin, 1928. Am folosit ediţia franceză La 
notion de politique, cu prefaţă de Julien Freund, Calmann-Levy, 1972. 

spus, ideea de politică nu are nici pe departe un conţinut ideologic, aşa 
cum ne-am obişnuit în zilele noastre (politica de dreapta sau de stânga, 
concepte pe care Schmitt le trecea la capitolul vulgarităţilor ideologice 
şi nu la cel al gândirii politice), nici unul organizaţional-juridic 
(politica ar fi ceea ce rezultă în urma organizării juridice a unei 
colectivități sub forma unui stat parlamentar sau de altă natură, 
democratică etc.), politica are un conţinut fenomenologic aparte, ce 
ține de relaţia substanţială dintre oameni, exprimată adesea, în formule 
mai simple, prin sentimente sau forţe sufleteşti. De aceea am preferat 
ideea de forță sufletească, dar cu condiţia ca prin forță sufletească să 
nu se înțeleagă un biet conţinut psihologic, în sensul „ştiinței” 
psihologiei (care complică adesea lucrurile într-un mod ireversibil). 

O idee extrem de importantă este aceea după care, adesea, o 
situație de diminuare a forței statale este însoţită de o creştere a forței 
politice, a manifestărilor de natură politică, de unde putem observa 
clar că între ele două noțiuni nu există neapărat continuitate: în situaţii 
revoluţionare, de exemplu, când statul este pus sub semnul întrebării 
pentru că nu se ştie care dintre partide va cuceri puterea politică, 
activitatea politică este departe de a se diminua, dimpotrivă, ea creşte 
în intensitate, în timp ce statul este din ce în ce mai labil. 

Relaţia ultimă care defineşte natura politicului este relaţia 
amic-inamic. Aceasta este independentă de considerentele de natură 
normativă, ideologică sau de alte considerente: „Relaţia specifică şi 
fundamentală care nu se lasă dedusă din nici o altă relaţie şi la care 
putem reduce orice activitate şi orice motiv politic este cea de amic şi 
de inamic”, spune J. Freund. Am putea spune, la rândul nostru, că 
definiţia politicului în varianta lui C. Schmitt are puternice 
conotaţii sociologice, de vreme ce temeiul ultim al activităţii politice 
este reprezentat de o relaţie binară de tipul prieten-duşman, adică o 
opoziție fundamentală ce se exercită în spațiul posibilelor legături 
dintre oameni (legături sociale). Dintre multele legături care se pot ivi 
în spaţiul social, politica se reduce sau se întemeiază, aşa cum am 
văzut, pe această legătură de opoziţie fundamentală. Altfel spus, 
politica este câmpul de exercitare al legăturii opoziţionale 
fundamentale dintre oameni. Politica este departe de a fi spațiul 
permanent al ajustărilor şi negocierilor (mai ales acest din urmă 
termen, care a căpătat o prevalenţă vecină cu nebunia, ca urmare a 
extrapolării filosofiei economice anglo-saxone în toate spațiile vieţii 
sociale, ni se pare extrem de neproductiv pentru înțelegerea adecvată a 

ideii de politică) spre mai bine, este, dimpotrivă, punctul de pornire al 
deprinderilor de opunere în viaţa socială. Politica este opoziţia dintre 
oameni, care nu rămâne, evident, înghețată în stadiul de opoziție pură 
şi simplă, ci capătă diferite forme „îmblânzite” (legi, conflicte, tratate 
de pace, alianțe, trădări, fidelități, conformisme sau deviații 
etc. — toate acestea pornesc însă din trunchiul comun al opoziţiei 
amic — inamic). 

Distincția amic-inamic, criteriu al politicului 

Carl Schmitt crede că politicul are categorii proprii, numai ale 
sale, pe care trebuie ca cercetătorul să le pună în lumină înainte de a 
încerca să „lucreze” cu problemele concret-politice. Aşa cum alte 
domenii au criterii proprii, categorii proprii ce le diferenţiază de alte 
domenii, la fel şi politicul se poate reduce la un binom esenţial, acela 
de mai sus. Din punct de vedere moral, corespunzător, vom avea 
distincţii fundamentale ca binele şi răul, din punct de vedere estetic, 
aceleaşi distincții fundamentale se referă la frumos şi urât, iar din 
punct de vedere economic, găsim aceeaşi dihotomie categorică între 
util şi dăunător, sau rentabil şi nerentabil. Trebuie să subliniem, cu 
această ocazie, caracterul ireductibil al acestor distincții. Perechile de 
termeni de mai sus sunt formate din termeni perfect opuşi, care nu mai 
permit nici o nuanţare de adâncime. Cu alte cuvinte, fiecare domeniu 
dintre cele amintite (fie că este vorba despre politic, fie despre 
economic, estetic sau moral) se reduce în mod fundamental şi 
categoric la aceste perechi de termeni opuşi, fiind, în acelaşi timp, 
descris în întregime de dihotomia în cauză. Se întâmplă un fenomen 
asemănător teoriei lui Tönnies despre comunitate şi societate. Aceşti 
doi termeni opuşi reprezintă dihotomia întemeietoare, fundamentală a 
lumii sociale concrete. Din punct de vedere sociologic, comunitatea şi 
societatea reprezintă acelaşi criteriu ultim pe care, în cazul lui Schmitt 
şi al politicului îl găsim la nivelul dihotomiei amic-inamic. 
Comunitatea şi societatea subîntind întreaga diversitate a lumii sociale 
reale (de la societățile cele mai comunitare până la cele mai abstract- 
societale), la fel cum dihotomia amic-inamic reprezintă, practic, 
distilarea perfectă a lumii politice. Între aceste două extreme care intră 
obligatoriu în orice „realitate” politică se joacă destinul concret-politic 
al lumii noastre. 

Schmitt are grijă să ne avertizeze înainte de orice că distincţia 
amic-inamic nu trebuie în nici un caz să plătească tribut distincţiilor 
anterioare, ca bine-rău, frumos-—urât etc.: „Inamicul politic nu va fi în 

mod necesar rău în ordinea moralității sau urât în ordine estetică şi 
nici nu va juca cu necesitate rolul unui concurent la nivelul economiei; 
ar putea fi uneori chiar avantajos să se facă afaceri cu el. Se întâmplă 
pur şi simplu că el este celălalt, străinul, şi este suficient, pentru a 
defini natura sa, ca el să fie, în existenţa sa şi într-un sens foarte 
puternic, această altă ființă, străină, astfel că la limită conflictele cu el 
să nu poată fi rezolvate nici de un ansamblu de norme generale 
stabilite dinainte, nici de către sentința unui terţ, neimplicat şi 
imparţial.”*$ 

Aşadar, „inamiciţia” pe care se întemeiază politica nu este una 
de factură clasică. Aceasta pentru că, aşa cum am văzut, acest inamic 
poate foarte bine să fie util din punct de vedere economic (recomandat 
să se facă afaceri cu el), să fie bun din punct de vedere moral, frumos 
din punct de vedere estetic etc. Este vorba despre o inamiciţie care se 
întemeiază nu pe conceptul moral al prieteniei (mult mai vast), ci pe 
pura străinătate, ireductibilă şi oarbă la celelalte calităţi ale inamicului. 
Inamicul este străinul ireductibil, care, în ciuda calităților pe care le 
poate avea şi care îi pot fi recunoscute deschis, rămâne, totuşi, 
„duşmanul” la nivel politic. Un caz care aproximează această stare de 
lucruri şi care dă multă bătaie de cap analiştilor politici sau 
jurnaliştilor grăbiţi ce analizează viaţa politică a unei țări este 
următorul: se observă adesea că duşmanii politici din parlament sunt 
foarte buni prieteni în culisele scenei politice. Acest lucru pare a fi 
impardonabil. Cum este posibil ca nişte oameni care se atacă din punct 
de vedere al doctrinei sau al programului de guvernare să meargă 
împreună la pescuit sau să fie prieteni de familie desăvârşiți? (Evident, 
excludem din acest scenariu cazurile, altfel foarte frecvente, când o 
astfel de situație nu este decât reflectarea unei mimări a vieții 
politice!). Acest lucru aparent paradoxal se poate explica tocmai în 
termenii teoriei lui Carl Schmitt. Prieteniile extrapolitice nu pot rezista 
nevoii politicului de a opera astfel de dihotomii, de a împărți lumea în 
amici şi inamici. Orice concurent politic este, din acest punct de 
vedere, un inamic redutabil, chiar dacă, în particular, în viaţa privată, 
el este un prieten desăvârşit. Domeniul politic îşi cere, iată, obolul. 
Viaţa politică nu se poate naşte decât din separarea fundamentală a 
scenei politice. Temeiul vieţii politice este, aşadar, această despărţire 
a oamenilor în tabere opuse. Încă o dată, distincţia amic-inamic are o 


38 C, Schmitt, La notion de politique, Calmann-Lévy, 1972, p. 66-67. 

totală autonomie față de celelalte distincţii, chiar dacă, aşa cum arată 
gânditorul german, adesea, în plan concret, ea le antrenează şi pe 
acelea. Altfel spus, un inamic politic poate fi foarte uşor declarat rău 
sau urât doar în virtutea faptului că este inamic politic (şi chiar se 
întâmplă de cele mai multe ori acest lucru), căci prima distincţie se 
sprijină de multe ori pe celelalte. Aceasta nu înseamnă însă că ea nu 
este autonomă. De asemenea, este valabilă şi propoziția reciprocă: 
cineva care este rău din punct de vedere moral sau urât nu este, doar 
pentru aceste lucruri, declarat duşman, iar cine este bun sau frumos nu 
este automat declarat amic din punct de vedere politic. „Faptul că o 
opoziţie atât de specifică ca opoziția amic—inamic poate fi izolată față 
de alte opoziții şi concepută ca un element autonom demonstrează prin 
el însuşi natura obiectivă şi autonomia intrinsecă a politicului.”? 

Obiectivitatea politicului este, în acest caz, aşa cum se poate 
vedea, bazată în bună măsură pe ideea de autonomie. Autonomia şi 
obiectivitatea sunt aici extrem de apropiate şi înseamnă caracterul 
ireductibil al acestui domeniu la domenii ca cel moral, estetic sau 
economic. 

Războiul, fenomen de ostilitate 

Carl Schmitt subliniază că opoziția amic-inamic nu trebuie 
interpretată în spirit psihologic, individualist, ca şi cum s-ar referi la 
sentimentele şi tendințele particulare ale unei persoane. Liberalismul 
(pe care Schmitt îl combate) a schimbat sensul opoziţiei de care 
vorbim şi a „îndulcit” inamicul la condiţia unui „concurent”, deoarece 
liberalismul este o doctrină politică ce plăteşte un mare tribut viziunii 
economice asupra societății. De asemenea, este de accentuat faptul că 
inamicul de care vorbeşte gânditorul german nu poate fi decât un 
inamic public. Politica nu se poate întemeia pe duşmănii sau antipatii 
personale, pe concurenţe individuale. Ea este domeniul inamicilor 
publici (de aceea, în America există întotdeauna un inamic public nr.1, 
desemnare care are, iată, un profund caracter politic — la ora aceasta, 
în urma atentatelor teroriste din 11 septembrie 2001, acest inamic 
public nr. 1 este Osama ben Laden. De altfel, figura lui determină cele 
mai multe acte politice ale SUA la ora actuală). Mergând până la 
preceptul biblic „Iubiţi pe vrăjmaşii voştri” (Matei 5, 44; Luca 6, 


3? Ibid., p. 67-68. 

4 Am folosit Biblia din 1993. A se vedea şi ediția Bibliei din 1982, 
revizuită de către Pr. prof. Constantin Corniţescu, Pr. Ioan Mircea, Pr. prof. 
188 


Universitatea SPIRU HARET 


27), Schmitt arată că preceptul nu se referă la duşmanii publici, ci la 
cei individuali. Distincția sa este între inamic ca hostis şi inimicus. Cel 
de-al doilea se referă într-adevăr la indivizi, inimicus însemnând, 
într-adevăr, în limba latină, „duşman personal”, în timp ce hostis 
înseamnă la origine „străin”, abia apoi căpătând sensul de „duşman”, 
dar fără a-şi pierde definitiv primul sens, astfel încât el ajunge să 
însemne dușman din afară, duşman ca străin sau „străin-duşman”. De 
altfel, în limba latină avem şi o expresie care îl confirmă pe Schmitt, 
anume aliquid hostem iudicare, care înseamnă pur şi simplu „a declara 
pe cineva duşman public”. Aşadar, duşmanul public este hostis (de 
unde avem termenul „ostil”), în timp ce duşmanul personal este 
inimicus („inamic”), care nu are relevanţă politică. (În paranteză fie 
spus, traducerea opoziţiei lui Schmitt ar fi trebuit să urmeze şi ea 
această logică a limbii latine şi să sune nu amic-inamic, ci prieten-— 
ostil, dar această din urmă terminologie este mult mai puțin folosită, 
deşi este mai corectă din punct de vedere etimologic). Astfel, arată 
Schmitt, preceptele biblice sună în latină diligite hostes vestros, iar în 
greacă áyanáte tovc ExOpovc vuov. Trebuie să accentuăm că sensul 
este acelaşi, deoarece în greacă £xOpoc înseamnă tot duşman personal. 
Acestea fiind spuse, vom fi de acord cu autorul nostru atunci când ne 
atrage atenţia supra diferenţei enorme dintre luptele personale ale unui 
creştin şi luptele creştinătăţii ca atare: „În lupta milenară între 
creştinism şi islam, nici unui creştin nu-i putea veni ideea că ar trebui, 
din dragoste pentru sarazini sau pentru turci, să cedeze Europa 
islamului în loc să o apere. Inamicul în sensul politic al termenului nu 
implică o ură personală, încât numai în sfera vieţii private are sens să-l 
iubeşti pe inamic, adică pe adversar.”! 

Este evident, din acest punct de vedere, că antagonismul politic 
este cel mai puternic dintre toate, el este „antagonismul suprem”, cum 
spune Carl Schmitt. Războiul, la rândul lui, se naşte din ostilitate şi 
este, practic, negarea existențială a unei alte ființe. Ideea de luptă, 
care este implicată în cea de inamic, nu presupune doar o concurență 
oarecare şi nici adversităţile simbolice, bazate pe discursuri. Lupta 
este, în cazul nostru, o încercare de provocare a morţii fizice a 
inamicului. Sensul acestor termeni este, aşadar, cel mai radical cu 


Nicolae Petrescu şi Pr. prof. Dumitru Radu. De asemenea şi frumoasa 

4l C, Schmitt, op. cit., p. 69-70. 

putinţă. Tocmai această radicalizare a sensurilor este baza simbolică a 
ideii de politică. Pentru a nu crea însă confuzie, este bine să remarcăm 
că filosoful german nu este câtuşi de puţin un apărător al belicismului, 
al războiului de distrugere al altor popoare (deşi a fost acuzat de aşa 
ceva): „Definiţia pe care o dăm aici politicului nu este nici belicistă, 
nici militaristă, nici imperialistă, nici pacifistă. Ea nu este cu atât mai 
mult o încercare de prezentare a războiului victorios sau a revoluției 
reuşite ca un ideal social, căci războiul şi revoluția nu sunt nici un fapt 
social, nici un fapt ideal. In ce priveşte lupta armată în ea însăşi, ea nu 
este continuarea politicii cu alte mijloace, pentru a reaminti modul, de 
altfel inexact, în care sunt citate de obicei cuvintele celebre ale lui 
Clausewitz; războiul are, ca război, optica şi regulile sale proprii, 
strategice, tactice sau altele, care presupun toate că decizia politică, 
cea care desemnează inamicul, este un fapt dat în prealabil.” 

În aceste fraze este rescrisă, aşadar, o teză care, dacă este greşit 
înțeleasă (şi se pare că aşa a fost), poate arunca în întuneric 
adevăratele sensuri ale politicii şi ale războiului. Războiul nu este o 
continuare (poursuite, în franceză) a politicii la alt nivel. Această 
continuare nu se referă la scopuri politice, în sensul în care războiul nu 
ar fi decât un alt mijloc de a obţine ceea ce, eventual, nu se poate 
obţine prin negocieri de natură politică. Războiul este război tocmai ca 
urmare a existenţei politicului în prealabil: războiul este întotdeauna o 
alternativă prezentă, fie şi numai potenţial, în bagajele omului politic. 
El nu este un „altfel de mijloc” decât politica. Războiul face parte din 
categoria aceloraşi mijloace cu politica, este cosubstanțial politicii, 
chiar dacă are regulile sale proprii de desfăşurare. De altfel, 
C. Schmitt aminteşte o vorbă memorabilă a unui om politic englez 
care spunea că, de fapt, omul politic este mai multă vreme soldat decât 
soldatul obişnuit, căci acesta din urmă se bate numai ocazional, în 
timp ce omul politic este mereu angajat în luptă (adică în război). Este 
adevărat, războaiele au ajuns mai rare în ultima vreme (cu toate că 
forţa lor de distrugere e înspăimântătoare), dar aceasta nu înseamnă că 
rolul lor s-a diminuat. Faptul că războiul a devenit o excepție în 
politică înseamnă pur şi simplu că excepția defineşte acum natura 
profundă a politicii. De altfel, războiul este proba decisivă prin 
excelență a vieții politice, rămânând, chiar ca excepţie, piatra 
unghiulară a acesteia: „Cazul războiului a rămas, până în prezent, 
proba decisivă prin excelenţă (a politicului, n. n. — C. P.). În astfel de 
situații ca şi în multe altele, am putea spune că tocmai situația de 

excepție este cea care capătă o semnificaţie determinantă, revelatoare 
a fondului lucrurilor.”* 

Carl Schmitt a teoretizat, după cum ştim, aşa-numitele situaţii de 
excepţie ca fiind baza de pornire a ideii de suveranitate. Tocmai 
situațiile de excepţie sunt cele care iluminează mai bine câmpul de 
luptă al politicii, ca şi al suveranității. Războiul este pentru politică, în 
calitate de situaţie de excepţie revelatoare, ceea ce sunt situaţiile 
excepționale în cazul suveranității, unde decizia aparţine celor 
suverani peste normalitatea „depăşită” a trecutului. Războaiele, la 
rândul lor, nu pot fi până la capăt războaie morale, religioase, 
economice etc. Chiar dacă încep prin a fi aşa-ceva, ele sfârşesc prin a 
deveni politice, căci grupează combatanții în două tabere adverse, în 
amici şi inamici. Ideea că un război poate fi „doar” religios este deci 
falsă. Ceea ce se întâmplă acum în relațiile dintre islam şi civilizația 
creştină (sau pretins creştină) este un fapt ce confirmă cele spuse de 
Schmitt. Chiar dacă are conotaţii religioase, războiul musulmanilor cu 
occidentalii este în bună măsură un război politic la această oră şi, 
probabil, pe măsură ce timpul va trece, acest caracter politic va creşte 
(nu neapărat în detrimentul caracterului religios, care va rămâne, 
probabil, pe post de iască ce va aprinde noi scântei). Faptul că războiul 
implică acum în mod evident (deşi neoficial) şi state din jurul Irak-ului 
este o probă în acest sens. 

Ironia, remarcată de gânditorul german, este că până şi pacifiştii 
sunt tot nişte războinici, nişte luptători împotriva războiului: acesta 
este războiul cu războiul, dar este clar că potențialul politic al acestor 
pacifişti (în calitate de inamici ai celor care susţin războiul) nu este 
deloc neglijabil. 

Statul, formă a unităţii politice, pus în discuţie de către 
pluralism 

E bine de observat că dinamismul domeniului politic poate veni 
din orice direcție a vieţii sociale, din orice sector, fie că este vorba 
despre cel economic, moral, religios etc. Astfel, se poate spune că 
orice antagonism din aceste sectoare ce depăşeşte un prag critic de 
intensitate devine automat o problemă politică: „termenul de politic nu 
desemnează un domeniu de activitate proprie, ci numai gradul de 
intensitate a unei asocieri sau disocieri de ființe umane, ale căror 

motive pot fi de ordin religios, naţional (în sens etnic sau cultural), 
economic sau altul (...)?.* 

Activitatea politică este, aşadar, o anumită intensificare a 
dinamismului social până la un punct la care se poate vorbi cu 
adevărat de cei doi termeni deja consacraţi: amic-inamic. Nu există un 
domeniu politic pur. Orice domeniu al vieţii sociale se pretează 
politicului (din orice domeniu, chiar şi din cel cultural se poate isca o 
problemă politică), cu condiţia ca tensiunile, forțele implicate să ducă 
la o dihotomie de felul celei de care vorbeşte Schmitt. Aşa cum la 
Durkheim o anumită intensitate minimală (care era însă la pragurile 
cele mai înalte — acest minim reprezenta un maxim!) a sentimentelor 
colective ducea automat la naşterea unei conştiinţe comune, a unei 
morale comune şi, într-o interpretare modernă, a unei comunități 
stabile (de felul naţiunilor), la fel, în cazul lui Schmitt, activitatea 
politică nu se agregă, nu răzbate decât peste un anumit prag de 
intensificare a dinamicii sociale, independent de domeniul unde apare. 
Sentimentele colective „călduţe”, mediocre nu erau suficiente pentru 
apariția conştiinţei comune şi a moralei comune (la Durkheim), tot 
astfel cum la Schmitt conflictele din orice domeniu aparte nu pot fi 
catalogate ca politice decât după ce taberele se separă în amici şi 
inamici. 

Unitatea statului, spune Schmitt, este dată tocmai de caracterul 
său politic. Din acest punct de vedere, el refuză teoriile pluraliste ale 
statului, de factură anglo-saxonă în special, care văd în acesta o simplă 
sumă de organizații de tot soiul aflate în interdependenţă: „O teorie 
pluralistă este fie teoria unui stat care-şi realizează unitatea cu ajutorul 
unei federaţii de grupuri sociale, fie nu este decât o teorie a 
dezintegrării sau a negării statului (...) Statul se transformă pur şi 
simplu într-o asociaţie aflată în concurență cu alte asociații; el devine 
o societate lângă şi printre alte asociaţii care trăiesc în sânul statului 
sau în afara lui.” 

Statul liberal nu este decât o asociaţie care „coafează”, cum 
inspirat spune Schmitt, ansamblul celorlalte asociaţii. Dar nu se ştie 
exact care este rolul său şi în ce constă caracterul său politic. De ce 
mai este nevoie de o astfel de suprasocietate-carapace pentru celelalte, 
dacă rolul său nu depăşeşte nivelul unei societăţi ca oricare alta. 

Această teorie pluralistă ignoră, crede gânditorul german, tocmai 
caracterul politic al statului, caracterul său definitoriu. Un stat fără 
acest caracter este un stat fără unitate, adică...nu este un stat. Un stat 
nu este o asociație politică, ci o unitate politică, o comunitate 
politică. Fără aşa ceva, nu poate exista noţiunea de politic, deci nici nu 
ne putem imagina un stat. Statul este mai mult decât asocierea (suma) 
diverselor grupări individualizate din cadrul său. El este o realitate sui- 
generis, cum ar spune Durkheim, adică are o personalitate distinctă de 
suma asociaţiilor care îl compun. Tocmai acest caracter 
transindividual este cel ce aduce unitate politică statului. De fapt, 
unitatea sa transindividuală este chiar caracterul său politic, unitatea 
ce rezultă în urma definirii altuia ca inamic, deci fapta şi factorul 
politic prin excelență. Schmitt este, din punctul de vedere al doctrinei 
medievale a nominalismului şi realismului, evident, un realist. 

Decizia de război şi desemnarea inamicului fac parte, de 
asemenea, din prerogativele unui stat: „O colectivitate umană care ar 
renunţa la aceste consecinţe ale unităţii politice n-ar fi o comunitate 
politică, căci ar renunța la puterea de a desemna printr-o decizie de 
autoritate pe cel pe care îl consideră şi îl tratează ca inamic. Această 
putere de a dispune de viaţa fizică a oamenilor aşează comunitatea 
politică deasupra oricărei forme de comunitate sau de societate." 
Statul dispune, cu alte cuvinte, de jus belli, de dreptul de război. De 
cele mai multe ori, acesta se adresează altor comunități politice, altor 
state, dar nu este obligatoriu ca duşmanul să se afle în exterior. Este 
foarte posibil ca duşmanul să se afle în interior, iar acesta va fi 
inamicul public. Faţă de duşmanul din interior, de asemenea, statul se 
poate comporta ca o unitate politică desăvârşită, pedepsindu-l pe 
acesta fie prin mijloace total violente, cum ar fi pedeapsa cu moartea, 
fie prin mijloace mai puţin violente, dar nu mai puţin semnificative: 
confiscarea averii, ostracizare, exilare, diverse interdicții de organizare 
sau reunire, interzicerea unor drepturi civile etc. Formele de pedeapsă 
sunt variabile, principiul este unul şi acelaşi. O biserică poate să-i 
ceară unui credincios să moară pentru credința lui, dar numai în 
vederea mântuirii acestuia. Este un caz nepolitic. Dacă însă biserica îi 
cere credinciosului să se sacrifice pentru a-i salva pe ceilalți membri ai 
confesiunii, fapta respectivă deja trece în perimetrul politic. Motivația 
bisericii nu mai este credința, ci pur şi simplu salvarea sa în calitate de 

comunitate unitară, de comunitate politică. Biserica se transformă 
astfel în agent politic, în organism politic. 

O altă consecință a ideilor lui Schmitt se referă la măsurarea 
libertăţii politice a unui popor în funcţie de capacitatea acestuia 
de a-şi defini de unul singur duşmanii. Este evident că cea mai 
importantă faptă politică unui popor este libertatea lui de a-şi defini 
duşmanul. Este fapta politică prin excelență. Numai în acest gest se 
manifestă libertatea politică a respectivului popor. Este un nonsens, 
din acest punct de vedere, ceea ce se întâmplă în ultima vreme cu 
libertatea politică a poporului român: integrat într-o alianță militară 
care are proprii săi duşmani (cel mai adesea aceştia coincid cu 
duşmanii SUA şi sunt reprezentaţi în acest moment de teroriştii arabi), 
poporul român nu mai are libertatea de a-şi defini de unul singur 
inamicii, chiar dacă ar vrea. Să presupunem, cu titlu de exemplu 
analitic, că vecinii noştri de la răsărit, fie că este vorba de Ucraina (cu 
care avem oarecari divergențe pe graniță), fie că este vorba de Rusia, 
(care încă deţine un control militar asupra teritoriilor româneşti din 
stânga Nistrului), ar putea reprezenta pentru noi cea mai bună definiție 
a inamicului la ora actuală. Evident, forțăm nota discursului din nevoi 
de înţelegere. În schimb, armata română este acum angajată în cu totul 
alte fronturi, în Irak, în Afganistan, adică acolo unde o cer inamicii 
SUA. În acest fel, se poate spune că libertatea politică reală a 
românilor este destul de bine pusă sub semnul întrebării. Eforturile 
româneşti se îndreaptă, de aceea, în direcţia convingerii partenerilor 
din NATO că, bunăoară, gesturile ucrainene pe canalul Bâstroe 
reprezintă un pericol pentru întreaga Europă şi lume euroatlantică. 
Este o încercare a României de a face ca definiția ei asupra inamicului 
să devină definiţie comună a tuturor partenerilor militari din NATO. 
Altfel, ideea de alianță nu se justifică. Acesta este şi motivul pentru 
care adevăratele alianțe militare funcţionale sunt cele care definesc 
inamicii ţinând cont de definițiile însumate ale tuturor celor ce intră în 
spațiul respectivei alianţe. Numai astfel de alianţe respectă libertăţile 
politice fundamentale ale tuturor membrilor. Desigur, nu există şi nu 
va exista niciodată o astfel de alianță perfectă. De obicei, intereselor 
celor mai importante state sunt singurele respectate, iar inamicii 
acestora devin, prin impunere, inamicii tuturor statelor, deci şi a celor 
mai mici. Deşi în mod normal ar fi trebuit să caute să coopereze cu 
SUA înainte de 1989, România, care avea o libertate politică limitată 
de sistemul internațional bipolar (ea aparținând blocului de interese 

sovietic), trebuia obligatoriu să „lupte” împotriva imperialismului 
american. Această luptă nu era însă cu adevărat lupta României, ci a 
URSS-ului. Tocmai de aceea, încercările lui Ceauşescu de a se apropia 
de Occident şi de SUA nu pot fi văzute decât ca încercări de a sparge 
blocada politică a Moscovei (care ne obliga la ostilitate faţă de aceste 
state) şi de a recuceri, astfel, libertatea politică primară a unui popor, 
acela de a-şi defini singur duşmanii (şi, prin extensie, prietenii). lată 
ce spune Carl Schmitt: „Atâta vreme cât un popor există în sfera 
politicii, va trebui să opereze el însuşi distincţia între amic şi inamic 
(...) Aici stă esenţa existenţei sale politice. Imediat ce capacitatea sau 
voința de a opera această distincţie îi lipsesc, el încetează de a mai 
exista din punct de vedere politic. Dacă acceptă că un străin îi dictează 
alegerea inamicului şi îi spune contra cui are dreptul sau nu de a se 
bate, el încetează de a mai fi un popor liber în plan politic. (...)”” Sunt 
şi popoare care nu vor să-şi asume acest destin politic şi intră sub 
protecţia unora mai puternice. Acestea din urmă le vor defini primelor 
duşmanii şi prietenii, iar cei protejaţi vor fi datori să se supună, din 
cauza relației binecunoscute între protecţie şi ascultare, spune Schmitt. 
Cine nu-şi asumă un destin politic, deci nu vrea să aibă propriii 
duşmani, se va supune, normal, suveranității unui stat mai puternic 
ce-l va „educa” în legătură cu cine anume trebuie să-i fie duşman. 
Lumea nu este o unitate politică, ci un pluriversum politic 
Lumea nu este un universum politic, spune Schmitt, cel puţin 
atâta vreme cât statele naționale încă mai subzistă. Lumea este un 
pluriversum politic, adică este o pluralitate de state naționale, de 
popoare. Politica se defineşte atunci tocmai în funcție de această 
diversitate, care face posibilă ideea de amic-inamic. În momentul în 
care umanitatea va fi un întreg, adică diversitatea de state şi popoare 
va dispărea, lumea îşi va pierde caracterul politic şi se va transforma 
într-o lume socială. Va fi, într-un fel, cu un termen al lui 
Fr. Fukuyama — Francis Fukuyama, Sfârşitul istoriei şi ultimul om, 
Editura Paideia, Colecţia Gândirea Nouă, Bucureşti, 1992 — (foarte la 
modă astăzi, sfârşitul istoriei (din punct de vedere politic). Căci acea 
umanitate cu caracter universalist nu va mai putea face război 
nimănui. Umanitatea nu se va putea lupta cu sine însăşi, deci noţiunea 
de politic va dispărea. Concluzia este că umanitatea nu este un 
concept politic, ci unul ideologic, moral etc. Umanitatea nu poate fi un 

concept politic, devreme ce, cel puţin pe această planetă, umanitatea 
nu poate lupta cu ea însăşi. 

Critica liberalismului politic 

Una dintre problemele importante pe care le pune cartea lui 
C. Schmitt este aceea a capacității politice a doctrinei liberale, în sine. 
Liberalii au fost, evident, capabili de gesturi politice, ei au avut ştiinţa 
unor alianţe politice care i-a ajutat să se manifeste în planul vieţii 
politice, dar adevărul este că, luată în sine, doctrina individualistă 
liberală, care se întemeiază în primul rând pe critica statului din 
perspectiva respectării libertăților individuale nu poate pretinde cu 
adevărat caracter politic în sine. Liberalismul se defineşte mai degrabă 
ca un critic al oricărei puteri politice constituite, căci orice astfel de 
putere este amenințătoare la adresa libertăţii individuale. Liberalismul 
nu reprezintă, aşadar, decât un soi de contrafaţă a politicului (conform 
definiției schmittiene), un soi de gardian al libertăţii individuale în faţa 
„asaltului” autoritarist al politicului. El nu are, deci, vocaţie politică, ci 
anti-politică: „(...) chestiunea este să ştim dacă principiul pur şi riguros 
al liberalismului individualist poate da naştere unei concepţii specific 
politice. Trebuie să răspundem negativ. Căci dacă negarea politicului 
implicată în orice individualism consecvent comandă un praxis politic 
de neîncredere față de toate puterile politice şi de toate regimurile 
imaginabile, ea nu va ajunge niciodată la o teorie pozitivă a statului şi 
a politicului care să-i fie proprie. Urmează că există o politică liberală 
sub formă de opoziţie polemică vizând restrângerea libertăţii 
individuale de către stat, de către Biserică sau altele, sub formă de 
politică şcolară, comercială, a cultelor sau a culturii, dar că nu există 
politică liberală sui generis, nu există decât o critică liberală a 
politicului.” Cu alte cuvinte, politicile (la plural) liberale nu pot fi 
decât parţiale, sectoriale. Aceasta rezultă din chiar definiţia de 
adâncime a liberalismului, care este o doctrină individualistă ce luptă 
tocmai împotriva oricăror forme de pierdere a specificității în categorii 
globale. Liberalismul nu poate avea o viziune politică generalizată, 
căci temeiul său este tocmai critica a ceea ce se numeşte îndeobşte (şi 
de către Schmitt) o comunitate politică. Pentru liberalism, statul nu 
este decât un organism parţial care are rolul de a face ca oamenii să nu 
se jeneze reciproc, în timp ce îşi urmăresc interesele particulare şi 
libertatea proprie. Statul liberal este un stat minimal, un simplu 

„funcționar? ca oricare altul. Aceasta înseamnă însă a spune că 
temeiul său nu e politic, căci nu-şi propune decât scopuri 
administrative. 

Acesta este statul-arbitru, care nu intervine în relaţiile dintre 
oameni decât în măsura în care aceştia (unii dintre ei) încalcă aşa- 
numite reguli sociale. De fapt, terminologia însăşi este relevantă: 
„Jocul democratic” despre care se vorbeşte adesea nu este decât un 
joc, iar, ca orice joc, are nevoie de un arbitru exterior, care să 
cunoască regulile şi să vegheze la aplicarea lor. În planul relaţiilor 
internaționale, un astfel de arbitru este ONU (din nefericire, statutul 
său este foarte zdruncinat în această perioadă, dar faptul acesta nu 
înseamnă decât sporirea apetenței politice la nivel mondial!). 
Procedeul de arbitraj şi de negociere fac parte dintre preferatele 
sistemelor „politice” liberale. Ele însă sunt procedee nepolitice. 

Alain de Benoist, un comentator al lucrării lui C. Schmitt, spune, 
în legătură cu acest subiect: „Prin urmare, a exclude din capul locului 
exercițiul puterii, făcând, de exemplu, dintr-un guvern doar spațiul 
unei concertări sau o simplă instanţă de arbitraj (subl. ns. — C. P.) 
după imaginea tribunalului civil, înseamnă a acţiona împotriva ideii 
înseşi de politic.” 

Problema arbitrajului în sine implică o serie de clarificări pe 
care, măcar pe scurt, ar trebui să le încercăm cu această ocazie. 
Arbitrajul va trebui, desigur, privit aici din perspectiva autorului de 
care ne ocupăm, ca procedeu de ocolire a conflictelor, deci ca 
procedeu apolitic prin excelență. Ca şi negocierea conflictelor, 
arbitrajul refuză, practic, din arsenalul lumii moderne ideea de 
conflict, de duşmănie, de război, de violență. Sau, mai bine spus, 
încearcă să „diminueze” sau să elimine realităţile desemnate de aceste 
aceste noțiuni tari. Arbitrajul vizează tocmai aducerea între cei care se 
află în conflict (deci, într-o relaţie de tip politic) a unor instanţe 
intermediare cu rol de negociere, cu rol de aplanare a tensiunii. 
Problema terțului ca arbitru între două entităţi sociale aflate în conflict 
este una extrem de sofisticată, de subtilă. În principiu, se poate spune 
că negocierea de acest tip nu este posibilă decât dacă ambele tabere 
aflate în opoziţie recunosc în respectivul arbitru o instanță validă, 
demnă de încredere. Dar aceasta înseamnă că fiecare dintre duşmani 


“ Alain de Benoist, O perspectivă de dreapta, Editura Anastasia, 1998, p. 
131. 

se vede pe sine, se recunoaşte în arbitrul care stă ca hotar între forţele 
duşmănoase. Când arbitrul el însuşi este un altul, atunci relația cu el 
nu mai respectă fondul pacific, ci se transformă ea însăşi într-o relație 
conflictuală, politică (sunt foarte multe cazuri în care nici una din 
taberele aflate în conflict nu recunosc autoritatea arbitrului şi îşi unesc 
forțele împotriva acestuia. lar dacă una dintre tabere este mulțumită de 
decizia arbitrului, este inevitabil ca cealaltă să se simtă trădată de 
arbitru, pe care îl va acuza imediat de parti-pris. De aici vine şi situaţia 
întotdeauna grea în care se află actualele trupe de menţinere a păcii, 
aflate între tabere rivale în diferite state ale lumii. Orice mişcare ar 
face, ele sunt bănuite de implicare de partea unei tabere. Prin urmare, 
neutralitatea, chiar dacă este sinceră, nu este recunoscută de 
combatanți tocmai datorită faptului că ei nu se află în stare paşnică. 
Conflictul dintre ei este mai puternic decât încercările de echilibrare şi 
de arbitrare, ori de unde ar veni acestea.). Prin urmare, negocierea nu 
este posibilă decât dacă ambele tabere recunosc că au ceva în comun 
cu arbitrul. Dar aceasta înseamnă a recunoaşte că ele însele au ceva în 
comun, ceea ce vine în contradicție cu punctul de pornire al actului de 
arbitraj, în care, aşa cum ştim, taberele aflate în conflict erau 
ireductibile una la cealaltă. În felul acesta, devine clar că şi arbitrajul 
sau negocierea este un procedeu apolitic, care presupune existența 
unei înţelegeri prealabile între cei doi duşmani, un element comun, 
care să fie proiectat în arbitru. Relaţia de arbitraj, tipică zilelor noastre, 
este de asemenea un procedeu de ocultare a conflictului şi de aducere 
a celor care se află într-un asemenea tip de relație la conştientizarea 
apropierii dintre ei, a asemănării dintre ei. Dar, în momentul în care 
fiecare tabără devine conştientă de relaţia de asemănare cu cealaltă, 
„politica” ia sfârşit, căci conflictul dispare. De fapt, conflictele nu se 
sting datorită arbitrilor din teren, ci datorită uitării care intervine între 
comunităţile conflictuale. Adesea, interese de ordin material fac ca 
uitarea să fie mai accentuată, dar niciodată ea nu este totală. 

Arbitrajul este şi el o formă prin care omul modern încearcă să 
aducă sub control conflictele lumii, deci viaţa politică mondială. Dar 
am văzut că acest procedeu nu este unul de natură politică. 


Teoria partizanului (Theorie des Partisanen) — 1963 


Punctul de plecare al reflecţiilor lui Schmitt despre fenomenul 
„partizanatului” îl reprezintă războiul de gherilă dus de poporul 

spaniol între 1808 şi 1813 împotriva forțelor străine invadatoare, în 
speță franceze. Armata străină invadatoare, trebuie să notăm, este o 
armată regulată, disciplinată şi experimentată, ieşită din experienţa 
Revoluţiei franceze, aşadar o armată modernă. În acelaşi timp, poporul 
spaniol, spune Schmitt, nu intrase încă bine în epoca industrială şi 
modernă. Avem de-a face deci cu un raport de forţe destul de straniu: 
un popor „premodem” luptă împotriva unei armate profesioniste 
moderne. Acest tip de război a adus cu sine modificări majore în 
concepția asupra războiului, în strategiile militare ale lumii noastre, ba 
chiar în concepțiile politice ale acesteia. Tocmai de aceea este 
interesant de studiat. 

Partizanii luptă, se ştie, neregulat. Dar fenomenul acesta al luptei 
neregulate este mai vast decât se poate crede şi depinde foarte mult de 
care anume sunt „regulile” războiului la un moment dat. În general, 
spune autorul nostru, fenomenul partizanului apare în toate epocile de 
dezagregare, în epocile în care au loc războaie civile sau coloniale. Un 
aspect trebuie, totuşi, subliniat: importanţa şi forța luptei neregulate 
este direct proporțională cu gradul de regularitate la care au ajuns 
luptele în general. Cu alte cuvinte, cu cât războaiele moderne sunt mai 
regulate, mai reglementate, mai „moderne”, cu atât războaiele 
neregulate, de partizani, sunt şi ele mai importante şi mai de temut. 
Caracterul neregulat al luptelor de partizani depinde de caracterul 
regulat al luptelor duse de armatele moderne. Cartea atât de celebră a 
lui Clausewitz, Despre război, care propune ideea că războiul este 
continuarea politicii cu alte mijloace conţine, in nuce, spune Schmitt, 
ideea unor războaie de partizani. De altfel, exemplul partizanilor 
spanioli, Los Guerilleros, a fost urmat şi de generaţia de naționaliști 
prusaci care au luptat împotriva lui Napoleon (dintre care s-a detaşat, 
de exemplu, poetul Heinrich von Kleist, a cărui operă, Die 
Hermannsschlacht reprezintă cea mai importantă operă a literaturii 
partizane din toate timpurile“). Şi în Germania, ca şi în Spania, elita 
era mai degrabă pronapoleoniană. Astfel, Goethe compunea imnuri 
spre Gloria lui Napoleon, iar în Spania, cei care pactizaseră cu 
invadatorii se numeau Afrancesados (un fel de „franțţuziţi”, dar într-un 
sens mai tare — termenul românesc nu se referă decât la aspecte 
culturale, nu şi la „colaboraţionismul” cu ocupantul francez). Pornind 


* Carl Schmitt, Théorie du partizan, p. 216 în ed. citată (aceeaşi cu 
Noțiunea de politic). 

de la momentul spaniol şi trecând (logic şi ideatic) prin cartea lui 
Clausewitz, Schmitt crede că fenomenul partizanului a fost dus la 
desăvârşire prin „opera” politică şi militară a lui Lenin şi a lui Mao 
Zedong. 

Ceea ce este important de reţinut este că fenomenul partizanului 
este un fenomen destul de recent, modern, care apare tocmai datorită 
schimbării de ax în modalităţile de purtare a războaielor. Înainte de 
epoca modernă, războaiele erau „chestiuni de cabinet”, armatele se 
respectau cumva după modelul cavalaresc, aşa că cel care nu intra în 
acest tipar de purtare a războiului era cumva în afara legii, hors la loi. 
Schimbarea majoră se petrece o dată cu introducerea serviciului 
militar obligatoriu. De aici înainte, războaiele sunt ale popoarelor, 
sunt războaie populare până la un punct. Ce se poate spune despre 
partizanul modern față de vechiul războinic? „Partizanul modern nu 
aşteaptă de la inamicul său nici justiţie şi nici iertare. El s-a îndepărtat 
de ostilitatea convenţională a războiului îmblânzit şi limitat pentru a se 
aşeza pe planul unei ostilități diferite, care este ostilitatea reală, a cărei 
escaladare, de la terorism la contra-terorism, merge până la 
exterminare.” 

Diferenţa este notabilă. În timp ce războaiele Europei clasice 
erau războaie „cavalereşti”, relativ blânde şi în orice caz limitate, 
războaiele moderne sunt războaie totale, populare, unde mobilizarea 
oamenilor este cvasigenerală. Această generalizare a mijloacelor 
aduce după sine o depăşire a limitelor vechilor războaie. „Limitarea” 
celor vechi, de care vorbeşte Schmitt, nu este numai o limitare 
materială, de resurse. Ea se referă mai degrabă la aspectul intim al 
războiului, la aspectul său fenomenologic, am putea spune. Este o 
limitare ce decurge din caracterul lor evident „aristocratic”, ce nu 
atinge mulțimile şi tocmai de aceea poate fi mai uşor controlat şi 
păstrat în limite rezonabile. Sunt războaie „raţionale” în sensul în care 
omul are un control mult mai uşor asupra lor. Limitele lor sunt, aşadar, 
de natură ontologică, nu depăşesc zona patologiei violenței. 
Dimpotrivă, războaiele moderne ce implică mobilizarea unei întregi 
națiuni, ating zone ale violenţei nebănuite. Apar sute de mii sau chiar 
milioane de victime (cum s-a întâmplat în cel de-al doilea război 
mondial), ceea ce înseamnă că omul nu mai are un control raţional 
asupra gradului de violenţă ce se declanşează. Dacă se va continua pe 


`l Op. cit., p. 219. 

scara acestor escaladări ale violenţei la nivel planetar, ne putem 
imagina cu oroare că cel mai „modern” (şi, probabil, ultimul!) război 
ar fi războiul atomic, unde, în ciuda aparenţelor, mobilizarea va fi 
universală, totală: practic, într-un astfel de război, toată omenirea va 
fi, în cele din urmă, în postura de victimă. Viaţa se va stinge de pe 
planetă! Ultimul război este, aşadar, războiul care va fi, practic, 
incontrolabil, căci declanşarea lui va fi sinonimă cu pierderea 
controlului asupra vieţii pe Pământ. Deocamdată, războaiele actuale, 
chiar dacă extrem de violente şi cu o forță de exterminare enormă, 
sunt războaie „parţiale” (deci, controlabile, în sensul lui Schmitt), căci 
nu aduc toată umanitatea în discuție, chiar dacă mobilizarea este 
mondială. Cel puţin, nu aduc moartea în toate ființele umane. 

Terorismul este, aşa cum am văzut mai sus, un fenomen ce ţine 
de logica modernă a desfăşurării războaielor. El duce ostilitatea între 
tabere în cel mai înalt grad, sau aproape (exterminarea fiind ultimul 
stadiu al ostilităţii), căci „absenţa regulii” este regula de bază a 
terorismului. Cu alte cuvinte, între cei care se confruntă cu teroriştii şi 
teroriştii înşişi nu este posibilă nici o comunicare, nici o înţelegere, 
nici o regulă războinică din spectrul cavalerismului. Terorismul este, 
într-un fel, un antirăzboi, căci se poartă cu cele mai neconvenţionale 
mijloace (raportat la cele pe care le folosesc combatanții „obişnuiţi”). 
Tocmai această defazare totală între părțile ce luptă face ca distanța 
enormă dintre armatele regulate şi terorişti să fie, în bună parte, 
anulată din punct de vedere al tacticii şi strategiei, ca şi a rezultatelor 
finale ale luptei. Terorismul reprezintă o supradimensionare a 
războiului pe direcția lipsei de reglementare, ce încearcă astfel să 
suplinească diferenţele de dotare şi de posibilități materiale ale 
taberelor aflate în conflict. 

Războiul civil şi războiul colonial 

Schmitt afirmă că există două tipuri de războaie care capătă o 
importanță aparte, din perspectiva fenomenului partizanului, şi sunt 
apropiate unul de celălalt: este vorba despre războiul civil şi războiul 
colonial. 

Mai ales în timpul celui de-a doilea război mondial, Europa (dar 
şi părți importante din Asia) au devenit teatrul unor războaie de 
partizani în Franţa, Polonia, Grecia, Albania, Rusia (care cunoscuse 
acest fenomen chiar în timpul campaniilor napoleoniene pe care le 
descrie Tolstoi în Război şi pace şi unde mujicul rus este mai 
inteligent decât Napoleon însuşi în ce priveşte problemele militare — 

pe vremea invaziei germane, de asemenea, ruşii au pus la mare preţ 
partizanatul, la fel ca şi chinezii şi alte popoare asiatice în timpul 
invaziei japoneze, între 1932 şi 1945. Cum se ştie, URSS-ul a făcut 
mare caz de marele război de eliberare a patriei, un fel de război de 
partizani total, căci chiar şi soldatul regulat trecea cumva în logica 
partizanului, fiind un urmăritor şi un hărţuitor adesea fără „regulă” al 
invadatorului. Regulile războiului, într-adevăr, nu prea se mai 
respectau în momentele în care armata roşie — ea însăşi de origine 
partizană! — reuşea să reintre în posesia teritoriului național din 
mâinile armatei germane). Se poate spune că în România fenomenul 
partizanului a apărut după terminarea celui de-al doilea război mondial 
şi instaurarea regimului comunist cu forţa, prin dictatul Moscovei. 
Atunci s-au constituit acele detaşamente de luptători din munți, care 
au reuşit să reziste regimului comunist până în jurul anilor 1960, adică 
aproape două decenii. Fenomenul rezistenţei în munţi este unul dintre 
cele mai interesante forme ale partizanatului modern, căci el s-a 
desfăşurat în afara unui război propriu-zis sau a unui conflict deschis. 
Este un fenomen de partizanat cu aspecte foarte particulare. Alte 
cazuri de fenomene de tip partizan sunt Cuba lui Fidel Castro şi Che 
Guevara (Castro este şi acum în fruntea Cubei!) sau Vietnamul lui Ho 
Shi Min. 

Termenul şi conceptul de partizan” 

Prima determinare a partizanului este caracterul său neregulat. 
Cu alte cuvinte, ţinta sa, spune Schmitt, este soldatul inamic în 
uniformă, uniforma fiind simbolul unei armate regulate, deschise, ce 
ține în mod categoric de spaţiul public. 

Al doilea caracter se referă la angajamentul politic intensiv al 
partizanului din zilele noastre (cartea este scrisă în anii "60, mai 
precis, în 1962). Acest caracter politic este important de reţinut, căci 
diferențiază partizanul de un simplu bandit sau criminal oarecare. 
„Partizanul combate aliniindu-se unei politici şi caracterul politic al 
acțiunii sale este chiar cel care pune în evidență sensul original al 
termenului de «partizan». Acest termen, într-adevăr, vine de la 
«partid» şi implică ataşarea de un partid sau de un grup combatant, 
beligerant sau activ politic, oricare ar fi maniera în care s-ar manifesta. 
Aceste legături cu un partid sunt solide mai cu seamă în epocile 
revoluționare.”*? 


° Op. cit., p. 224. 

În epocile revoluționare, partidul revoluţionar este adevărata 
forță de atracție pentru partizani. De aceea, subliniază Schmitt, nu 
statul total ca atare este pericolul cel mare (din punct de vedere al 
totalitarismului) în astfel de epoci, ci partidul revoluţionar. Cu alte 
cuvinte, totalitarismul intră în istorie printr-o „parte” a spectrului 
politic, prin partidul cel mai revoluționar, şi nu prin statul totalitar ca 
atare. Partea este pericolul, nu întregul. Aceasta deoarece partea este 
întodeauna mult mai radicală decât poate fi statul la un moment dat. 
Partidele revoluţionare cele mai radicale sunt cele care saltă cel mai 
sus ştacheta totaitarismului. Este şi cazul istoriei recente a României, 
unde partidul revoluţionar comunist a adus, evident, cu ajutorul 
Moscovei, totalitarismul în viaţa politică românească. Un stat totalitar 
croit pe un partid de partizani este şi Cuba lui Castro. Un stat totalitar 
ar fi putut fi şi România interbelică, prin partidul legionar, extrem de 
radical, aşa cum se ştie. Doar că acesta a fost decapitat înainte de a 
putea conduce cu adevărat ţara, iar apropierea, apoi declanşarea 
războiului au schimbat complet tabloul politic şi personajele vieţii 
politice româneşti, aducând în prim-plan figura mareşalului 
Antonescu. 

O a treia trăsătură a partizanului este mobilitatea extremă de 
care poate da dovadă. Graţie şi mijloacelor tehnice din ce în ce mai 
sofisticate, partizanul modern este un pericol din ce în ce mai greu de 
anihilat (din acest punct de vedere, terorismul actual este un exemplu 
excelent: în Irak, cea mai bună armată a lumii nu poate face mai nimic 
pentru a opri luptele partizane ale combatanţilor islamişti, ce fac 
victime în fiecare zi chiar în apropierea trupelor americane. Ca să nu 
mai vorbim de episodul cel mai dur al acestor lupte, care este chiar 
evenimentul cumplit de la 11 septembrie 20017). 

În fine, un al patrulea criteriu de identificare a partizanului este 
aşa-numitul caracter teluric al acestuia (Schmitt preia aici conceptul 
de la Jover Zamora"), care este important pentru că subliniază 
caracterul defensiv al partizanului. Normal, acest caracter se schmbă 


5 Istoric militar spaniol. A scris (printre altele, desigur) împreună cu un 
colectiv de istorici (Amado Loriga, Jover Zamora, De Fuentes Cervera, 
Corona Baratech, Alonso Alonso, De la Calzada, Mendez de Parada, Solano 
Costa şi alţii) lucrarea La guerra de la independencia española y los sitios de 
Zaragoza (Zaragoza), 1958, care se referă la perioada luptelor împotriva 
ocupantului francez (1808-1813). 

atunci când partizanul este adeptul unei revoluţii mondiale (după 
modelul lui Troțki, de exemplu) şi care devine, în mod categoric, 
agresiv şi nu defensiv. Legătura cu solul şi cu populaţia autohtonă este 
în acest caz fundamentală. Această caracteristică a partizanului este 
strâns legată de războiul anticolonial, de războiul de eliberare a unor 
teritorii de forțele coloniale invadatoare. Evident, partizanii moderni 
„motorizaţi” pot să-şi piardă acest caracter teluric şi să nu aibă nici o 
legătură cu locul pe care-l apără. Partizanul de acest tip devine un 
simplu instrument într-o politică mai amplă, poate chiar mondială, 
care-l foloseşte unde este nevoie de el, apoi îl demobilizează. Rețelele 
teroriste actuale sunt organizate după aceste metode. Ele par a fi foarte 
descentralizate, în sensul că se organizează singure în locurile unde 
există şi de multe ori execută misiuni de care centrul poate să nu ştie. 
Evident, lucrul acesta nu înseamnă că ele nu respectă ordinele venite 
de la centru, ci doar că se adaptează condiţiilor locale aşa cum ştiu mai 
bine. Unii luptători nu aparţin însă spaţiului unde operează, nefiind 
„telurici”, dar locul unde îşi desfăşoară activitatea este asumat până la 
sacrificiul de sine. 

Un alt exemplu de luptă partizană este cel al franc-tirorilor din 
Franţa anilor 1870, când, după victoria prusacă asupra lui Napoleon al 
III-lea, în loc ca Franţa să capituleze, aşa cum s-ar fi aşteptat germanii, 
regimul napoleonian a fost declarat dat jos de la putere şi a apărut 
figura revoluţionară a lui Gambetta, care a chemat întreg poporul 
francez la luptă împotriva invadatorilor. Episodul ilustrează un fapt 
simplu, după opinia lui Schmitt: în cazul în care definiţia războiului 
interstatală nu coincide cu cea intrastatală, apar cu necesitate astfel de 
„încurcături” în relaţiile internaţionale pornind de la dreptul de război. 
Astfel, pentru Franţa lui Gambetta ideea de război are un alt conţinut 
decât pentru Prusia. Definiţiile celor două state nu sunt aceleași. În 
mod normal, dacă ar fi existat o coincidenţă de vederi aici, Franța ar fi 
fost declarată învinsă înainte de apariţia fenomenului franc-tirorilor, 
adică al partizanilor. 

O figură aparte în peisajul luptelor de partizani este Lenin: 
„Lenin a fost primul care a avut conştiinţa deplină că partizanul era o 
figură importantă a războiului civil național şi internaţional, primul de 
asemenea care care a căutat să-l transforme într-un instrument eficace 
în mâinile conducerii centrale a partidului comunist.” 


5% Carl Schmitt, op. cit., p. 262. 

Lenin, ne spune Schmitt, era un mare admirator al lui 
Clausewitz. Din opera acestuia din urmă, transformată, Lenin a creat 
practic o nouă filozofie a războiului modern de partizani, ce presupune 
nu numai continuarea politicii cu alte mijloace, ci războiul total, bazat 
pe ideea de amic-inamic şi pe o ostilitate totală. Războiul revoluţionar 
al lui Lenin devine, astfel (ne amintim de problema dihotomiei amic- 
inamic) un război politic în cel mai pur înţeles al cuvântului. Războiul 
său de partizani nu mai este continuarea politicii cu alte mijloace, ci 
este chiar creuzetul unei noi orânduiri politice, este chiar epicentrul 
politicii. „Ceea ce Lenin a putut să înveţe de la Clausewitz, şi a învăţat 
temeinic, nu este numai celebra formulă a războiului continuare a 
politicii, ci şi convingerea că distincţia între amic şi inamic este, în era 
revoluţionară, demersul primar şi că această distincție conduce în 
aceeaşi măsură războiul şi politica. Numai războiul revoluţionar este 
un adevărat război în ochii lui Lenin, pentru că se naşte din ostilitatea 
absolută (subl. ns. — C. P.). Restul nu este decât un joc 
convenţional.” 

Tocmai această filozofie a recunoaşterii unui inamic absolut şi 
forța care decurge de aici au asigurat reuşita lui Lenin. Războiul 
revoluţionar al lui Lenin este, trebuie să subliniem, un război total, 
fără limite. Acest război necruţător a fost cu multă vreme înainte intuit 
de unii dintre cei mai importanţi gânditori conservatori ai Franței, 
Joseph de Maistre, un aristocrat al Vechiului Regim care, încă din 
1811 şi-a dat seama de pericolul imens pe care-l reprezintă potențialul 
„revoluţionar” (şi violent!) al Rusiei. Cuvintele sale sună, într-adevăr, 
înfricoşător: „Nu pot găsi nici o expresie destul de puternică pentru a 
vă spune de ce anume ne-am putea teme”, în sensul că mintea 
omenească şi puterea de redare a limbii nu pot lămuri încă misterul 
întunecat al groaznicelor vremuri care vor veni. Şi chiar au venit! 

De la Lenin la Mao 

Mao este numit de Schmitt „cel mai mare practician al 
războiului subversiv din vremurile noastre”, fiind, în acelaşi timp, şi 
cel mai celebru teoretician al lui. El a îmbinat războiul de partizani 
național (început în 1927) cu cel internaţional, profitând de invazia 
japoneză din 1932. Un fenomen similar s-a petrecut şi în cazul lui 
Stalin, care şi el a îmbinat elemente ale războiului de eliberare 


5 Op. cit., p. 263. 
5 Op. cit., p 268. 

națională cu elemente ale războiului purtat în numele 
internaționalismului comunist. Această combinaţie de elemente 
naționaliste şi internaționaliste (ultimele, în numele şi sub stindardul 
ideologiei comuniste) au adus o forţă de necrezut acţiunilor staliniste 
şi maoiste. Mao, acest „nou Clausewitz”, cum îl numeşte Schmitt (căci 
Mao într-adevăr duce la extrem concepţiile ofițerului prusac din 
vremea lui Napoleon), teoretizează războiul revoluționar chinez în 
varianta comunistă extremă şi naţională. Cuvintele lui Mao, pe care le 
citează Schmitt, sunt definitorii: „În războiul nostru, poporul înarmat 
şi partizanii pe de o parte şi Armata roşie pe de altă parte sunt ca cele 
două mâini ale omului, sau, pentru a vorbi mai concret: spiritul 
populaţiei este spiritul unei naţiuni înarmate. Tocmai de lucrul acesta 
se teme duşmanul.” 

Principala trensformare pe care au adus-o teoriile moderne 
revoluționare în definiţia partizanului ține şi de statutul inamicului. În 
mod normal, un partizan nu are duşmani absoluţi, ci duşmani concreti. 
El luptă împotriva cuiva anume, iar acest caracter decurge şi din 
caracterul „teluric” al partizanului clasic: având de apărat un teritoriu 
anume de un duşman (cotropitor anume), partizanul se va „linişti” o 
dată ce teritoriul său va fi eliberat. Exemplul pe care-l dă Schmitt este 
cel al Ioanei d'Arc, care, întrebată fiind dacă Dumnezeu îi urăște pe 
englezi (probă pentru duşmănia totală, fără limite) a spus că nu ştie, 
dar că sigur ar trebui să-i arunce peste graniţele Franţei. Dimpotrivă, 
în cazul lui Lenin de exemplu, accentul războiului cade pe 
dimensiunea politică a acestuia (pe distincția amic-inamic), iar 
inamicul este unul total. 


Întrebări recapitulative 

1. Explicaţi în ce constă esenţa politicului în concepția lui Carl 
Schmitt. 

2. Care sunt cele patru caracteristici de bază ale partizanului, de 
care vorbeşte C. Schmitt? 

ADDENDA 


NEAGOE BASARAB ŞI POLITICA NEDISIMULĂRII 


x Problema interpretării filosofiei politice din cuprinsul 
Invățăturilor lui Neagoe Basarab către fiul său Theodosie a stat, cum 
bine se ştie, în atenția multor cercetători români de prestigiu în anii 
"70-80 ai secolului trecut. Era şi firesc să fie aşa, pentru că scrierea 
domnitorului român este o capodoperă de gândire politică românească 
a perioadei medievale, „primul monument al literaturii române”, cum 
au supranumit-o Dan Zamfirescu şi G. Mihăilă sau „întâia mare carte 
a culturii româneşti”, cu cuvintele lui Constantin Noica. Dacă această 
lucrare cu adevărat de excepţie este prima contribuție majoră de 
gândire politică a românilor, este normal ca în cuprinsul său să 
descoperim trăsăturile esenţiale ale gândirii politice româneşti 
arhetipale. Aceasta deoarece în marile începuturi culturale se exprimă 
ceva din natura cea mai profundă a „miracolului” creației, o pecete 
care va rămâne înscrisă paradigmatic în toate manifestările ulterioare 
ale aceluiaşi spirit. Învățăturile au, de aceea, valoare paradigmatică. 
Cine vrea să cunoască spiritul filosofiei politice româneşti trebuie să 
înceapă cu Neagoe Basarab. 

Interpretarea /nvăţăturilor s-a făcut într-o epocă în care, o dată 
cu contribuțiile majore dar nu singulare ale lui Edgar Papu, o mare 
parte a intelectualităţii române era antrenată în cunoscuta dispută 
protocronism-antiprotocronism. Această „querelă” de mari dimensiuni 
a reprezentat, probabil, cel mai semnificativ moment cultural al epocii 
de până în 1989, dacă prin „moment cultural” înţelegem în principal 
disputa de idei (sau asupra ideilor) şi nu creaţia culturală propriu-zisă. 
Protocronismul a fost o vastă meditaţie asupra destinului creator al 
românilor în istorie, o meditaţie optimistă, trebuie să spunem, căci, cel 
care a botezat curentul ca atare, Edgar Papu, scria în cartea-manifest a 
protocronismului românesc: „Am dorit să relev aci câteva ilustrări ale 
anticipărilor pe plan universal, care au avut loc de-a lungul secolelor 
în literatura românească”. 


`’ Edgar Papu, Din clasicii noştri. Contribuţii la ideea unui protocronism 
românesc, Editura Eminescu, Bucureşti, 1977, p. 5 (Cuvânt explicativ). Papu 

Cât de iezuit este Neagoe Basarab? 

În rândurile ce urmează încercăm să dovedim că interpretarea pe 
care o dă Edgar Papu unei părți a scrierii lui Neagoe Basarab, 
interpretare ce serveşte scopurilor comparatiste ale marelui cărturar 
român şi, normal, susţinerii tezei protocronismului Învățăturilor, 
provine dintr-o optică oarecum nediferenţiatoare, lipsită de nuanțe şi 
care, oricum, pare a nu ţine cont de proporţia unei idei în economia 
generală a textului discutat. Cu alte cuvinte, opinia noastră este că 
procedeul prin care Edgar Papu caută să apropie textul lui Neagoe de 
cel al lui Baltasar Graciân seamănă întrucâtva cu ceea ce se cheamă 
ruperea din context. Edgar Papu susține că domnitorul român este 
înrudit spiritual cu Guicciardini, dar mai ales cu literatura iezuită a 
disimulării psihologice, reprezentată de Baltasar Graciân, cunoscut 
autor baroc, în opera căruia tema centrală este aceea a aşa-numitului 
hombre secreto. 

lată cuvintele lui Edgar Papu: „Este adevărat că încă 
Guicciardini, în ai săi Riccordi politici e civili, are o reflecţie în care 


constată că e departe de a fi primul care s-a ocupat de aceste anticipări ale 
spiritului românesc la nivel mondial, alte domenii, în afară de cel literar, 
având deja contribuţii notorii la această idee. Autorul nostru citează o serie de 
lucrări ce se preocupă de domeniul descoperirilor şi invențiilor (scrise de I. 
M. Ştefan şi Dinu Moroianu — Focul viu — Pagini din istoria invențiilor şi 
descoperirilor româneşti, 1963 sau C. C. Giurescu — Contribuţii la istoria 
ştiinţei şi tehnicei româneşti în secolele XV — începutul secolului XIX, 1973), 
de artele plastice (Carte de inimă pentru Brâncuşi, 1976, autoare Nina 
Stănculescu, sau Andreescu, o monumentală monografie scrisă de Radu 
Bogdan, apărută în 1969), de muzică (Gânduri închinate lui Enescu, 
antologie alcătuită de Victor Crăciun şi Petre Codrea, apărută în 1970). Toate 
aceste lucrări sunt, din punctul de vedere al lui Edgar Papu, încadrabile 
curentului pe care el îl va boteza protocronism şi apar înainte de apariția 
lucrării sale în care propune termenul ca atare. Exista în epocă, se poate 
spune, o conştiinţă protocronică difuză, pe care Papu n-a făcut decât s-o 
denumească şi s-o sistematizeze în felul acesta. Pornind de la termenul său şi 
având mai clare în minte obiectivele curentului cultural care luase naştere, 
alți autori au dus mai departe ştafeta protocronistă. Papu numeşte două nume 
care s-au remarcat în epocă, Dan Zamfirescu şi Paul Anghel, dar ei nu sunt 
singuri. Un sociolog ca Ilie Bădescu (Sincronism european şi cultură critică 
românească — 1984) are contribuţii de specialitate pe aceeaşi temă. 

afirmă că acela ce nu-şi poate păstra propriile secrete, să nu se 
aştepte ca altul să i le păstreze. Totuşi, această configuraţie umană 
apare cu amploare abia mai târziu în acea arte de prudencia a lui 
Baltasar Gracián şi a contemporanilor săi (...) Ideea simulării, a 
inhibării, a ascunderii apare însă teoretizată, cu mult înainte, de către 
Neagoe Basarab.” Edgar Papu aduce în sprijinul afirmației sale 
episodul din Învățături care se referă la primirea solilor de către 
domnitor, ca şi acela care se referă la participarea domnului la ospeţe. 
Părerea noastră este că aceste episoade au fost „abuziv” interpretate de 
savantul român ca o dovadă a protocronismului basarabian în ce 
priveşte filosofia disimulării. Înainte de a cita din Neagoe Basarab, e 
firesc să cităm un pasaj din autorul spaniol, pentru a avea un termen 
de comparaţie adecvat cu textul din Învățături: „179. Disereţia e 
pecetea capacităţii. Inima fără taină e o scrisoare deschisă (...) Le 
plăteşti tribut tuturor celor cărora li te dezvăluieşti. Sănătatea 
înțelepciunii constă în cumpătarea lăuntrică (...) 181. Nu minţi, dar nu 
spune toate adevărurile. Nimic nu cere mai multă circumspecţie decât 
adevărul, căci e sângerare a inimii (...) Nu toate adevărurile pot fi 
spuse: unele pentru că te privesc pe tine, altele pe altul.” (Oracolul 
manual şi arta prudenţei — Oráculo manual y arte de prudencia. Am 
folosit ediţia Minerva, 1975, p. 76-77) Între altele fie spus, Edgar Papu 
aminteşte faptul că mulţi comentatori consideră că Baltasar Gracián 
este părintele psihologiei ca ştiinţă. Această afirmaţie este relevantă în 
ce priveşte resursele şi direcția de dezvoltare a psihologiei moderne. 

În viziunea noastră, afirmaţiile lui Edgar Papu cu privire la 
apropierile dintre spiritul Invățăturilor şi spiritul de disimulare, de 
ascundere, de prudenţă iscoditoare a iezuitului Baltasar Gracián 
(exprimate prin tema lui hombre secreto) nu pot fi susţinute. Aceste 
apropieri se bazează, aşa cum am spus deja, doar pe două pasaje ale 
Învăţăturilor. Primul este cel în care ni se vorbeşte despre mesele 
domnului“ şi în care mesajul principal este că acesta (domnitorul) nu 
trebuie să bea mult vin, iar dacă bea, să bea cu măsură şi în orice caz 


58 Edgar Papu, Din clasicii noştri, p. 24. 

° Baltasar Gracián Oracolul manual şi arta prudenţei — Oráculo manual 
y arte de prudencia. Am folosit ediţia Minerva, 1975, p. 76-77. 

“ Este capitolul VII din Învățături, care poartă următorul titlu: Jar a lui 
Neagoe voevodul învăţătură cătră fie-său Theodosie şi cătră alți domni, 
cătră toți. Cum să cade domnilor să şază la masă şi cum vor mânca şi vor 
bea, p. 153 în ediţia Minerva, 1984. 

să bea mai puţin ca slugile. Aici este un pasaj pe care Edgar Papu îl 
aduce în sprijinul afirmațiilor sale, anume acela în care domnitorului i 
se recomandă să nu se lase cunoscut de slugi, în schimb, el să le 
cunoască acestora gândurile: „Iar slugilor tale le dă să bea din dăstul şi 
cât vor vrea. Şi tu încă să bei, ce cu măsură, ca să poată birui mintea ta 
pe vin, iar să nu biruiască vinul pre minte; şi să cunoască mintea ta pre 
mințile slugilor tale, iar să nu cunoască mintea slugilor pre mintea 
ta.”®! 

Acest pasaj interesant nu vorbeşte despre o strategie a domnului 
de a se ține ascuns față de slugile sale. Se poate spune că adevăratul 
sens al acestor rânduri este că relația dintre mintea domnului şi vin 
seamănă cu relația dintre mintea domnului şi mintea slugilor. In 
ambele cazuri, mintea domnului trebuie să rămână suverană, 
dominatoare şi în orice caz superioară vinului, respectiv minții 
slugilor. Pasajul este un îndemn la superioritatea generală a conduitei 
domneşti şi nu un îndemn la viclenie. Vinul trebuie băut cu măsură, 
tocmai pentru a nu ajunge stăpân pe mintea domnitorului. La fel, 
mintea acestuia nu trebuie înrobită de mintea slugilor, caz care s-ar 
putea întâmpla dacă domnul ar bea prea mult. Verbul „a cunoaşte” din 
textul de mai sus are mai degrabă sensul de a fi superior, de a fi 
model, decât acela de a descoase, a determina, a afla prin iscodire. 

Tonul general al scrierii, dar şi al acestui capitol în particular, 
este că domnul este un model pentru slugile sale, mari sau mici.S 
Domnul nu se cade să fie văzut beat de slugi, ci trebuie să fie mai 
desăvârşit decât ele, să nu cadă pradă beției, cum li se poate întâmpla 
slugilor, oameni de condiție mai modestă. De altfel, Neagoe pledase 
înainte foarte categoric pentru ideea de temperanță în ce priveşte 
consumul de băutură („Şi să nu-ţi îngreuezi trupul cu betii”). Domnul 
nu trebuie să bea, căci băutura îi ia minţile. Intenţia domnului, când nu 
bea, nu este deci aceea de a profita față de propriile slugi de 
superioritatea faptului de a fi lucid. Domnul are mai degrabă grijă să 
nu se facă de râs în fața acestora. 

Al doilea pasaj din această categorie este cel în care este vorba 
despre modul cum domnul trebuie să-i primească pe solii străini. 


6l Învățăturile lui Neagoe..., ed. cit., p. 155. 

2 Dar cum vei putea fi tu domn şi să te chemi oamenilor sare şi izvor, 
den care să adape toți oamenii, şi să-ți dai mintea cu totul spre scopote şi spre 
jocuri ca acelea (petreceri, chefuri, n. n. — C. P.) (...) Deci, cum îi vei 
îndrepta şi-i vei învăţa, aşa vei să le dai şi seama.” (p. 154). 

Primirea soliilor şi războaiele reprezintă probleme pe larg 
discutate în cadrul Învățăturilor. Capitolul dedicat acestora este unul 
în care amănuntele legate de viaţa strict politică şi diplomatică sunt 
abundente. Concluziile discutabile ale lui Edgar Papu, de care am 
amintit înainte, se sprijină şi pe câteva afirmaţii făcute în cadrul 
acestui capitol. Să detrminăm care este mesajul autorului în legătură 
cu această problemă pentru a decide dacă avem de-a face cu o scriere 
pe tema hombre secreto sau nu. Vom vedem astfel în ce măsură i se 
potriveşte lui Neagoe ideea disimulării şi ce loc îi rezervă el acestei 
funcţii psihologice. 

Prima observaţie ce trebuie făcută este că Neagoe vorbeşte 
despre două mari categorii de solii şi, respectiv, de soli. Unii soli vin 
cu dragoste, cu prietenie, în timp ce alţii vin pentru vrajbă şi pentru 
lucruri rele, după cum le este porunca de la domnii lor. Pe scurt, unii 
vin cu intenţii bune, alţii vin cu intenţii rele. Cuvintele pe care Edgar 
Papu le aduce în favoarea tezei sale sale sunt următoarele: 

„(...) cuvântul iaste ca vântul: deaca iase din gură nici într-un 
chip nu-l mai poţi opri şi, măcar dă te-ai căi şi ziua şi noaptea, nimic 
nu vei folosi (...) 

Şi toate cuvintele lui (ale solului — n. n. — C. P.), câte au zis, să le 
ţii minte, şi nimeni să nu te ştie. Ci de-aţi vor fi adus veşti şi cuvinte, 
măcar bune, măcar rele, tu să nu te întristezi, ci să aibi faţă şi chip 
vesel cătră toți (...)” 

De aceea, cărturarul român concluzionează: 

„Ideea simulării, a inhibării, a ascunderii apare (...) teoretizată 
(...) de către Neagoe Basarab. Solilor care vin din partea unor puteri 
primejdioase şi acaparatoare, domnul să li se adreseze «nu cu cuvinte 
de taină şi cu vorbe care sunt ascunse, ci cu vorbe proaste». Aci 
Neagoe face o distincţie stilistică foarte precisă între elocuţia obişnuită 
(vorbe proaste) şi elocuţia subtilă, cu caracter abscons şi obscur. Dar 
această subtilitate se află identificată tocmai prin cuvintele de taină şi 
ascunse, ca în psihologia de mai târziu a barocului”® 

Dacă ar fi adevărat că Neagoe este un adept al disimulării 
verbale, prin aşa-numitele vorbe de taină şi ascunse, ne întrebăm de ce 
nu ar proceda la acest tip de limbaj tocmai cu solii veniţi cu gânduri 
rele. Ar fi normal ca tocmai cu aceştia să fie secretos, abscons şi 


& Edgar Papu, Din clasicii noştri. Contribuţii la ideea unui protoconism 
românesc, Editura Eminescu, Bucureşti, 1977, p. 24. 

subtil, nu deschis. Dar, culmea, tocmai cu aceşti soli el adoptă stilul 
„deschis” (în varianta lui Edgar Papu), adică „vorbele proaste”. Numai 
acest lucru şi ar fi suficient pentru a demonta argumentaţia papiană. E 
ilogic ca cel care posedă arma inhibării, simulării şi a ascunderii să nu 
facă apel la ea în momentele grele ale discuţiilor cu solii ostili. Acest 
aspect ne previne că intenţia lui Neagoe Basarab era tocmai inversă 
celei pe care i-o atribuie E. Papu. Anume, tocmai solilor ostili el vrea 
să le câştige încrederea, să fie sincer cu ei şi să evite, astfel, 
complicațiile inutile, care ar fi putut duce la ceea ce se cheamă azi un 
„scandal diplomatic”. De altfel, se ştie că Neagoe Basarab a fost un fin 
diplomat, care a ştiut să evite războaiele. Cum? Nu prin ascundere, ci 
prin sinceritate. Căci, mai departe, în capitolul care se referă la 
războaie, el recomandă cu tărie evitarea cu orice preț a acestora. Dar, 
şi aici e un lucru foarte important, dacă ele nu pot fi evitate, domnul şi 
țara trebuie să meargă cu toată deschiderea şi forța la război. Neagoe 
Basarab nu face niciodată în scrierea lui caz de virtuțile ascunderii, de 
aceea e greu de crezut că tocmai acum ar fi ales această cale de a trata 
cu solii. 

În pasajele despre primirea solilor nu este vorba despre o 
filosofie specială a disimulării, nici despre o atribuire de funcţii 
speciale acestei tehnici, din care să rezulte o seamă de avantaje pentru 
domnitor. Se poate spune, de asemenea, că nu este nici pe departe 
vorba despre un mod de viață care să presupună o constantă 
întrebuințare a acestui procedeu, aşa cum este cazul la Baltasar 
Graciân. Disimularea nu reprezintă o valoare în sine. Domnul nu-i 
acordă o importanţă deosebită, iar acest lucru este vizibil dacă citim 
mai departe cum anume trebuie să se sfătuiască acesta cu boierii, după 
ce a ascultat în linişte cuvintele solului. De fapt, se poate spune că 
tăcerea domnului în faţa solului (pe care Edgar Papu o interpretează 
eronat ca artă a disimulării) nu este decât o firească încercare de a face 
ca vorbele acestuia să fie cât mai bine auzite, iar răspunsul la ele, după 
sfatul cu boierii, să fie cel mai bun cu putință. O reacție pripită a 
domnului la vorbele solului, adică o luare de poziţie chiar în timpul 
soliei, ar fi o dovadă de imaturitate, de lipsă de experiență 
diplomatică. Ascultând cu atenţie, domnul înțelege mai bine sensul 
cuvintelor, se lasă pătruns de acestea. (Poate chiar de sensul ascuns al 
acelor vorbe! — iată că disimularea este de partea cealaltă, la soli). Mai 
departe, când se pune problema sfatului cu boierii în care trebuie să se 
formuleze un răspuns la solie, devine şi mai clar că nu avem de-a face 
câtuşi de puţin cu procedeul disimulării: 

„Să nu-ţi fie ruşine sau să te ţii mare, cugetând sau zicând în 
inima ta: «Eu, fiind domn, cum poate fi de întreb toţi boiarii mei de 
sfat, şi ei sunt slugi mie?» Că şi ei robi lui Hristos sunt, şi dar de vor fi 
unii dentr-înşii îngăduind lui Dumnezeu mai bine decât tine? (...) 

O, fătul mieu şi voi, fraţilor, cât iaste de bine să mângâiaţi pre 
boiari şi pre slugile voastre în toată vremea şi să vă sfătuiţi cu dânşii în 
tot ceasul şi să luaţi sfat şi de la cei mari şi de la cei al doilea şi de la 
cei mai de jos, că aşa să cade”. 

Aceste îndemnuri cu privire la sfatul domnesc sunt nenumărate 
şi dovedesc un lucru invers decât cel susținut de E. Papu: departe de a 
aplica tactica disimulării, domnul este deschis mereu dialogului cu 
boierii şi sfaturilor acestora. Tăcerea lui în faţa solului nu este, cum 
am spus, decât modalitatea de a face ca vorbele acestuia să ajungă cât 
mai bine în inima şi-n mintea tuturor, pentru ca răspunsul la ele să fie 
cât mai adecvat. Este o modalitate de a chibzui cât mai îndelung 
răspunsul la solie şi nu una de a cultiva o aparență. Această chibzuinţă 
este şi sensul altor cuvinte celebre ale lui Neagoe, pe care, de 
asemenea scoase din context, Papu le trece la capitolul ascunderii 
iscoditoare: după ce-l învaţă să nu se pripească cu răspunsul către soli, 
Neagoe îi dă şi explicaţia fiului său: „cuvântul iaste ca vântul: deaca 
iase din gură nici într-un chip nu-l mai poti opri şi, măcar dă te-ai căi 
şi ziua şi noaptea, nimic nu vei folosi.” De altfel, dacă vom aminti că 
la începutul primirii solului domnul este învăţat să fie smerit, vom 
adânci şi mai mult taina deschiderii, ca sens fundamental al atitudinii 
domnului față de oaspete. Smerenia nu poate fi pusă la aceeaşi masă 
cu disimularea... 

Concluziile lui Edgar Papu sunt, mai degrabă, concluzii trase pe 
marginea literei textului decât a spiritului acestuia. 

O lectură în spiritul textului Învăţăturilor duce la revelarea unei 
filosofii politice cu totul originale, a unei morale politice. Acestea ar fi 
putea fi numite politica şi morala nedisimulării. 


“ Învățăturile, p. 163. 

